
MEDŽIOTOJO SŪNUS 


Seniai, labai seniai gyveno medžiotojas. Jis buvo toks taik- 
lus, kad nuo jo strėlės negalėjo išsisukti nei žvėrys, nei pauk- 
ščiai. Kai jam atėjo laikas mirti, surašė testamentą ir tarė 
žmonai: | 

— Aš palieku šį pasaulį. Atsisveikindamas noriu pareikšti 
savo valią. Štai mano medžioklės įnagiai — strėlės, lankas ir 
tinklas. Surask vietą, paslėpk juos nuo sūnaus. Saugok, kad 
neduok dieve medžiotoju netaptų. Juk tai vienintelis mano 
sūnus, kuris tau primins mane, man jis kaip balzamas. Nors 
buvau geriausias pasaulyje medžiotojas, pati gerai žinai, kad 
iš savo verslo turtų nesusikroviau, vos galą su galu sudurda- 
vau. “ 

Žmona pritarė jam, O vyras pareiškęs savo valią iškeliavo 
į aną pasaulį. 

Žmona surinko visus vyro medžioklės įnagius, nunešė 
į nuošalų kambarį ir paėmusi molio užlipdė duris ir angą dū- 
mams. ž 
Kai sūnus užaugo, motina nusiuntė jį pas kaimyną stalių 
amato mokytis. Bet sūnus staliaus amato neišmoko. Tada ati- 
davė jį kalviui. Bet ir kalvio amato sūnus neišmoko. Tada 
motina atidavė jį varkaliui. Bet sūnus ir čia nieko neišmoko. 

Vieną žiemos dieną prisnigo labai daug sniego. Motina 
sako sūnui: 

— Sūnau, lipk ant stogo, nušluok sniegą. 

Sūnus bešluodamas sniegą mato, kad stogai šeši, o kamba- 
riai tik penki. Suka galvą, kodėl taip yra, bet nieko negali su- 
galvoti. Ėmė ieškoti, kaip čia yra. Mato, visi stogai turi angas 
dūmams, o tas vienas neturi. Praardė tame stoge skylę, nusi- 
leido į vidų ir žiūri: čia besančios dvi strėlės, lankas ir tinklas. 
Daugiau nieko nėra. Jaunikaitis atlupo duris, kur buvo mo- 
liu užteptos, ir išėjo lauk. Nuėjo pas motiną ir sako: 

— Mama, aš atlupau ano kambario duris. Kam jas užglais- 
tėte moliu? Kas ten per medžiotojo įnagiai?. Ką veikė mano 

tėvas? Kodėl apie gerą mano tėvo verslą niekada nieko nepa- 
sakoji? 

Motina, kad ir kaip nenorėjo, buvo priversta viską papa- 
sakoti sūnui. Ji tarė: 

— Tavo tėvas buvo medžiotojas. Jis liepė man jo įnagius 
*ten sudėti ir kambario duris moliu užlipinti. Tokia buvo tavo 
tėvo valia, kad jo medžioklės įnagius nuo tavęs paslėpčiau, 
kad tau ir mintis nekiltų imtis tėvo verslo, nes jis iš savo 
darbo turtų nesusikrovė, visą laiką galą su galu vos sudurdavo. 

Sūnus išklausė motinos žodžių ir sako: 

— Sūnus, kuris neina tėvo pėdom, netaps tikru vyru. 

Kitą dieną, vos saulei tekant, sūnus užsimetė ant pečių 
lanką ir strėles, pasiėmė tinklą ir patraukė į dykumą. Ėjo ėjo 
ir priėjo lauką, o jame pamatė šaltinį. Medžiotojo sūnus iš- 
tiesė tinklą, o pats pasislėpė, — gal koks laimikis atbėgs prie 
šaltinio. Ir mato — per plačiąją dykumą bėga gazelė. Pribėgo 
prie šaltinio ir geria vandenį Atsigėrusi pamatė ištemptą 
tinklą ir jau buvo bebėganti atgal Bet medžiotojo sūnus 
įtempė virves ir užmetė tinklą ant gazelės. Ta gazelė buvo 
labai graži, su linijom ir taškais išilgai nugaros. Medžiotojo 
sūnus surišo gazelę virve, užsimetė ant pečių ir patraukė į 
miestą. Prie miesto vartų sutiko raitelį. Šis jodamas pro šalį 
pamatė gazelę su linijom ir taškais per nugarą ir sako medžio- 
tojo sūnui: 

— Parduok man tą gazelę! 

Medžiotojo sūnus buvo labai nuovokus. Sako: 

— Neparduosiu. 

Raitelis prašo: 

— Parduok, duosiu tiek, kiek LaBia5ai 

Medžiotojo sūnus sako: 

— Neparduosiu, neparduosiu. 

Raitelis vis savo: 

— Kiek tu nori? Dešimt tumanų! duosiu. 


ITumanas — Irano piniginis vienetas. 

— Neparduosiu. 

— Šimtą tumanų duosiu, — siūlo raitelis. 

O medžiotojo sūnus nenusileidžia: 

-— Neparduosiu. 

Raitelis klausia: 

— Ką su ja veiksi, kad nenori parduoti? 

Medžiotojo sūnus sako: 

— Nunešiu šachui ir gausiu už ją gražią dovaną. 

Raitelis supykęs sako: 

— Kad tu savo paties krauju paspringtum. 

O tas raitelis buvo viziris, dešinioji šacho ranka. 

Medžiotojo sūnus nuėjo į šacho rūmus ir sako sargybi- 
niams: 

— Praneškite valdovui, kad medžiotojas gražią gazelę, su 
linijom ir taškais per nugarą, atnešė. 

Tarnai pranešė. Šachas liepė atvesti medžiotoją pas jį. 

Medžiotojo sūnus įėjo, žemai nusilenkė ir padėjo gazelę 
šachui prie kojų. 

Šachas liepia tarnams: 

— Pakvieskite vizirį. 

Viziris atėjo ir sako: 

— Klausau, valdove, ir pasiruošęs esu vykdyti jūsų valią. 

Medžiotojo sūnus atpažino vizirį ir suprato, kad jam ge- 
ruoju nesibaigs. Šachas klausia vizirio: 

— Sakyk, kokią dovaną tam medžiotojui duosime? 

Viziris tarė: 

— O šviesiausiasis valdove, tas žvėrelis gražus, bet jis — 
patinas. Liepkite sugauti patelę, tokią pat gražią, su taškais 
ir brūkšniais per nugarą, kad jie vaikų atsivestų. O vienas 
patinas iš ilgesio ir vienatvės gali sunykti ir nusigaluoti. Jeigu 
būtų pora, tada tikrai būtų labai gražu. 

Šachas tarė: 

— Gerai pasakė viziris. Sūnau, eik ir atvesk patelę, tada 
tau ir dovanų duosiu. 

Medžiotojo sūnus žemai nusilenkė ir pilnomis ašarų aki- 
mis, skaudančia širdim išėjo iš rūmų. Parėjo namo ir atsigu- 
lė, Motina pradėjo niurzgėti: 


7 


— Tavo tėvas trisdešimt metų medžiokle vertėsi, o paval- 
gyti ne visada sočiai turėjo. Jis ir medžioklės įnagius nuo 
tavęs paslėpti liepė. Juk tau gero norėjo. Dabar tikrai susi- 
lauksime bėdos. Pražudys mus ta tavo išmonė. 

Sūnus suvalgė gabaliuką motinos paduotos duonos ir at- 
sigulė. Kitą rytą, saulė dar nebuvo pasiekusi kalnų viršūnių, 
sūnus pasiėmė medžiotojo įnagius ir išėjo į dykumą. Ėjo ėjo, 
kol priėjo šaltinį, kur vakarykščiai buvo tinklą ištiesęs. 
Pats vėl pasislėpė. Trumpai kalbant, kaip vakar pagavo pa- 
tiną, taip šiandien patelę. Mat gazelės šioje stepėje visada po- 
romis ganydavosi. Medžiotojo sūnus apsidžiaugė, užrišo ga- 
zelei ant kaklo virvutę ir nusivedė į miestą. Prie miesto vartų 
vėl sutiko tą -patį raitelį. O tas raitelis buvo šacho viziris. Pri- 
ėjęs artyn raitelis tarė: 

— Na, sūnau, ar parduodi gazelę? 

— Neparduodu. 

— Šimtą tumanų duodu. 

— Mažai, 

Viziris siūlo tūkstantį tumanų, bet medžiotojo sūnus vis 
tiek neparduoda. Jaunikaitis nuvedė gazelę į valdovo rūmus, 
priėjo prie šacho, nusilenkė ir padovanojo gazelę. Tasai ap- 
žiūrėjo gazelę, labai apsidžiaugė ir sako: 

— Gražią gazelių porą man atvedei. 

Sušuko tarnams: 

— Pakvieskite vizirį. Tegul ateina viziris. 

Viziris atėjo. Šachas patenkintas sako: 

„— Mielas viziri, sakyk, kuo tam medžiotojui už žvėrelius 
atsilyginsime? 

Medžiotojo sūnus iš karto suprato, kad viziris vel pasis- 
tengs kokią šunybę iškrėsti. 

Viziris sako nuolankiai: 

— Maloningasis valdove, dabar tu turi porą gražių gazelių 
su dėmėmis ir brūkšniais per nugarą, bet neturi žebenkšties. 
Tegul jaunikaitis atneša žebenkštį, tada jam dovanosime žirgą. 

Šachas sako: 

— Viziris gerai sako. Sūnau, eik ir atnešk žebenkštį, tada 
gausi žirgą. 


Medžiotojo sūnus pilnomis ašarų akimis ir skaudančia šir- 
dim iš šacho rūmų parėjo namo. Iš liūdesio jis nei valgė, nei 
gėrė. Nuvargęs atsigulė ir tuojau jį suėmė miegas. Vos užmi- 
go, prisisapnavo išmintingasis pranašas Chėzras!. Tas jo ir 
klausia: 

—- Sūnau, kodėl toks liūdnas? 

Medžiotojo sūnus sako: 

— Maloningasis valdove, juk ir.taip aišku, kad ir aiškinti 
nėra ko. Dvi dienas ėjau į medžioklę, sugavau dvi gazeles ir 
nuvedžiau šachui. Šis nieko už jas nedavė ir dar liepė atneš- 
ti žebenkštį. 

— Nenusimink! Rytoj rytą saulei tekant nueik į rūmus ir 
sakyk šachui: „Duok man iš vizirio svirno du manus? juodųjų 
žirnių ir tris manus razinų. Jeigu duosi iš kito svirno, tai že- 
benkščių nesugausiu.“ Paimk žirnius ir razinas, išeik už vartų 
ir barstyk. Taip barstydamas eik, kol prieisi šaltinį, esantį už 
keturių farsangų* nuo miesto, Ten atsisėsk ir lauk. Žebenkš- 
tys ateis poromis. Tu vieną porą jų ir nunešk šachui. 

Medžiotojo sūnus atsikėlė anksti rytą, nuėjo į šacho rūmus 
ir paprašė dviejų manų juodų žirnių ir trijų manų razinų. Ir 
dar pasakė, kad jeigu jie bus ne iš vizirio svirno, tai žebenk- 
ščių negalės sugauti. Šachas davė jam du manus juodųjų žir- 
nių ir tris manus razinų. Medžiotojo sūnus padarė taip, kaip 
išmintingasis Chėzras liepė. Išėjo pro miesto vartus ir ėmė 
barstyti žirnius ir razinas, kol priėjo šaltinį, kuris buvo už ke- 
turių farsangų. Jaunikaitis beeidamas pavargo ir atsigulė pa- 
ilsėti. Netrukus užmigo, o kai atsibudo — o stebukle! — pa- 
matė pilną dykumą žebenkščių. Mat chadžė * Chėzras kiekvie- 
ną juodą žirnį ir raziną, kuriuos jis žemėn buvo pabėręs, pa- 
vertė žebenkščių pora. Jos iš pradžių sekė iš paskos, o dabar 
visos vienoje vietoje susirinko. Medžiotojo sūnus paėmė gra- 


! Chėzras — pranašas, pagal musulmonų padavimą atradęs gyvybės 
vandens šaltinį. 
ŽManas — svorio matas, įvairiose Irano vietose skirtingo dydžio (pvz, 
Tebiizo manas — 3 kg, Rėjaus — apie 12 kg). 
*Farsangas — kelio matas, lygus 6 km. 
* Chadžė — išminčius, garbingas senis, mokytojas, gerbiamas žmogus. 

žiausią žebenkščių porą ir nuėjo į miestą. Prie miesto vartų 
vėl sutiko tą patį raitelį, šacho vizirį. Tas ir sako medžiotojo 
sūnui: 

— Sūnau, tu nepardavei man gazelių, tai dabar parduok 
žebenkštis. Viską, ko panorėsi, duosiu, ir šachui tave pagirsiu, 
pasakysiu, kad už gazeles tau atsilygintų. O šachui nuneši kitą 
žebenkščių porą. 

Medžiotojo sūnus nesutiko. Tada viziris sako: 

— Aš tau tėviškai sakau, kad laimės gyvenime nepatirsi. 

Medžiotojo sūnūs nuėjo į rūmus pas šachą ir atidavė jam 
žebenkštis. Valdovui labai patiko žebenkštys, jis ir sako vi- 
ziriui: 

— Na, viziri, kuo už jas medžiotojo sūnui atsilyginsime? 

Viziris sako: 

— Maloningasis valdove, jūs turite porą gazelių su taškais 
ir brūkšniais ir porą nuostabių žebenkščių. Tik gaila, kad ne- 
turite sosto iš dramblio kaulo, sukalto dramblio kaulo vinimis. 

Medžiotojo sūnui net akyse aptemo. Jis suprato, kad vizi- 
ris nepaliks jo ramybėje, padarys viską, kad visas jo triūsas 
niekais nueitų. Šachas mato, kad viziris jo naudai kalba, ir 
sako: 

— Sūnau, viziris teisybę sako. Per dešimt dienų tokį sostą 
man atnešk, tada viską, ko panorėsi, duosiu. Neatneši — tau 
galva nulėks nuo pečių. 

Medžiotojo sūnus mato, kad ateina liūdnos dienos — dau- 
giau jam neteks medžioti. Labai nusiminęs iš šacho rūmų iš- 
drožė namo. Parėjęs krito lyg sąmonės netekęs ir užmigo. Jam 
ir vėl prisisapnavo chadžė Chėzras. Jaunikaitis pradėjo rau- 
doti ir skųstis jam savo nedalia. Chadžė Chėzras nuramino jį. 

— Neliūdėk ir neverk. Rytoj rytą nueik į rūmus ir sakyk 
šachui: „Jeigu nori turėti tokį sostą, kokio nė vienas pasaulio 
valdovas neturi, daryk viską, ką aš sakysiu. Liepk man duoti 
septynis šimtus kupranugarių, apkrautų vizirio vynu. Atsiųsk 
man visus šalies kalvius ir stalius. Kirvius ir pjūklus tegul 
duoda auksinius, o kalviams įrankius sidabrinius. Tegul penki 
tūkstančiai varovų sukrauna ant asilų ir. mulų maisto atsargas 
ir lydi mus. Visas maisto atsargas reikia imti iš vizirio san- 

dėlių. Jeigu neduok dieve ten bus nors už skatiką kito žmo- 
gaus turto, tai dramblio kaulo sosto negausime.“ Tada keliauk 
į Indiją, į dramblių žemę, Ten vienoje dykumoje yra šaltinis, 
o šalia didelis tvenkinys. Liepk išsemti iš tvenkinio visą van- 
denį ir tuojau pripilti to vyno, kurį septyniais šimtais kupra- 
nugarių atgabensi. Šaltinį liepk užtvenkti, kad vanduo į eže- 
rą nepatektų ir su vynu nesusimaišytų. Drambliai ateis iš to 
tvenkinio atsigerti, vietoje vandens atsigers vyno ir nugrius 
kaip negyvi. Tada liepk dailidėms ir kalviams dramblius trauk- 
ti iš ežero ir padaryk iš dramblio kaulo tokį sostą, kokio ša- 
chas pageidauja. 

Medžiotojo sūnus atsibudo ir iš džiaugsmo negalėjo už- 
migti ligi pat ryto. Anksti rytą nuėjo į rūmus ir išklojo ša- 
chui viską, ką chadžė Chėzras liepė. Paprašė šacho paimti iš 
vizirio septynis šimtus kupranugarių ir kiekvieną apkrauti 
vyno nešuliais, atsiųsti jam visus šalies kalvius ir dailides, o 
visus įrankius jiems padaryti iš aukso ir sidabro, ant asilų ir 
mulų sukrauti maisto nešulius. Viskas turi būti tik iš vizirio 
turtų. Tada jis atgabensiąs sostą, kokio valdovas pageidaująs. 

Šachas įsakė viską, ko medžiotojo sūnus prašė, paimti iš 
vizirio turtų ir duoti jaunikaičiui. Kai viskas buvo paruošta, 
medžiotojo sūnus patraukė į Indiją. Keliavo tuo keliu, kurį 
chadžė Chėzras buvo nurodęs. Keliavo keliavo ir priėjo dy- 
kumą, kur buvo šaltinis ir ežeras. Pirmiausiai jis liepė visą 
ežero vandenį išsemti, o jo vietoje supilti vyną. 

Atėjo drambliai prie ežero gerti. Atsigėrė jie vyno ir krito 
kaip negyvi. Kalviai ir dailidės puolė gulinčius dramblius, iš 
jų kaulų padarė sostą. Baigę darbą iškeliavo iš Indijos ir su- 
grįžo į Iraną. 

Atkeliavęs prie sostinės vartų jaunikaitis sumokėjo. darbi- 
ninkams. Visus įrankius — pjūklus ir kirvius, taip pat asilus, 
mulus ir kupranugarius pardavė. Pasiliko tik dešimt kupranu- 
garių, kad ant jų pinigus galėtų sukrauti, O darbininkus pa- 
leido namo, pasiliko tik porą šimtų vyrų, kad sostą nuneštų. 
Pinigus pasiuntė namo motinai, o pats su dviem šimtais dar- 
bininkų nešini ant pečių sostą nuėjo į šacho rūmus. 

Tarnai pranešė šachui, kad medžiotojo sūnus atgabeno sos- 
tą, kurio jis norėjo. Valdovas apsidžiaugė ir sako viziriui: 

— Sutikite jį ir pagarbiai veskite į rūmus. 

Pasitikti medžiotojo sūnaus išėjo visi dvariškiai, didikai ir 
viziriai. Medžiotojo sūnus įėjo iškilmingai į rūmus, o iš pas- 
kos darbininkai įnešė sostą ir pastatė valdovo menėje. Šachas 
atsisėdo soste ir klausia vizirio: 

— Sakyk, viziri, kuo šiam medžiotojui atsilyginsime? 

Viziris pabučiavo žemę ir tarė: 

— Maloningasis valdove, visatos centre, nuostabių gazelių 
poros, žebenkščių poros ir dramblio kaulo sosto savininke! Tik 
gaila, kad šachas neturi žmonos — perių ! šacho dukters. Jeigu 
šis medžiotojas galėtų atvesti perių šacho dukterį, tai jokio 
atlyginimo jam nebūtų gaila. O jeigu jis to padaryti nesuge- 
bės, tai tegul viskas niekais nueina. Jeigu jis čia atvestų perių 
valdovo dukterį, tai jūs taptumėte visų žmonių ir džinų šachu. 

Šachas galvoja: „Puikų vizirį turiu. Jis vis apie mano di- 
dybę ir galią galvoja." O medžiotojo sūnui sako: 

— Per dešimt dienų atvesk man perių šacho dukterį. Tada 
tave savo pirmuoju viziriu padarysiu. 

Medžiotojo sūnus pilnomis ašarų akimis ir skaudančia 
širdim iš šacho rūmų parėjo namo. Iš širdgėlos beveik nepa- 
lietė valgio, atsigulė ir greitai užmigo. Sapne pamatė chadžę 
Chėzrą ir ėmė raudoti. 

— Na, sūnau, ko vėl verki? — klausia Chėzras. 

— Nėra ko čia pasakoti, ir taip aišku. 

— Neliūdėk. Rytoj nueik pas šachą ir sakyk: „Dešimt die- 
nų mažai. Duok keturiasdešimt dienų.“ Išeik pro miesto vartus 
ir eik į dykumą. Sutikši žmogų, vienoje rankoje besinešantį 
sviedinį, o kitoje — čougano ž lazdą. Žmogus suduoda lazda į 
sviedinį, sviedinys rieda per dykumą, o žmogus jį pasiveja 
ir vėl pagauna. Tas žmogus pasisiūlys draugauti. Paimk tą 
žmogų bendrakeleiviu ir eik toliau. Kiek paėjęs pamatysi se- 
nį, stovintį ant vienos kojos ir pečiu laikantį uolą. Jis taip 
pat eis su tavim. Paskui prieisi dviejų farsangų pločio upę. 


I!Perė — fėja, mitologinė būtybė. 
2Čouganas — toks žaidimas. 

Toliau upės vaga susiaurėja ir vanduo per siaurą plyšį suteka 
į Žemę. Paprašyk, kad senis toje vietoje užtvenktų upę uola. 
Tada iš plyšio išropos dvi skruzdėlės ir taip pat keliaus su 
tavimi. Skruzdėlės prakalbės su tavimi ir duos tau pluoštelį 
plaukų. Paskui prieisi miestą, kurio gyventojai badauja dėl 
vieno žmogaus, kuris malūnuose suryja visus miltus. Veskis 
ir jį drauge. Tik tada tu nuvyksi į miestą, kur gyvena perių 
šacho duktė. Tau ten duos penkis darbus. Bendrakeleiviai pa- 
dės tau juos atlikti, ir tu pasieksi tikslą. 

Medžiotojo sūnus atsibudo ir iš džiaugsmo ligi ryto nega- 
lėjo užmigti. Anksti rytą iškeliavo į valdovo rūmus. Šachas 
davė jam keturiasdešimt dienų, o medžiotojo sūnus pažadėjo 
suėjus terminui atvesti perių šacho dukterį. O jeigu neatves, 
tegu jam galva nulėks nuo pečių. 

Ir leidosi jis į kelionę. Eina dykuma ir mato — sėdi ant 
žemės žmogus ištiesęs labai ilgas kojas, vienoje rankoje laiko 
sviedinį, o kitoje — lazdą. Suduoda lazda per sviedinį ir ve- 
jasi jį iki dykumos krašto, o ten jį pagauna. Medžiotojo sū- 
nus priėjo prie jo, pasisveikino ir klausia: 

— Bičiuli, ar nenori keliauti su manim? 

— Kodėl ne? Keliaukime. 

Keliauja juodu dviese ir sutinka senį. Tas stovi ant vienos 
kojos ir laiko pečiu uolą. Medžiotojo sūnus priėjo prie jo, 
pasisveikino ir sako: 

— Tėve, ar nekeliautum su mumis? 

— Kodėl ne. 

Toliau keliauja trise. Priėjo upę. Mato — upė didelė, pla- 
ti, o suteka į siaurą plyšį žemėje. Medžiotojo sūnus sako: 

— Tėvuk, įmesk į tą upę uolą ir nukreipk vandenį į dy- 
kumą. 

Senis numetė nuo pečių uolą į plyšį, ir vanduo pradėjo te- 
kėti į dykumą. Iš plyšio išropojo dvi skruzdėlės ir sako: 

— Medžiotojo sūnau, salam aleikum! 

Medžiotojo sūnus pasisveikino. Skruzdėlės medžiotojo sū- 
nui davė pluoštelį plaukų ir tarė: 

— Kai tau bus sunku, sudegink vieną plaukelį, ir mes tuoj 
atbėgsime. 


Keliauja visi toliau. Priėjo miestą ir mato, kad jame visi 
žmonės išblyškę ir liesi, visi persigandęe. Keliauninkai klausia 
sutiktą Žmogų: 

— Kodėl šio miesto gyventojai tokie išblyškę ir liesi? 

Žmogus sako: 

— Į tą miestą ateina toks žmogus. Jis suryja viską, kas 
tik yra valgoma mieste. Kai tik malūne sumalami miltai, jis 
tuojau ateina ir sulaižo visus miltus tiesiai nuo girnų. 

— Parodykite man tą žmogų! — paprašė medžiotojo sū- 
nus. 

Kai jam parodė, pakvietė jis tą Žmogų keliauti kartu. Da- 
bar keliauja keturiese. Ėjo ėjo ir priėjo miestą, kuriame gy- 
veno perių šacho duktė. Medžiotojo sūnus mato — prie miesto 
vartų sukrautos krūvos žmonių kaukolių. Jis klausia žmonių: 

— Kam tos kaukolių krūvos sukrautos? 

Žmonės jam sako: 

— Jau tūkstančiai jaunuolių piršosi perių šacho dukteriai. 
Mergelė jiems duoda keletą darbų ir sako: „Aš už to tekėsiu, 
kas tuos darbus sugebės atlikti. O jeigu kas neatliks, liepsiu 
tam galvą nūkirsti ir į krūvą padėti.“ 

Medžiotojo sūnus taręs: „Tepadeda man alachas“, įėjo į 
miestą. Nuėjo prie perių šacho rūmų ir paprašė, kad leistų 
jam įeiti. Kai jį įvedė į rūmus, mergelė tarė: 

— Jaunikaiti! Ar tau negaila jaunystės? Juk tu eini pa- 
vojingu keliu. Ar žinai, kur atėjai? Ar nematei kaukolių krū- 
vų? 

Jaunikaitis atsakė: 

— Mieloji mergele, mačiau krūvas galvų, žinau, kur at- 
ėjau. Atvykau piršti tau Irano šachą ir išsivežti tave. 

— Nesulauksi,— atsakė mergelė — tu grįši tuščiomis ran- 
komis. 

O toliau štai kaip buvo. Medžiotojo sūnus savo bendrake- 
leivius paliko už farsango nuo miesto — ir tą, kuris nešėsi 
lazdą ir sviedinį, ir senį, kuris pečiu laikė uolą, ir besotį, ku- 
ris privertė visą miestą badauti, o pats liko vienas. 

Kai saulė ėmė leistis vakarop, perių šacho duktė tarė me- 
džiotojo sūnui: 

— Aš tau duosiu kelis darbus. Pirmiausia rask tokį žmo- 
gų, kuris nuvežtų Irano šachui mano laišką, o auštant grįžtų 
su atsakymu. Antra, ligi aušros išrink ir supilk į tris aruodus 
tris tūkstančius manų kviečių, miežių ir sorų, kuriuos aš liep- 
siu sumaišyti. O trečias darbas toks: už farsango nuo miesto 
stovi tvirtovė, kurią seniai, labai seniai pastatė burtininkas 
Bahmanas. Aplink tvirtovę yra visas farsangas, ji turi tūks- 
tantį ir vieną bokštą, kurių kiekvienas tūkstančio uolekčių 
aukščio. Rask tokį žmogų, kuris per naktį visą tą tvirtovę su- 
griautų. O ketvirtas mano įsakymas toks: atvesk žmogų, ku- 
ris per naktį suvalgytų tūkstantį keturis šimtus avinų, 
tūkstantį papločių ir tūkstantį manų virtų ryžių. 

Medžiotojo sūnus pagalvojo ir tarė: 

— Gerai, viskas bus padaryta. 

Paskui juodu susėdo ir kalbasi. Praėjo dalis nakties. Me- 
džiotojo sūnus ir sako: 

— Ar tu parašei Irano šachui laišką? Aš noriu jį išsiųsti 
ir gauti atsakymą. 

Perių šacho duktė paėmė kalamą ', parašė laišką Irano ša- 
chui ir padavė medžiotojo sūnui. Šis padavė laišką žmogui su 
sviediniu ir lazda ir tarė: 

— Mielasis mano drauge, prašau tavęs sugrįžti su atsa- 
kymu iki aušros. 

Per tą laiką mergelė liepė tarnams sumaišyti po tris tūks- 
tančius manų kviečių, miežių ir sorų viename -aruode. Paskui 
ji tarė medžiotojo sūnui: 

— Kviečius, miežius ir soras ligi ryto reikia išrinkti ir su- 
pilti į atskirus aruodus. 

— Gerai, bus- padaryta, — atsakė medžiotojo sūnus. 

Perių šacho duktė tuojau pakvietė vyriausiąjį virėją ir įsa- 
kė jam: 

— Tuojau pat iškepkite tūkstantį keturis šimtus avinų ir 
išvirkite taukuose tūkstantį manų ryžių. 

Medžiotojo sūnus tuojau sudegino plaukelį iš to pluoštelio, 


IKalamas — nendrinė lazdelė, Rytuose vartojama vietoj plunksnos 
rašyti. 

kurį buvo davusios skruzdėlės. Prieš jį iš tikrųjų atsirado dvi 
skruzdėlės ir pasisveikino su juo. Medžiotojo sūnus tarė: 

— Mano draugės, laiko mažai liko, o darbų daug laukia. 
Iki ryto reikia išrinkti kviečius, miežius ir soras ir supilti į 
atskirus aruodūus. 

— (Čia vieni niekai, — atsakė skruzdėlės.— Ko taip skubėti, 
juk darbo tik valandai. 

Skruzdėlės sukvietė visas drauges iš apylinkių, ir nepra- 
ėjo nė valanda, o kviečiai, miežiai ir soros buvo išskirstyti. 

Tuo metu pas perių šacho dukterį atėjo virėjas ir tarė: 

— Viskas, kas buvo liepta, paruošta. 

Mergelė tarė medžiotojo sūnui: 

— Pone, tegul ateina tavo Žmogus ir tegul viską suvalgo. 

Medžiotojo sūnus išėjo ir atvedė žmogų, kuris buvo pri- 
vertęs badauti visą miestą, Jis pasodino tą žmogų sakyda- 
mas: 

— O Ali, sėsk, valgyk! 

Žmogus suvalgė viską, kas buvo pagaminta. Tuo metu me- 
džiotojo sūnus ir mergelė maloniai kalbėjosi ir gurkšnojo vy- 
ną. Staiga virtuvėje pasigirdo triukšmas. Mergelė klausia vy- 
riausiojo virėjo: 

— Ei dėdule, kas ten atsitiko? 

Virėjas nusilenkė ir sako: 

— Keistas tas Žmogus. Jis suvalgė viską, ką buvome pa- 
gaminę, ir dar prašo. Prisiekinėja, 2 neprivalgęs. 

Mergelė sako: 

— Prisiekiu alachu, tu nugalėjai, medžiotojo sūnau. 

Medžiotojo sūnus iš anksto tai žinojo, bet norėjo, kad mer- 
gelė pati savo akimis įsitikintų. Juodu abu nuėjo į virtuvę. 

Nespėjo grįžti į kambarius, o jau parbėgo šauklys iš Irano 
šacho. Mergelė pažinojo Irano šacho rašyseną, ir vos tik iš- 
skleidė laišką, tuoj suprato, kad čia jo rašyta. Medžiotojo sū- 
nus jai tarė: 

— Eime pažiūrėti, kas ten dedasi su kviečiais, miežiais ir 
soromis. 

Juodu nuėjo, mato, kad kviečiai, miežiai ir soros išrinkti 
ir supilti į atskirus aruodus, kaip karalaitė buvo liepusi. 

Dar reikėjo iki ryto sugriauti tvirtovę. Bet medžiotojo sū- 
nus dar vakar buvo paprašęs žmogaus, kuris laikė pečiu uolą, 
ją sugriauti, o pats maloniai šnekučiavosi su perių šacho duk- 
teria ir gurkšnojo vyną. Nutaikęs patogią minutę medžiotojo 
sūnus tarė: 

— Pažiūrėsime, kaip tvirtovė laikosi. 

Juodu išėjo iš miesto. Eina ir mato — žmogus, kuris tu- 
rėjo sugriauti tvirtovę, kietai miega ir taip knarkia, kad net 
dangus dreba. Medžiotojo sūnus jį pajudino, tas pašoko, ap- 
sidairė ir nuėjo prie tvirtovės. Pakišo jis petį, pakėlė tvirtovę 
du šimtus uolekčių aukštyn ir numetė už pusės farsango. Su- 
dundėjo subildėjo, per dešimt farsangų sulingavo žemė. Vi- 
si pagalvojo, kad prasideda žemės drebėjimas. 

Pamačiusi, kas čia dedasi, perių šacho duktė palietė me- 
džiotojo sūnaus petį ir sušuko: 

— Šlovė tau, tu nusipelnei visų gėrybių! 

Grįžo perių šacho duktė ir medžiotojo sūnus į miestą ir 
visą savaitę praleido šnekučiuodami ir gurkšnodami vyną. Po 
savaitės medžiotojo sūnus liepė mergelei keliauti į Iraną. 

Prabangus ir iškilmingas karavanas leidosi kelionėn. Kai 
ligi Irano sostinės liko dienos kelias, šachui buvo pranešta: 

— Medžiotojo sūnus turtingo karavano priekyje artėja prie 
miesto. Ruoškis sutikti. 

Medžiotojo sūnų ir perių šacho dukterį padišachas įsakė 
sutikti visiems viziriams ir dvariškiams. Jaunikaitis su perių 
šacho dukteria iškilmingai įjojo į sostinę. Jų atvykimą mies- 
te šventė visą savaitę. Po savaitės šachas pakvietė vizirį iI 
klausia: 

— Medžiotojo sūnus įvykdė daug mano pavedimų. Kuo 
man jam atsilyginti? 

Viziris tarė: 

— Jeigu šachas — nuostabių gazelių poros, žebenkščių po- 
ros, dramblio kaulo sosto savininkas, vedęs perių šacho duk- 
terį, — jeigu toks valdovas dar kai ką žinotų, tai žemėje jam 
niekas didybe ir galia neprilygtų. 

Šachas vėl klausia: 

— O ką aš dar turiu žinoti? 

Viziris ilgai negalvojęs atsakė: 

— Tu, be abejo, žinai, kad jo didenybės tavo tėvo viziris 
buvo mano tėvas. Ir jeigu alachas, tegul būna šlovė jam, per 
tą jaunikaitį kitus mūsų reikalus sutvarkė, tai būtų neblogai 
sužinoti, kaip aname pasaulyje gyvena jo didenybė velionis 
tavo tėvas ir mano tėvas. Tegul tas medžiotojo sūnus atgabe- 
na iš ano pasaulio laišką, ką jie ten veikia. O po to liepk iš- 
puošti miestą ir kelk vestuves su perių šacho dukteria. 

Mato šachas — gerai viziris sugalvojo. Juk būtų neblogai 
gauti iš velionio tėvo žinią. Sako jis medžiotojo sūnui: 

— Jaunikaiti, viziris teisybę sako. Reikia kuo greičiau at- 
gabenti iš ano pasaulio mano tėvo ir jo tėvo laiškus. Arba 
bent mano tėvo. 

Medžiotojo sūnus pagalvojęs tarė: 

— Gerai, rytoj parnešiu nuo jų žinią. O dabar einu reng- 
tis kelionei į aną pasaulį. 

Vakare medžiotojo sūnus grįžo namo ir chadžės Chėzro pa- 
dedamas ėmė rengtis į sunkią kelionę. Pradėjo skųstis motinai 
savo dalia: 

— Šlovė alachui, dabar aš visko turiu. Tik bėda, kad tas 
lengvatikis šachas turi klastingą vizirį. Jis visą laiką man 
kenkia, sugalvoja vis naujas pinkles. 

Medžiotojo sūnus motinai viską papasakojo — ir apie dė- 
mėtąją gazelę su dryžiais, ir apie žebenkštį, ir apie dramblio 
kaulo sostą, ir apie perių šacho dukterį. Baigęs pasakoti tarė: 

— O dabar jis iš manęs reikalauja to, ko nė vienas žmo- 
gus žemėje nesugebės padaryti. Jis užsigeidė, kad aš atgaben- 
čiau iš ano pasaulio šacho tėvo ir vizirio tėvo laiškus. 

Motina patylėjo, pagalvojo ir sako: 

— Sūnau, jeigu tu įvykdysi ir tą jo norą, jis sugalvos dar 
ką nors. Geriau tu pats ką nors sugalvok. 

Medžiotojo sūnus atsigulė, tik niekaip negali užmigti. Ilgai 
galvojęs sumanė atsikratyti šacho ir jo vizirio. Rytą atsikėlė, 
nuėjo į rūmus ir sako šachui: 

— Liepkite žmonėms dešimt dienų tūkstančiu kupranugarių 
gabenti malkas ir krauti už miesto vartų. 

Šachas sutiko, liepė valdiniams dešimt dienų su tūkstan- 

: Čiu kupranugarių gabenti naikas Dešimtos dienos pavakary 
medžiotojo sūnus liepė sukviesti visus šalies dailides. Susirin- 
ko dailidės, medžiotojo sūnus liepė ant malkų pastatyti sostą. 
Kai sostas buvo pastatytas, jaunikaitis nuėjo pas šachą ir 
sako: 

— Tegul visi dvariškiai ir kariai išeina už miesto vartų. 

Viskas buvo įvykdyta. Su dvariškiais ir kareiviais atėjo 
muzikantai ir dainininkai. Medžiotojo sūnus sako šachui: 

— Jūsų didenybe, jums reikia kartu su viziriu užlipti į 
sostą ir ten kartu atsisėsti. Ten aš jums atnešiu jūsų tėvų laiš- 
„kus. 

Šachas su viziriu užlipo ant malkų kalno ir susėdo soste. 
Medžiotojo sūnus užlipo kartu ir prašo šacho: 

— Liepkite dainininkams dainuoti, muzikantams groti, o 
kariams ir dvariškiams gerti vyną į jūsų didenybės sveikatą. 
Greitai bus laiškas. 

Šachas, kaip buvo pataręs medžiotojo sūnus, paliepė: 

— Dainininkai ir muzikantai, dainuokite ir grokite! Kariai 
ir dvariškiai, gerkite vyną! 

Medžiotojo sūnus nulipo žemyn ir liepė padegti malkų kal- 
ną iš visų keturių pusių. Šachas su viziriu sudegė ugnyje 1r 
patys iškeliavo pas savo tėvus. 

Medžiotojo sūnus nuėjo į rūmus ir atsisėdo į šacho sostą. 
Liepė jis septynias dienas puošti miestą, o paskui iškėlė ves- 
tuves su perių šacho dukteria. Jis tapo geriausiu valdovu pa- 
saulyje, nes pats buvo patyręs kartaus vargo, ragavęs ir šil- 
to, ir šalto. 

Tegul mūsų troškimai išsipildo taip, kaip išsipildė medžio- 
tojo sūnui. 


VANDENS NEŠIOTOJAS IR PRANAŠAS 
MES A 


Pranašo Musos laikais gyveno vandens nešiotojas. Per die- 
nas vaikščiodavo gatvėmis su kibiru vandens ir šaukdavo: 


!Musa — biblinis Mozė. 

—- Ei! Nešioju vandenį! Nešioju vandenį! 

Vieną dieną žmogus atėjo pas pranašą Musą ir sako: 

— O Musa, juk aš ir pirklių seniūnas abu esame dievo tar- 
nai. Bet jis turi tiek turto, kad ir suskaičiuoti negali, o man nė 
atsikvėpti nėra kada, taip sunkiai pelnau duoną. 

Pranašas Musa tarė: 

— Žmogau, viešpats kurdamas pasaulį pirmą dieną kiek- 
vieno tvarinio likimą pažymėjo kaktoje ir jo pakeisti niekas 
negali. Tau skirta vandenį nešioti, o pirklių seniūnui turtus 
valdyti. | 0 

Kitą dieną pranašas Musa išsirengė į Turo! kalną, Van- 
dens nešiotojas pastojo jam kelią ir sako: 

— Musa, dabar eini į Turo kalną, perduok viešpačiui ma- 
no pasveikinimą ir paklausk, ar negalėtų truputį pataisyti tai, 
kas mano kaktoje pažymėta? Kiek ilgai aš turėsiu nešioti van- 
denį ir vargti? 

Pranašas Musa tarė: 

— Žmogau! Tai, ką dievas pirmąją dieną sukūręs tavo 
kaktoje pažymėjo, iki prisikėlimo dienos nešiosi. 

Vargšas vandens nešiotojas maldauja: 

— Tu tik pasakyk jam. Kokia tau bėda — padarys ar ne- 
padarys. 

Pranašas Musa nuėjo ant Turo kalno, pasimeldė, jau buvo 
begrįžtąs namo, tik girdi balsą: 

— Musa, kodėl mūsų vergo prašymo neperduodi? 

Pranašas Musa sako: 

— Viešpatie, aišku ir taip. Kam aiškinti? Tu pats viską ge- 
riau žinai. " 

Tada viešpats tarė: 

— Musa, eik pas mūsų vergą ir pasakyk jam: „Mes tai, kas 
tavo kaktoj pažymėta, pataisėme." 

Vargšas vandens nešiotojas apsidžiaugė. Padėkojo dievui, 
pasiėmė kibirą ir kaip kiekvieną dieną išėjo ieškoti uždarbio. 

Dabar klausyk toliau. Kitą dieną žmogus pasiėmė kibirą ir 
virvę ir išėjo dirbti savo darbo. Sustojo atsikvėpti prie mies- 


|! Turo kalnas — biblinis Sinajaus kalnas. 

to pirklių seniūno durų. O tas rengėsi dukterį už šacho vizirio 
sūnaus išleisti. Priėjo pirklių seniūno tarnai prie žmogaus ir 
liepė prinešti baseinus vandens. Vargšas nuėjo į pirklio na- 
mus ir ligi pusiaudienio nešiojo į baseinus vandenį. Pusiau- 
dienį atėjo pirklių seniūno žmona. Pamatė, kad žmogus visus 
baseinus vandens prinešęs, jai pagailo jo, nuėjo pas vyrą 1f 
sako: 

— Vyre! Šiandien mums džiaugsmo ir palaimos diėna. Tas 
vargšas vandens nešiotojas gerai padirbėjo, pilnus baseinus 
vandens pripylė. Gerai būtų pakviesti jį pietums, pavalgydin- 
ti, saldumynais pavaišinti, juk jis mūsų nenuskriaus. 

Pirklių seniūnas sako: 

— Kaip tas žmogus tokiais nudriskusiais drabužiais sės prie 
stalo? 

Žmona sako: 

— Dangus neužgrius, jeigu Žmogus kartą tavo drabužiais 
apsivilks. 

Pirklių seniūnas pritaria: 

— (Gerai sakai. 

Tarnai atnešė vandens. nešiotojui naujus gražius drabu- 
žius, kašmiro juostą, puošnų turbaną ir sako: 

— Persirenk ir pasilik pietų. 

Vandens nešiotojas persirengė pirklių seniūno drabužiais 
ir atsisėdo už vestuvinio stalo. O vestuvėse dalyvavo šachas, 
viziriai, emirai, šacho vaikai, visas miestas susirinko. Šachas 
klausia pirklių seniūną: | 

— Kas tasai žmogus? 

Pirklių seniūnas net pašoko, galvoja: „Jeigu pasakysiu, kad 
jis yra vandens nešiotojas, bus blogai.“ Mikčiodamas sako: 

— Mano brolio sūnus. Atvyko iš Ahvazo manęs aplankyti. 

Šachas sako: 

— Keista. Tu turi tokį puikų, gražiai nuaugusį giminaitį, o 
dukterį leidi už vizirio sūnaus. Be reikalo taip darai. Tu savo 
dukterį už to gražiai nuaugusio jaunikaičio išleisk, o aš savo 
dukterį išleisiu už vizirio sūnaus. 

Šacho duktė tuojau buvo ištekinta už vizirio sūnaus, o 
pirklių seniūno duktė išleista už vandens nešiotojo, kuris ta- 

po pirklių seniūno brolio sūnum. Nieko nepadarysi, teisėjo 
sprendimas kaip ir netikėta mirtis, — nuo jo niekaip Nneišsi- 
suksi. 

Liūdnos vestuvių vaišės baigėsi. Pirklių seniūnas priėjo prie 
žmonos ir sako: 

— Matai, kokią bėdą užsitraukėme. 

Žmona jam: 

— Nieko nepadarysi. Tas vandens nešiotojas yra neturtin- 
gas. Šimtą tumanų jam duosime, tai jis iš džiaugsmo ligi dan- 
gaus pašoks. Sumokėsime jam ir gausime dukteriai skyrybas. 
Dabar nieko nesakyk. 5 

Pirklių seniūnas daugiau vaikų neturėjo — tik vieną duk- 
terį. Jis nuėjo pas vandens nešiotoją ir sako: 

— Drauguži, kas buvo, kas nebuvo. Imk šimtą tumanų ir 
visus drabužius, tik duok dukteriai skyrybas. 

— Pirklių seniūne, kur tavo teisingumas? Kas per kalba? 
Tuojau nueisiu į rūmus pas šachą ir pasiskųsiu. Juk jis viską 
matė. | 

— Aš tik pajuokavau,— sako nusigandęs pirklys. 

Dabar klausyk, kas dėjosi pirmąją povestuvinę naktį. Kai 
puota baigėsi ir šviesos buvo užgesintos, jaunąją su jaunuoju 
nuvedė į miegamąjį. O pirklių seniūno žmona ir dvi ar trys 
kaimynės per rakto dkylutę žiūri, kaip tas netašytas, apšepęs 
vandens nešiotojas su jos išlepinta dukterimi elgsis. Mato, kad 
vandens nešiotojas prie jaunosios nė artyn neina, į ją net 
kreiva akim nepažiūri. Iš pradžių jis pakėlė rankas į dangų, 
paskui nuėmė nuo grindų kilimus ir sukrovė jųos į kampą. 
nusirengė ir nuogas atsigulė ant grindų. Paskui ėmė ridinėtis 
grindimis iš kampo į kampą ir šnibždėti kažkokią maldą. Ge- 
Tiau įsiklausiusios moterys išgirdo jį kalbant: 

— Viešpatie, iš tiesų pataisei, gerai pataisei. 

Jis ridinėjasi grindimis ir vis tą patį šnibžda. 

Pirklių seniūno žmona nubėgo pas vyrą ir sako: 

— Vėl nelaimės susilaukėme. Atrodo, kad tas žmogus iš 
proto išsikraustė. 

Pirklių seniūno Žmona paėmė vyrą už rankos ir atvedusi 
prie rakto skylutės rodo: 

— Pažiūrėk! 

Pirklių seniūnas pažiūrėjo pro skylę. Tikrai, vandens ne- |. 
šiotojas ridinėjasi grindimis ir murma: ,„„Pataisei, gerai patai- 
sei.“ Pirklių seniūnas irgi sako: 

— Be abejo, išprotėjo. 

Juodu atidaro jaunųjų kambario duris ir įeina vidun. Bet 
žentas taip įsijautęs burba savo: „Pataisei, gerai pataisei“, kad 
į juos visai nekreipia dėmesio. Žmona su vyru priėjo prie jo 
pažiūrėti iš arčiau. Paėmė už rankos, sustabdė ir sako: 

— Žmogau, dėl dievo, kuris tave iš elgetos vandens ne- 
šiotojo pirkbkų seniūno brolio sūnumi ir pirklių seniūno žentu 
padarė, pasakyk, kas atsitiko, kodėl taip elgiesi? 

Vandens nešiotojas apsirengė, atsisėdo ir papasakojo viską 
nuo pradžios. Žmona ir vyras suprato, kad viskas, ką jie matė 
ir girdėjo, viešpaties valia atsitiko. Tada apkabino juodu žen- 
tą ir išbučiavo. O tuo metu vargšė duktė labai nuliūdusi kam- 
pe sėdėjo. Tėvai ją guodė kalbėdami: 

— Dukrele, dievas tau taip lėmė. Tu esi nuotaka, kurią 
pats dievas sutuokė. 

Pirklių seniūnas pamilo žentą ir visi laimingai gyveno. 

Tegul viešpats visų vargšų likimą ištaiso taip, kaip ištai- 
sė tam vandens nešiotojui. 


DUYRVIŠAS BURTININKAS 


Kartą Magribo ' žemėje gyveno šachas. Vieną dieną jis 
kirpykloje dirstelėjo į veidrodį, mato, — visi jo plaukai praži- 
lę, o dar nė vieno palikuonio neturi. Pasišaukė vizirį ir sako: 

— Viziri, pasimelsk arba ką kita sugalvok, kad per metus 
turėčiau palikuonį. O jei ne, tai liepsiu tau galvą nukirsti. 

Klausyk toliau. Tokia buvo dievo valia, kad kartą prie ša- 
cho rūmų atėjo dervišas. Jis pasistatė palapinę, pasikabino 
dervišo ragelį, atrėmė į palapinę lazdą. Atėjo tarnai, nori jį 
nuvaryti, siūlo pinigų, o jis neina, ir gana. Sako: 

— Noriu šachą matyti. Turiu labai svarbų reikalą. 


!Magribas — Šiaurės vakarų Afrika. 

Tarnai pranešė šachui, kad prie rūmų dervišas atėjo ir pa- 
lapinę pasistatė, kad jie norėję jį nuvaryti šalin, o jis nei- 
nąs ir sakąs: „Šachą noriu matyti.“ Šachas liepia atvesti jį. 

Tarnai atvedė dervišą, tasai užsikišo ranką už šoulos !, iš- 
traukė obuolį, kiša šachui ir sako: 

— Pusę to obuolio pats suvalgyk, o kitą pusę Žmonai ati- 
duok. Tegul valgydama ji pareiškia norą pradėti kūdikį. O 
dabar parašyk man raštą: jeigu gims duktė, tai ji bus mano, 
o jeigu gims berniukas, metus bus tavo, o kitus bus mano. 

Šachas galvoja: „Argi iš kažkur atklydęs dervišas išdrįs 
paimti Mano dukterį arba sūnų?“ Ir jis parašė dervišui raštą: 
„Jeigu stebuklinga obuolio galia gims duktė, bus dervišo, o 
jeigu gims sūnus, metus bus dervišo, o kitus bus mūsų.“ Raš- 
tą atidavė dervišui, tas atsisveikino ir išėjo. 

Šachas padarė, kaip dervišas liepė — pusę obuolio pats su- 
valgė. o kitą pusę žmonai atidavė. Kaip buvo likimo lemta, 
netrukus žmona susilaukė sūnaus. Jam davė Mėhr“ Aferino 
vardą. 

Sūnus užaugo. Kai jam sukako penkiolika metų, jis taip 
puikiai jodinėjo žirgu, šaudė iš lanko, rašė ir piešė, kad nė 
vienas bendraamžis jam negalėjo prilygti. 

Per tą penkiolika metų iš dervišo jokios žinios nebuvo. 
Bet štai vieną dieną prie rūmų vėl pasirodė dervišas. Jis vėl 
pasikabino ragelį, atrėmė lazdą ir įniko melstis. Tarnai nu- 
ėjo pas jį, siūlo pinigų, kad tik eitų iš čia, bet dervišas sako: 

— Šachą noriu matyti. 

Pranešė tarnai apie dervišą šachui. Tas sako: 

— Atveskite dervišą. 

Atėjo dervišas, pamatė jį šachas ir atpažino tą patį esant. 
Sako jam: 

— Derviše, brangusis, kur buvote dingęs, kad mūsų taip 
ilgai neaplankėte? 

Dervišas sako: 

— Vaikščiojau po pasaulį, keliavau, o dabar štai atėjau 


!Šoula — dervišo drabužis, grubios vilnos apsiaustas su kapišonu. 


24 


NY 


Y), 
Ų 


sūnaus pasiimti. Iki šiol jis penkiolika metų pas jus buvo, o 
dabar penkiolika metų tegul pas mane pabūna. 

Šachas sako: 

— Derviše, kas per Žodžiai, ką paistai? 

Dervišas sako: 

— Jūs ką norite — darykite, bet negalite savo duoto raš- 
to išsižadėti. 

— Gerbiamas derviše, ką kalbi? Jeigu atsisakysi rašto, ko 
panorėsi, duosiu. 

Dervišas sako: 

„— Jokiu būdu. Juk davei raštą, kad penkiolika metų sū- 
nus bus mano. Dabar kitaip kalbi. Pažiūrėk, prie ko sūnus 
pirmiausia eis, kai grįš iš mokyklos, — prie tavęs ar prie ma- 
nęs. 

Atėjo pusiaudienis. Sūnus grįžo iš mokyklos, pirmiausia 
prie dervišo priėjo, pasisveikino ir klausia: 

— Mielas tėveli, kur lig šiol buvai? 

Šachas mato, — niekaip neišsisuks, atidavė sūnų dervišui. 
Šacho sūnus su dervišu išėjo iš miesto ir pasuko prie vieno 
kalno, kur buvo ola. Beeidami sutiko malonios išvaizdos se- 
nuką. Tasai senukas ir sako šacho sūnui: 

— Jaunikaiti, tas dervišas yra burtininkas. Jis nuves tave 
į olą ir lieps atsinešti miltų, užmaišyti tešlą ir tenure ! iškepti 
duoną. Miltai ir tenuras yra oloje. Tu saugok dieve nesutik. 
Dervišui sakyk: „Pirma pats tešlą suminkyk ir duoną iškepk. 
Šį kartą aš pasimokysiu, o kitą kartą tuos darbus pats pada- 
rysiu.“ Kai jis suminkys tešlą, atsineš ir pasilenkęs pradės kiš- 
ti duoną į tenurą, pagriebk jį už kojų ir įversk į tenurą žemyn 
galva, o pats užsigulk ant viršaus. Visą valandą iš tenuro sklis 
šauksmai ir rauda. 

Šacho sūnus prižadėjo taip padaryti. Ir dar senukas prigra- 
sino, kad, išgirdęs dervišą šaukiant ir raudant, šacho sūnus ne- 
pakeltų galvos. Jeigu jis galvą pakelsiąs, tučtuojau mirsiąs. 
Šacho sūnus pabučiavo senukui ranką ir įėjo į olą, kur jo 
laukė dervišas. Mato — ola labai ilga, galo nematyti. Oloje kū- 


!Tenuras — krosnis, kurioje kepama rytietiška duona. 

renasi tenuras, liepsna plevena, dūmai kyla aukštyn. Dervišas 
atsisuko į šacho sūnų ir sako: 

— Paimk miltų, suminkyk tešlą ir iškepk duoną. 

Šacho sūnus sako: 

— Aš nemoku. Pirma jūs tuos darbus padarykite, aš pasi- 
mokysiu, o kitą kartą pats iškepsiu. 

Dervišas paėmė miltų, suminkė tešlą, priėjo prie tenuro — 
keps duoną. Kai tik dervišas priėjo prie tenuro, šacho sūnus 
pagriebė jį už abiejų kojų ir įmetė į tenurą, o pats greitai 
užsigulė ant viršaus. Iš tenuro pasigirdo baisus šauksmas. Ša- 
cho sūnus galvos nepakėlė, kol nepraėjo valanda. Tada atsi- 
kėlė ir nuėjo pažiūrėti, kas oloje dedasi. Kiek ten buvo aukso 
ir brangakmenių! Čia dervišas buvo įrengęs tokį sandėlį, kad 
ir apsakyti neįmanoma. Kiek pajėgė, pasiėmė visko iš olos ir 
išėjo. Lauke mato — raitelis joja. Prijojęs atsisuko į šacho sū- 
nų ir sako: 

— Kur eini? Keliaukime drauge, bendrakeleiviai būsime. 

Šacho sūnus sutiko. Raitelis ir šacho sūnus keliauja drauge. 
Keliavo keliavo, priėjo kitą olą. Raitelis nulipo nuo arklio, 
savo arklį padavė šacho sūnui ir sako: 

— Aš einu į olą, o tu pasilik čia. Lauk tris dienas. Pirmą 
dieną aš šauksiu, antrą dieną šauksiu ir trečią dieną šauksiu. 
Jeigu trečią dieną mano šauksmą išgirsi, tai žinok, kad vis- 
kas gerai, lauk manęs ateinant. Jeigu trečią dieną ligi saulė- 
lydžio mano šauksmo neišgirsi, sėsk ant arklio ir keliauk. 

Raitelis įėjo į olą. Pirmą dieną šacho sūnus žiūri, klausosi. 
Pasigirdo raitelio šauksmas lyg liūto riaumojimas. Šacho sū- 
nus sako: „Štai pirmoji diena praėjo.“ Antrą dieną vėl pasi- 
girdo šauksmas. Šacho sūnus vėl sako: „Štai ir antrą kartą 
šauksmas pasigirdo, dvi dienos praėjo.“ 

Atėjo trečioji diena. Jau ir pusiaudienis, o šauksmo negir- 
dėti. Priartėjo saulėlydis, o raitelio trečiojo šauksmo vis ne- 
girdėti. Ir saulė jau visai žemai, o jokio garso. Tik prieš pa- 
čią saulės laidą pasigirdo raitelio šauksmas. Bet jis šaukė ne 
taip, kaip pirmą ir antrą kartą. Jis taip šaukė, lyg būtų riau- 
mojusi pabaisa. Netrukus pasirodė ir pats raitelis, jo rankos 
ir kojos buvo kruvinos, o galva ir veidas sudraskyti. Jis ir 


sako: 

— Šaunus esi, šacho sūnau. Aš matau, kad tu esi kilnus 
žmogus. Toje saloje buvo užburta mergelė. Aš tris dienas su 
pabaisa koviausi, kol ją įveikiau ir mergelę išvadavau. Dabar 
eisime kartu jos pažiūrėti. 

Juodu įėjo į olą, pamatė gražią mergelę kaip keturiolikos 
vakarų mėnulis. Raitelis, šacho sūnus ir mergelė pasiėmė iš 
pabaisos turtų viską, ką norėjo ir panešti galėjo, ir išėjo iš 
olos. Tada raitelis atsisuko į šacho sūnų ir sako: 

— Kiek metų praėjo, kai tu žinios iš tėvo negauni, o tavo 
tėvas tavęs belaukdamas nuo ašarų apako. Tu keliauk pas sa- 
vo tėvą. 

Raitelis davė šacho sūnui vieno augalo lapą ir sako: 

— Tą lapą sutrink ir pridėk tėvui prie akių. Jis ir pra- 
regės. | 

Tada juodu atsisveikino, ir šacho sūnus grįžo į savo mies- 
tą. Mato,— iš tikrųjų raitelis teisybę sakė. Šachas ilgėdamasis 
sūnaus nuo ašarų apako. Sūnus greitai sutrynė tą lapą ir pri- 
dėjo tėvui prie akių. Tas tuojau ir pagijo. Sūnus papasakojo 
tėvui, kad tasai dervišas buvęs burtininkas, jis su juo kovojęs. 
Paskui dar papasakojo apie raitelį, ir kaip tas raitelis išgelbė- 
jęs mergelę, kurią pabaisa buvo užburęs. Dar pasakė jis, kad 
tas raitelis jam davė lapą, kurį pridėjo prie tėvo akių. Viską 
papasakojo. 

Šachas sukvietė visus miesto didikus, vizirius ir žilabarz- 
džius senius. Jie pirma nuvyko į olą, kur burtininkas dervišas 
galą gavo, ir iš ten visas brangenynbes pargabeno. 

Tada šachas vėl sušaukė visus didikus, vizirius ir žilabarz- 
džius senius ir pasakė: 

— Aš pasenau, o mano sūnus užaugo, tegu jis dabar užima 
mano vietą ir valdo šalį. Aš jį skiriu vietoj savęs, o pats pasi- 
trauksiu ir maldomis šlovinsiu dievą. 

Visi atsakė: 

— Šlovė, šlovė! Tegul būna pašlovintas naujasis valdo- 
vas! 

Šacho sūnus užėmė tėvo sostą, teisingai karaliavo ir teisė. 

Tegul dievas išpildo visų vargšų norus. 

PIRKLIO DUKTĖ IR MULA 


Seniai, labai seniai gyveno pirklių seniūnas, kuriam tur- 
tais niekas prilygti negalėjo. Jis turėjo dukterį, vardu Nu- 
šaferyna, ir berniuką, vardu Chodadadas, kurį buvo pakelėje 
radęs. Pirklių seniūnas dukterį labai mylėjo, buvo prie jos la- 
bai prisirišęs. Net mokytoją nusamdė, kad ją mokytų. Tas mo- 
kytojas labai nedoras žmogus buvo. Vis persekiojo mergaitę, 
kad jį pamiltų, bet jos meilės nesulaukė. 

Kartą pirklių seniūnui teko išvykti į tolimą kelionę. Susi-. 
dėjo nešulį ir iškeliavo į svetimus kraštus. Kai šeimininkas, 
Nušaferynos tėvas, iškeliavo, mokytojas pradėjo atvirai mei- 
lintis jai. Mergaitė jam sako: 

— Ko tu lendi prie manęs? Juk tu man tėvu gali būti, be 
to, esi mano mokytojas. 

Bet nedorasis mokytojas vis neatstoja, pradėjo grasinti 
mergaitei: 

— Arba nusileisk, arba aš tavo tėvui parašysiu, kad tu ne- 
klaužada pasidarei. 

Bet mergaitė nenusileidžia: 

— Daryk, ką nori. 

Nedorasis mokytojas parašė pirklių seniūnui, kad jo duktė 
su kažkokiu vyru susidėjo ir mokslą visai apleido. 

Pirklių seniūnas rašo laišką Chodadadui: „Mano dukterį 
Nušaieryną nuvesk į dykumą ir nugalabyk, o jos marškinius 
man atsiųsk.“ 

Chodadadas nuvedė Nušaferyną į dykumą, Eina Chodada- 
das ir galvoja: „,„Neduok dieve, jeigu ta mergelė niekuo ne- 
kalta. Kodėl turiu pralieti jos kraują?" Ir papasakojo viską 
mergelei. Paskui nušovė balandį, apšlakstė jo krauju mer- 
gelės marškinius, parėjo namo ir pasiuntė tuos marškinius 
pirklių seniūnui. Nušaferyna liko dykumoje visai nuoga. Die- 
nomis maitinosi laukiniais vaisiais, naktimis medžiuose nak- 
vojo. Taip ir gyveno. Ištisai vaikščiodama po dykumą merge- 
lė vieną dieną priėjo skaidraus vandens šaltinį. Tokio skaid- 
raus vandens ji gyvenime nebuvo mačiusi. Patiko jai tas van- 
duo. Dienomis ji vaikščiojo rinkti laukinių vaisių, o naktimis 

įlipdavo į seną medį, kuris augo prie to šaltinio, ir užmigda- 
vo. O kai būdavo pavargusi, ir dieną įsilipdavo pailsėti į se- 
nąjį medį prie šaltinio. 

Vieną dieną tos šalies valdovo sūnus sumanė pamedžioti. 
Pasiėmė palydą ir tarnus, susidėjo medžioklės įnagius ir iš- 
keliavo. Bemedžiodamas prijojo šaltinį. Šacho sūnus pamatė 
gražią gazelę, kurios nugara buvo išmarginta brūkšniais ir 
taškais, ir ėmė ją persekioti. Palydovams liepė jo nelydėti, o 
pats nusivijo gazelę — ta priekyje, jis iš paskos. Staiga gazelė 
dingo jam iš akių. Šacho sūnus ir jo arklys labai pavargo. Jie 
kaip tik buvo prie to šaltinio. Nulipo šacho sūnus nuo arklio, 
iš šaltinio vandens atsigėrė. Begerdamas žvilgt į vandenį, o 
ten graži kaip keturiolikos vakarų mėnulis mergelė atsispin- 
dėjo. Šacho sūnus pažiūrėjo į medį ir tarė: 

— Sakyk, kas tu — džinas, angelas ar žmogaus kūdikis 
esi? 

Mergelė sako: 

— Nei džinas, nei angelas, bet Žmogaus kūdikis. 

Šacho sūnus sako: 

— Lipk žemyn. 

Mergelė sako: 

— Duok man drabužius, apsirengsiu, tada ir nulipsiu. 

Šacho sūnus davė drabužius, mergelė apsirengė ir išlipo iš 
medžio, šacho sūnus pasodino ją ant arklio, pats atsisėdo ir 
nujojo prie palydos. Paskui visi nujojo į miestą. Šacho sūnus 
nuėjo pas savo tėvą ir papasakojo, kaip sekėsi medžioklė ir 
kad rado mergelę ir ją parsigabeno namo. Šachas sako: 

— Jeigu tokia alacho valia, tegul ta mergelė bus tavo 
žmona. 

Kitą dieną jie iškėlė vestuves. Nušaferyna ištekėjo už ša- 
cho sūnaus. Jų meilė vis didėjo, ir jie vienas kitą taip pa- 
milo „kaip Leilė ir Medžnūnas. Netrukus dievas davė jiems 
sūnų, o po dvejų metų ir kitą. Dieną ir naktį jie negalėjo 
jais atsidžiaugti. 

Vieną vakarą šacho sūnus grįžta į rūmus, mato — Nuša- 
feryna labai apsiverkusi. Jis klausia: 

— Ko lieji ašaras, ko raudi? 

Nušaferyna sako: 

— Turiu tėvą ir motiną, širdis pasiilgo jų. Tiek laiko jų 
nemačiau, iš jų jokios žinios negaunu. 

Šacho sūnus sako: 

— Neliūdėk ir neverk. Rytoj arklį 1r viską, ko reikia ke- 
lionei, paruošiu, aplankyk savo tėvą ir motiną, kiek širdis 
geidžia pas juos būk. 

Žmona bematant nusiramino. 

Kitą rytą šacho sūnus išrengė žmoną į kelionę, o kad jai 
kelyje niekas neatsitiktų, pasiuntė drauge savo vizirį su dide- 
le palyda. Jiems bekeliaujant, vieną vakarą karavanas sus- 
tojo pailsėti. Viziris atėjo pas Nušaferyną ir pradėjo jai mei- 
lintis. Nušaferyna sako: 

— Tu šacho sūnaus duoną valgei, o dabar nori išduoti jį. 

Viziris sako: 

— Kalbėk nekalbėjusi, vis tiek turėsi man paklusti. Jeigu 
ne — saugokis, abu tavo vaikus nugalabysiu. 

Nušaferyna sako: 

— Daryk, ką nori, vis tiek nebūsiu tavo. 

Viziris negailestingai abu nekaltus kūdikius nugalabijo, 
bet Nušaferyna nesutiko būti jo. Tada viziris sako: | 

— Nustok spyriotis, nes ir tave nugalabysiu, kaip ir tavo 
vaikus. 

Nušateryna mato, kad išeities nėra, ir sako: . 

— Palauk truputį, aš eisiu prie šaltinio nusiprausti. 

Mergelė dėjosi einanti praustis, bet slapta pasiėmė daug 
pinigų, brangakmenių ir išėjo į plačiąją dykumą. Ji net neži- 
nojo, kur eina. Viziris laukė laukė — mato, kad mergelė ne- 
grįš. Sulaukęs ryto, viziris sugrįžo į miestą ir sako šacho sū- 
nui: 

— Naktį mus užpuolė plėšikai, karavaną sudaužė, abu vai- 
kus nugalabijo, o Nušaferyną pagrobė. 

Dabar klausykis toliau. Mergelė ėjo ėjo visą naktį, rytą 
ir dieną be pertrūkio, nežinodama, kur eina, Prieš saulėlydį 
sutiko. avių bandą. Pašaukė piemenį ir sako: 

— Papjauk avį ir iškepk kebabą !. 


! Kebabas — kepsnys. 

Iš pradžių piemuo nenorėjo sutikti. Bet mergelė jam tiek 
pinigų davė, kad piemuo nusileido, papjovė aviną ir iškepė 
kebabą. Mergelė pavalgė, liepė išplauti avino skrandį, užsi- 
dėjo jį ant galvos vietoje kepurės ir sako piemeniui: 

— Duok man savo drabužius, o manuosius paimk tu. 

Piemuo susimainė su mergele drabužiais. Mergelė apsivil- 
ko piemens drabužius, užsimovė ant galvos avino skrandį ir 
nuėjo sau. Ėjo ėjo ir priėjc miestą, kuriame gyveno jos tėvas. 
Atėjo prie tėvo namų vartų, pasibeldė ir klausia: 

— Ar nereikia tarno? 

Išgirdo atsakymą: 

— Jeigu sriubą virti moki, tai reikia. 

Mergelė sako: 

— Moku. 

Ji apsigyveno tėvo namuose, tapo labai geru virėju. O da- 
bar klausyk, kas atsitiko šacho sūnui, piemeniui ir viziriui. 

Viziris nesulaukęs grįžtančio šacho sūnaus žmonos susi- 
draskė savo marškinius ir pradėjo aimanuoti, kad naktį plė- 
šikai atėję, abu šacho sūnaus vaikus nugalabiję, pinigus ir 
brangenybes paėmę ir jo žmoną išsivedę. Sugrįžo į rūmus ir 
papasakojo, kas atsitiko. Šacho sūnus labai susisielojo. Paskui 
sako viziriui: 

— Viziri, kol nesurasiu tų plėšikų ir nenubausiu, nenu- 
siraminsiu. Man dabar gyvenimas nemielas. 

Viziris sako: 

— Aš visada jus lydėsiu. 

Abu persirengė dervišo drabužiais, išėjo iš miesto ir nu- 
ėjo į dykumą. Ėjo ėjo, kol priėjo karavansarajų !. Čia juodu 
ir apsinakvojo. 

Paklausyk, kas atsitiko piemeniui. 

Kai tik Nušaferyna nuėjo, piemuo paliko bandą dievo va- 
liai ir patraukė į dykumą. Ėjo ėjo ir vakare priėjo tą patį ka- 
ravansarajų, kur buvo apsinakvoję dervišais persirengę šacho 
sūnus ir viziris. Piemuo su jais pasisveikino ir sako: 


!Karavansarajus — užeigos namai. 

— Gerbiami kerbelajai !. kur einate? 

Šiedu atsakė: | 

— Mes esame keliaujantys dervišai. Kviečiame naktį pra- 
leisti su mumis. | 

Piemuo sutiko. Visi trys — šacho sūnus, viziris ir piemuo 
susėdo ratu. Šacho sūnus ir sako piemeniui: 

— Gražus šiandien vakaras. Tegul kiekvienas iš mūsų ką 
nors pasakoja. Taip rytas greičiau ateis. 

Piemuo sako: 

— Būtų gražu, jeigu jūs pirmas pradėtumėte pasakoti. 

Šacho sūnus pradėjo pasakoti, kaip kartą išvyko medžioti, 
kaip prie šaltinio pamatė mergelę, kaip ją parsivežė į mies- 
tą ir susituokė su ja. Papasakojo, kaip juodu susilaukė dvie- 
jų sūnų ir kaip vieną vakarą rado ją verkiančią, tėvo ir mo- 
tinos pasiilgusią. Papasakojo ir apie tai, kaip mergelė sū abiem 
sūnumis vizirio lydima iškeliavo aplankyti tėvų, kaip viziris 
pranešė, jog ją užpuolę plėšikai, nužudę vaikus, pinigus, bran- 
genybes ir jo žmoną pagrobę. 2 

Viziris taip pat ėmė pasakoti. Jis pradėjo nuo tos dienos, 
kai šacho sūnus jį paskyrė viziriu ir pasiuntė lydėti savo 
žmonos ir abiejų vaikų. Papasakojo, kaip juos užpuolę plėši- 
kai, nužudę vaikus, pagrobę žmoną, brangenybes ir pinigus. 

Atėjo eilė ir piemeniui. Štai ką jis papasakojo: „Dieną 
ganykloje .ganydavau kaimo avių bandą, o vakare gindavau 
namo. Taip aš dirbau, kol prieš keletą dienų štai kas atsitiko. 
Kaip visada išginiau avis į ganyklą ir pamačiau mergelę, gra- 
žią kaip keturiolikos vakarų mėnulis. Ji priėjo prie manęs 
ir pasisakė esanti alkana. Davė man pinigų ir paprašė pa- 
pjauti aviną ir iškepti kebabą. Pavalgiusi avino skrandį ant 
galvos vietoje kepurės užsimovė, pasikeitė su manim drabu- 
žiais ir nuėjo. Kai mergelė nuėjo, supratau, kad negalėsiu dau- 
giau avių ganyti. Palikau avis ir štai klajoju, sakau, gal 
dar nors kartą pamatysiu tą mergelę. Aš vis galvoju, kas ta 
mergelė, ar džinas, ar perė, ar dangaus angelas, tokia gra- 


"Kerbelaj is — žmogus, aplankęs šiitų švenią vie.ą, imamo Hoseino 
mirties vietą Kerbeloje. 

ži ir miela buvo. Už penkių tumanų vertės aviną ji man davė 
šimtą tumanų ir dar puošnius savo drabužius už mano nune- 
šiotus, purvinus skudurus atidavė. Taip pamilau tą mergelę, 
kad vietos nerandu ir klajoju po laukus ir dykumas. Taip ir 
čia atsidūriau.“ 

Šacho sūnus sako: 

— Gerbiamas kerbelaji, eime su mumis. 

Rytui išaušus visi trys iškeliavo. Ėjo ėjo ir priėjo miestą, 
kur pirklių seniūnas gyveno. Atėjo į miesto aikštę ir surengė 
vaidinimą. Greitai po miestą pasklido žinia, kad miesto aikš- 
tėje trys dervišai gražius vaidinimus rengia. Vieną dieną mer- 
gelė galvoja: „Eisiu tų dervišų pažiūrėti.“ Atėjo į aikštę, žvilg- 
telėjo į dervišus ir iš karto juos pažino. Nuėjo pas pirklių se- 
niūną ir sako: 

— Leiskite tuos dervišus, kur aikštėje vaidinimus rengia, 
atsivesti vienam vakarui į svečius. 

Pirklių seniūnas sako: 

— Aš nedraudžiu. Jeigu norite, imkite ir atsiveskite. 

Mergelė nuėjo į aikštę ir pakvietė dervišus. Vakare jie 
atėjo į pirklių seniūno namus, susėdo ratu ir šnekučiuojasi. 
Mergelė taip pat prie jų atsisėdo ir sako: 

— Norėčiau, kad kiekvienas papasakotumėte savo nuoty- 
kius. 

O nedorasis mokytojas taip pat šiuose namuose tebegyve- 
no, valgė ir miegojo. Tas mokytojas taip pat atėjo ir atsisėdo 
į jų tarpą. Jis irgi pritarė mergelės pasiūlymui kiekvieną va- 
karą iš eilės visiems pasakoti savo nuotykius. 

Pirmajam savo nuotykius pasakoti teko namų šeimininkui. 
Pirklių seniūnas pradėjo pasakoti: 

— Turėjau vienturtę dukterį. Dar iš gatvės paėmiau ber- 
niuką, jį įsisūnijau, Chodadado vardą daviau. Dukterį labai ' 
mylėjau, net mokytoją jai pasamdžiau. Kartą išvykau į ke- 
lionę, vežiau prekes į tolimą šalį. Vieną dieną iš mokytojo 
gavau laišką: „Jūsų duktė nedora, jai tik linksmybės rūpi. 
Nušaferyna įsimylėjo kažkokį vyriškį“ Vienu žodžiu, laiške 
buvę parašyta, kad duktė tapo ištvirkėle. Parašiau Chodadadui 
laišką, kad dukterį į dykumą išvestų, ten jai galą padarytų, 

o jos kruvinus marškinius man atsiųstų. Chodadadas viską, 
kas mano laiške buvo parašyta, įvykdė. Nuvedė dukterį į 
dykumą, nugalavo ją ir jos kruvinus marškinius man atsiuntė. 
Nuo to laiko mane dieną naktį kankina liūdesys ir neramios 
mintys apie dukterį neišeina man iš galvos. 

Nedorasis mokytojas taip pat tą vakarą rate sėdėjo ir pa- 
sakojimo klausėsi. Kitą vakarą atėjo jo eilė savo nuotykius 
pasakoti. Mokytojas pradėjo: 

— Aš buvau tos mergelės mokytojas. Kai agos pirklių se- 
niūno namuose gyvenau, jo duoną ir druską valgiau, mačiau, 
kiek jo duktė blogų draugų turėjo, lyg būčiau ją to mokęs. 
Pasidarė tikra pasileidėlė, nedora ir nekukli. Kai negalėjau 
atvesti jos į dorą kelią, viską parašiau jos tėvui. Tėvas pa- 
rašė Chodadadui, kad nubaustų nedorėlę dukterį. Chodadadas 
padarė taip, kaip pirklių seniūnas liepė — nuvedė mergaitę į 
dykumą, nugalavo ir kruvinus jos marškinius tėvui nusiuntė. 

Atėjo trečias vakaras. Šacho sūnus, kuris buvo apsirengęs 
dervišo drabužiais, pradėjo pasakoti savo nuotykius: 

— Žinokite, aš esu antrasis Rytų šalies šacho sūnus. Kar- 
tą sumaniau pamedžioti. Pasiėmiau medžioklės įnagius ir iš- 
keliavau. Bemedžiodamas pamačiau nuostabiai gražią gazelę, 
Panorau tą gazelę sugauti. Liepiau, kad niekas manęs nely- 
dėtų, o pats ėmiau ją vytis. Gazelė priekyje, o aš iš paskos — 
taip ir šuoliavome per dykumą, kol atsidūrėme prie vieno šal- 
tinio. Nulipau nuo arklio vandens atsigerti ir žvilgtelėjau į 
vandenį, o ten pamačiau gražią kaip perė mergelę. Pakėliau 
akis į medį, matau — ji medyje sėdi. Tai jos vaizdas atsispin- 
dėjo vandenyje. Tada jai sakau: 

— Mergele, sakyk man, kas esi? Lipk žemyn. 

— Man reikia drabužių, — sako ji. 

Daviau jai, ką turėjau. Ji apsirengė ir išlipo iš medžio. 
Užmiršau ir medžioklę, ir gazelę, man rūpėjo tik mergelė. Aš 
ją pasodinau ant žirgo, pats atsisėdau, ir nujojome prie mano 
medžioklės bendrininkų. O tada visi parjojome į miestą. Nu- 
ėjau pas tėvą, viską papasakojau ir mergelę parodžiau. Tėvui 
ji labai patiko ir liepė man imti ją už žmoną. Septynias die- 
nas išpuoštas miestas šventė mano vestuves su Nušaferyna. My- 

lėjau ją kaip brangiausią žmogų. Netrukus ji man pagimdė du 
sūnus. Bet vieną vakarą parėjęs namo radau ją verkiančią. 
Ji taip verkė, kad akys užtino. Paklausta, ko verkia, atsakė: 

— Turiu tėvą ir motiną. Tiek metų iš jų jokios žinios, šir- 
dis alpsta pagalvojus apie juos. 

Aš sakau: 

— Verksmas ir ašaros nepadės. Keliauk, kur tik nori. Ry- 
toj rytą keliauk tėvo, motinos ir artimųjų aplankyti. 

Viską, kas reikia kelionei. suruošiau, savo patikimą vizi- 
rį kartu su tarnais ir tarnaitėmis lydėti jos pasiunčiau. Ka- 
ravanas iškeliavo. O po keleto dienų grįžo viziris suplėšytais 
marškiniais ir raudodamas papasakojo, kad naktį plėšikai ka- 
ravaną užpuolė, viską, kas vertinga, pasiėmę, vaikus nugala- 
biję, o Nušaferyną pagrobę. 

Aš, kaip matote, dervišo drabužiais apsirengiau ir su vi- 
ziriu iškeliavau plėšikų ieškoti, kad pagal nuopelnus juos nu- 
bausčiau ir mergelę susigrąžinčiau. | 

Kai šacho sūnus baigė pasakoti, visi be žado nutilo. 

Praėjo ir ta naktis, atėjo ketvirtas vakaras. Dabar buvo 
vizirio eilė pasakoti savo nuotykius. Pradėjo jis nuo tos die- 
nos, kai pas šacho sūnų tarnauti pradėjo. Viską smulkiai iš- 
dėstė. Praėjo ir ketvirtoji naktis. 

Penktą vakarą piemuo pasakojo savo nuotykius ligi to, 
kaip čia atsidūrė. 

Pagaliau atėjo šeštasis vakaras. Dabar buvo mergelės ei- 
lė savo nuotykius pasakoti. Toji ėmė pasakoti viską nuo pra- 
džios. Matydami, kad gali būti negerai, mokytojas ir jo bi- 
Čiulis ėmė jai trukdyti: 

— Šeimininkas nenori, kad tu savo nuotykius pasakotum. 

Šacho sūnus ir pirklių seniūnas, kurie jau suprato moky- 
tojo ir vizirio blogus darbus, ragino, kad ši pasakotų toliau. 
Mergelė viską papasakojo ligi pat tos vietos, kaip ji atsi- 
dūrė čia. Visi taip buvo nustebinti, kad žodžio ištarti nega- 
lėjo. Čia pasakysime, kad tą vakarą kartu su visais buvo 


36 


kadis' ir miesto valdytojas. Baigusi pasakoti, mergelė atsi- 
suko į kadį ir miesto valdytoją ir sako: 

— Dabar nubauskite tuos žmones, kurie savo geradarį iš- 
davė, užmiršdami, kad valgė jo duoną ir druską. Kokios baus- 
mės jie nusipelno? 

Kadis ir miesto valdytojas nuteisė abu išdavikus mirties 
bausme. Kitos dienos rytą mokytojas ir viziris buvo nuvesti 
į aikštę ir pakarti, o jiems ant kaktų užrašyta: ,,„Tokios baus- 
mės susilauks visi, kas išduos savo geradarį ir jo valgytą duo- 
ną ir druską užmirš.“ 

Pirklys apkabino savo dukterį, gausiai apdovanojo pieme- 
nį, O šacho sūnus gavo brangių dovanų ir nuo pirklio, ir nuo 
miesto valdytojo. 

Šacho sūnus pasiėmė žmoną ir iškeliavo namo. 

Tegu būna tokia alacho valia ir išsipildo visų viltys. 


Gyveno kartą plikagalvis piemuo. Rytą jis išgindavo bandą 
į laukus, o vakare vėl kiekvienam pargindavo į namus. Už tai 
kasdien ką nors gaudavo. 

Vieną dieną seniūno duktė atėjo prie šaltinio vandens. 
Plikagalvis pamatė ją ir iškart pamilo. Mergaitė plikagalviui 
sako: 

— Eikš, padėk ąsotį ant peties užkelti. 

Plikagalvis apsidžiaugė, užkėlė mergaitei ant peties ąs0- 
tį su vandeniu ir pabučiavo ją. Mergaitė parėjo namo ir sako 
motinai: 

— Šiandien plikagalvis piemuo mane į lūpas pabučiavo. 

Motina buvo protinga ir nuovoki moteris. Ji sako: 

— Ne, ne, brangioji, netiesa. 

Klausykite, kas toliau buvo. Plikagalvis parginė iš lau- 
kų bandą, parėjo namo ir sako motinai: 


!Kadis — teisėjas. 

— Mama, aš seniūno dukterį pamilau. Eik jai mane piršti. 

Motina atkalbinėja: „Ne, ne, mielasis, ji — seniūno duktė, 
o mes — vargšai beturčiai, nieko neturime.“ Plikagalvis už- 
sispyrė, ir gana: 

— Rytoj, kai tik patekės saulė, būtinai nueik pas seniū- 
no dukterį ir piršk mane. 

Ką darys vargšė motina. 

— Gerai, — sako ji — Tegul tik išauš rytas. 

O tame kaime buvo toks paprotys. Priešais seniūno namą 
buvo akmuo. Jeigu koks jaunikaitis atsisėsdavo ant to ak- 
mens, visi suprasdavo, kad jis nori vesti. 

Rytą, kai piemuo išginė bandą į laukus, motina, kaip bu- 
vo sūnui pažadėjusi, nuėjo prie seniūno namo ir atsisėdo ant 
akmens. Seniūno žmona buvo protinga ir nuovoki moteris. 
Prisiminė, kad vakar duktė sakė, jog plikagalvis piemuo ją 
į lūpas pabučiavęs, o dabar pamatė jo motiną ant akmens sė- 
dinčią, ir galvoja: „Vakar piemuo dukterį pabučiavo, o šian- 
dien jo motina sūnų piršti atėjo.“ Ir sako tarnams: 

— Ar vakarienės dar kiek yra like? Nuneškite tuos liku- 
čius plikagalvio piemens motinai ir dar du rialus pinigų pri- 
dėkite. 

Tarnai nunešė vakarienės likučius, pinigus ir padavė pli- 
kagalvio motinai. Ką darys vargšė, atsistojo ir nė žodžio ne- 
tarusi, ko atėjo, nukiūtino namo. 

Vakare piemuo parginė bandą ir klausia motinos: 

— Kokios naujienos? Ar seniūno duktė sutiko tekėti? 

Vargšė motina vėl atkalbinėja sūnų: 

— Mes esame vargšai. Nėra ko taip aukštai šokti. Rytoj 
einu pas dėdę piršti tave jo dukteriai. 

Plikagalvis nenusileidžia. Sako motinai: 

— Jeigu rytoj anksti rytą nenueisi pas seniūno dukterį 
piršliuosna, štai šia lazda tau proto įkrėsiu. 

Motina nieko neatsakė, prižadėjo, kai tik rytas išauš nu- 
eiti pas seniūno dukterį piršliuosna. 

Anksti rytą plikagalvio motina nuėjo prie seniūno namų, 
atsisėdo ant akmens ir pasakė, ko atėjusi. Išmintingoji seniū- 
no žmona sako: 

— Aš tai sutinku. Bet reikia seniūno atsiklausti. 

Vakare seniūnas parėjo namo. Žmona jam sako: 

— Seniūne, tegul bus garbė alachui. Šiandien buvo atė- 
jusi plikagalvio piemens motina sūnaus piršti. Aš sutikau iš- 
leisti dukterį už jo. Dabar galutinis žodis tavo. Visi žino, 
kad plikagalvis piemuo mūsų dukterį įsimylėjo ir jau ją bu- 
čiavo. Todėl taip paprastai neišsisuksi. 

Seniūnas taip pat buvo geros širdies žmogus. Jis sako: 

— Plikagalvis — vargšas žmogelis, jis nieko neturi. Nei 
turto, nei namo. Aš nesakau, kad neleisime už jo savo duk- 
ters, bet pirma tegul užsidirba pinigų, tegul pasistato namą, 
o tada tegul veda. 

Plikagalvis apsidžiaugė ir net bandos neginė į ganyklą. 
Sako motinai: 

— Keliauju užsidirbti pinigų. 

Motina bandė atkalbėti, bet jis keliausiąs, ir gana. Moti- 
na sako: 

— Kaip tu mane vieną paliksi? Būk namie. Dievas malo- 


ningas. 

O plikagalvis vis savo: 

— Ne, eisiu. 

Ir jis iškeliavo į dykumą. Beeidamas sutiko dervišą. Tas 
jam sako: 


— Plikagalvi, kur eini? Būk mano tarnas. 

Plikagalvis sako: 

— Gerai, būsiu. 

— Kiek nori atlyginimo už dieną? 

— Tiek, kiek duosi. 

Dervišas sako: 

— Gerai, eime. 

Juodu ėjo ėjo ir priėjo šaltinį. Dervišas sako: 

— Plikagalvi, tu čia palauk, O aš pareisiu į savo namus 
ir greitai sugrįšiu. 

Plikagalvis mato — dervišas sukalbėjo kažkokią maldą, įli- 
po į šaltinį ir dingo. Paskui vėl iškilo iš šaltinio ir sako pli- 
kagalviui: 

— Plikagalvi, eime. 

Plikagalvis klausia: 

— Kur eime? 

Dervišas sako: 

— Užsimerk. 

Dervišas vėl sukalbėjo kažkokią maldą ir sako: 

— O dabar eime. 

Plikagalvis irgi pakartojo maldą ir nuėjo su dervišu į šal- 
tinį. Kai plikagalvis atsimerkė, pamatė esąs nuostabiame so- 
de, kokio gyvenime nebuvo matęs. Dervišas sako pikagalviui: 

— Dabar žinok, keliausi visur su manim. 

Sode buvo puikūs rūmai. Juose plikagalvis pamatė gražią 
kaip mėnulio pilnatis mergelę. Vieną dieną dervišas padavė 
mergelei knygą ir sako: 

— Aš išvykstu medžioti, nebūsiu keturiasdešimt dienų. Kol 
grįšiu, išmokyk plikagalvį gerai skaityti šią knygą. 

Mergelė sako: 

—- Gerai. - 

Dervišas iškeliavo. Mergelė išmokė plikagalvį skaityti tą 
knygą ir sako: 

— Jeigu mano tėvas sužinos, kad tu tą knygą moki gerai 
skaityti, bus tau blogai, 

Plikagalvis klausia: 

— Tai ką man daryti? 

Mergelė sako: 

— Kai tėvas pareis ir tavęs klaus, ar išmokai knygą skai- 
tyti sakyk, kad išmokai. Bet kai lieps skaityti, tai 
tu kur „a“ sakyk „b“. Tu vis skaityk atvirkščiai, negu pa- 
parašyta, kad jis manytų, jog tu nieko nemoki. ž 

Praėjo keturiasdešimt dienų. Dervišas kaip viesulas par- 
lėkė, įvirto į rūmus ir klausia dukters: 

— Ar plikagalvis išmoko skaityti knygą? 

Duktė sako: 

— Keistas jis žmogus. Kiek nemokiau, niekas jam į galvą 
nelenda. 

Dervišas įbedė pirštą į „a“ raidę ir klausia: 

— Kokia čia raidė? 

Plikagalvis sako: 

— Čia „b“. 

Kiek dervišas pirštu nebadė, plikagalvis vis nepataiko. 
Dervišas mato, kad piemuo nieko neišmoko, sako dukteriai: 

— Šitas mums netinka. Atnešk kapšelį, aš jam duosiu pi- 
nigų. 

Dervišas padavė plikagalviui šimtą tumanų ir sako: 

— Keliauk sau, tu mums nereikalingas. 

Dabar paklausyk, kokia ten buvo knyga. Tai knyga, ku- 
rioje visi pasaulio burtai surašyti. Viską, kas ten surašyta, pli- 
kagalvis mintinai išmoko. 

Paskui jis parėjo namo ir sako motinai: 

— Mama, imk pinigus. kviesk meistrus, samdyk darbinin- 
kus, tegul stato namą. Likusius pinigus irgi greitai duosiu. 

Plikagalvio motina pradėjo statydinti namą. O sūnus no- 
rėjo pasistatydinti tokį namą kaip dervišo sode, kad niekas 
panašaus pasaulyje nebūtų matęs. O to namo planą plikagal- 
vis iš dervišo parsinešė. Piemuo pagal tą planą ir liepė statyti 
namą. 

Vakare plikagalvis susėdo su motina ir šnekučiuojasi. Pli- 
kagalvis sako motinai: 

— Mama, rytoj, saulei tekant, aš pasiversiu kupranuga- 
riu. Nuvesk mane į miestą ir parduok už šimtą tumanų. Tik 
neatiduok pirkėjui kamanų, kad ir tūkstantį tumanų siūlytų. 

Kai tik išaušo rytas, plikagalvis ir pasivertė kupranugariu. 
Motina užmovė jam kamanas ir nuvedė į miestą. Pardavusi 
kupranugarį už šimtą tumanų, motina pasiėmė kamanas ir 
parėjo namo. Kitą rytą, vos saulė patekėjo, plikagalvis vėl 
parėjo namo. Sako motinai: 

— Šimtą tumanų atiduok statybininkams. 

Vakare plikagalvis vėl su motina susėdo ir kalbasi. Pli- 
kagalvis sako motinai: 

— Mama, rytoj rytą su pirmaisiais saulės spinduliais aš 
pasiversiu mulu. Nuvesk mane į miestą ir parduok už tūks- 
tantį tumanų. Tik žiūrėk kamanų neatiduok. 

Rytą, vos saulė patekėjo, plikagalvis pasivertė mulu. Mo- 
tina užmovė mului kamanas ir veda į turgų. Bevedant iš pir- 

ties išėjo pirklys. Pamatė gražų mulą, išdidžiai lyg povą ei- 
nantį, ir klausia: 

— Močiute, už kiek mulą parduodi? 

Senoji moteris sako: | 

— Už tūkstantį tumanų. 

Pirklys sako: 

— Sene, tegul dievas tavo tėvui nuodėmes atleidžia, aš 
turiu šimtą mulų, ir už kiekvieną tik po trisdešimt keturiasde- 
šimt tumanų temokėjau. Tavo mulas labai gražus, už jį šimtą 
tumanų duodu. Tik tūkstančio tumanų tai už jį niekas neduos. 

Senoji moteris sako: 

— Pirkly, šitas mulas ir dviejų tūkstančių tumanų vertas. 
Mano mulas per valandą į bet kokį pasaulio kraštą nuneš ir 
atgal parneš. 

Pirklys sako: 

— Negali būtięt Jeigu jis tikrai gali per valandą į toliau- 
sią pasaulio vietą nunešti ir atgal parnešti, aš tau už jį du 
tūkstančius tumanų duosiu. 

Senoji moteris sako: 

— Turkestanas kaip tik netoli. Gali išmėginti. 

Pirklys parsivedė moterį su mulu namo ir parašė jai tokį 
raštą: „Šiai moteriai duosiu du tūkstančius tumanų, jeigu mu- 
las per valandą ligi Rumo miesto nubėgs ir grįš atgal.“ 

O Rumo mieste gyveno pirklio brolis. Pirklys panoro su- 
žinoti, kaip jo brolis gyvena. Sako žmonai: 

— Skubiai iškepk kiaušinienės. 

O pats sėdo laiško rašyti. Pirklys sudėjo į puodą kiauši- 
nienę, užantspaudavo laišką vaško antspaudu, įdavė viską tar- 
nui ir sako: 

— Sėsk ant mulo ir jok į Rumo miestą. Per valandą turi 
spėti sugrįžti. 

Tarnas nespėjo ir balne kaip reikiant atsisėsti, kaip atsi- 
dūrė nepažįstamame mieste. 

— Bičiuli, koks čia miestas? -- klausia praeivį. 

— Čia Rumo miestas, — atsako šis. 

— O kur yra karavansarajus? 

Praeivis parodė karavansarajų, tarnas ir nuėjo ten. Įėjo į 

šeimininko brolio kambarį ir padavė laišką. Laiškas atrodė 
kaip ką tik rašytas. Pirklys sako: 

— Tarne. ką dar man atnešei? 

Tarnas padavė kiaušinienės puodą. O kiaušinienė buvo dar 
visai karšta. 

Pirklys suvalgė kiaušinienę, parašė broliui laišką ir pa- 
davė tarnui. Tarnas vėl sėdo ant mulo ir tuojau pat atsidūrė 
namuose. Pirklys labai nustebo pamatęs, kad jis taip greitai 
pargrįžo, davė jam daug pinigų ir tarė: 

— Žiūrėk, niekam neprasitark, kad aš tokį mulą turiu. 

Senajai moteriai taip pat sako: 

— Miela močiute, tu už savo mulą tūkstančio tumanų pra- 
šei. Aš tau už jį penkis šimtus tumanų dar pridedu. 

Senoji moteris paėmė pinigus ir parėjo namo. 

Pirklys sako tarnui: 

— Paklok mului kilimą, duok jam saldumynų, žalumynų ir 
cukraus. 

Praėjo dvi ar trys dienos. Vieną vakarą žmona sako pirk- 
liui: | 

— Tegul būna turtingi tavo namai. Parsivedei gražų mu- 
lą, tai kodėl jo nežiūri? 

Pirklys sako: 

— Teisybę sakai. Rytoj rytą nueisiu ir nušukuosiu mulą. 

Pirklys atsikėlė anksti rytą ir nuėjo į tvartą. Žiūri — stovi 
mulas lyg povas galvą iškėlęs, ausis pastatęs. Bet staiga ma- 
to — mulas nosį prie skylės sienoje kiša. Nosis ėmė tįsti. 
Pirklys sako tarnui: 

+«— Tu turbūt mulo neprižiūri? 

"farnaš jam: 

— Kaip neprižiūriu? 

Pirklys mato kad mulo nosis vis ilgėja ir lenda į skylę. 

— Kas tam mului atsitiko? — šaukia. 

Bematant visa mulo galva į skylę sulindo. Pirklys su tar- 
nu pradėjo šauktis pagalbos. O per tą laiką ir mulo kaklas į 
skylę sulindo. Pirklys vėl šaukia: 

— Žiūrėkit, kas tam mului atsitiko? 

Per tą laiką ir mulo liemuo į skyle sulindo. 

— Ei, tarnai, ateikite, laikykite mulą, jis jau beveik visas 
į skylę sulindo. 

Tarnai nutvėrė mulą už uodegos ir traukia. Traukė trauks, 
uodega ir nutrūko. O tuomet ir skylė pranyko. 

— Ardykite sieną! — šaukia pirklys. 

Tarnas sako: 

— Aš nesu statybininkas. O tu, pirkly, nerėk! Ir apie tai, 
kas atsitiko, žmonėms nepasakok, nes niekas tavim nepatikės. 
Dar pasakys, kad pirklys iš proto išsikraustė. 

O dabar klausyk apie motiną. Praėjo dvi ar trys dienos, 
o plikagalvis vis neparsiranda. Motina ėmė nerimauti. Paga- 
liau vieną dieną grįžo Plikagalvis šypsodamasis: 

— Mama, tegul tavo nuodėmės krenta ant mano galvos. 

— Kur taip ilgai buvai dingęs? Aš buvau jau nusiminusi. 

Plikagalvis baigė statydintis namą. Vieną dieną sako mo- 
tinai: 

— Mama, rytoj anksti atsikelk. Aš pasiversiu gūču |. Nu- 
vesk mane į turgų ir parduok už du šimtus tumanų. Tik žiū- 
rėk, kaklasaičio neatiduok. 

Kitą dieną motina anksti rytą atsikėlė, plikagalvis vėl pri- 
grasino ją, kad tik kaklasaičio neatiduotų. Senoji moteris nu- 
vedė gūčą į turgų. O čia ir dervišas burtininkas atėjo. Gūčas 
pamatė dervišą ir iš baimės kaip epušės lapas pradėjo dr2- 
bėti. Galvoja: „Dabar tas dervišas mane į gabalus suplėšys.“ 

Dervišas priėjo prie senosios moters ir sako: 

— Močiut, už kiek parduodi gūčą? 

Moteris sako: 

— Už du šimtus tumanų. 

Dervišas sako: 

— Štai imk du šimtus tumanų už gūčą ir kaklasaitį drauge. 

Senoji moteris sako: 

— Kaklasaičio neparduodu. 

Dervišas sako: 

— (Gerai, imk už kaklasaitį. kiek tik pageidauji. 


'! Gūčas — avinas dideliais ragais. 

— Kodėl kaklasaičio neatiduodi? — kalbėjo žmonės aplin- 
kui.— Juk jis skatiko tevertas. 

Taip vargšę senąją moterį ir įkalbėjo. Pagaliau ji nusilei- 
do, paėmė pinigus ir atidavė kaklasaitį. 

Dervišas paėmė už kaklasaičio gūčą ir įtūžęs nusivedė. 
Priėjo šaltinį, nusileido į jį ir atsidūrė prie savo rūmų. Der- 
višas įėjo pas dukterį ir sako: 

— Ak tu, begėde, mane apgaudinėjai, su tuo plikagalviu 
susidėjai ir mane įskaudinai. Judu susikalbėjote, tu jį mano 
burtų išmokei. Dabar būsite abu nubausti. Atnešk peilį. 

Mergelė nuėjo ir vietoj peilio atnešė dubenį. 

Dervišas vėl sako: 

— Durklą atnešk! 

Mergelė ir šį kartą atnešė ne tai, ko dervišas buvo pra- 
šęs. Duktė norėjo priversti, kad tėvas pats eitų atsineš- 
ti peilio. Pagaliau jis neteko kantrybės, pykčio apimtas paleido 
iš rankų kaklasaitį ir pats nuėjo durklo atsinešti. Kai tik der- 
višas iš rankų kaklasaitį paleido, avinas virto balandžiu ir 
pakilo į orą. Tada dervišas pasivertė vanagu ir nusivijo ba- 
landį. Balandis skrenda priekyje, vanagas iš paskos. Vanagas 
pasivijo balandį, griebs jį. Tada balandis virto gėlių puokšte. 

Dervišo duktė sėdėjo ant baseino krašto. Gėlės ir nukri- 
to mergelei ant kelių. Vanagas vėl pasivertė dervišu, atsistojo 
prie baseino ir kalba: „O viešpatie, tos gėlės, kur nukrito duk- 
teriai ant kelių — mano!“ Tada duktė sako: 

— Gerai, derviše, imk, kiek nori, už tas gėles ir palik jas 
man. 

Bet dervišas nesutinka, liepia gėles jam atiduoti. Nuliu- 
dusi mergelė metė gėles dervišui. Gėlės pavirto soromis ir 
pabiro ant žemės. Dervišas virto višta su būriu viščiukų ir 
ėmė lesti soras. Sulesė visas, bet vienas grūdelis buvo įkritęs 
į gėlės žiedelį. Sulesusi visus grūdus višta ėmė ieškoti to li- 
kusiojo, bet niekaip negalėjo rasti. 

Susirinko žmonės, nustebę žiūri, kas čia dedasi! Staiga so- 
ros grūdas virto lape ir visus viščiukus su višta pagriebusi 
suėdė. Vienas pirklys sako: 

— Sugaukit tą lapę. 

Žmonės sugavo lape ir prašo: 

— Alacho vardu prašome tavęs — atskleisk. mums savo 
paslaptį. 

Lapė vėl virto plikagalviu ir papasakojo viską nuo pra- 
džios — kaip karves ganė, kaip seniūno dukterį pamilo ir me- 
tęs karves ganyti iškeliavo į dykumą, kaip dervišą sutiko ir 
kaip dervišo duktė jį burtų išmokė. Viską papasakojo. 

Parėjo plikagalvis namo. Dabar jis toks turtingas buvo, 
kad eidamas žemę paliečia ir brangakmeniai pasipila. Ir na- 
mas jau irgi buvo baigtas statyti. Susirinko žilagalviai 8e- 
niai ir visi kaimo Žmonės ir jam su seniūno dukteria vestuves 
iškėlė. Vestuvių puoia buvo gausi, ji truko kelias dienas ir 
naktis. 

Kaip plikagalvio piemens norai išsipildė, taip tegul ir visų 
kenčiančiųjų troškimai išsipildo. 


TRYS ACHUNDAI! 


Kartą ėjo keliu trys achundai. Sutiko raitelį. Tas jodamas 
pro šalį juos pasveikino. Visi trys susiginčijo. Pirmasis sako: 

— Raitelis mane sveikino. 

Antrasis sako: 

— Raitelis mane sveikino. 

Trečiasis taip pat sako: 

— Ne, mane sveikino. 

Ginčijosi ginčijosi, galų gale pasivijo raitelį ir klausia: 

— Ei raiteli, sakyk, kurį tu iš mūsų sveikinai? 

Raitelis sako: 

— Tą, kuris kvailiausias. 

— Mane jis sveikino! — vėl kilo ginčas, nes kiekvienas 
save laikė kvailiausiu. 

Raitelis sako: 

— Tegul kiekvienas iš jūsų papasakoja man po kvailą dar- 

!Achundas — musulmonų dvasininkas, taip pat senosios kaimo mo- 
kyklos mokytojas. 

bą iš savo gyvenimo. Tada aš ir nuspręsiu, kuris iš jūsų kvai- 
liausias. ? 

Achundai sutiko. Susėdo ir pradėjo pasakoti apie kvailus 
savo darbus. 

Pirmasis achundas sako: 

— Buvau kaimo mokytojas. Ir visą laiką čiaudėdavau. Tik, 
būdavo, nusičiaudėsiu, vaikai ir šaukia: „Į sveikatą. mula'. 
Man reikėdavo atsakyti kiekvienam vaikui. O tai užimdavo la- 
bai daug laiko. Tada vaikams liepiau, kai nusičiaudėsiu, ran- 
komis ploti. Vaikams toks mano sumanymas labai patiko. Nuo 
to laiko, kai tik aš nusičiaudėdavau, vaikai suplodavo ranko- 
mis. Nereikėjo kiekvienam sakyti: ,Į sveikatą. achunde!" Taip 
pagaliau pasiekiau ramybę. 

Vieną dieną į šulinį įkrito viščiukas. Aš apsirišau virve, 
kitą jos galą įdaviau vaikams į rankas ir sakau: „Jeigu ne- 
duok dieve šulinyje man kas nors atsitiktų, traukite mane 
lauk." Nusiieidau ligi pusės šulinio ir nusičiaudėjau. Žiūriu, 
vaikai neploja. Sakau: „Traukite mane į viršų.“ Išlipęs iš šu- 
linio visus lazda išvanojau. „Kodėl neplojate, kai aš čiau- 
dau?" — klausiu. Vargšai vaikai ėmė verkti. ,Kad mūsų. ran- 
kos buvo užimtos, virvę laikėme!" Apsirišau virve ir nespėjau 
antrą kartą ligi pusės šulinio nusileisti, kai vėl nusičiaudėjau. 
Vaikai paleido virvę ir pradėjo rankomis ploti. Aš įkritau į 
šulinį ir susilaužiau koją. Dabar kaip matote viena koja šlu- 
bas esu. Tai nuo to laiko. 

Antrasis achundas sako: 

— Aš taip pat buvau kaimo mokytojas. Vieną dieną sė- 
dėjau ant tvenkinio kranto ir ploviausi prieš namazą !. Vande- 
nyje atsispindėjo mano atvaizdas. Pagalvojau, kad koks plėši- 
kas manimi pasivertęs po vandeniu pasislėpė, taikosi naktį 
mano užgyventą turtą pavogti. Atsisukau į vaikus ir sakau: 

— Pasidėkite knygas ir kiekvienas pasiimkite po lazdą. 
Tvenkinyje pasislėpė manimi pasivertęs vagis. Aš nusirengsiu 
ir įlipsiu į tvenkinį jo gaudyti, o jūs atidžiai žiūrėkit. Jeigu 
jis norėtų išlipti, jūs jį lazdomis muškite. 

' Namazas — malda, kurią musulmonai kalba penkis kartus per dieną. 

Vaikai pasidėjo knygas, pasiėmė po lazdą ir laukia vagies. 
Aš pasinėriau po vandeniu, o kai norėjau iškilti iš vandens, 
vaikai mane lazdomis ėmė lupti. Iš skausmo vėl pasinėriau 
po vandeniu. Kai pradėjau dusti ir norėjau iškilti, vaikai vėl 
mane ėmė lupti lazdomis šaukdami: „Duokim jam! Na, pa- 
lauk! Muškim!“ Matau — galas man, užmuš mane vaikai. Pra- 
dėjau šaukti. Mano žmona Sakynė, tegul dievas atleidžia jos 
tėvui nuodėmes, atėjo ir išgelbėjo iš vaikų rankų. 

Pasakoja trečiasis: | 

— Aš irgi buvau kaimo mokytojas. Vieną dieną sveikas, 
linksmas ir patenkintas sėdžiu ir mokau vaikus. Staiga vienas 
vaikas sako: 

— Jūsų kilnybe achunde, šiandien jūsų veidas pageltęs. 
Ar kartais nesergate? 

Kitas mokinys sako: 

— Jūsų akys labai įkritusios. 

Taip kiekvienas ką nors sakė. Aš patikėjau ir sakau: 

— Taip, tikrai nuo vakar vakaro nekaip jaučiuosi. 

Vos taip pasakiau, ėmiau ir nugriuvau. Žmona su vaikais 
nunešė mane į kambarį ir paguldė. Pusiaudienį atnešė valgyti. 
bet aš sirgau, todėl nevalgiau. Vakare taip pat nevalgiau. At- 
ėjo rytas. Matau — iš bado visai nusilpau. Dairausi į vieną 
pusę, dairausi į kitą pusę, žiūriu — stovi lėkštė, joje kuflė ! 
su ryžiais nuo vakar vakarienės. Apsidairiau, namuose nieko 
nėra. Atsikėliau, prisikišau burną kuilė ir valgau. Tuo metu 
į kambarį įėjo žmona. Aš iš baimės kuflė užsikišau už skruos- 
to. Žmona pažiūrėjo ir klausia: 

— Kodėl tavo skruostas ištinęs? 

Sakau: 

— Nežinau. Vakar vakare skaudėjo, o dabar ištino. 

Žmona nubėgo ir atvedė gydytoją. Tas apžiūrėjo ir sako: 

— Auglys, reikia jį išpjauti. 

Žmona sako: 

— Kam laukti? Tuojau ir pjaukit. 


!Kuflė — kepti maltos mėsos rutuliukai. 

Gydytojas perpjovė skruostą ir išėmė saują ryžių ir mėsos 
gabaliukų, Ir sako: 

— Žiūrėkit, votis buvo smarkiai ištinusi, Jei šiandien ne- 
būtume išpjovę, tai ji būtų pradėjusi pūliuoti, ligonis galėjo 
galą gauti. 

Dabar, kaip matote, ant mano skruosto yra randas, Per 
kvailumą patikėjau vaikais, atsiguliau ir tiek daug kančių pa- 
tyriau! O mano veidas liko sudarkytas. Dabar sakyk man, rai- 
teli, juk aš esu iš visų kvailiausias, 

Raitelis pažiūrėjo į visus tris ir sako: 

— O alache! Jūs visi trys esate kvailiausi Žmonės pasau: 
lyje. Aš jus visus tris pasveikinau. 

Tegul. pasaulyje nebūna kvailių ir tegul su kvailiu mums 
netenka keliauti. 


MIGDOLO MEDIS 


Seniai, labai seniai, gal prieš du tūkstančius metų gyveno 
turčius. Jis vedė kilmingą, gražią žmoną ir labai ją mylėjo. 
Juodu vaikų neturėjo, bet vis tikėjosi kada nors susilaukti. 
Žmona dieną naktį meldėsi, tačiau vis veltui. 

Priešais namą buvo darželis. Jame žaliavo migdolo medis. 
Vieną žiemos dieną, kai sniegas buvo apklojęs žemę, žmona 
po medžiu lupo obuolį. Belupdama įsipjovė ranką, ir kraujas 
nulašėjo ant sniego. Ji pažiūrėjo į kruviną sniegą, atsiduso 
ir sako: 

— Vadinasi, man gims kūdikis baltas kaip sniegas, raudo- 
nas kaip kraujas? 

Tie žodžiai nudžiugino jos širdį. Į jų Namus atėjo viltis. 

Praėjo mėnuo, ištirpo sniegas. Po dviejų Mėnesių sužaliavo 
žemė. Trečią mėnesį pražydo įvairiausios gėlės, o penktą — 
miško medžiai suglaudė viršūnes, jų šakos susipynė, pabiro 
nuo medžių žiedlapiai ir nuskrido ant jos stalo. Baigėsi penktas 
mėnuo, po migdolo medžiu įspindo saulės spindulys. Iš laimės 
moters širdis salo, lūpos be paliovos šypsojosi, iš džiaugsmo 
ir vilties ji vietoje negalėjo nustovėti. Praėjo šeštasis mėnuo, 

prinoko vaišiai, kuriais medžiai buvo aplipę. Moteris diena 
iš dienos darėsi vis linksmesnė. Baigiantis septintajam mėne- 
siui, moteris nuskynė prinokusį migdolą ir suvalgė. Suvalgiusi 
nusigando ir susirgo. Praėjo aštuntas mėnuo. Vieną dieną mo- 
teris sako vyrui: 

— Jei mirčiau, palaidokit mane po migdolo medžiu. 

Tai pasakiusi moteris nusiramino, pralinksmėjo. Dar po 
mėnesio jai gimė sūnus baltas kaip sniegas, raudonas kaip 
kraujas. Moteris pažvelgė į jį, mato — iš tikrųjų toks, kokio 
troško. Pamatė kūdikį ir iškeliavo į aną pasaulį. 

Sielvarto prislėgtas vyras palaidojo žmoną po migdolo me- 
džiu, iš liūdesio nei miegojo, nei valgė. Bet ilgainiui liūdesys 
ir skausmas nurimo ir po kiek laiko jis vedė kitą moterį. 

Ta moteris nuo pirmojo vyro turėjo dukterį Marlyną. Pa- 
motė labiau savo dukterimi rūpinosi negu posūniu. Prabėgo 
metai. Berniukas paaugo, pradėjo lankyti mokyklą. Kol jis bū- 
davo mokykloje, viskas gerai. Bet vos tik pareidavo namo, 
ramybės netekdavo: jis taip pamotės bijodavo, kad įlįsdavo 
į kampą ir tūnodavo. Vieną dieną pamotė nuėjo į podėlį. At- 
bėgo duktė ir paprašė obuolio. Motina išėmė iš skrynios obuo- 
lį ir padavė jai. O ta skrynia buvo geležinė, sunki. Duktė pa- 
ėmė obuolį, suvalgė ir sako: | 

— Brangioji mama, duok ir broliukui obuolį. 

Motina labai supyko, kad jos duktė rūpinasi posūniu. Ji 
tarė: 

— Gerai, kai pareis iš mokyklos, duosiu ir jam obuolį. 

O pati galvoja: „,„Kodėl aš turiu jam obuolį duoti.“ Nedo- 
rIoji moteris priėjo prie lango ir pamatė posūnį pareinantį kė- 
liu. Nuskubėjo jo pasitikti ir šypsodamasi meiliai sako: 

— Mielas sūneli, nagi eime į podėlį, duosiu obuolį. 

Nuėjo su posūniu į podėlį, atidarė geležinę skrynią ir 
sako: 

— Pasiimk, kiek nori. 

Posūnis pasilenkė į skrynią pažiūrėti, ta geležinį skrynios 
dangtį paleido ir privėrė berniuko galvą. Berniukas mirė. Mo- 
teris išsigando ir sako: 

— Ką dabar darysiu? Kas dabar bus? Jeigu duktė sužinos, 
visiems išplepės. 

Pamotė galvojo galvojo ir sugalvojo. Atnešė baltus dra- 
bužius, jais aprengė posūnį ir pasodino į kėdę. Įdėjo į ranką 
obuolį ir ramiausiai nuėjo prie savo darbo. 

Netrukus duktė Marlyna vėl atėjo ieškoti obuolių. Įėjo į 
podėlį, mato — jos brolis sėdi baltais drabužiais apsirengęs, 
rankoje obuolį laiko, bet skrynioje spyna įkabinta. Priėjo prie 
jo ir sako: 

— Broliuk, duok man obuolį! 

Bet brolis neduoda jai obuolio. Mergaitė išsigando, nuėjo 
pas motiną į virtuvę ir sako: 

— Mieloji mama, broliukas man obuolio neduoda. 

Motina sako: 

— Eik ir paimk iš jo! 

Duktė nuėjo ir vėl sako: 

— Broliuk, duok man obuolį. Kodėl tu nieko nesakai? 

O jis nė krust. Tada ji užtvojo jam per ausį... Brolis nu- 
griuvo nuo kėdės ant žemės. Kiek ji bejudino, o tasai nė 
krust. Duktė verkdama nubėgo pas motiną ir sako: 

— Brangioji mama, broliukas mirė. 

Mergaitė ėmė raudoti. Motina sako: 

— Neverk, dukrele, jau nieko nepadarysi. Tik reikia jo 
kūną paslėpti, kad tėvas nesužinotų. 

Motina su Marlyna posūnio kūną paguldė į dėžę, nunešė 
po migdolo medžiu, palaidojo ir parėjo namo. 

Marlyna atėjo prie medžio ir pradėjo brolio raudoti. Apie 
pusiaudienį parsirado tėvas. Net prie pietų stalo nesėdo, ieško 
sūnaus. O jis dingo kaip į vandenį. Tėvas pamatė Marlyną 
verkiančią, nusigando ir klausia: 

— Sakyk, kur mano sūnus? Kas jam atsitiko? 

Žmona linksmai sako: 

— Niekur nedingo. Į kaimą, į Mutaną išėjo, po kelių die- 
nų grįš. 

Tėvas sako: 

— Tai kodėl neatsisveikinęs išėjo? Duok dieve jam laimin- 

gai nukeliauti. — Atsisukęs į Marlyną sako: — Neliūdėk, duk- 
rele, eik pietų valgyti. Brolis greitai grįš. 

O Marlyna apsipylė ašaromis, nuėjo prie brolio kapo ir 
sukniubo ant jo. Staiga pakilo vėjas, sujudino migdolo medį. 
Iš to medžio pakilo juodi dūmai ir karšta liepsna. O iš tos 
liepsnos išskrido nuostabus paukštis ir čiulbėdamas pakilo į 
dangų. Dar du kartus iš medžio dūmai ir liepsna pasirodė, 
paskui viskas nurimo, migdolas vėl stovėjo kaip stovėjęs. .. 

Marlyna labai apsidžiaugė, ji suprato, kad jos mielasis 
brolis paukščiu pavirtęs nuskrido. Sesuo parėjo namo, sėdo su 
tėvu ir motina pietauti. 

Paukštis nuskrido prie auksakalio namų, atsitūpė ant tvo- 
ros ir gieda: 


Oi padarė galą tau pamotėlė, 

Gerą žodį tarė man tėvužėlis, 

O sesutė Marlyna po migdolo medžiu mane 
. apraudojo! 
Črr... Koks gražus iš manęs paukštis! 
Kaip skambiai giedu! 


Tuo metu auksakalys sėdėjo savo dirbtuvėje ir kalė aukso 
grandinę. Išgirdo paukštį giedant, patiko jam ta giesmė, net 
prijuostės nepasidėjęs, su grandine rankoje nusėlino prie sie- 
nos ir sako paukščiui: 

— Kaip gražiai giedi, paukšteli! Užtrauk dar kartą! 

Paukštis sako: 

— Du kartus aš negiedu. Jeigu nori, kad dar kartą pagie- 
dočiau, duok man tą aukso grandinę. 

Auksakalys sutiko, atidavė paukščiui aukso grandinę. 
Paukštis pasikišo ją po dešiniuoju sparnu ir ėmė čiulbėti: 


Oi padarė galą man pamotėlė, 

Gerą žodį tarė man tėvužėlis, 

O sesutė Marlyna po migdolo medžiu mane 
apraudojo! 

Crr... Koks gražus iš manęs paukštis] 

Kaip skambiai giedu! 

Paukštis pagiedojo ir nuskrido. Nutūpė ant batsiuvio na- 
mo stogo ir gieda: 


Oi padarė galą man pamotėlė, 

Gerą žodį tarė man tėvužėlis, 

O sesutė Marlyna po migdolo medžiu mane 
apraudojo! 

Črr. .. Koks gražus iš manęs paukštis! 

Kaip skambiai giedu! 


Batsiuvys atsiraitojęs rankoves išbėgo lauk. Švietė akinan- 
ti saulė. Jis prisidengė rankomis akis, pakėlė galvą ir sako: 

— Ei „paukšteli, kaip gražiai giedi! 

Batsiuvys pašaukė žmoną, dukteris ir mokinius, kad ir jie 
pasiklausytų paukščio giesmės. Subėgo visi, paukščio giesmės 
klausosi, apžiūrinėja jį. O to "paukščio nuostabiai gražaus bū- 
ta — plunksnos žalios, sparnai raudoni, o kaklą juosia plunks- 
nos lyg aukso žiedas. Batsiuvys sako paukščiui: 

— Pagiedok dar kartą tą giesmę. 

Paukštis sako: 

— Du kartus to paties negiedu. Jeigu nori, kad dar kartą 
pagiedočiau, duok man kokį vertingą daiktą. 

Batsiuvys sako žmonai: 

— Atnešk raudonuosius batelius, kur ant sienos kabo. 

Žmona atnešė batelius ir atidavė paukščiui. Tas juos pasi- 
kišo po kairiuoju sparnu ir užgiedojo: 


Oi padarė galą man pamotėlė, 

Gerą žodį tarė man tėvužėlis, 

O sesutė Marlyna po migdolo medžiu mane 
apraudojo! 

Črr. .. Koks gražus iš manęs paukštis! 

Kaip skambiai giedu! 


Paukštis pagiedojo ir nuskrido. Skrido skrido, nuskrido prie 
malūno, kur dvidešimt vyrų girnas kalė. Paukštis nutūpė į 
medį ir gieda. Kol traukė: „Oi padarė galą man pamotėlė...“ 
vienas vyras išėjo iš malūno ir klausosi. Kai' pasakė „(Gerą 

žodį tarė man tėvužėlis...“, dar du vyrai iš malūno išėjo. 
Giedant „sesutė...“ keturi vyrai iš malūno išėjo. Po žodžio 
„Marlyna“, šeši vyrai išėjo. Giedant „po migdolo medžiu“ — 
malūne penki vyrai teliko. Po žodžio „„apraudojo“ malūne nė 
vieno vyro neliko. Kiekvienas vyras išėjęs sako: 

— Labai gražiai giedi. Mano širdis trokšta, kad dar kartą 
pagiedotum. 

Paukštis sako: 

— Du kartus to paties negiedu. Jeigu norit, kad dar kartą 
pagiedočiau, atiduokit man tas girnas. 

Pirmasis vyras sako: 

— Jeigu jos būtų tik mano, atiduočiau. 

Draugai sako: 

— Jeigu dar kartą pagiedosi, duosime girnas. 

Paukštis sutiko. Tie dvidešimt vyrų buvo kilniaširdžiai, su- 
kibo, pakėlė girnas ir lyg žiedą užmovė paukščiui ant kaklo. 
Paukštis nutūpė medyje ir sučiulbo: 


Oi padarė galą man pamotėlė, 

Gerą žodį tarė man tėvužėlis, | 

O sesutė Marlyna po migdolo medžiu mane 
apraudojo! 

Črr. .. Koks gražus iš manęs paukštis! 

Kaip skambiai giedu! 


Paukštis suplasnojo, išskleidė sparnus ir su grandine po 
dešiniu sparnu, su batukais po kairiu sparnu ir su girnomis 
ant kaklo nuskrido į tėvo namus. 

Tėvas, sesuo ir pamotė sėdėjo už stalo ir pietavo. Tėvas 
sako Žmonai: 

— Kodėl mano žmona nelinksma? 

Žmona galvoja: „Aš iš tikrųjų nelinksma. Visą laiką iš 
baimės drebu. Man atrodo, lyg pasaulis norėtų apsiversti.“ 

Marlyna taip pat buvo labai nusiminusi. Ji pradėjo tyliai 
verkti. 


Tuo metu atskrido paukštis ir nutūpė migdolo medyje. Tė- 
vas klausia: | 

— Kodėl namuose taip nušvito? Kaip saulė plieskia! Man 
gera, lyg savo senus draugus būčiau sutikęs. 

Žmona galvoja: „Aš bijau. Drebu, kalenu dantimis. Atrodo, 
lyg kas, karšta geležim širdį degintų.“ I 

O Marlyna verkia ir verkia. Taip graudžiai verkė, kad pil- 
ną dubenėlį ašarų priverkė. O paukštis visa tai matė ir už- 
giedojo: 

Oi padarė galą man pamotėlė. .. 


Žmona iš baimės rankomis ausis užsidengė, akis savo už- 
merkė, kad nieko nematytų ir nieko negirdėtų, bet balsas lyg 
griaustinis skambėjo jos ausyse, šviesa lyg keistas Žaibas de- 
gino jai akis. 


Gerą žodį tarė man tėvužėlis. .. 


Tėvas nudžiugęs sako: | 

— Žmona, atskrido kažkoks paukštis. Ar girdi, kaip gra- 
žiai gieda? .. Oras labai sušilo, žemė ir dangus džiaugiasi ir 
linksminasi. 


„„„ O sesutė Marlyna... 


Mairlyna tupėjo ir verkė. Tėvas sako: 
— Aš einu arčiau prie to paukščio, kad geriau jo giedo- 
jimą girdėčiau. 
Žmoną siaubas apėmė. Drebėdama ji sako vyrui: 
— Neik, namas siūbuoja, dega. 
Bet prastuolis vyras supykęs atstūmė ją, išėjo į kiemą ir 
gėrisi paukščiu: 
„..po migdolo medžiu mane apraudojo. 
Črr... Koks gražus iš manęs paukštis! 
Kaip skambiai giedu! 


Paukštis numetė aukso grandinę, ta nukrito tėvui ant kak- 
lo. Tėvas sako: 

— Koks geras paukštis. Man aukso grandinę dovanojo. 
O žmona iš baimės dreba, ant žemės parkrito. Paukštis vėl 
gieda: 
Oi padarė galą man pamotėlė... 


Žmona su baime sako: 
— Kad ir tūkstantį metų po žeme išgulėčiau, kad tik to 
balso negirdėčiau! 


Gerą žodį tarė man tėvužėlis. .. 
Žmona neteko sąmonės. 
O sesutė Marlyna. .. 


Marlyna ištiesė rankas ir sako: 
— Aš irgi einu jo pažiūrėti. Gal ir man ką nors atnešė. 
Kai tik ji išėjo į kiemą, paukštis ir numetė jai po kojomis 
batukus. 
„„„po migdolo medžiu mane apraudojo. 
Črr. .. Koks gražus iš manęs paukštis! 
Kaip skambiai giedu! 


Marlyna nudžiugo ir apsiavė batukus. Iš džiaugsmo pašo- 
kusi tarė: | 

— Aš visą laiką basa vaikščiojau, tikra vargšė buvau, gra- 
žių batukų neturėjau. Štai dabar paukštis man raudonus batu- 
kus padovanojo. 

Motina irgi kambary nenusėdi. Jos plaukai visai pražilo. 
Ji sako: 

— Ai, ai! Pasaulio pabaiga artėja. Einu lauk, gal greičiau 
ramybę rasiu. 

Vos tik ji koją iš kambario iškėlė, lyg perkūnas nugriaudė- 
jo. Tai paukštis ant jos girnas užmetė... Tėvas ir Marlyna 
taip pat atbėgo pažiūrėti, koks čia dundėjimas. O tuo metu 
į dangų pakilo liepsnos stulpas ir iš jo Marlynos brolis išėjo. 
Tėvas su Marlyna įį pasiti40, išbučiavo, visi trys į kambarį 
suėjo ir laimingi sėdo už pietų stalo. 

TETULĖ SVIRPLĖ 


Buvo taip, ar nebuvo, vienas dievas težino. Kartą gyveno 
tetulė Svirplė. Be tėvo ji i as pasaulyje nieko neturėjo. 
Vieną dieną tėvas sako: 

— Aš daugiau negaliu tavęs maitinti. Pasenau, žemė šau- 
kia. Kelkis, eik, dabar pati savim pasirūpink. 

Tetulė Svirplė sako: 

— Ką aš darysiu? Kur eisiu? 

Tėvas sako: 

— Girdėjau, Hamadano mieste gyvena dėdė Ramazanas. 
Jis labai turtingas. Kelkis, sėsk ant kupranugario ir keliauk 
pas jį. Jeigu į jo rūmų haremą pateksi, vartysies kaip inkstas 
taukuose. 

Tetulė Svirplė išklausė tėvą ir sako: 

— Teisybę sakai. Mes šiuose namuose visai apkerpėjome, 
toliau savo nosies nieko nematome. 

Tetulė Svirpiė atsiduso, pakilo ir nuėjo prie veidrodžio. 
Ji pasipudravo veidą, nusidažė raudonai skruostus, paryškino 
basma antakius, skruosto kampe įspaudė apgamą. Pieštuku ap- 
vedė akis, įtrynė chna rankas, plaukus apsibarstė aukso kon- 
feti. Iš svogūno lukšto pasisiuvo marškinius ir jais apsivilko, 
iš česnako lukšto pasidarė vualį, iš baklažano žievės — čadrą 
ir ant galvos ją užsidėjo, iš žaliakrūmio žievės pasisiuvo porą 
batukų, apsiavė juos ir išdidžiai atstačiusi krūtinę, gracingais 
žingsniais išėjo iš namų. Ėjo ėjo, priėjo bakalėjininko būdelę. 
Bakalėjininkas sako: 

— Tetule Svirple, kur eini? 

Tetulė Svirplė sako: 

— Kokia aš tau tetulė! Aš gražiausia rožė, kiekvienai gal- 
vai puošmena. 

Bakalėjininkas sako: 

— Tai kaip tave vadinti? 

Tetulė Svirplė sako: 

— Tu sakyk: šilku puošta gražuole, čadra margoji, būk 
sveika. Kur eini? 

Bakalėjininkas sako: 

— Ei šilku puošta gražuole, čadra margoji, raudoni batu- 
kai, būk sveika. Kur eini? 

Tetulė Svirplė sako: 

— Einu į Hamadaną, išteku iš Ramazano, sviestą molinia- 
me puode mušiu, miltus su vyru malsime. Valgysiu kvietinę 
duoną, krištolo kaljaną rūkysiu, tėvo priekaištų negirdėsiu. 

Bakalėjininkas sako: 

— Ar tekėsi už manęs? 

Tetulė Svirplė sako: 

— Jeigu už tavęs ištekėčiau ir kada. nors susipyktume, kuo 
tu tada mane muši? 

Bakalėjininkas sako: 

— Svarsčiais. 

Tetulė Svirplė sako: 

— Ai ai, netekėsiu už tavęs. Jeigu už tavęs ištekėsiu, pra- 
žūsiu. | 

Tetulė Svirplė eina toliau. Priėjo mėsininką. Mėsininkas 
nužiūrėjo tetulę Svirplę nuo galvos ligi kojų ir sako: 

— Tetule Svirple, kur eini? 

Tetulė Svirplė pasipiktino: 

— Tetulė Svirplė! Kad tave kur bala. Aš gražiausia rožė, 
kiekvienai galvai puošmena! 

Mėsininkas sako: 

— Tai kaip tave vadinti? 

Tetulė Svirplė sako: 

— Tu sakyk: tetulės dukrele, su margaspalve čadra, raudo- 
nais batukais, kur eini? 

Mėsininkas sako: 

— Ei tetulės dukrele, su margaspalve čadra, raudonais ba- 
tukais, kur eini? 

Tetulė Svirplė sako: 

— Einu į Hamadaną, išteku už Ramazano, molio puodynėj 
sviestą mušiu, miltus malsiu, kvietinę duoną valgysiu, krišto- 
linį kaljaną rūkysiu, tėvo priekaištų negirdėsiu., 

Mėsininkas sako: 

— Ar tekėsi už manęs? 

Tetulė Svirplė sako: 

— Jeigu už tavęs tekėčiau ir kada nors susipyktume, kuo 
tada mane muštumei? 

Mėsininkas sako: 

— Mėsininko kirviu. 

Tetulė Svirplė sako: 

— Ai, ai! Netekėsiu už tavęs. Jeigu ištekėsiu, pražūsiu. 

Tetulė Svirplė eina toliau. Nuėjo pas ryžių pardavėją. Ry- 
žių pardavėjas tetulę Svirplę nužiūrėjo nuo galvos ligi kojų 
ir sušuko: 

— Ei tetule Svirple, kur eini? 

Tetulė Svirplė sako: 

— Kokia aš tau tetulė Svirplė! Aš gražiausia rožė, kiekvie- 
nai galvai puošmena. 

Ryžių pardavėjas sako: 

— Tai kaip tave vadinti? 

Tetulė Svirplė sako: 

— Sakyk: tetulės dukrele, su margaspalve čadra, raudonais 
batukais, būk sveika. Kur eini? 

Ryžių pardavėjas ir pakartojo, kaip tetulė Svirplė liepė. 

Tetulė Svirplė sako: 

— Einu į Hamadaną, išteku už Ramazano. Molio puodynėje 
sviestą mušiu, miltus malsiu, kvietinę duoną valgysiu, krištolo 
kaljaną rūkysiu, tėvo priekaištų negirdėsiu. 

Ryžių pardavėjas sako: 

— Tekėk už manęs. 

Tetulė Svirplė sako: 

— Jeigu už tavęs ištekėčiau ir kada nors mudu susipyk- 
tume, kuo tada mane muštumei? 

Ryžių pardavėjas sako: 

— Štai tuo mediniu svertuvu. 

Tetulė Svirplė sako: 

— Netekėsiu už tavęs. Jeigu ištekėsiu, pražūsiu. 

Tetulė Svirplė eina toliau. Ėjo ėjo, priėjo žemių krūvą. 
O ten aga! Peliūkštis sėdėjo. Panešiotu kartūno chalatu apsi- 


!Aga— ponas. 

vilkęs, naktinę kepuraitę užsimovęs, kašmiro skarele kaklą ap- 
sisukęs, plono šilko šarovarus apsimovęs. Aga Peliūkštis te- 
tulę Svirplę nuo galvos ligi kojų nužiūrėjo, išbėgo priešais, 
žemai nusilenkė ir sako: 

— Ei tetulės dukrele su margaspalve čadra, raudonais ba- 
tukais, būk pasveikinta. Kur eini? 

Tetulė Svirplė sako: 

— O kilmingasis žmogau, šilkiniai šarovarai! Einu į Hama- 
daną, išteku už Ramazano, moliniame puode sviestą mušiu, 
miltus malsiu, kvietinę duoną valgysiu, krištolinį kaljaną rū- 
kysiu, tėtušio priekaištų negirdėsiu. 

Aga Peliūkštis sako: 

— Mieloji tetulės dukrele, brangioji, mylimoji mano, ar 
negalėtum savo kelionę čia užbaigti ir tapti mano žmona? 

Tetulė Svirplė sako: 

— Tekėsiu, kodėl netekėti. Sakyk, o kur mane paguldysi? 

Aga Peliūkštis sako: 

— Šiltoje vietoje. 

Tetulė Svirplė sako: 

— Kas gali sukaitęs miegoti?! 

Aga Peliūkštis sako: 

— Tada ant taukų burdiuko. 

Tetulė Svirplė sako: 

— Kas ant taukuoto daikto miega?! 

Aga Peliūkštis sako: 

— Tada paguldysiu ant dugo ' burdiuko. 

Tetulė Svirplė sako: 

— Kas ant drėgno daikto miega?! 

Aga Peliūkštis sako: 

— Tada paguldysiu ant riešutų maišo. 

Tetulė Svirplė sako: 

— Kas ant storo ir apvalatis daikto miega?! 

Aga Peliūkštis sako: 

— Tada sau ant kelių pasiguldysiu. 

Tetulė Svirplė klausia: 

— O ką man po galva padėsi? 


'Dugas — gėrimas iš rauginto pieno ir vandens. 

Apa Peliūkštis sako: 

— Savo ranką. 

Tetulė Svirplė sako: 

— Gerai. O jeigu vieną dieną imsi ir supyksi ant manęs? 
Jeigu a5 tau nuotaiką -sugadinsiu, kuo tada mane muši? 

Aga Peliūkštis sako: 

— Savo švelnia uodegyte. 

Tetulė Svirplė sako: / 

— Iš tikrųjų kuo muši? "1 

Aga Peliūkštis sako: 

— Pamirkysiu savo uodegytę į stibio dažūs ir perbrauksiu 
tau per blakstienas. 

Tetulė Svirplė sako: 

— Jeigu taip, tai tekėsiu už tavęs. 

Sutarė juodu kelti vestuves. Kaip tokiais atvejais dera, 


sukvietė visus tetulės Svirplės ir agos Peliūkščio gimines. Jau- 
noji užkaitė katilą vandens, įbėrė cukraus — bus kuo svečius 
pavaišinti. Baigusi darbą nuotaka su pamergėmis ir visais gi- 
minaičiaią atvyko į jaunojo namus. Ją pasitiko jaunikis su 
pabroliais ir savo giminaičiais. Piršlys sudėjo jaunosios ir jau- 
nojo rankas Ir pasveikino juos su sutuoktuvėmis. 

Jaunieji įsirengė namą, susitvarkė ir gyvena. 

Bėga laikas. Aga Peliūkštis eina į darbą, tetulė Svirplė 
tvarkosi namuose. 

Kartą tetulė Svirplė surinko agos Peliūkščio tiubeteikas, 
marškinius, šarovarus ir nuėjo prie vandens skalbti. Paslydo 
koja ir įkrito į vandenį. Tetulė Svirplė šiaip taip prisirovė žo- 
lių ir nusivijo virvutę. Kad ir kaip stengiasi, bet išsikapstyti 
iš vandens niekaip negali. Suka galvą, kaip čia agą Peliūkš- 
tį prisišaukus. O tuo metu pro šalį jojo šacho raitelis. Tetulė 
Svirplė jam šaukia: 

— Ei raiteli, tavo žirgas ristūnas, tavo durtinys margaspal- 
vis! Prašau tavęs — jok į šacho rūmus, pasakyk agai Peliūkš- 
čiui, pašnibždėk į ausį mano minkštakailiui, kad jo švelnioji 
žmonelė, jo gėlytė, jo namų šviesa į vandenį įkrito. Tegul jis 
atsineša aukso kopėtėles, ištraukia savo mieląją iš vandens. 

Raitelis nujojo į rūmus ir sako garsiai šachui ir viziriui, kad 
"tetulė Svirplė įkrito į vandenį. 

Tuo metu aga Peliūkštis buvo atslinkęs iš virtuvės į kam- 
barį ir viską girdėjo. Kaip vėjas nukūrė prie vandens ir šaukia: 

— Mieloji žmonele, mano balzame, kaip tu į vandenį įkri- 
tai? Duok rankute, ištrauksiu! 

Žmona sako: 

— Mano rankytės plonos, nulūš. 

Aga Peliūkštis sako: 

— Tai duok kojytę. 

Tetulė Svirplė sako: 

— Mano kojytės dar plonesnės. 

Aga Peliūkštis sako: 

— Tai duok plaukų sruogelę. 

Tetulė Svirplė sako: 

— Mano šukuosena išsidraikys. 

— Tai ką daryti? — klausia aga Peliūkštis. 

Tetulė Svirplė sako: 

— Štai ką aš tau patarsiu: atnešk aukso kopėtėles ir iš- 
trauksi mane. 

Aga Peliūkštis nubėgo į krautuvę, nupirko morką ir iš- 
graužė iš jos kopėtėles. Atnešė jas prie vandens ir nuleido 
tetulei Svirplei. Ta ir išlipo iš vandens. Aga Peliūkštis pa- 
ėmė Žmoną ant rankų, parnešė namo, paklojo patalą ir pagul- 
dė. Rytą tetulė Svirplė atsibunda, jaučia — kaulus laužo, šal- 
tis krečia. Aga Peliūkštis susijaudino, kad Žmona susirgo, nu- 
bėgo kviesti gydytojo. Gydytojas atėjo, apžiūrėjo ligonę ir 
sako: 

— Persišaldė. Duok jai ropių sriubos. 

Vargšas aga Peliūkštis čia nubėgęs žirnių pavogė, čia ro- 
pių, čia vėl šio to. Visko parsinešęs nuėjo į virtuvę, užkaitė 
katilą, po juo ugnį įkūrė. Ropes nulupo, supjaustė, o kai van- 
duo užvirė, sudėjo ropes, žirnius, pupeles į katilą. Aga Peliukš- 
tis pasilenkė sriubos pamaišyti ir įkrito į verdantį katilą. 

Tetulė Svirplė laukia laukia vyro, o jo vis nėra ir nėra. 
Susirūpino, ėmė šaukti: 

— Aga Peliūkšti! Aga Peliūkšti! 

Nesulaukusi vyro tetulė Svirplė vargais negalais susisupo 
į Čadrą, atsikėlė ir nuėjo į- virtuvę. Bet ir virtuvėje agos Pe- 
liūkščio nerado. Priėjo prie katilo, žiūri (kad tavo akys tokio 
baisaus reginio nematytų!) — aga Peliūkštis į verdantį katilą 
įkritęs... Lyg kas per galvą jai trenkė. Tetulė Svirplė pravir- 
ko ir nugriuvo be žado. 

Apie nelaimę sužinojo kaimynai. Subėgo, delnais jai per 
veidą tapšnoja, kūną trina, purvo pavilgas deda. Pagaliau te. 
tulė Svirplė atsigavo ir sako: | 

— Kam man gyvenimas, jeigu jį skausmas drasko?! 

Tetulė Svirplė nei gėrė, nei valgė, tik raudojo ir raudojo. 
Nuėjo prie vyro kapo, keturiasdešimt dienų. pasnikavo ir mel- 
dėsi. 

Praėjo metai. Pradėjo eiti jaunikiai pirštis. Bet tetulė Svirp- 
lė apie tekėjimą nė į kalbas nesileisdavo, sakydavo: 

— Aš po savo mielojo mirties dviejų dalykų nedarysiu: 
vyro vardo neišduosiu ir niekada gedulo nebaigsiu. 

Ir iki šiol tetulė Svirplė agos Peliūkščio gedi, juodai ap- 
sirengusi vaikščioja. | 


BLUSA IR SKRUZDĖLĖ 


Gal buvo, gal nebuvo. Gyveno kartą blusa. Ji draugavo 
su skruzdėle. Vieną dieną blusa sako skruzdėlei: 

— Aš esu labai išalkusi. Reikia ką nors prasimanyti pie- 
tums. 

Skruzdėlė sako: 

— Aš irgi išalkusi. 

Abi galvoja, ką čia suvalgius. Blusa sako: 

— Gerai, bet ką valgysime? Iš riešuto — vienas kevalas, iš 
razinų — tik kvapas, iš žaliakrūmio uogų — vieni . kauliukai. 
Geriau paimkime kvietį: nunešime į malūną, susimalsime mil- 
tų, parsinešime namo, išsikepsime duonos ir pavalgysime. 

Blusa nuėjo, suieškojo kviečio grūdą, parnešė ir atidavė 
skruzdėlei. Skruzdėlė nunešė jį į malūną, sumalė, parmnešė 

miltus, išsijojo, įmaišė tešlą ir padarė paplotėlius. Blusa užkū- 
rTė ugnį, įkaitino tenurą. 

Bet dar pirmą paplotėlį kepdama blusa įkrito į tenurą ir 
sudegė. Skruzdėlė pamatė, kad blusa sudegė, ėmė raudoti. Iš 
širdgėlos persiplėšė apykaklę, išėjo iš namų, atsisėdo po me- 
džiu ir beria ant galvos žemes. O medyje tupėjo balandis. Pa- 
matė raudančią skruzdėlę ir klausia: 

— Skruzdėle, ko raudi, ko ant galvos žemes beri? * 

Skruzdėlė sako: 

— Blusa įkrito į tenurą — skruzdėlė ant galvos žemes 
beriasi. 

Balandis išsipešė iš uodegos saują plunksnų. Medis pamatė 
1 klausia: | 

— Balandi, kodėl iš uodegos plunksnas peši? 

Balandis sako: 

— Blusa įkrito į tenurą, skruzdėlė beriasi ant galvos žemes, 
balandis iš uodegos plunksnas išsipešė. 

Tada medis nusimetė lapus. Pro medį tekėjo vanduo. Žiū- 
ri — medis stovi be lapų. Klausia medžio: 

— Medi, kodėl nusimetei lapus? 

Medis sako: 

— Biusa įkrito į tenurą, skruzdėlė ant galvos žemes be- 
riasi, balandis iš uodegos plunksnas išsipešė, o medis nusime- 
tė lapus. 

Vanduo irgi susidrumstė ir teka pro kviečių lauką. Kvie- 
čiai klausia vandens: 

— Vandenie, kodėl susidrumstei? 

Vanduo sako: 

— Blusa įkrito į tenurą, skruzdėlė ant galvos žemes beria- 
si. balandis išsipešė iš uodegos plunksnas, medis nusimetė la- 
pus, o vanduo susidrumstė. . 

Kviečiai taip pat nulenkė varpas. Į kviečių lauką atėjo 
valstietis, mato, kad visos kviečių varpos žemyn nulinkusios. 
Klausia kviečių: | 

— Kviečiai, kviečiai, kodėl varpas nulenkėte? 

Kviečiai sako: 

— Blusa įkrito į tenurą, skruzdėlė beriasi ant galvos žemes, 

balandis išsipešė iš. uodegos plunksnas, imnedis. nusimetė lapus, 
vanduo susidrumstė, o kviečiai nulenkė žemyn varpas. 

Valstietis rankoje turėjo kastuvą. Užsimetė kastuvą ant 
pečių ir nuėjo namo. Duktė pamatė tėvą su kastuvu ant pe- 
ties pareinantį ir klausia: | 

— Tėveli, kodėl kastuvą ant peties neši? 

Tėvas sako: 

— Blusa įkrito į tenurą, skruzdėlė ant galvos žemes be- 
riasi, balandis išsipešė iš uodegos plunksnas, medis nusimetė 
lapus, vanduo susidrumstė, kviečiai nulenkė žemyn varpas, tė- 
vas kastuvą ant peties užsidėjo. 

Duktė nešė dubenį rūgusio pieno, žadėjo su duona valgy- 
ti. Tą pieną ir susipylė sau ant veido. Motina pamatė ir kiau- - 
sia: 

— Dukrele, kodėl veidą rūgusiu pienu apsipylei? 

Dukte sako: 

— Blusa įkrito į tenurą, skruzdėlė ant galvos žemes be- 
riasi, balandis išsipešė iš uodegos plunksnas, medis nusimetė 
lapus, vanduo susidrumstė, kviečiai nulenkė varpas, tėvas už- 
simetė ant peties kastuvą,— aš užsipyliau ant veido rūgusį 
pieną. 

Motina sėdėjo prie tenuro ir kepė paplotėlius. Prisiglaudė 
prie įkaitusio tenuro ir nusidegino krūtinę. Įėjo sūnus ir klau- 
sia: 

— Mama, kodėl tu nusideginai krūtinę? 

Motina sako: 

-— Blusa įkrito į tenurą, skruzdėlė ant ss žemes be- 
riasi, balandis išsipešė iš uodegos plunksnas, medis nusimetė 
lapus, vanduo susidrumstė, kviečiai nulenkė varpas, tėvas už- 
simete ant peties kastuvą, duktė ant veido susipylė rūgusį pie- 
ną. aš — nusideginau krūtinę. 

Sūnus paėmė iš rašalinės plunksną ir išsidūrė vieną akį... 
Nuėjo jis į mokyklą. Mokytojas pamatė išdurtą akį ir klausia: 

— Berniuk, kodėl tu viena akim? | 

Berniukas sako: 

— Blusa įkrito į tenurą, skruzdėlė ant galvos pelenus beria- 
si, balandis išsipešė iš uodegos plunksnas, medis nušimetė lapus, 


67 


vanduo susidrumstė, kviečiai nulenkė varpas, tėvas užsimetė 
ant peties kastuvą, duktė ant veido užsipylė rūgusį pieną, ma- 

Mokytojas nusirovė vieną ūsą ir išėjo į gatvę. Pamatė jį 
asilas ir klausia: 

— Mokytojau, kodėl tu vienu ūsu? 

Mokytojas sako: 

— Blusa įkrito į tenurą, skruzdėlė ant galvos beriasi že- 
mes, balandis išsipešė iš uodegos plunksnas, medis nusimetė la- 
pus, vanduo susidrumstė, kviečiai nulenkė varpas, tėvas užsi- 
metė ant peties kastuvą, duktė ant veido užsipylė rūgusį pieną, 
motina nusidegino krūtinę, sūnus išsidūrė akį, o aš nusiroviau 
vieną ūsą. 

Asilas net ant dviejų kojų atsistojo, nusikvatojo ir sako: 

— Galima iš juoko nusprogti... Kokia man bėda, kad kaž- 
kokia blusa sudegė. 


VARNA UŽSISPYRĖLĖ 


Buvo taip ar nebuvo, bet Žmonės pasakoja, kad gyveno kar- 
tą mirabas !, kuris nei savo turtų, nei pinigų skaičiaus nežinojo. 
Jis turėjo vienturtį sūnų, vardu Mehrekas. Sūnus buvo tėvų 
numylėtinis, išlepintas, bet labai kuklus ir teisingas jaunikai- 
tis. Kai jis užaugo, tėvas jam išrinko žmoną — protingą, apsuk- 
rią moterį. Mirabas gyveno laimingai, jokie rūpesčiai jo ne- 
kamavo. Vakarais jis su žmona, sūnumi ir marčia prie. lempos 
už stalo susėsdavo, ir "visi jo lyg kokio seniūno' nurodymų 
klausydavosi. Taip bėgo dienos, mėnesiai, metai. Pagaliau mi- 
rabas suseno ir paliego. Vieną vakarą jis pasikvietė savo sū- 
nų ir sako: | 

— Mudu su žmona savo amžių atgyvenome. Netoli ta die- 
na, kai akis užmerksime ir į aną pasaulį iškeliausime. Tu, Meh- 
reke, kai aš numirsiu ir mano lempa užges, mano -namai švie- 


'Mirabas — žmogus, kuris dalija vandenį laukams drėkinti. 

sos neskleis, nebūk išlaidus, viskam žinok saiką. O jeigu vieną 
dieną nuo tavęs laimė nusigręžtų, paimk kastuvą, išpurenk 
lauką ir apsėk, kad gausų derlių duotų. 

Bėgo laikas. Mirabas vieną dieną iškeliavo į aną pasaulį. 
Tėvo vietą užėmė Mehrekas. Bet jis visai nemokėjo šeiminin- 
kauti, buvo išlaidus ir greitai taip nusigyveno, kad jam iš tė- 
vo turto tik viena karvė teliko. Iš jos pieno reikėjo pramisti. 

Tikras elgeta tapo Mehrekas. Žmonės valgė vištas ir ėriu- 
kus, o jis — duoną ir žalumynus.. 

Vieną dieną Mehrekas išėjo į Isinas pamatė javų stirtas 
ir prisiminė, kad tėvas jam buvo liepęs kiekvieną dieną dirbti, 
kastuvu žemę purenti. Mehrekas sumanė parduoti karvę, nu- 
sipirkti grūdų ir juos pasėti... Taip ir padarė. Pardavė karvę, 
už tuos pinigus nusipirko žemės, grūdų, pasiėmė kastuvą ir 
ėmė purenti žemę. Pasėjo grūdus ir laukia derliaus. Vieną ry- 
tą Mehrekas nuėjo į lauką, žiūri — atskrido varna, nutūpė 
javų lauke ir kapsto. Mehrekas paėmė akmenį ir paleido į var- 
ną. Varna pakilo, nuskrido ir nutūpė ant juodo akmens lauko 
pakraštyje. Kai tik Mehrekas pradėjo kasinėti žemę, varna vėl 
nutūpė javų lauke ir ėmė kapstyti. Mehrekas vėl paėmė ak- 
menį ir paleido į varną. Toji nuskrido ir atsitūpė ant akmens. 
Taip Mehrekas ir kariavo su varna ligi pat vakaro, visai nusi- 
plūkė ir kantrybės neteko. | 

Kitą rytą varna ir vėl atskrido. Mehrekas jai ir sako: 

— Ei varna! Ko tu tokia užsispyrėlė, ko mūsų laukui žalą 
darai? 

Varna sako: 

— Panorėsiu, tau į barzdą nusijuoksiu, tavo rankas, kojas 
surišiu. 

Mehrekas sutriko, nežino nė ką daryti. Vakare viską pa- 
pasakojo žmonai. Ta jam sako: 

— Rytoj rytą atsikelk anksti ir nueik į lauką, kol dar var- 
na neatskrido. Paimk gabalą dervos ir padėk ant akmens, te- 
gul saulė ištirpina. Kai varna atskris, atsitūps ant akmens, ko- 
jos ir prilips. Tada tu ją paimk ir nusuk galvą. 

Mehrekas sako: 

— Tu esi gudri, žmonele! Gerai sugalvojai! Aš taip ir pa- 
darysiu. 

Kitą rytą Mehrekas paėmė dervos, nunešė ir padėjo ant 
juodojo akmens. Kai patekėjo saulė, varna vėl atskrido ir nu- 
tūpė į kviečius. Kol saulė gerai neįkaitino akmens ir neištirp- 
dė dervos, Mehrekas nesirodė. Tada paėmė akmenį ir metė į 
varną. Varna nuskrido ir atsitūpė ant juodojo akmens. Jos 
kojos iš karto ir prilipo. Mehrekas priėjo, paėmė ją ir suks 
galvą. Varna sako: 

— Kodėl taip darai? 

Mehrekas sako: | 

— Panorėsiu, į tavo barzdą nusijuoksiu, tavo rankas, kojas 
surišiu! 

Varna sako: 

— Paleisk mane! Aš a gyva reikalingesnė būsiu. Jeigu 
mane nužudysi, mano vaikučiai liks be motinos, tave prakeiks. 
O tavo gyvenimas bus niūrius kaip. ir jų. 

Mehreką sujaudino varnos žodžiai, jis ir paleido ją. Varna 
nuskrido, atsitūpė ant kito akmens ir sako: 

— Ei Mehreke! Už tai, kad manęs nenužudei, aš tau irgi 
geru atsilyginsiu. Duosiu tau stebuklingą plunksną. Kai tave 
vargas prispaus, paleisk tą plunksną ir tegul skrenda, o pats 
eik iš paskos. Eik eik, kol prieisi mano namus. Pas mane atė- 
jęs visas savo bėdas išsakyk, ir aš tau padėsiu. 

Mehrekas sako: 

— Labai tau esu dėkingas. 

Mehrekas paėmė plunksną, parsinešė namo, padavė žmo- 
nai ir sako: š 

— Padėk tą plunksną geležinėje SALOS; gal sunkią die- 
ną pravers. 

Žmona paėmė plunksną ir padėjo į skrynią. 

Po kelių metų buvo didelė sausra: žemė išdžiūvo, derlius 
sunyko, prasidėjo badas. Mehrekui „pasidarė striuka. Vieną 
dieną žmona sako: 12 

— Mehreke! Plunksną parsinešei ir padėjai. Kodėl neini 
varnos ieškoti? 

Mehrekas sako: 

„— Neplepėk niekų. Eik ir atnešk plunksną. 

Mehrekas išėjo laukan ir paleido plunksną. Vėjas plunks- 
ną pagriebė, pakėlė į orą ir nunešė. Mehrekas nusekė iš pas- 
kos. Ėjo ėjo ir priėjo kalną. Ant to kalno viršūnės stovėjo 
geležinė tvirtovė. Mehrekas žiūri, — prie tvirtovės vartų bjau- 
Ii apžėlusi pabaisa guli. Pabaisa užuodė Mehreką, atsibudo ir 
klausia: $ 
+ — Ei baltadanti, juodaaki žmogaus vaike! Ko čia atėjai? 

Mehrekas sako: | 

— Paskui plunksną atėjau. 

Pabaisa sako: | 

— Tai eime. 

Plunksna nuskrido į olą, Mehrekas irgi nusekė. O ten var- 
na besanti. Varna sako: | 

— Ei Mehreke, sveikas. Prisiminei mane? 

Išbadėjęs, nuskurdęs Mehrekas sako varnai: 

— Duok man kokį penketą maišų kviečių. 

Varna jam sako: | 

— Aš tau duosiu maisto, jo visus nederliaus metus už- 
teks. 

Varna davė Mehrekui vištą ir tarė: 

— Šita višta auksinius kiaušinius deda. Jeigu tau duo- 
čiau grūdų, tai iš jų vis tiek niekas neišaugtų. O tą vištą tu- 
rTėdamas visada pinigų užteksi. 

Mehrekas apsidžiaugė, padėkojo varnai ir nuėjo namo. Pa- 
rėjęs žemai nusilenkė žmonai ir viską papasakojo. Žmona 
sako: 3 
— Labai gerai, bet neduok dieve neprasitark kam nors, kad 
tokią vištą turime. 

Bet Mehrekas žmonos nepaklausė, ėmė ir pasipasakojo kai- 
mynams. O tie seniūnui pranešė. Seniūnas siuntė Mehrekui 
raštą: „Girdėjau, kad gražią vištą turi. Duok ją man, aš ap- 
žiūrėsiu ir vėl tau grąžinsiu.“ Mehrekas nunešė seniūnui viš- 
tą, o tas aukso kiaušinius dedančią vištą pasiliko sau, o vie- 
toj jos atidavė kitą. Mehrekas mato, kad višta pakeista, nu- 
ėjo pas seniūną, prašo grąžinti jo paukštį. Bet seniūnas su- 
mušė Mehreką ir išmetė lauk. 


72. 


Praėjo metai. Mehrekas visai nuskurdo. Kartą žmona jam 
sako: | 

— Mehrekai, eik pas varną. | 

Mehrekas vėl nuėjo pas varną, nusilenkė jai ir prašo pa- - 
galbos. 

Varna šį kartą davė katilą ir graibštą. 

Varna sako: 

— Kai tik išalksi, graibštą į katilą įkišk ir kokio panorė- 
si valgio, tokio ir gausi. Tik pasakyk, kokio valgio nori. Ka- 
tilas tuojau tavo norą įvykdys. 

Mehrekas apsidžiaugė, parsinešė katilą namo ir gyvena lai- 
mingas. Kai tik praalksta, tuojau iš katilo įvairiausių valgių 
pasiima. Vieną dieną Mehrekas sako žmonai: 

— Aš vis negaliu atleisti seniūnui. Imkim ir paaitrinkim 
jam širdį, pasikvieskim į svečius. Padėsime visą šimtą. įvai- 
rausių valgymų, tegul mato, kad višta, kurią pagrobė, man 
vieni niekai. 

Žmona sako: 

— Ar neturi ko veikti? Atims iš tavęs katilą, kaip atėmė 
vištą. 

Mehrekas sako: 

— Ne, aš neduosiu. 

Mehrekas nuėjo pas seniūną ir pasikvietė į svečius su na- 
miškiais ir tarnais. Atėjo pietų metas. Visi susėdo už, stalo. 
"Seniūnas žiūri — ant. stalo kalnai chorešo ', plovo ir įvairiau- 
sių kitokių valgymų. Seniūnas tyliai pasikvietė tarmą ir sako: 

— Nueik atnešti sriubos, pamatysi, ar' daug valgymų jis 
turi. 

Tarnas grįžo ir sako: 

— Virtuvėje stovi katilas, o į jį įdėtas graibštas. Šeiminin- 
kė ištaria pavadinimą ir ima tuo graibštu valgį iš katilo. 

Seniūnas nieko nesakė, papietavo ir išėjo namo. Kitą die- 
ną Mehrekui atsiuntė laiškutį: „Tą katilą būtinai man porai 
dienų paskolink.“ Mehrekas norėjo neduoti, bet atėjo seniūno 


IChorešas — smulkiai supjaustyta mėsa, troškinta su daržovėmis 
pomidorų padaže, valgoma su ryžiais. 

tarnai ir išsinešė katilą, o po dviejų dienų vėl. atnešė. Mehre- 
kas mato, kad katilas pakeistas, nuėjo pas seniūną ir prašo 
grąžinti. Bet seniūno tarnai vėl jį sumušė ir išmetė už durų. 

Praėjo tretieji metai. Mehreką visai prispaudė vargas. Iš- 
sirengė jis keliauti pas varną. Nuėjęs žemai nusilenkė varnai 
ir sako: | 

— Varna, padėk Mehrekui. 

Varna sako: 

— Šį kartą tau duosiu tokį daiktą, kad ir vištą, ir katilą jis 
padės susigrąžinti. | 

Varna davė Mehrekui moliūgą ir sako: 

— Kai kas nors tave nuskriaus, tu suduok ranka į moliū- 
gą ir pasakyk: „Šimtą lazdų į rankas, tegul kaulus aptranko.“ 
Tada iš moliūgo iššoks šimtas vyrukų su lazdomis ir prikuls 
tavo skriaudėją. Kai panorėsi vyrukus atgal suvaryti, pasa- 
kyk: „Mušeikos su lazdom, moliūgan marš!“ Visi vėl į moliū- 
gą subėgs. 

Mehrekas pasiėmė moliūgą ir keliauja. Bet jišr: ne namo 
ėjo, o tiesiai į seniūno namus drožė. Seniūnas klausia: 

„— Kokią naujieną atnešei? 

Mehrekas sako: 

— Jokių naujienų neatnešiau. Atėjau vištos ir katilo at- 
siimti. 0 

Seniūnas sako tarnams: 

"— Prikulkit Mehreką ir išmeskit pro duris. 

"Tada Mehrekas pridėjo ranką prie moliūgo ir sako: „Šimtą 
lazdų į rankas, tegul kaulus aptranko.“ Iš moliūgo iššoko šim- 
tas negriukų ir ėmė kulti seniūną ir jo tarnus. Mato seniūnas, 
kad bus riesta, sako Mehrekui: 

— Atiduosiu vištą ir katilą. 

Mehrekas sako: 

— Nustokit mušti! 

Paskui -Mehrekas sako: „Mušeikos su lazdom, moliūgan 
marš!“ Negriukai vėl sušoko į moliūgą, o Mehrekas pasiėmė 
vištą ir katilą ir keliaus namo. O čia suėjo žmonės ir išrinko 
Mehreką savo seniūnu. 

Mehreko žmona tuo metu buvė namuose. Žvilgt pro langą, 


| 

o čia Vyras pareina višta, katilu ir moliūgų nešinas, seniūno 
kepurę užsidėjęs. Parėjęs nusilenkė žmonai ir sako: 
— Na, žmonele, dabar būk patenkinta, šok ir linksminkis. 
Tegul taip išsipildo visų vargšų troškimai. 


ŽVIRBLIS IR MEDVILNĖ 


Vaikai! Žmonės sako: „Ką vėjas atneša, tą ir nusineša.“ 
Ar girdėjote? Jeigu girdėjote, tai ir pasakos pasiklausykite. 

Kartą ant aukštos tvoros lizde gyveno žvirblis. Vieną die- 
ną nuskrido į laukus vandens ieškoti ir rado vėjo atneštą med- 
vilnės sėklą. Žvirblis pagriebė tą sėklą ir parsinešė į lizdą. 
Parodė tą sėklą kaimynui ir klausia: 

— Kas čia yra? 

Kaimynas sako: 

— Medvilnės sėkla. 

Žvirblis vėl klausia: 

— (O ką su ja daro? 

Kaimynas sako: 

— Sėklą pasėja, ir iš jos išauga medvilnės stiebelis. Ant to 
stiebelio atsiranda dėžutės. Kai jos prinoksta, suskyla, išlenda 
medvilnė. Medvilnę suverpia į siūlus. Iš tų siūlų išaudžia dro- | 
bę. Ją nudažo, sukerpa ir pasiuva gebą! ar kitokį drabužį. 

Žvirblis apsidžiaugė ir nuskrido su sėkla į lauką. Žiūri — 
valstietis kastuvu žemę purena. Žvirblis jam. sako: 

— Sėk, sėk! Ir mano „sėklą pasėk. Pusė bus man, pusė 
tau. 

Valstietis sako: 

— Labai gerai. 

" Valstietis pasėjo sėklą, netrukus ji išdygo, sužaliavo, o 
paskui ir medvilnės dėžutės subrendo. Valstietis nuskynė dė- 
žutes, pusę pasiėmė sau, 0 pusę atidavė žvirbliui. 

Žvirblis apsidžiaugė, pasiėmė savo dalį, nunešė pas ver- 
pėją ir sako: 


'Geba — platus vyriškas drabužis ilgomis rankovėmis. 

— Verpk, verpk! Štai ir mano suverpk. Pusė bus tau, pusė. 
man. , 

Verpėjas sako: 

— Sutinku. 

Verpėjas paėmė medvilnę, suverpė, pusę siūlų sau pasi- 
liko, pusę atidavė žvirbliui. Žvirblis apsidžiaugė, nunešė siū- 
lus audėjui ir sako: 

— Ausk, ausk! Štai ir mano siūlus suausk. Pusė bus man, 
pusė tau. 

Audėjas sako: 

— Sutinku. | 

Audėjas paėmė žvirblio siūlus ir išaudė drobę. Pusė drobės 
pasiėmė sau, kitą atidavė žvirbliui. Žvirblis apsidžiaugė, pa- 
siėmė savo audinį, nunešė dažytojui ir sako: * 

— Dažyk, dažyk! Štai ir mano nudažyk. Pusė -bus tau, pusė 
man. | | 

Dažytojas sako: 

— Sutinku. . 

Dažytojas nudažė drobę žydrai ir pakabino saulėje ant 
virvutės, kad išdžiūtų. Žvirblis atskrido, pamatė džiūstantį au- 
dinį ir galvoja: „Ėhė, kokia graži spalva. Kaip gaila, kad pusę 
dažytojui reikia duoti. Kol dažytojas užsiėmęs, nukabinsiu nuo 
virvutės abi audinio atraižas ir nuskrisiu.“ Žvirblis tyliai pri- 
slinko, pagriebė abi atraižas ir skrenda. Dažytojas pamatė ir 
šaukia: 

— Ei žvirbli! Argi nesakei, kad pusė bus tau, o pusė man? 
Viena sakai, o kita darai. 

Žvirblis nunešė drobę siuvėjui ir sako: 

— Siūk, siūk! Štai iš to audinio ką nors pasiūk. Vienas bus 
man, kitas — tau. 

Siuvėjas pasiuvo dvi gražias džubas ' ir pakabino ant me- 
džio šakos. Žvirblis iš tolo pamatė ir galvoja: „Kodėl aš tu- 
riu atiduoti džubą siuvėjui? Ir man pačiam abi pravers.“ Kol 
siuvėjas matavo medžiagą, žvirblis pagriebė abi džubas ir nu- 
skrido. Siuvėjas pamatė ir šaukia: . 


!Džuba — platus viršutinis drabužis, chalatas. 

— Argi tu nesakei, kad viena bus tau, antra — man? 

Žvirblis sako: 

— Ei tėvuk, kas sakė? Kas žadėjo? 

Žvirblis nunešė džubas pas mulą ir sako: 

— Ei mula! Noriu dvi džubas pas tave pasidėti. Kai atšals, 
aš vėl pasiimsiu. O už pasaugojimą vieną džubą tau atiduosiu. 

Mula sako: | 

— Sutinku, pasaugosiu. Kai pasidarys šalta, vieną aš apsi- 
vilksiu, o kitą tau atiduosiu. 

Mula padėjo džubas, o pats galvoja: „Gaila tokias džubas 
atiduoti tam čirkšliui. Geriau abi sau pasiliksiu.“ 

Ėjo dienos, papūtė šaltas vėjas. Kai pasidarė šalta, žvirb- 
lis prisiminė. džubas ir atskrido pas mulą. Mula pamatė žvirb- 
lį, pradėjo melstis. Žvirblis palaukė, kol mula baigs namazą. 
ir sako: 

— Mula, duok mano džubą. 

— Kokią džubą? — klausia mula. 

Žvirblis sako: 

— Vieną iš tų džubų, kur buvau palikęs saugoti. Mudu 
juk susitarėme, kad viena džuba bus tau, o antra — man. 

Mula sako: 

— Kas sakė? Kas susitarė? 

Žvirblis sako: 

— Kai šalčiai atėjo, man pasidarė šalta. 

Mula sako. 

— Aš pasimelsiu, kad tu nesušaltum. 

Žvirblis sako: | 

— Man maldos nereikia, man džubos reikia. 

Mula vėl pradėjo melstis. Žvirblis neiškentė ir nu- 
skrido. Bet toli nenuskrido, vis apie mulos namus suko. Vie- 
ną dieną žvirblis pamatė, kad mula džubas vandeniu šlaksto, 
rengiasi valyti. Mula džubas pakabino ant virvutės, o pats 
nuėjo melstis. Žyirblis atskrido, nusikabino džubas ir nuskri- 
do. Mula pamatė, nustojo melstis ir šaukia: 

— Ei žvirbli! Kur neši džubas? Juk mudu susitarėme, kad 
viena džuba bus man, o antra — tau. 

Žvirblis sako: 

— Kas sakė? Kas susitarė? 

Po dviejų dienų žvirblis vėl atskrido prie mulos namų, žiūu- 
ri — mMula nusiėmė turbaną, pasidėjo ant baseino krašto ir prieš 
maldą pradėjo apsiplovimą. Žvirblis pagriebė turbaną ir nu- 
skrido. Mula pradėjo šaukti: 

— Ei žvirbli, kur neši mano turbaną. Mano galva peršals. 

Žvirblis sako: 

— Aš pasimelsiu, kad tavo galva neperšaltų. 

Žvirblis mulos turbaną nusinešė ir susuko savo vaikams 
lizdą. Paskui sugalvojo džubas turgųje parduoti, o už gautus 
pinigus nusipirkti žiemai maisto. Bet skrendant jam į turgų, 
pakilo smarkus vėjas. Išplėšė žvirbliui iš snapo džubas ir nu- 
nešė. Žvirblis jas norėjo pagauti, bet niekaip neįstengė. Vieną 
džubą vėjas nunešė siuvėjui, kuris tas -džubas siuvo, o ant- 
rą — dažytojui, kuris drobę dažė. 

Kai aukštyn lipome, buvo miltai, kai žemyn leidomės, buvo 
tešla, o mūsų pasaka pramanyta. 


NEĮVEIKIAMAS ŽVIRBLIS 


Ar taip buvo. ar nebuvo. Kalbama, kad kartą gyveno ŽVII D- 
lis. Vieną dieną nuskrido jis į lauką, žiūri — moteris ir vy- 
ras medvilnę renka. Žvirblis jų klausia: 

— Kam jūs ją renkate? 

— Kad žiemą, kai šalčiai užeis, turėtume kuo apsirengti, — 
atsakė jam. 

„ Žvirblis sako: 

— Tada duokit ir man truputį medvilnės. 

Žvirblis paėmė“ pluoštelį medvilnės, nunešė pas verpėją ir 
sako: 

— Suverpk! Jeigu nesuverpsi, tavo verpstę sulaužysiu, siū- 
lus sutraukysiu, tavo visus trisdešimt du dantis išlupsiu ir 
nusinešiu. | 

Verpėjas paėmė ir suverpė medvilnę. Žvirblis iš verpėjo . 
nuskrido pas dažytoją, sako: 

— Nudažyk štai tą. Jeigu nenudažysi, tavo dažus išlaisty- 
siu, visus trisdešimt du tavo dantis išlupsiu ir nusinešiu. | 

Dažytojas nudažė medvilnę ir atidavė žvirbliui. Tada žvirb- 
lis nuskrido pas audėją ir sako: 

— Išausk audinį iš tų siūlų. Jeigu neišausi, tavo stakles 
sulaužysiu, audinį suplėšysiu, visus tavo trisdešimt du dantis 
išlupsiu ir nusinešiu. 

Audėjas išaudė audini, žvirblis paėmė, nunešė pas siuvėją 
ir sako: 

— Štai pasiūk gebą iš to audinio. Jeigu nepasiūsi, tavo 
siuvinius suplėšysiu, siuvyklą sugriausiu. visus trisdešimt du 
tavo dantis išrausiu ir nusinešiu. 

Siuvėjas jam irgi pasiuvo. Žvirblis apsivilko gebą ir sako: 

— Skrisiu į miestą, paerzinsiu žmones, pasirodysiu nauju- 
tėlaičiais drabužiais. 

Žvirblis suplasnojo, nuskrido prie šacho rūmų, nutūpė ant 
balkono ir užgiedojo: 

— Čik čirik, čik čirik, naujus drabužius turiu, naują gebą, 
marškinius turiu. 

Atėjo tarnai, norėjo žvirblį prikulti. Žvirblis pakilo, pas- 
kraidė paskraidė, vėl nutūpė ant balkono ir užgiedojo: 

— Čir čirik. čik čirik, naujus drabužius turiu, naują gebą 
turiu, naujus marškinius turiu. 

Šachas supyko ir sako: 

— Sugaukit tą plepį! 

Tarnai, kad ir kaip stengėsi, bet sugauti jo niekaip nega- 
lėjo. Žvirblis nuskrisdavo ir vėl atskrisdavo, atsitūpdavo ant 
balkono, ant karnizo ir vėl čirškėdavo. Tada šachas liepė iš- 
tepti rūmų karnizą derva. Kai tik žvirblis atlėkė, atsitūpė ant 
karnizo, kojos prilipo, tarnai ir sugavo jį. Šachas sako: 

— Papjaukite jį, išvirkite plovą, aš jį vakarienei suvalgy- 
siu. | 

Kai tarnai nupjovė žvirbliui galvą, tas ėmė čirškėti: 

— Čik čirik, čik čirik, koks aštrus peilis. 

Įmetė žvirblį į verdantį vandenį, o jis vėl čirškia: 

— Čik čirik, čik čirik, kokia karšta pirtis. 

Išvirė žvirblį, o jis vėl čirškia: 

— Čik čirik, čik čirik, koks baltas kalnas. 

Tarnai nunešė plovo dubenį šachui. Šachas žvirblį su- 
pjaustė ir kiša į burną, o žvirbis vėl čirškia: 

— Čik čirik, čik čirik, koks greitas malūnas. 

Šachas ryja žvirblį, o tas vėl čirškia: 

— Čik čirik, čik čirik, koks siauras vamzdis. 

Kai šachas žvirblį nurijo ir tas atsidūrė jo skrandyje, vėl 
pasigirdo jo balsas: 

— Čik čirik, čik čirik, kokia gili duobė! 

Šachas supyko ir sako: 

— Kai tik jis vėl išlįs, prilupkite jį.- 

Žvirblis netrukus išlindo... Šachas sako: 

— Padarykite aukso narvelį, pastatykite narvelyje vieną 
aukso indą su saldumynais ir žalumynais, antrą — su šerbe- 
tu' ir rožių vandeniu. Žvirblį aukso narvelyje uždarykite, 
žiūrėkite, kad jis turėtų visko, ko širdis pageidaus. 

Tarnai padarė viską, ką šachas liepė. Uždarė žvirblį auk- 
so narvelyje, padėjo jam saldumynų ir žalumynų, šerbeto ir 
rožių vandens įpylė. | | 

Mūsų pasaka baigiasi, o žvirblis į savo lizdą dar nepar- 
skrido. | 


KAIP PELEI UODEGĄ SIUVO 


Gal taip buvo, gal nebuvo, — nežinia. Kartą buvo senutė. 
Gyveno ji savo namelyje nei gerai, nei blogai — buvo soti, 
badu nemirė, iš kaimynų išmaldos neprašė. Vieną dieną senu- 
tė sėdi, o pelė iš savo urvo išlindo ir bėga prie tvenkinio 
vandens atsigerti. Kai nuo tvenkinio atgal skubėjo, užkliuvo 
uodega už šluotos, kuri prie tvenkinio buvo padėta. Pelė nu- 
sigando, šoka šen, šoka ten, tik staiga uodega pokšt ir nu- 
trūko. Pelė pasiėmė savo uodegą. nubėgo pas senutę ir sako: 

— Mieloji šeimininke, prisiūk man uodegą. 

Senutė sako: 


'Šerbetas — vaisių gėrimas. 

— Nei aš adatos turiu, nei siūlų, nei čia mano darbas. 
Eik pas šikšnių, jis ir prisiūs. | 
„ Pelė pasiėmė uodegą, nubėgo pas šikšnių ir sako: 

— Šikšniau, prisiūk man uodegą. 

Šikšnius sako: | 

— Naturiu siūlų. Atnešk iš verpėjo siūlų, tada prisiūsiu. 

Pelė nubėgo pas verpėją ir'sako: 

— Verpėjau, duok siūlų. Aš siūlus nunešiu šikšniui, jis 
man uodegą prisiūs. 

Verpėjas sako: 

— Eik pas papūgą, atnešk man jos kiaušinį, kiaušinį su- 
valgysiu, jėgų įgausiu, suverpsiu medvilnę ir duosiu tau 
siūlų. 

Pelė nuėjo pas papūgą ir sako: 

— Papūga, duok man kiaušinį.. Kiaušinį nunešiu verpėjui, 
verpėjas man duos siūlų, siūlus nunešiu šikšniui, 0 jis man 
uodegą prisiūs. 

Papūga sako: 

— Eik pas krautuvininką, atnešk man sorų. Aš soras sule- 
siu, kiaušinį padėsiu ir tau duosiu. 

Pelė nuėjo pas krautuvininką ir sako: 

— Krautuvininke, duok sorų. Aš soras nunešiu papūgai, pa- 
pūga padės man kiaušinį, kiaušinį nunešiu verpėjui, verpėjas 
man duos siūlų, siūlus nunešiu šikšniui, šikšnius prisiūs man 
uodegą. 

Krautuvininkas sako: 

— Eik pas čigoną, atnešk rėtį. Aš išsijosiu soras ir tau duo- 
siu. 

Pelė nubėgo pas čigoną ir sako: 

— Čigone, duok rėtį. Rėtį nunešiu krautuvininkui, jis man 
duos sorų, soras nunešiu papūgai, 'ji man padės kiaušinį, kiau- 
šinį nunešiu verpėjui, jis man duos siūlų, siūlus nunešiu šikš- 
niui. 0 jis man uodegą prisiūs. 

Čigonas sako: 

— Man reikia sausgyslių. Eik pas ožį, gauk iš jo sausgys- 
lių, tada aš padarysiu rėtį ir tau duosiu. 

Pelė nubėgo pas ožį ir sako: 


6. Persų pasakos 8Į 


— Ožy, duok man sausgyslių. Sausgysles nunešiu čigonui, 
jis man padarys rėtį, rėtį nunešiu krautuvininkui, krautuvi- 
ninkas duos man sorų, soras nunešiu papūgai, papūga man 
padės kiaušinį, kiaušinį nunešiu verpėjui, jis man duos siūlų, 
siūlus nunešiu šikšniui, o jis man uodegą prisiūs. 

Ožys sako: | 

— Atnešk iš žemės žolės. Aš žolę suėsiu ir duosiu tau saus- 
gyslę. 

Pelė prašo žemės: ž 

— Žeme, duok man žolės. Žolę nunešiu ožiui, jis man duos 
sausgyslių, sausgysles nunešiu čigonui, jis man padarys rėtį, 
rėtį nunešiu krautuvininkui, jis man duos sorų, soras nunešiu 
papūgai, ji man padės kiaušinį, kiaušinį nunešiu verpėjui, jis 
man duos siūlų, siūlus nunešiu šikšniui, o jis man uodegą pri- 
siūs. 

Žemė sako: 

— Atnešk iš keryzo!' man vandens. Tada aš sužaliuosiu ir 
duosiu tau žolės. 

Pelė nubėgo prie karizo ir sako: 

— Karize, duok man vandens. Vandenį duosiu žemei, ji 
man duos žolės, žolę duosiu ožiui, jis man duos sausgyslių, 
sausgysles nunešiu čigonui, jis man padarys rėtį, rėtį nune- 
šiu krautuvininkui, jis man duos sorų, soras nunešiu papūgai, 
ji man duos kiaušinį, kiaušinį nunešiu verpėjui, jis man duos 
siūlų, siūlus nunešiu šikšniui, 0 jis man uodegą prisiūs. 

Karizui pagailo beuodegės pelės, jis ir palaistė žemę van- 
deniu. Žemė davė žolės, žolę suėdė ožys ir davė sausgyslių, 
iš sausgyslių čigonas padarė rėtį. Krautuvininkas išsijojo so- 
ras. Papūga sulesė soras ir padėjo kiaušinį. Verpėjas suvalgė 
kiaušinį ir suverpė siūlus. Su tais siūlais šikšnius prisiuvo 
pelei uodegą. 

Pelė apsidžiaugė, ėmė šokti, dainuoti ir nubėgo į savo olą. 


1 v . . . LŽ . 
Keryzas — požeminis drėkinimo kanalas. 

SENUTĖ 


Gyveno kartą senutė. Ji turėjo namelį kaip rėtį, kambarį 
kaip lėkštę ir medelį kaip šluotos raželį. Taip pat turėjo 
demblio Iopelį, patalynės. Žodžiu, jos lentynos ir podėlis ne- 
buvo tušti. 

Vieną vakarą senutė vakarieniavo, ir toks šaltas vėjas pa- 
pūtė, kad jai nugara pašiurpo. Senutė pasiklojo patalą ir at- 
sigulė. Vos tik akis užmerkė, girdi — į duris kažkas beldžia. 
Senutė pasiėmė žvakę ir nuėjo atidaryti. Žiūri — žvirblis už 
durų. Žvirblis sako senutei: 

— Senute, šįvakar taip šalta, toks vėjas pučia, kad vietos 
nerandu. Leisk mane į savo trobelę. Rytą, kai tik saulė pate- 
kės, aš išskrisiu. 

Senutei pagailo žvirblio, sako jam: 

— Gerai, tūpkis į medelį tarp lapų ir miegok. 

Senutė žvirblį patupdė, o pati nuėjo gulti. Dar akių nespė- 
jo sumerkti, vėl kažkas į duris beldžia. Nuėjo senutė, atidarė 
duris, o ten asilas bestovįs. Asilas sako: 

— Šiandien šalta, vėjas pučia, vietos nerandu, kur galė- 
čiau galvą priglausti. Leisk mane šįvakar į savo namelį, anksti 
rytą, kai tik iš minareto pasigirs kvietimas maldai, aš išeisiu. 

Senutei pagailo asilo, ji ir sako: 

— Gerai, eik į kampą ir gulkis. 

Senutė paguldė asilą ir eina pati miegoti. Ir vėl kažkas. 
beldžia į duris. Senutė klausia: 

— Kas ten? 

Senutė nueina, atidaro duris, žiūri — višta bestovinti, Višta 
sako: 

— Senute! Šiandien vėjas pučia, šalta. Aš sau tinkamos 
vietos nerandu. Leisk man šį vakarą čia pernakvoti, anksti 
rytą, kai tik gaidžiai užgiedos, aš ir išeisiu. 
 Senutė sako: 

— Gerai, eik į kampą ir tūpkis. 

Senutė patupdė vištą, pati rengiasi miegoti, vėl išgirdo į 
duris beldžiant. Nuėjo, atidarė, žiūri — Varna bestovinti. Var- 
na sako: 

— Senute! Šįvakar šalta, o aš tinkamos vietos nerandu. 
Leisk man prie tavo namelio pernakvoti. Anksti rytą, kai tik 
paukščiai iškiš galvas iš savo lizdų, aš išskrisiu. 

Senutė sako: 

— Nakvok. 

Senutė patupdė varną asiluį ant nugaros ir nuėjo gulti. Vėl 
girdi — į duris beldžia. Senutė pasiėmė žvakę, nuėjo atidaryti, 
žiūri — šuo stovi. Senutė klausia: 

— Ką pasakysi? 

Šuo sako: 

— Šįvakar šalta, aš nei namų, nei būdos neturiu, nėra kur 
man prisiglausti. Leisk šią naktį čia pernakvoti, rytą, kai tik 
pirtyse sutrimituos trimitai!, aš ir išeisiu... 

Pagailo senutei šuns, paguldė jį šalia asilo. Visi sumigo. 
Rytą senutė atsibunda, girdi — namuose didžiausias triukšmas. 
Senutė priėjo prie žvirblio ir sako: 

— Kelkis, eik sau, jau rytas. 

Žvirblis sako: 

— Aš tau čirškėčiau, aš tau mažus kiaušinėlius dėčiau. 
Argi man išeiti? 

Senutė sako: p 

— Ne, tu pasilik. 

Senutė priėjo prie asilo ir sako: 

—-Paskubėk, kelkis ir eik sau, jau rytas. 

Asilas sako: 

— Aš tau bliaučiau, krovinius nešiočiau, apie tave kaimy- 
nams pasakočiau. Ar man EEiLĖ 

Senutė sako: 

— Ne, tu taip pat pasilik. 

Tada senutė nuėjo prie vištos ir sako: 

— Kelkis ir eik sau, jau rytas. 

Višta sako: | 

— Aš. tau kudakuočiau, kiaušinius dėčiau. Ar man išeiti? 

Senutė sako: 

— Ne, tu irgi pasilik. 

Senutė priėjo prie varnos ir sako: 


"Irane yra toks paprotys anksti rytą trimitais kviesti žmones į pirtį. 

— Eik sau. 

Varna sako: 
"— Aš tau karksėčiau, žmones žadinčiau. Ar man išeiti? 
Senutė sako: 

— Ne, tu irgi pasilik. 

Pagaliau senutė priėjo prie šuns ir sako: 

— Kelkis ir eik sau, jau prašvito. 

Šuo sako: 

— Aš tau ločiau, vagis gaudyčiau. Ar man išeiti? 
Senutė sako: 

— Ne, tu irgi pasilik. 

Taip visi ir pasiliko, padėjo senutei darbus dirbti, namus 

saugoti. 
Mūsų pasaka baigėsi, varna ligi savo lizdo dar nenuskrido. 


* Si LA 

Vieną kartą gyveno senutė. Ji turėjo tris dukteris, viena 
už kitą gražesnes. Visos trys dukterys buvo ištekėjusios. Vie- 
ną dieną senutė sėdėjo ir verpė, beverpdama pavargo ir su- 
manė nukeliauti pas jauniausiąją dukterį keletą dienų pavie- 
šėti. Nusiutė jai tokį laišką: „Aš penktadienio vakare atvyk- 
siu, išvirk kas mano dantims tiktų. Savo vyrui irgi pasakyk, 
kad vestuviniais drabužiais apsirengtų, noriu jį gražų matyti.“ 

Penktadienio popietę senutė išsiėmė iš skrynios išeiginius 
drabužius, apsirengė, užsidėjo ant galvos šilkinę čadrą, Isfa- 
hano vualį, užsikabino biriuzos karolius, pasiėmė lazdą ir iš- 
keliavo į jauniausiosios dukters namus. O jos namai buvo už 
miesto, ant kalvos. 

Vos tik senutė iškėlė koją už miesto vartų, sutiko alka- 
ną vilką. Senutė labai nusigando, nusilenkė vilkui, pasisvei- 
kino su juo. Vilkas klausia: 

— Kur eini, sene? 

Senutė jam sako: 

— Einu pas dukterį. Čelovą' valgysiu, keptą vištą, fesen- 
džaną? valgysiu, stora būsiu, riebi būsiu. 

Vilkas sako: 

— Kam tau vargti, aš tave imsiu ir suėsiu. 

Senutė sako: 

— Vilke! Aš esu sena, vieni kaulai ir oda. Jeigu mane su- 
ėsi, sotus nebūsi. Leisk man pas dukterį nueiti. Ten keletą die- 
nų pabūsiu, šviežios mėsos prisivalgysiu, stora, riebi pasida- 
rysiu, tada ir ėsk mane. | 

Vilkas sako: - 

— Gerai, eik. Bet žinok, kad aš iš tos vietos niekur neisiu, 
lauksiu, kol tu sugrįši. 

Senutė paliko vilką ir eina toliau. Nuėjo keletą žingsnių, 
sutiko leopardą. Leopardas klausia: 

—- Sene, kur eini? 

Senutė sako: 

— Einu pas dukterį, čelovą valgysiu, vištą su fesendžanu 
valgysiu, stora pasidarysiu, riebi pasidarysiu. 

Leopardas sako: 

— Ne, nepaleisiu! Aš esu alkanas, noriu tave suėsti. 

Senutė sako: T 

— Leoparde, aš esu sena, vieni kaulai ir oda. Jei mane su- 
ėsi, sotus nebūsi. Leisk man nueiti pas dukterį. Čelovo ir plo- 
vo prisivalgysiu, riebi pasidarysiu. Tada ateisiu čia, galėsi 
mane suėsti. 

Leopardas sako: 

— Gerai, aš čia. paslankiosiu, kol tu sugrįši. 

Senutė paglostė leopardui nugarą ir nuėjo. Netoli žento 
namų senutė netikėtai sutiko liūtą. Liūtas suriaumojo, senutė 
iš baimės nusilenkė, pasisveikino su liūtu ir norėjo pro šalį 
eiti. Liūtas sako: 

— Kur eini, sene? E 

Senutė sako: | 

— Einu pas dukterį. Keptą vištą su fesendžanu valgysiu, 
stora, riebi pasidarysiu. | 

Liūtas sako: 

— Ne, turiu tave suėsti. 


|] 


4 


"'Čelovas — virti ryžiai, valgomi kaip garnyras su mėsa. 
Ž2Fesendžanas — garnyras plovui iš keptos mėsos su granatų pa- 
dažu ir graikiškais riešutais. 

Senutė sako: 

— Liūte, tavo pilvo jaučio kepenys ir stirnos šlaunis ne- 
pasotins, o aš visai mėsos neturiu. Turėk kantrybės. Nueisiu 
pas dukterį, prisivalgysiu, išsimiegosiu, stora, riebi pasidary- 
siu, tada galėsi mane ėsti. 

Liūtas sako: 

— Gerai, aš čia pasivaikščiosiu, kol tu sugrįši. 

Senutė paglostė liūto galvą ir nukeliavo. Priėjo žento na- 
tė ir žentas pasitiko, senutę apibėrė gėlėmis, išbučiavo, įvedė 
į didįjį kambarį, žvakę su krištoliniu gaubtu uždegė, kvapių 
aliejų ir gėlių pastatė. Paskui prie sofros! pasodino, plovo, 
vaisių padėjo. Kai senutė pavakarieniavo, jai patalą paklojo. 
Duktė kašmyrine skara apsiautė ir nuvedė miegoti. 

Praėjo kokios dvi dienos, senutė dukteriai sako: 

— Eik, slapčiom išrink didžiausią prinokusį moliūgą ir 
atnešk man. 

Duktė atnešė didelį moliūgą. Senutė sako: 

— Moliūgo vidurį išskobk. Kai aš norėsiu eiti namo, įlįsiu 
į moliūgą ir užsidarysiu. Tu moliūgą. pastumk, aš ir riedėsiu. 

Duktė klausia: 

— Kam tu taip darai? 

Senutė viską papasakojo dukteriai. Ji įlindo į moliūgą, 
duktė su žentu išnešė jį laukan ir parideno. Moliūgas riedė- 
jo riedėjo ir pririedėjo ligi liūto. Liūtas žiūri — moliūgas at- 
rieda. Priėjo prie moliūgo ir klausia: 

— Moliūge, ar nėmatei senės? 

Iš moliūgo senutė jam sako: 

— Garbės žodis, nemačiau! Garbės žodis, nemačiau! Nors 
akmeniu daužyk, nors kaip riešutą lukštenk, — nemačiau. Pa- 
ridenk -mane, leisk keliauti. 

Liūtas sako: 

— Gerai. 

Liūtas parideno moliūgą, tas riedėjo riedėjo ir nuriedėjo 
prie leopardo. Leopardas pamatė moliūgą, priėjo ir klausia: 

— Moliūge, ar nematei sėnės? 


!Sofra — žemas rytietiškas stalas, dažniausiai apvalus. 

Senutė iš moliūgo sako: 

— Garbės žodis, nemačiau! Garbės žodis, nemačiau! Nors 
akmeniu daužyk, nors kaip: riešutą lukštenk, — nemačiau. Pa- 
ridenk mane, leisk keliauti. 

Leopardas parideno moliūgą, tas riedėjo riedėjo ir nurie- 
dėjo ligi vilko. Vilkas pamatė moliūgą, priėjo ir klausia: 

— Moliūge, ar nematei senės? 

Senutė iš moliūgo sako: 

— Garbės žodis, nemačiau! Garbės žodis, nemačiau! Nors 
akmeniu daužyk, — nemačiau. Paridenk mane, leisk keliauti. 

Vilkas išgirdo senutės balsą ir sako: 

— Ar nemeluoji? Juk tu ir esi senė į moliūgą įlindusi. 
Lisk lauk. aš tave suėsiu. 

Vilkas moliūgo šone skylę pasidarė ir įlindo, o senutė ki- 
tame šone moliūgą pralaužė, išlindo ir parėjo namo. 

Mūsų pasaka baigiasi, o varna į savo lizdą dar neparskrido. 


LHŪTAS MEDŽIOTOJAS 


Nežinia, ar taip buvo, ar nebuvo, tik žmonės pasakoja, 
kad kartą gyveno medkirtys. Jis turėjo asilą. Kiekvieną die- 
ną medkirtys keliaudavo į dykumą, užkraudavo asilui ant nu- 
garos žagarų nešulį ir grįždavo namo. Vakare, kai baigdavo 
darbus, šeimininkas asilui pamesdavo saują šiaudų. Asilas nuo 
tokio gyvenimo visai išseko. Kartą asilas galvoja, kaip čia iš 
medkirčio ištrūkti. Sumanė asilas apsimesti sergančiu. 

Vieną vakarą asilas grįžo iš dykumos pavargęs, prie šiau- 
dų neprisilietęs atsigulė ant žemės. Rytą medkirtys ateina iI 
randa asilą gulintį. Žmogus suprato, kad asilas serga, ir labai 
nusiminė. Apžiūrėjo asilą, mato, kad tas guli paslikas, ir galvo- 
ja: „Matyt, tas asilas greitai nepasveiks, o aš sergančio asilo 
laikyti negaliu. Jis savo jau atidirbo, paimsiu lazdą, prikel- 
siu ir tegul sau eina, kur akys mato, kur kojos neša.“ 

Medkirtys prikėlė asilą, apžiūrėjo jį, pasikasė barzdą, ma- 
to — iš tikrųjų vargšas visai nusilpęs, naudos iš jo jokios, ir 
išvarė lauk. Paskui pakvietė gimines, kaimynus, nustūmė asi- 

lą į dykumą ir paliko. Asilas apsidžiaugė ir nuėjo per dyku- 
mą. Ėjo ėjo, priėjo mišką, sustojo ir ganosi. 

Ėjo dienos, asilas po truputį pradėjo atsigauti. Pagaliau taip 
atkuto, atsiganė. kad ir pažinti jo nebuvo galima. 

Vieną dieną asilas patenkintas pešioja žolę, o tuo metu į 
mišką liūtas iš kažkur atklydo. Liūtas kad suriaumos, asilui 
kūnas net pagaugais nuėjo. Išsigandęs asilas galvoja: ,„Ką da- 
bar daryti? Gal reikia bėgti? Bet jeigu bėgsiu, gąliu sutikti tą, 
kuris riaumoja, ir jis mane suės. O gal pasilikti? Bet tada ma- 
ne gali užpulti liūtas arba tigras ir sudraskyti.“ Bet paskui 
asilas apsigalvojo: „Juk ir aš turiu balsą. Subliausiu ir išgąs- 
dinsiu savo priešininką.“ Asilas taip subliovė, kad visas miš- 
kas nuskardėjo, o liūtui kūnas pagaugais nuėjo. Liūtas išsi- 
gandęs galvoja: „Apsaugok, viešpatie! Ligi šiol maniau, kad 
mano balsas visų stipriausias ir galingiausias. Bet dabar gir- 
džiu, kad šis balsas šimtą kartų stipresnis ir galingesnis. Ma- 
tyt, ir to balso savininkas už mane yra didesnis ir stipresnis. 
Be reikalo aš į tą mišką atėjau.“ Liūtas irgi stovi, kraipo gal-. 
vą, nosį kasinėja, galvoja, ką daryti. Taip ir stovėjo baimės 
apimti — viename miško krašte asilas, kitame — liūtas. Asilas 
suprato, kad kitame miško krašte liūtas riaumoja, o liūtas asi- 
lo nepažino. Pamatęs už save aukštesnį žvėrį, liūtas niekaip 
negali suprasti, kas jis galėtų būti. 

Liūtas norėjo apsisukti ir bėgti, bet pabijojo, kad anas 
žvėris jį gali užpulti iš užpakalio. Tada liūtas priėjo prie asi- 
lo, mandagiai pasisveikino, prie jo kojų žemę pabučiavo. Asi- 
las suprato, kad liūtas jo bijo, taip pat pasisveikino ir sako: 

— Ko tu čia be leidimo atėjai? Kas tu esi? Kaip vadi- 
niesi? 

Liūtas sako: 

— Aš esu liūtas. Atvykau tau tarnauti. 

Asilas sako: 

—-.O aš esu liūtas medžiotojas. Imu tave savo tarnu, bet 
žinok, jeigu tris kartus nusikalsi, tris kartus ką nors ne taip 
padarysi, aš tau pilvą perskrosiu, žarnas lauk išversiu. 

Liūtas sako: 

— Gerai. 

Gyvena asilas su liūtu kartu. Bet asilas vis galvoja, kaip 
čia to liūto atsikračius. Vieną dieną asilas sako: 

— Ei liūte, aš pamiegosiu, o tu šalia pastovėk. 

Taip pasakęs, asilas atsigulė. Jis manė, kad per tą laiką, 
kol jis miegos, liūtas pabėgs. Liūtas irgi nori bėgti, bet bijo, 
kad asilas jo vėl nepagautų. 

Asilui begulint, atskrido musė ir nutūpė jam ant kaktos. 
Liūtas pašoko, pribėgo prie asilo, atsargiai uodegos galiuku 
nubaidė musę ir išbarė ją. Asilas pašoko ir sako liūtui: 

— Kas tau liepė baidyti musę? Juk ji mano kraują valė! 
Štai tu ir nusikaltai, vieną blogą darbą jau padarei. Jeigu ant- 
rą ir trečią kartą nusikalsi, bus blogai. 

Liūtas sako: 

— Atleisk man, daugiau taip nedarysiu. 

Asilas sako: 

— Pažiūrėsiu. 

Kitą dieną asilas, o iš paskos jam liūtas po giraitę vaikš- 
čiojo. Bevaikščiodami priėjo pelkę. Asilas paslydo, įkrito į 
pelkę ir buvo beskęstąs. Liūtas kaip vėjas šoko prie asilo ir 
ištraukė jį iš pelkės. Asilas vėl išbarė liūtą: | 
aš iš pelkės neišlipsiu? Čia yra mano tėvo kapas, aš norėjau 
už jį sukalbėti maldą, o tu man sutrukdei! Dabar žiūrėk! Du 
kartus jau nusikaltai. Jeigu trečią kartą prasižengsi,— galas 
tau. 

Praėjo diena ar dvi. Liūtas ir asilas vaikščioja po mišką 
vienas į kitą iš baimės dirsčiodami. Atėjo prie upės vandens at- 
sigerti. Asilas įbrido į vandenį, jau gers, bet paslydo ir par- 
griuvo, o vanduo pradėjo jį nešti. Asilas taip suriaumojo, kad 
jo balsas po visą mišką nuaidėjo. Liūtas šoko į vandenį ir iš- 
nešė asilą į krantą. Asilas piktdi pažiūrėjo į liūtą ir sako: 

— Matyt, kad mudu nesutarsime. Man nieko kito nelie- 
ka, kaip tave nubausti. Aš įbridau į upę, kad prieš maldą 
kūną apsiplaučiau, 0 tu pamanei, kad aš skęstu. Tu pagal 
save ir apie mane sprendį. 

Išklausęs tokius asilo žodžius, liūtas galvoja: 

„Kas bus tas, bėgsiu, kol dar manęs nepribaigė. Jeigu iš 

jo nagų ištrūksiu, ,savo gyvybę išgelbėsiu, o jeigu ne, tai vis 
tiek vieną kartą reikės mirti. Kuo greičiau žūsiu, tuo geriau.“ 
Liūtas šoko į miško tankmę ir leidosi bėgti kiek kojos neša. 
Asilas pamatė liūtą bėgant ir apsidžiaugė, bet dėl akių keletą 
žingsnių pabėgėjo iš paskos ir šaukdamas: . 

— Gaila, kad neturiu jokio noro tave vaikytis. Juk man 
tave pavyti vieni niekai. Bet aš pasakysiu savo tarnams, ir 
jie, kad ir kur tu būtum, tave suras ir man atves. | 

Liūtas bėga per mišką ir vis dairosi iš baimės, ar asilas 
nesiveja. Bebėgdamas sutiko lapę. Lapė jo .klausia: 

— Ei liūte! Ko tu taip skuodi per mišką lyg išprotėjusi 


katė? | 

Liūtas ir papasakojo lapei, kas jam buvo atsitikę. 

Lapė sako: 

—" Aš nežinau tokio žvėries, kuris už tave būtų stipresnis. 
O kaip jis atrodo? | . 


Liūtas sako: 

— Jis drąsesnis ir didesnis už mane, turi ilgas ausis ir 
garsiai riaumoja. į 

Lapė sako: 

— Ei vargše tu. Juk tai asilas, tavo maistas. Tu be reikalo 
jo išsigandai. Eime, surasime jį, ir tu jį sudraskysi. Širdis ir 
kepenys tau bus, o mėsą man atiduosi. 

Lapė liūtą nuramino. įkalbėjo grįžti atgal. O asilas tuo me- 
tų džiaugėsi atsikratęs liūto. Staiga mato — eina liūtas, o. jam 
iš paskos lapė seka... Asilas suka galvą: kaip čia išsigelbėti. 
Kai liūtas su lape priartėjo, asilas sako: 

— Kokia tu šauni, lape! Gerai, kad atvedei mano pabėgusį 
tarną. Palauk, aš tuojau jam širdį ir kepenis išplėšiu. 

Liūtas tai išgirdęs sako: 

— Na, bjaurybe lape, tu mane apgavai, norėjai mano mir- 
ties? 

Liūtas nutvėrė lapę, iškėlė, trenkė į žemę ir užmušė. O pats 
leidosi bėgti. 

Tokia pasaka apie. liūtą ir liūtą medžiotoją. 


LAPĖ ŠEICHAS 


Buvo taip, ar nebuvo, — nežinia.- Žmonės pasakoja, kad kar- 
tą gyveno labai sukta lapė. Jos net žarnos buvo ne tiesios, 
o susisukusios, susivinguriavusios. Ištisas dienas ir mėnesius 
ji apgaule paukščius gaudė ir ėdė. Pamažu visi ją perprato 
ir ėmė uiti. Iš tolo jos šešėlį pamatę paukščiai ir žvėrys nuo 
jos per farsangą bėgdavo. Mato lapė, kad jos prasti popieriai. 
Atsitūpė kamputyje ir galvoja, ką čia daryti. Nusprendė savo 
išvaizdą pakeisti. 

"Vieną dieną, saulei visai leidžiantis, lapė ėjo pro griuvė- 
sius, mato — achundas pasidėjo lazdą, abą *, turbaną ir plau- 
nasi prieš maldą. Lapė pagriebė abą, turbaną, lazdą ir pabė- 
go. Baigęs apsiplovimą achundas žiūri — drabužių nėra. O la- 
pė lyg skradžiai žemę prasmego. Ji parėjo namo, užsidėjo tur- 
baną, apsivilko abą, pasiėmė į ranką juodmedžio lazdą, žiū- - 
ri — iš tikrųjų atrodo lyg jau šimtą metų tokia ir buvusi. 

Kitą dieną, anksti rytą, lapė taip apsirengusi išėjo pasi- 
vaikščioti. Visi ją pamatę kraipė galvą ir stebėjosi, kas Čia 
dedasi, ką ta lapė vėl sumanė? Matyt, ką nors negera sugal- 
vojo. 

Lapė tyliai žingsniuoja į šonus nesidairydama, galvą nu- 
leidusi, su visais, ką prie durų ar ant stogo pamato, pasisvei- 
"kina. Aikštėje pamatė gaidį ir priėjo prie: jo. Gaidys nustebęs 
įsmeigė akis į lapę ir sveikindamasis nusilenkė jai. Lapė irgi 
nusilenkė. Gaidys įsidrąsinęs klausia lapės: 

— Aga lape, kokią šunybę vėl sugalvojai? 

Lapė sako: 

— Ne, ne, jokios šunybės, kaip dievą myliu — jokios šu- 
nybės. Ir paslapčių nuo jūsų jokių neturiu. Aš dabar ne to- 
kia, kokia buvau anksčiau. Pati gerai suprantu, kiek nusikal- 
timų esu padariusi, kiek gyvybių vištoms, gaidžiams ir kiš- 
kiams esu atėmusi. O dabar, kai mano gyvenimo saulutė jau 
leidžiasi, sumaniau atgailauti, nusilenkti dievui, gal jis at- 
leis man nuodėmes ir priglaus. 


I Aba — toks viršutinis drabužis. 

Išgirdęs tokią lapės kalbą gaidys apsidžiaugė ir sako: 

— Tegul kiekvienas grįžta prie dievo senatvėje. 

Jis metė savo darbus ir nusekė paskui lapę. Beeidami juo- 
du išgirdo skardų čavušo!' balsą, kviečiantį žmones keliauti 
į šventąsias vietas. Netrukus pasirodė ir karavanas — žmonės 
vieni keliavo pėsti, kiti raiti, vieni sėdėjo kedžavėse Ž, kiti 
ant mulų jojo,— visi vyko lankyti šventųjų vietų. Lapė liūdnai 
atsiduso ir sako: 

+ — Gaidy, atleisk man, aš irgi noriu keliauti su šiuo kara- 
vanu aplankyti šventųjų vietų ir ten atgailauti už savo nuo- 
dėmes. o 

Gaidys išgirdo tokius lapės žodžius, jam net širdis apsalo: 
džiaugiasi, kad nemirė nepamatęs, kaip lapė atgailauja, kaip 
tampa palaimintąja. Jis ir sako lapei: 

— Aš taip pat esu ne be nuodėmių. Kiek žiogų, skėrių ir 
kirminų esu sunaikinęs. Leisk ir man su tavim į šventąsias 
vietas keliauti. Jeigu nekeliausiu, mane šeimininkas papjaus. 
Po kelių dienų bus šventė, mane šeimininkas svečiams vakarie- 
nei iškeps. 

Lapė sako: 

— Tavo valia, aš nesakau nei eik, nei neik. 

Gaidys sako: | 

— Ne, aš eisiu. 

Keliauja lapė su gaidžiu. Beeidami sutinka vilką. Vilkas 
pamatė lapę, turbaną užsidėjusią, abą apsivilkusią, su gaidžiu 
klausia: 

— Ko taip išsigašinai? Ką žadi daryti? 

Lapė vilkui, kaip ir gaidžiui, viską papasakojo ir sako: 

— Vilke, jeigu manęs. paklausysi, kartu su mumis keliau- 
si, nesigailėsi. 


Vilkas tarė: Ž 

'Čavušas — žmogus, maldininkų karavane giedantis religines gies- 
mes. 

2Kedžavė — speciali sėdynė, pritaisoma arkliui, mulut ar kupranuga- 


riui prie šono. 

— (Gerai sakai, aš irgi už tave ne geresnis, daug avių iI 
asilų esu sudraskęs. 

Dabar eina trise.' Beeidami sutinka asilą. Pamatęs juos 
asilas labai nustebo. Asilas su lape buvo seni pažįstami, to- 
dėl priėjo prie jos ir ėmė klausinėti, kur ji keliaujanti. La- 
"pė viską išklojo, kaip gaidžiui ir vilkui buvo pasakojusi. 

Asilas sako: 

— Aš irgi einu su jumis, nes šeimininkas mane labai skriau- 
džia. Nuo ryto ligi vakaro tampau krovinius, o man -net šiau- 
dų sočiai neduoda. 

Lapė sako: 

— Tavo valia. . 

Asilas irgi iškeliavo. Eina jie, eina ir sutinka mešką. Meš- 
ka gerai pažinojo vilką ir lapę, todėl nustebo, kad su jais ra- 
miai ir patenkinti keliauja gaidys ir asilas. Meška klausia: 

— Kur taip keliaujate? 

Lapė ir jai papasakojo: 

— Keliaujame į šventąsias vietas, o maitinsimės tuo, ką 
dievas duos. 

Vilkas sako: 

— Neblogai būtų, jeigu ir tu prie mūsų prisidėtum. Keliau- 
kim kartu. 

Mešką jie taip pat priėmė į savo draugiją. Keliauja visi 
toliau ir sutinka gūčą — aviną dideliais ragais. Avinas paklau- 
sė, kur jie eina. Išgirdęs, kad visi keliauja į šventąsias vietas 
atgailauti už nuodėmes, avinas sako: 

— Aš irgi noriu eiti su jumis. Mano šeimininkas šįryt atsi- 
vedė mėsininką, norėjo mane papjauti, o mano mėsą parduoti. 

Avinas irgi prisijungė prie jų. Ėjo ėjo, kol sutemo. Rado 
jie pakelėje sugriuvusį karavansarajų. Šeichas lapė sako: 

— Šią naktį čia pernakvosime, o rytoj keliausime toliau. 

Asilas, gaidys ir avinas sugulė viename kambaryje, o la- 
pė, vilkas ir meška kitame. Kai atėjo pusiaunaktis, vilkas sako: 

— Aš labai išalkau. | 

Lapė sako: | 

— Pakentėk truputį, kai kaimynai sumigs, mes juos ir su- 
ėsime. Asilas bus meškai, avinas — tau, 0 gaidys — man. 

Vilkas sako: 

— O kaip bus su atgaila? 

Lapė sako: 

— Atgailaudami ir suėsime. 

Lapė pasidėjo ant žemės turbaną, atsistojo ir pradėjo dai- 
nuodama šokti: 


Koks gi mula be klastos, 
Be suktybės, be slaptos? 
Jis akis į dangų kelia 
Ir nulykoja žioplelį. 


Kitame kambaryje asilas sako: | 

— Klausykite, bičiuliai, jie tariasi mus suėsti. Neužmi- 
kite. ž 

O tuo metu lapė sako meškai ir vilkui; 

— Judu.čia pasilikite, o aš patyliukais įsėlinsiu ten ir su- 
ėsiu gaidį. Po to galės eiti meška, o paskui vilkas. 
Lapė vėl pradėjo šokti ir dainuoti: 


Koks gi mula be klastos, 
Be suktybės, be slaptos? 
Jis akis į dangų kelia 

Ir nutykoja žioplelį. 


Lapė baigė dainuoti ir sėlina į tą kambarį, kur gaidys, asi- 
las ir avinas buvo. Kai ji įėjo, asilas užrėmė duris ir taip 
spyrė lapei į koją, kad ta iš karto apšlubo. Avinas taip pat 
ragais lapei į pilvą dūrė, o gaidys užskrido jai ant galvos, 
užsimojo snapu ir iškirto akį. Paskui asilas atidarė duris ir 
išmetė lapę lauk. Lapė iškirsta akim, šlubuodama ir perdurtu 
pilvu atėjo prie vilko ir meškos. Tuodu jos klausia: 

— Ar prisiėdei? 

Lapė sako: | 

— Gaila, kad jūsų nebuvo, taip skaniai prisiėdžiau. Dabar 
jūsų eilė. Eikite po vieną, pasisotinkite ir atgal sugrįžkite. 

Kai vilkas nuėjo į tą kambarį, gaidys, avinas ir asilas jį 
smarkiai apkūlė. Vilkas suprato, kad lapė jį apgavo, sugrįžo 

atgal, bet meškai nė pusės žodžio nesakė. Dabar buvo meškos 
eilė. Vos tik ji pro duris į kitą kambarį įžengė, ir jai kliuvo 
kaip lapei ir vilkui. 

Pradėjo aušti. Gaidys įskrido į medžio viršūnę ir užgie- 
dojo. Atėjo iš kaimo žmonės, pamatė mešką, vilką ir lapę ir. 
taip lazdomis juos primušė, kad tie su šiuo pasauliu atsisvei- 
kino. Gaidys nuėjo pas valstiečius, avinas — į seniūno bandą, 
o asilas — į dervišo arklides. 

Mūsų pasaka baigiasi, o varna ligi savo lizdo dar nenu-. 
skrido. 


KAS GALINGIAUSIAS 


Seniai, labai seniai gyveno žvirblis. Vieną šaltą žiemos die- 
ną išlindo iš lizdo, mato — visa žemė sniegu apklota, vanduo 
į ledą sušalęs. Norėdamas nenorėdamas žvirblis atsitūpė ant 
ledo luitelio ir dairosi į visas puses, ką čia sulesti būtų ga- 
lima. Jam bestovint ant ledo, kojelės, sparneliai ir visas. kū- 
nelis nuo šalčio sustingo. Žvirblis ir sako ledui: 

— Lede, iš kur toks galingas esi? 

Ledas sako: 

— Ne toks aš jau galingas. Jei būčiau galingas, saulė ma- 
nęs neištirpdytų. 

Žvirblis nuskrido pas saulę ir klausia: 

— Saule, iš kur tu tokia galinga? 

Saulė sako: 

— Ne tokia aš jau galinga. Jeigu būčiau galinga, debe- 
sys Manęs neuždengtų. 

Žvirblis nuskrido pas debesį ir klausia: 

— Debesie, iš kur toks galingas? 

Debesis sako: 

— Jeigu galingas būčiau, vėjas manęs neišblaškytų. 

Žvirblis nuskrido pas vėją ir klausia: 

— Vėjau, iš kur toks galingas? 

Vėjas sako: 

— Jeigu galingas būčiau, kalnas manęs nesulaikytų. 

Žvirblis nuskrido pas kalną ir klausia: 

— Kalne, iš kur toks galingas? 

Kalnas sako: 

— Jeigu galingas būčiau, ant mano viršūnės žolė neža- 
liuotų. 

Žvirblis nuskrido pas žolę ir klausia: 

— Žole, iš kur tu tokia galinga? 

Žolė sako: 

— Jeigu aš būčiau galinga, ožys manęs nenuėstų. 

Žvirblis nuskrido pas ožį ir klausia: 

— Ožy, iš kur tu toks galingas? 

Ožys sako: 

— Jeigu būčiau galingas, mėšininkas manęs nepapjautų. 

Žvirblis nuskrido pas mėsininką ir klausia: 

— Miėsininke, iš kur tu toks galingas? 

Mėsininkas sako: 

— Jeigu aš būčiau galingas, šachas iš manęs duoklės ne- 
imtų. 

Žvirblis nuskrido pas šachą ir klausia: 

— Didysis valdove, iš kur tu toks galingas? 

Šachas sako: 

— Jeigu būčiau galingas, pelė mano rūmuose olos nepasi- 
darytų. | 

Žvirblis nuskrido pas pelę ir klausia: 

— Pele, iš kur tu tokia galinga? 

Pelė sako: 

— Jeigu būčiau galinga, katė manęs nesuėstų. 

Žvirblis nuskrido pas katę ir klausia: 

— Kate, iš kur tu tokia galinga? 

Katė sako: 

— Turiu jėgos. Kiekvienais metais atsivedu keturis vai- 
kučius. Vienas — Mano širdies ramybė, antras — Mano sielos 
džiaugsmas, trečias — Skraidantis balandis, ketvirtas — Mano 
gyvenimas... Noriu kiekvienam rasti po gerą žmoną. Jos pa- 
siūtų po odinį maišelį, pastatytų namo kertėje, pripiltų keptų 
kviečių savo mylimiesiems. 

ZVIRBLIS 


Kartą gyveno žvirblis. Įlindo jam į koją rakštis. Nuskrido 
jis ant vienos senutės namo stogo. Senutė norėjo tenure ugnį 
užkurti, bet neturėjo prakurų. Suka galvą, ką daryti. Žvirblis 
jai sako: 

— Ateik, ištrauk iš mano kojos rakštį ir užkursi tenurą. 
Tik man mažą paplotėlį iškepk, o aš nuskrisiu ir atnešiu ra- 
zinų. 

— Gerai,— sako „senutė. 

Senutė iškepė paplotėlius, vieną mažytį paskyrė žvirbliui. 
Atėjo dervišas prie durų ir prašo Žuonos. Senutė nenori duoti. 
Dervišas sako: 

— Duok nors mažą kąsneiį. 

Senutė atidavė žvirblio peplotėlį dervišui. Atskrido Žžvirb- 
lis ir klausia: 

— Kur mano paplotėlis? 

Senutė sako: 

— Atidaviau dervišui. 

Žvirblis sako: 

— Tada aš tą paimsiu, aną paimsiu, geldą pasiimsiu ir nu- 
sinešiu. 

Senutė sako: | 

— Kitais metais ateik, kai sniego prisnigs. 

Žvirblis šen šoka, ten šoka, pasiėmė geldą ir išskrido. Nu- 
skrido po medžiu, žiūri — piemenys geria pieną, bet duonos 
neturi. Žvirblis sako: | 

— Aš duosiu duonos, jeigu palauksite, kol grįšiu. Pilną mai- 
šelį razinų prisisemsiu ir grįšiu. 

Tie jam sako: 

— Palauksim. 

Kol žvirblis nuskridc razinų, piemenys duoną ir pioną su- 
valgė. Žvirblis atskrenda ir klausia: 

— Kur mano dalis? 

Piemenys sako: 

— Štai čia,— ir rodo į pilvus. 

Žvirblis sako: 

— Jūs mano duoną suvalgėte. Į vieną pusę pasisuksiu, į 
kitą pusę pasisuksiu, jūsų avių bandą paimsiu ir nusinešiu. 

Piemenys sako: i 

— Mes atsilyginsime. - Kitais metais, kai pasnigs, atke- 
liauk. || 

Žvirblis čia šoka, ten šoka, avių bandą paėmė ir nusinešė. | 
Skrido skrido ir nuskrido į tokią vietą, kur buvo nuotaka, 
o tėvai avino neturėjo. Jie ketino vaišėms vietoj avino pjauti. 
šunį. Žvirblis sako: 

— Nepjaukite šuns, aš duosiu aviną, bet su sąlyga, kad 
plovo ir man paliksite. O aš skrendu žirnių ir razinų atnešti.“ 

Tėvai sako: 

— Gerai. 

Bet kai tik žvirblis nuskrido, vestuvininkai visą plovą su- 
valgė, žvirbliui nieko nepaliko. Žvirblis: grįžo, nerado plovo 
ir sako: 

— Į vieną pusę pasisuksiu, į kitą pusę pasisuksiu, nuotaką 
paimsiu ir nusinešiu. 

Žmonės sako: | 

— Mes atsilyginsime, Kitais metais, kai sniegas iškris, at- 
skrisk. 

Žvirblis šen šoko, ten šoko, paėmė nuotaką ir nusinešė. 
Skrido skrido, nuskrido į tokią vietą, kur buvo jaunikis, bet 
nebuvo nuotakos. Žvirblis sako: 

— Aš jums duosiu nuotaką, bet su sąlyga. Kai tik atšvę- 
site vestuves, jūs ją man vėl atiduosite. 

Žmonės sako: 

— Gerai. 


Žvirblis paliko nuotaką ir nuskrido. Bet kai sugrįžo ir no- 
rėjo pasiimti nuotaką, jaunikis jos nedavė. Žvirblis sako: 

— Į vieną pusę šoksiu, į kitą pusę šoksiu, būgnelį paimsiu 
ir nusinešiu. 

Šoko šen, šoko ten, paėmė būgnelį ir nuskrido. Skrido 
skrido ir nuskrido ant senutės namo stogo. Kokios senutės? 
Tos pačios, kuri rakštim iš jo kojos tenurą įkūrė. Žvirblis nu- 
tūpė ant stogo, būgneliu pabarškino ir sučirškėjo: 

Duonos turiu, aviną turiu, 
Čik čirik, aviną turiu. 
Nuotaką turiu, būgnelį turiu, 
Čik čirik, būgnelį turiu. 


Senutė tuo metu meldėsi. Staiga pakilo smarkus vėjas, iš- 
plėšė žvirbliui iš snapo būgnelį, tas nukrito ant žemės ir su- 
dužo. 


PIRKLIO DUKTE 


Žmonės pasakoja, kartą gyvenęs labai turtingas pirklys. 
Jis buvęs doras Žžmogus,. todėl AAS pas jį pasidėdavę pi- 
nigus arba daiktus saugoti. 

Vieną ankstų rytą, vos pirklys Gkimeikė akis, atbėgo Žžmo- 
nės šaukdami: 

— Ko nesikeli? Tavo krautuvė ir sandėliai sudegė! Visą ta- 
vo turtą ugnis surijo. 

Atėjo vakaras. Pirklys peržiūrėjo sąskaitų knygas, suskai- 
čiavo, kas jam skolingi ir kam jis skolingas, ir kiek turto 
dar liko. Žiūri, jei atiduos skolas, jam pačiam nieko neliks. 
Pirklys nenusiminė, pasiuntė į miestą ir turgų šauklius, liepia 
visiems paskelbti, kad iš jo skolas atsiimtų. Bičiuliai jam sako: 

— Ką tu darai? Žmonės sužinos, kad tavo turtas žuvo, vis- 
ką iš tavęs atsiims. 

Pirklys sako: 

— Ne, kitaip negaliu, turiu atiduoti žmonėms, kas jiems 
priklauso. 

Kartą atėjo kreditoriai ir klausia: 

— Žmogau, ar tavo turtas ne visas sudegė? 

Pirklys atidavė viską, kas buvo likę, tiems, kas pas jį 
ką nors buvo pasidėję. Pats liko kaip stovi, be turto, be 
draugų. Jis su žmona paliko namus ir iškeliavo toli už mies- 
to į dykumą, kur nei vandens, nei pastogės nebuvo, tik ša- 
kalų staugimas girdėjosi. Ten susirentė lūšnelę ir apsigyveno. 

Niekas jų nepasigedo — nei giminės, nei draugai. Niekas 
nepasidomėjo, ar sveiki, ar gyvi jie. Nedora žmonos sesuo 
jų namuose gyveno, bet apie tai, kad turi seserį, svainį, nie- 
kada nė žodžiu neužsimindavo. Dabar juodu liko be giminių 
ir be draugų. 

Kartą pirklys su žmona sėdi ir kalbasi, kad laimingi tie, 
kam dievas davė vaikų, o jie tokios laimės neturi. Bet štai 
netrukus žmona ėmė lauktis kūdikio. Ji sako vyrui: 

— Šį vakarą mes vaikelį turėsime. Reikia, kad tu bent 
syrą' aliejaus gautum, žibintą pripiltume, pasišviesti galė- 
tume. ž 

Vyras sako: 

— Aliejui reikia pinigų. Kur aš naktį beisiu, kur pini- 
gų gausiu, kur aliejaus nupirksiu? Ačiū dievui, kad paga- 
liau vaikelį turėsime. 

„ Žmona sako: 

— Tegul būna pagarbintas alachas. Kol buvome turtingi, 
jis mums vaikelio nedavė, o dabar, kai likome vargšai, pa- 
siuntė mums vaikelį. Kelkis, eik į miestą. 

Pirklys nuėjo į miestą, priėjo prie vienos takijos ?, nulenkė 
galvą prie švento akmens, o jam vis atrodė, kad tik sap- 
nuoja. | 

Žmona laukia nesulaukia vyro grįžtant, o čia staiga gim- 
dymo skausmai ją surėmė, net kvapą užgniaužė. Ji nusvirdu- 
Jiavo per lūšną dejuodama: 

— Ai, ai, vyras negrįžta. Ką aš darysiu viena toje lūš- 
noje? 

Staiga žiūri — keturios raudonskruostės moterys baltais lyg. 
sniegas drabužiais bejeinančios, kiekviena rankoje su žibintu. 
Jos ėjo į lūšną ir tarė: 

— Ei, moterie paliktoji, mes esame tavo kaimynės, atė- 
jome tau į pagalbą. Sakyk, kas per rūpesčiai tave slegia, pa- 
sistengsime tau padėti. 

Moteris apsidžiaugė -nelauktomis viešniomis. O keturios 
nepažįstamosios priėmė vaikelį, jį suvystė ir prie motinos pa- 


|Syras — svorio matas, apie 75 g. 
ŽTakija — dervišų prieglauda. 

guldė. Jai gimė duktė, ir tokia graži, lyg jos senelė būtų bu- 
vusi saulė, o senelis — mėnulis. Paskui viešnios tarė: 

— Mes išeiname, bet atsisveikindamos kiekviena palinkė- 
sime jai laimės. | 

Pirmoji sako: R : 

— Kai tavo duktė nusijuoks, iš jos lūpų rožės žemėn kris. 

Antroji sako: 

— Kai tavo duktė pravirks, iš jos akių perlai pabirs. 

Trečioji sako: 

— Kiekvieną vakarą, kai ji atsiguls, po jos galva maiše- 
lis su šimtu ašrafių ! atsiras. 

Ketvirtoji moteris sako: 

— Kai tavo duktė žingsnį žengs, po dešiniąja koja atsi- 
ras aukso plyta, o po kairiąja — sidabro. 

Taip pasakiusios moterys nusilenkė ir išėjo. Niekas taip 
ir nematė, iš kur jos atėjo ir kur nuėjo. 

O dabar paklausykite, kas pirkliui nutiko. Jis prie takijos 
užmigo ir išvydo sapną. Kažkas jam sako: „Kelkis, eik namo. 
Ir rakandų užteks, ir pinigų. Duktė gimė.“ 

Vyras pakilo, parėjo namo, mato — žmona ramiai ilsisi, O 
šalia jos guli graži lyg saulė duktė. Vyras apsidžiaugė ir klau- 
sia: | 

— Sakyk, ar tau vienai nebuvo sunku? 

Žmona ir papasakojo vyrui apie viešnias. Vyras sako: 

— Ak, jei būtum manęs neišsiuntusi, ir aš būčiau jas pa- 
matęs. ; 

Naktį vyras su žmona ramiai išsimiegojo, rytą priėjo prie 
dukters, pakėlė ją, o po pagalve — ašrafių maišelis begulįs. 
Apsidžiaugė juodu, tų moterų žodžiai iš tikrųjų pildosi. Vy- 
ras maišelį paėmė ir skaičiuoja. Žiūri — iš tikrųjų šimtas ašra- 
fių. CG tuo metu duktė pravirko, ir jai iš akių pabiro ne aša- 
ros, O perlai. Motina priėjo dukrelės raminti, o vyras sako: 

— Tegul verkia, verkimas plaučius vėdina. 

Vyras pasiėmė pinigų, nuėjo į turgų, nupirko, kas buvo 
reikalinga. O po keliolika dienų, kai daug pinigų susirinko, 


' Ašrafis — senovinė auksinė Irano moneta. 

mieste nusipirko gražų erdvų namą. Giminės, draugai ir pa- 
žįstami, kurie pirklį ir jo žmoną buvo visai užmiršę, dabar 
vėl prisiminė ir ėmė lankyti. Storulė, apsukri pirklio žmonos 
sesuo. kuri pirma apie juos nė žinoti nieko nenorėjo, dabar 
visiems kalbėjo: „Juk aš pirklio žmonos sesuo, jų giminaitė.“ 

Pamačiusi, kad viskas pasikeitė, ji nubildėjo pas seserį. 
Įžengusi į vidų pradėjo kalbėti: 

— Brangioji sesute, dieną naktį apie tave galvodavau, vis 
norėjau aplankyti, bet laiko nebuvo. O dabar aš vėl pas tave, 
tavo pagalbininkė būsiu, be tavęs šalto vandens gurkšnelio 
nenurysiu. 

Pirklienės sesuo dieną naktį pirklio namuose kiūtojo, vis 
norėjo sužinoti, iš kur jie praturtėjo. Pagaliau vieną dieną 
ji prašė sesers pasakyti, iš kur jiems vėl viskas taip gerai 
klojasi. Sesuo viską smulkiai ir papasakojo. Tai girdint ją pa- 
vydas apėmė, bet dėjosi esanti labai patenkinta, kad viskas 
taip apsivertė ir kad juos tokia laimė aplankė. Nubėgo į ki- 
tą kambarį pažiūrėti sesers dukrelės. Ir ką ji pamatė! -Kai tik 
mergaitė nusišypso, iš jos burnos- rožės krenta, kai pravirks- 
ta — iš akių perlai byra, po jos viena koja aukso plyta, po 
antra — sidabro plyta. Iš pavydo jai tiesiog akys temo. 

Netrukus pirklys su žmona iš tų aukso ir sidabro plytų 
pasistatė aukštą namą, šalia jo užveisė sodą, o tame sode ba- 
seinus su akmens kanalais, aukso fontanus įrengė, įvairiausių 
rūšių gėlių ir vaiskrūmių prisodino. Trumpai tariant, šiame 
pasaulyje susikūrė rojų. 

Taip pirklys su žmona gyveno laimingi ir patenkinti, kol 
jų dukteriai sukako penkiolika ar šešiolika metų. Ji tapo -gra- 
ži, žavi, liekna kaip nendrė mergelė. 

Vieną dieną tos šalies šacho sūnus atjojo į tas vietas me- 
džioti. Jodamas pro šalį pamatė neregėtą sodą. Įėjęs pro var- 
tus klausia sodininką. kieno čia sodas. 

Sodininkas sako: 

— Pirklio. 

Šacho sūnus įėjo į sodą, pamatė namą ir sustojo dar la- 
biau nustebęs. Sako: 

— Didis yra mūsų šachas, bet turtais jo didingumą pirk- 
liai pralenkia. 

Staiga namo galerijoje šacho sūnus išvydo neregėto gražu- 
mo mergelę. Nė viena jo tėvo rūmų moteris su ja grožiu ly- 
gintis negalėtų. Kai šacho sūnus krustelėjo, mergelė jį pama- 
tė ir įėjo į kambarį. Šacho sūnus tą mergelę karštai pamilo. 
Sugrįžo į savo rūmus ir sako motinai: 

— Aš noriu vesti vieno pirklio dukterį. 

Motina sako: 

— Dėl dievo meilės, vesk. Bet kodėl nori vesti pirklio 
dukterį? Juk mes ne pirkliai, Kaip tu pirklio dukterį vesi? 
Kiek tavo viziriai gražių dukterų turi! Išsirink, kurią nori, ir 
iškelsim vestuves. Jeigu jų nenori, bet kokio šacho dukterį 
gali vesti. | 

Sūnus sako: 

— Prisiekiu dievu, kad aš tik tą mergelę vesiu. 

Motina sako: 

— Reikia su tėvu pasitarti, pažiūrėsim, ką jis pasakys. 

Motina nuėjo pas šachą ir viską papasakojo. Šachas sako: 

— Mano sūnus protingas ir nuovokus berniukas, nepro- 
tingai nedarys. Išsiaiškinkite, ko jis nori, ir tegul daro taip, 
kaip sumanė. 

Šacho sūnus tuoj pasiuntė į pirklio namus piršlį. Šis nu- 
ėjo pas pirklio dukterį ir sako: 

— Dukrele, tave nori vesti šacho sūnus. Kad ir jaunas 
yra, bet labai supratingas, o ir grožiu jam lygių nėra. Geres- 
nio vyro už jį niekur nerasi. . 

Mergelė apsidžiaugė. 

Kitą dieną pas pirklį atvyko šacho pasiuntiniai atsakymo. 
Jie pasakė, ką šacho sūnus jiems liepė: „Kiek norės pinigų 
už dukterį, tiek duosiu.“ 

Pirklys sako: 

— Nereikia mums pinigų, mes patys jų užtektinai turi- 
me. 

Šacho rūmuose ėmė ruoštis nuotakos sutikimui, o pirklys 
taisė vestuves. 

Tos mergelės teta, pirklio žmonos sesuo, irgi turėjo duk- 

terį, beveik tokio pat amžiaus, kaip ir pirklio duktė, bet ne 
tokią gražuolę. Klastingoji teta sumanė vietoj pirklio dukters 
savo dukterį už šacho sūnaus išleisti. Ji pradėjo savo dukte- 
riai kraitį krauti. Kai tik pirklys su žmona ką nors savo duk- 
teriai įtaiso, teta savo dukteriai irgi tą patį nuperka. Kiekvie- 
ną dieną ji eidavo į pirklio namus, visur nosį kaišiodavo, vis- 

Šacho sūnus irgi rengėsi vestuvėms. Lankydamas pirklio 
namus jis pastebėjo, jog kai jo išrinktoji juokiasi, iš burnos 
jai rožės krinta, kai verkia, iš akių perlai byra, kai eina, po 
dešine koja aukso plyta, po kaire — sidabro plyta, o kiekvie- 
ną naktį po jos pagalve maišelis su šimtu ašrafių atsiranda. 
Jis dar labiau pamilo tą mergelę. 

Pagaliau šacho sūnus iškėlė prabangias vestuves. O po 
mėnesio sumanė savo jaunąją žmoną išsivežti į naujus rūmus, 
kuriuos už miesto buvo pasistatydinęs. Ten ir nuostabus so- 
das buvo pasodintas. Jaunosios teta irgi ten buvo, viską ma- 
tė, viską girdėjo, bet su ja į naujuosius rūmus nėjo. Aš irgi 
ten buvau, mačiau, kokia jaunamartė laiminga, ir sau linkė- 
jau nors kartą gyvenime tokią laimę patirti. 

Kartą jaunoji sumanė tetą su pussesere į rūmus atsivesti. 
O eiti reikėjo per dykumą. Beeidamos į rūmus jos pavargo. 
Tada teta išsitraukė vaistų, padavė jaunamartei ir sako: 

— Jeigu nori visada laiminga būti, suvalgyk tuos vaistus. 

Jaunamartė nieko bloga negalvodama paėmė vaistus ir 
suvalgė. O tie vaistai sukeldavo troškulį Po kelių minučių 
pradėjo troškulys kankinti. Ji sako: 

— Teta, labai noriu gerti. Duok man vandens. 

Teta sako: | 

— Čia vandens nėra. 

Po kiek laiko ji vėl sako: 

— Aš jau mirštu, duok vandens. 

Teta sako: | 

— Čia dykuma, vandens nėra. Jeigu labai nori gerti, ati- 
duok vieną akį, tai duosiu puoduką vandens, 

Jaunamartė visai negalėjo kęsti, sako: 

— Sutinku. 

Ji išsilupo vieną akį ir atidavė tetai. Teta į taurę, kurią 
su savim turėjo, rasalo įpylė ir padavė jaunamartei. Kai toji 
rasalą išgėrė, dar didesnį troškulį pajuto. Ji sako: 

— Teta, dėl dievo meilės, mirštu, taip noriu gerti. Duok 
man vandens. 

Teta sako: 

— Čia vandens nėra. 

Jaunamartė sako: 

-— Daryk ką nori, o mirštu iš troškulio. 

Teta sako: 

— Jeigu labai troškulys kankina, už vandenį atiduok ant- 
rą akį. | 

Jaunamartei nebuvo ką daryti, teko ir antrą akį atiduoti. 

Teta antrą akį paėmė ir paliko ją vidury kelio. O vietoje 
jos į šacho sūnaus rūmus savo dukterį pasiuntė. O kad šacho. 
sūnus nesuprastų, kad nuotaka pakeista. jai į skarelę rožių 
įsuko, tris ar keturias aukso ir sidabro plytas, maišelį ašrafių 
įbruko. Tetos duktė nuėjo į rūmus, šacho sūnaus giminės ir 
draugai, tarnai ir tarnaitės išėjo jos pasitikti ir labai iškilmin- 
gai įvedė į rūmus. Žmonės pamatė jos skarelėje rožių žiedus 
ir apsidžiaugė, Tuo metu motina slapta aukso ir sidabro ply- 
tas po jos kojomis padėjo. Ir dar rūtų pasmilkymui atnešė, kad 
bloga akis jos nenužiūrėtų. Septynias dienas ir naktis truko 
iškilmės. Pagaliau šacho sūnus pamatė, kad tokio patrauklu- 
mo ir grožio, kaip pirmąją vedybų dieną, dabar jo išrinktoji 
neturi. Ir dar pamatė, kad dabar ji nesijuokia. Vieną vakarą 
šacho sūnus pakuteno savo žmonelę, kad nusijuoktų, Žiūri, 
kad rožės nekrinta. Klausia: 

— Kur tavo rožės? 

Tariama jaunoji žmona prisiminė motinos patarimą ir sa- 
ko: 

— Viskas savo laiku. 

Šacho sūnus pamatė, kad tik pirmąją naktį po jos galva 
pinigų maišelis atsirado, o kitas naktis jokio ženklo. Šacho 
sūnus klausia: 

— Kodėl man buvo sakyta, kad kiekvieną naktį po tavo 
galva pinigų maišelis atsiranda? 

— Viskas savo laiku. 

Kitą dieną tariama jaunamartė pravirko. Šacho sūnus žiū- 
ri, kad jai tik ašaros byra. Klausia: = 

— O kur perlai? Juk, kai tu verki, tau iš akių perlai byra. 

Tariama jaunamartė vėl sako: 

— Viskas savo laiku. 

Šacho sūnus ėmė įtarinėti, kad čia yra apgaulė. Bet nei 
motinai, nei dvariškiams apie tai nieko nesakė, 

O dabar paklausykite, kas toliau nutiko pirklio dukteriai. 

Mergelė tris dienas dykumoje išbuvo, ketvirtą dieną vie- 
nas sodininkas pro ten keliavo ir išgirdo kažką dejuojant. 

Pamanė, kad koks vargšas į šulinį įkrito. Liepė tarnui at- 
nešti stiprią virvę, leistis jos ištraukti. Vieną virvės galą pri- 
sirišo prie juosmens, o kitą padavė tarnui į ranką. Nusileido 
į šulinį, mato — akla mergelė su trimis maišeliais ašrafių šu- 
linio dugne sėdi. 

Mergelę su maišeliais ištraukė iš šulinio ir klausia: 

— Kas tu esi ir kaip čia atsiradai? 

Mergelė papasakojo sodininkui viską, kas jai buvo nuti- 
kę. Sodininkas sako: | 

— Niekam nieko nesakyk. Aš teisybę rasiu. 

Sodininkas nuvedė mergelę į sodą. Kitą dieną mergelė nu- 
sijuokė, iš jos burnos rožių žiedai pabiro. Sodininkas rožes 
surinko, nuėjo prie šacho sūnaus rūmų ir šaukia: 

— Rožių žiedai! Rožių žiedai! | 

Jo balsas per visus rūmus nuskardėjo. Teta išgirdo sodi- 
ninką šaukiant, išėjo iš rūmų ir sako: 

— Dėdule, po kiek pardavinėji rožes? 

Sodininkas sako: 

— Už pinigus neparduodu. Į akį mainau. 

Teta sako: 

— Labai gerai, aš kaip tik norėjau akį parduoti. 

Teta atidavė sodininkui vieną mergelės akį ir gavo keletą 
rožių. Sodininkas akį parnešė ir atidavė mergelei. Jinai atgal 
akį į vietą įsistatė. Dabar ji turėjo akį, galėjo viską matyti. 
Kitą dieną mergelė pravirko, ir iš jos akių išbiro keletas per- 
lų. 

Sodininkas surinko perlus, nunešė prie šacho rūmų ir ėmė 
šaukti: 

— Perlus parduodu! Perlus parduodu! 

Teta išgirdo, apsidžiaugė, priėjo prie jo ir sako: 

— Dėdule, už kiek parduodi perlus? 

Sodininkas sako: 

— Už pinigus neparduodu, keičiu į akį. 

Teta sako: 

— Nesvarbu, galime duoti akį. 

Teta nuėjo, atnešė antrą akį ir gavo keturis perlus. Sodi- 
ninkas parnešė akį ir atidavė mergelei. Toji ją į vietą įstatė, 
vėl tapo sveika ir graži kaip ir buvusi. Sodininkas savo sodo 
vietoje lygiai tokius rūmus pastatė ir lygiai tokį sodą įveisė 
kaip mergelės tėvo. 

Vieną dieną "šacho sūnus iš liūdesio išjojo medžioti ir į tą 
sodą pateko. Žiūri. kad sodas lygiai toks kaip pirklio. Prieina 
prie namo, žiūri — stovi ta pati mergelė, kurią pirklio namuo- 
se matė ir paskui ją vedė. Pasitrynė akis, galvoja, gal kartais 
sapnuoja. Nuėjo pas sodininką ir klausia: 

— Kieno tas sodas? 

Scdininkas ir papasakojo šacho sūnui viską, kas buvo at- 
sitikę. Šacho sūnus iš pradžių labai nuliūdo. paskui labai nu- 
džiugo ir pasiuntė tarnus mergelės tėvo ir motinos atvežti. 
Jie atvyko, apie dukters nelaimę sužinojo ir labai nustebo. 
Paskui šacho sūnus čia pat pastatė nuotakai plačią palapinę. 
septynias dienas ir naktis šoko, valgė ir gėrė, lėkštes plovo 
suvalgė, ąsočius šerbeto išgėrė. Sodą ir rūmus sodininkui pa- 
dovanojo ir iškeliavo į savo namus. Sugrįžęs šacho -sūnus lie- 
pė žmonos tetą atvesti. Kai ją atvedė, šacho sūnus jai sako: 

— Dabar tau, nelaboji, teks už viską atsakyti. Sakyk man, 
ar nori bėgančio žirgo, ar kardu būti perkirsta. 

Teta sako: 

— Noriu žirgo. 

Šacho sūnus pasodino ją ant nartaus žirgo ir paleido į vi- 
sas keturias puses. 

Mūsų pasaka baigiasi, 0 varna į savo lizdą dar nepar- 
skrido. 

VELTINIUOTA MERGA 


Nežinia, ar buvo taip, ar ne, žmonės pasakoja, kad prieš 
kokį tūkstantį. metų gyveno žmogus. .Jis turėjo labai gražią 
žmoną. Juodu darniai ir turtingai gyveno, bet neturėjo vai- 
kų ir dėl to labai krimtosi. Kad ir kiek įžadų davė, kad ir 
kiek alachą meldė, o vaikelio taip ir nesulaukė. Vieną dieną 
žmona sako vyrui: , 

— Matai, kad nei maldos, nei prašymai nieko nepadeda. 
Paimkime kokį pamestinuką auginti. 

Vyras sako: 

— Kas iš to. Ar negirdėjai, kaip seni žmonės sako: „Kad 
ir auksinis būtų, svetimas vaikas vis tiek bus svetimas.“ 

Žmona sako: 

— Ne. netiesą kalbi. Parsineštume vaikelį, užsiaugintume, 
pamiltume jį, jis pamiltų mus. 

Po kelių dienų vyras išeina iš trobos, žiūri — ant akme- 
ninio suolelio prie namo kažkas vystykluose vaikelį padėjęs. 
O vaikelis labai gražus, akys žydros, veidas baltas, plaukai 
geltoni kaip auksas. Aišku pasidarė, kad vaikelis — pames- 
tinukas. Vyras vaikelį nuramino, parnešė į kambarį ir sako 
žmonai: 

.— Štai vaikelis, kurio dievą prašėme. 

Žmona apsidžiaugė, pašildė vandens, vaikelį numaudė, pa- 
keitė drabužėlius. Žiūri — besanti mergaitė. Ji į tą SR at- 
nešė džiaugsmą ir palaimą. 

Vieną dieną, mergaitei sukako šešiolika metų. Iki to lai- 
ko ji nežinojo, kad tėvas ir motina netikri. Dabar mergelei 
ta „paslaptis paaiškėjo. Netrukus susirgo jos įmotė. Kaskart 
sveikata ėjo blogyn ir blogyn. Vieną dieną ji pasišaukė duk- 
terį ir sako: 

— Dukrele, mano gyvenimo saulė jau leidžiasi, aš iške- 
liauju į aną pasaulį. Kai numirsiu, tėvas būtinai ves kitą mo- 
terį. Aš tėvui duosiu žiedą, ir toji moteris taps jo žmona, ku- 
riai tas žiedas tiks. 

Tuos pačius žodžius ji pasakė savo vyrui, žiedą padavė 
jam, o po kelių dienų apleido šį pasaulį. Duktė jos labai liū- 

dėjo, vyras taip pat sielvartavo. Kai žmoną palaidojo ir ke- 
turiasdešimt gedulo dienų praėjo, tėvas pradėjo ieškoti nau- 
jos žmonos. Vienai mergelei žiedą užmauna — per didelis, ki- 
tai — per mažas. Taip ir negalėjo rasti tokios, kuriai tiktų. 

Vieną dieną duktė sėdėjo namo verandoje ir Žaidė su 
žiedu. Bežaisdama ir užsimovė žiedą ant piršto. O žiedas bu- 
vo kaip jai padarytas. Norėjo žiedą numauti, bet tas nenusi- 
mauna. Staiga ji pamatė tėvą pareinant. Kad jis žiedo ant jos 
rankos nepamatytų, mergelė greitai apsivyniojo ją skarele. Tė- 
vas klausia: 

— Kodėl ranką apsivyniojai? 

Mergelė sako: , 

— Įsipjoviau. 

Tėvas sako: 

— Parodyk, kur įsipjovei. 

Mergelė nenorėjo rodyti, girdi, menkniekis, bet tėvas 
paėmė jos ranką ir nuvyniojo skarelę. Pamatė ant jos piršto 
žiedą ir sako: 

— Ačiū dievui, dabar man bus ramu. Tu privalai tapti ma- 
no žmona. Matyt, dievas prieš šešiolika metų į mano namus 
tave tam ir atsiuntė. 

Mergelė sako: 

— Tu mane užauginai, tu esi mano tėvas. 


Jis sako: 


— Žmona mirdama tokį priesaką paliko, kad vesčiau tik 
tą mergelę, kuriai šis žiedas tiks, ir jokiu būdu ne kitą. 

Kad ir kiek mergelė spyrėsi, tėvas nenusileido. Mato mer- 
gelė, kad jo neperkalbės, ir sako: 

— Gerai, tegul bus taip. Tik nereikia skubėti vestuvių 
kelti, juk man reikia pasiruošti. Kai praeis keturiasdešimt 
dienų, tada ir susituoksime. O per tą laiką nupirk, ko nuota- 
kai reikia. 

Vyras sako: 

— Gerai. | 

O tuo metu mergelė pakvietė kelis grovių kasėjus ir liepė 
iš jos kambario iškasti landą į miesto kanalą. Kai landa buvo 

iškasta, mergelė susirinko savo daiktus, drabužius ir brange- 
nybes, nunešė į tą landą ir susidėjo. Paskui nuėjo į turgų, su- 
sirado drabužių vėlėją ir sako: 

— Nuvelk man margą drabužį, porą kurpaičių ir kepurę, 
kad ligi pečių galvą dengtų. Tik akims ir burnai skyles pa- 
lik. Viską taip padaryk, kad veltiniais drabužiais apsivilku- 
sią mane žvėrimi laikytų. 

Vėlėjas sako: 

— Gerai, pasakyta — padaryta. 

Meistras iš tikrųjų gerai viską padarė, kaip mergelė bu- 
Vo prašiusi. 

Po keturiasdešimt dienų tėvas atėjo pas mergelę ir sako: 

— Jau praėjo sutartas laikas. Rytoj keliame vestuves. Aš 
pakviesiu mulą, gimines ir draugus. 

Mergelė sako: 

— Gerai. Aš taip pat pasiruošusi. 

Jis nupirko saldumynų ir vaisių, nusamdė keletą virėjų, 
tie katilus plovo ir chorešo pagamino. Nuotakai drabužius 
iš aksomo pasiūdino, auksu išsiuvinėjo, vainiką iš deimantų 
ir kitokių brangakmenių nupirko, perlų karolius padovanojo 
ir sako: 

— Šį vakarą šiais drabužiais apsirenk, tomis brangenybė- 
mis pasipuošk. 

Leidžiantis saulei pradėjo rinktis svečiai. Atėjo moterys 
ir vyrai, giminaičiai ir draugai. Mašatė! irgi atėjo, mergelę 
sušukavo ir aprengė. Tuo metu, kai mergelei plaukus šuka- 
vo, rūbais rengė, brangenybėmis puošė, dar niekas nežinojo, 
kas atsitiko. 

Kai vyras pamatė nuotaką išsipuošusią, apsidžiaugė ir 
galvoja: „Gerai, kad mano žmona mirė, kitaip ši graži ir švel- 
ni mergelė būtų kitam atitekusi.“ 

Mergelė savo kambarį sutvarkė, pripylė burdiuką vyno, 
aprengė nuotakos drabužiais ir paguldė į savo lovą. Atėjo 
vakarienės metas. Virėjai vakarienę paruošė, tarnai padengė 
stalus, susirinko svečiai, sėdo vakarieniauti Viena moteris 


!'Mašatė — moteris, kuri šukuoja ir rengia nuotaką. 

atsivedė jaunikį į jaunosios kambarį, kad jie vienas kitam 
ranką paduotų. Jaunasis įėjo į kambarį, mato, — žvakė silp- 
nai šviečia, kambary tamsu, nuotaka lovoje guli. Jaunikis 
nustebo, kad nuotaka tokia nemandagi. Jis sako: 

— Žvaigždele mano, kodėl šalia manęs neatsigulei, kodėl 
prie manęs neatsistojai? Kelkis. 

Bet jaunoji tyli, ir gana. Jaunikis supykęs spyrė į lovą, bet 
ta vis tiek nieko neatsako. Jis dar kartą spyrė ir suriko: 

— Gėdos susilauksi, kelkis! 

Bet jaunoji nė cypt. Tada jaunikis sako: 

— Tu man nieko neatsakai, tai aš dabar turiu teisę tave 
nubausti. 

Jaunikis išsitraukė iš kišenės peilį ir smogė į lovą, mote- 
rys iš paskos atbėgo ir ėmė šaukti: 

— Ką tu padarei? Kam tu nuotakai pilvą perdūrei? 

Triukšmą išgirdo vestuvininkai. Pasiėmę žvakes nubėgo į 
nuotakos kambarį ir tuoj pasiuntė vieną žmogų chirurgo, kad 
pilvą susiūtų. Jaunikis irgi ėmė labai apgailestauti taip pa- 
daręs. " 

— Ką aš padariau, tokiai gražiai mergelei pilvą perdūriau. 
Kaip dabar žmonėms į akis pažiūrėsiu? 

Kai atėjo chirurgas, visi pamatė, kad nuotakos vietoj vy- 
no burdiukas guli. Svečiai nustebo, — juk tai gryna apgaulė. 
Kaip nuotaka vyno burdiuku galėjo tapti? Jaunikis iš gėdos 
iš to miesto pabėgo, nes negalėjo žmonėse pasirodyti. 

O mergelė pamačiusi jaunikį ateinant, kilimą pakėlė, ati- 
darė landą ir nusileido į ją. Per naktį ten prabuvo, rytą sa- 
vo drabužius ir daiktus susidėjo, pati veltiniu apsirengė, 
kepurę užsimovė, kurpaites apsiavė ir iš landos išlindo. Ir 
iškeliavo į dykumą. Ilgą laiką po dykumą klajojo ir priėjo 
šaltinį. Čia atsisėdo ir galvoja: „Geriau čia prie šaltinio kele- 
tą dienų pabūsiu.“ Taip sėdėjo mergelė prie šaltinio ir valgė 
laukinius vaisius. Netrukus ji pamatė keletą drąsių raitelių 
atjojant. Ji išsigando ir įlipo į šalia augantį medį. Raitelių 
tarpe buvo to krašto šacho sūnus. Šacho sūnus prijojo prie 
šaltinio žirgo pagirdyti. Žirgas šoko į šalį, o šacho sūnus ėmė 
dairytis, nuo ko jis pasibaidė. Žiūri aukštyn, žiūri žemyn ir 

pamatė medyje veltiniu drabužiu apsivilkusią mergelę. Ša- 
cho sūnus sako: 

— Gretai lipk žemyn, jei ne, sprandą nusuksiu. 

Mergelė išlipo iš medžio. Šacho sūnus ir jo palyda ėmė 
kvatotis. Paskui šacho sūnus sako: 

— Parsigabensim ją namo, bus medžioklės laimikis. 

Mergelę pasodino jie ant žirgo ir pasileido visi į šacho 
rūmus. Motina klausia sūnaus: 

— Kas čia yra? 

Šacho sūnus sako: 

— Medžioklės laimikis. Tegul eina į tarnaičių kambarį ar 
į virtuvę ir tegul ten dirba. | 

Mergelė taip ir sukinėjosi virtuvėje, kol kartą vienas 
miesto didikas sumanė sūnaus vestuves kelti. Šacho žmoną 
jis irgi į vestuves pakvietė. Toji šilko ir atlaso drabužiais ap- 
sirengė, brangakmenius ant galvos užsidėjo, perlų karolius 
ant kaklo užsikabino ir eina. Kai iš rūmų žengė, prie jos pri- 
ėjo mergelė ir klausia: 

— Kur eini? 

Šacho žmona sako: 

— Į vestuves. 

Mergelė sako: 

— Veskis ir mane. 

+ Šacho žmona sako: 

— Kur aš tave tokią suskretėlę vesiuos? Juk tu žmones 
išbaidysi. Dink iš akių. 

Šacho žmona viena nuėjo į vestuves. O mergelė virtuvės 
kampe savo apdarą nusimetė, apsirengė gražiais drabužiais, 
brangakmeniais pasipuošė ir nuėjo į vestuves. Kai ji nuėjo 
į vestuvės, visi vestuvininkai puolė prie jos ir akių atitraukti 
negalėjo — tokia ji buvo graži ir kilminga. Namų šeiminin- 
kas pasitiko ją, prie šacho. žmonos pasodino. Kai merginos 
sustojo ratelio šokti, ir ji su visomis pakilo. Ji taip gražiai 
šoko, kad visi susižavėję plojo jai. 

Dar šokiai buvo nesibaigę, mergelė greitai paliko vestu- 
vių puotą ir grįžo į šacho rūmus. Nuėjo į kampą, kur jos vel- 
tiniai drabužiai buvo padėti, ir persivilko jais. 

Netrukus iš vestuvių parėjo ir šacho žmona. Ji nuėjo pas 
sūnų ir sako: 

— Brangusis sūneli, šiandien vieno didiko namuose buvo 
vestuvės. Svečių tarpe buvo viena mergelė. Jos grožį sunku 
žodžiais apsakyti. Tokio skaistaus veido dar nesu mačiusi, 
turbūt ji labai kilminga. Tik negirdėjau, kieno ji yra. Labai 
norėjau tau ją parvesti, bet, gaila, iš mano rankų ji išsprūdo. 

Šacho sūnus sako: 

— Ar negalėčiau aš ją pamatyti? 

Motina sako: 

— Kodėl negalėtum? Kitą savaitę vėl bus vestuvės. Tik- 
riausiai ta mergelė vėl ateis. Aš paprašysiu šeimininko, kad 
salės balkone tau vietą paskirtų, tu ten ateisi ir pamatysi 
mergelę. 

Pasakyta — padaryta. Salės balkone šacho sūnui vieta bu- 
vo palikta. Vestuvių dieną šacho žmona ėjo į puotą, mergelė 
jos paklausė: 

— Chanom !, kur eini? 

Šacho žmona sako: 

— Į vestuves. 

Mergelė sako: 

— Aš irgi drauge. 

Šacho žmona sako: 

— Kokia tu akiplėša pasidarei. Eik, kur buvusi, ir ne- 
kaišiok nosies, kur tau netinka. 

Taip pasakiusi šacho Žmona išdrožė į vestuves. Sūnus taip 
pat nuėjo ten į balkoną ir atsisėdo. Merginos pamačiusios, 
kad šacho sūnus atėjo, labai apsidžiaugė. 

Kai tik šeimininkė su sūnum išėjo vestuvėsna, mergelė 
persirengė gražiais drabužiais, užsidėjo brangenybes ir taip 
pat nuėjo į vestuves. Šeimininkas ją meiliai sutiko, nuvedė 
prie šacho žmonos ir pasodino. Šacho sūnus nuo jos akių ne- 
nuleidžia — taip jam patiko toji mergelė. 

Netrukus merginos pradėjo šokti. O kad šacho sūnus bu- 
vo, tai jos dar gražiau, dar grakščiau šoko negu aną kartą. 


|] 

Mergelė irgi išėjo šokti. Pagaliau merginos juokais paėmė 
tiubeteikas ir vaikščioja atkišusios, kad svečiai pinigus dė- 
tų. Mergelė taip pat paėmė savo tiubeteiką. Šacho sūnus nu- 
simovė nuo piršto žiedą su brangakmeniu ir iš balkono įmetė 
mergelei į tiubeteiką.: Šacho sūnus ir jo motina tikėjosi už- 
kalbinti mergelę ir sužinoti, iš kur ji ir kas tokia yra. Bet 
kol prisirengė mergelę užkalbinti. žiūri, kad jos jau nėra. Ša- 
cho sūnus su motina labai nusiminė. 

Kitą dieną visą miestą apieškojo, visus namus apklausi- 
nėjo, bet mergelės nė ženklo, lyg skradžiai žemę būtų pra- 
smegusi. Bėga mėnuo, kitas, šacho sūnus iš liūdesio nei mie- 
ga, nei valgo, vis apie mergelę galvoja. Kai tapo aišku, kad 
rasti tą mergelę nėra vilties, motina pasiūlė jam pasirinkti 
kokią tik nori kitą. Bet šacho sūnus nė girdėti nenori. Paga- 
liau liūdesio genamas vieną dieną sumanė už miesto medžiok- 
lėn joti. Ir sako motinai: 

— Tegul" paruošia mums maisto. Keliauju medžioti, negrį- 
šiu porą trejetą dienų. Įdėkite duonos, porą keptų vištų. 

Motina tarnams liepė miltų atnešti, tešlą įmaišyti, ban- 
deles savo sūnui pati darys. | 

Šacho žmonai bandeles darant, ateina mergelė ir sako: 

— Chanom, leiskite man keletą bandelių padaryti. 

Šacho žmona sako: | 

— Dink iš akių. Kur tai matyta, kad tu bandeles darytum? 
Kas jas valgys? 

Mergelė sako: 

— Chanom, čia ne bėda. Tegul jūsų malonybė man tik 
leidžia padaryti kelias bandeles. 

Šacho sūnus išgirdo ir sako: 

— Mieloji mama, neaitrink jai širdies, tegul daro ban- 
deles. 

Motina sako: 

— Gerai, tegul daro. 

Mergelė nuėjo bandelių daryti. Nusimovė nuo piršto žie- 
dą ir įdėjo į bandelę. O tas žiedas su deimantu buvo šacho 
sūnaus. Paskui bandeles iškepė, suvyniojo į staltiesę ir pa- 
davė šacho sūnui. | 

Kitą dieną šacho sūnus su vergais ir tarnais išvyko me- 
džioklėn. Tris ar keturias dienas jie medžiojo, suvalgė visą 
maistą, kurį buvo įsidėję. Paskutinę dieną šacho sūnus išalko 
ir sako tarnams: 

— Duokite ką nors užkąsti. 

Tarnai sako: 

— Duonos neturime. 

Šacho sūnus klausia: 

— Ar nė trupučiuko neturime? 

Tarnai sako: 

— Turime tik tos veltiniuotos mergelės keptas bandeles. 

Šacho sūnus sako: 

— Duokite tas bandeles. 

Tarnai padavė bandeles, šacho sūnus paėmė vieną, perlau- 
žė pusiau, iš ten ir iškrito žiedas. Šacho sūnus paėmė žie- 
dą, žiūri — tas pats jo žiedas, kurį jis per vestuves mergelei 
į tiubeteiką buvo įmetęs. Suka galvą — iš kur jis čia atsirado? 
Tuojau liepė tarnams grįžti namo. Visi sėdo ant žirgų ir leido- 
si į miestą. Grįžęs į rūmus šacho sūnus nuėjo pas motiną ir 
sako: 

— Mieloji mama, liepk atvesti tą suskretusią mergelę. 

Motina klausia: 

— O kur ji yra? 

Šacho sūnus sako: 

— Ten, kur ir buvo. 

Motina liepia tarnams pakviesti mergelę. Kai ji atėjo, ša- 
cho sūnus sako: 

— Tuojau nusivilk tuos veltinius apdarus. 

Mergelė sako: 

— Gerai, nusivilksių, bet pirma išeikite į kitą kambarį, 
o aš čia persirengsiu. 

Šacho sūnus su motina išėjo į kitą kambarį, o mergelė 
nusimetė veltinius apdarus, apsirengė puošniais drabužiais, 
ant galvos prisegė brangakmenius, ant kaklo užsikabino per- 
lų karolius ir nuėjo pas šacho sūnų ir jo motiną. Šacho žmo- 
na pamatė mergelę, priėjo prie jos, apkabino ir pabučiavo. 
Tuojau mergelei davė kambarį, dvi tarnaites ir vergą patar- 

navimui ir ėmė ruoštis vestuvėms. Kai vestuvėms viskas buvo 
paruošta, šachas liepė miestą išpuošti, iliuminuoti ir paskel- 
bė, kad septintą dieną bus vestuvės. Septintą dieną įvyko 
šacho sūnaus ir mergelės vestuvės. 

Mūsų pasaka baigėsi. Tegul jūsų troškimai taip išsipildo, 
kaip išsipildė jų troškimai. 


MELAGĖ OŽKA 0 


Gyveno kartą siuvėjas. Visas jo turtas buvo trys sūnūs. 
Vieną dieną siuvėjas nusipirko ožką, kad kiekvieną rytą pie- 
no pasimelžtų ir turėtų ką su duona valgyti. Sutarė, kad ožką 
sūnūs kasdien iš eilės į ganyklą gins, o per dieną priganę 
vakare į tvartą pargins. Pirmąją dieną ožką ganyti eilė buvo 
vyriausiajam sūnui. Jis išginė ožką į lauką ir gano, sočiai pri- 
ganė, prišėrė, o čia ir saulėlydis atėjo, Vakare klausia ožkos: 

— Ožkele, ar soti esi? . 

Ožka sako: 

— Taip, tiek prisiėdžiau. kad pilve tuščios vietelės ne- 
liko. 

Sūnus sako: 

— Jeigu taip, tai eime namo. 

Jis parvedė ožką ir. uždarė tvarte. Parėjo į trobą, tėvas 
klausia: 

— Sūneli, ar ožką gerai priganei* V 

Sūnus sako: 

— Taip ji prisiėdė, kad lapelis į jos pilvą netilptų. 

Tėvas norėdamas pats įsitikinti nuėjo į tvartą ir klausia 
ožkos: 

— Ar soti esi? 

Ožka sako:. 

— Iš kur soti būsiu, jeigu ganykloje vien akmenys ir 
grumstai? Iš kur soti būsiu, jeigu tas netikėlis vidury akmenų 
lauko pririšęs laikė? Šokau šen — žolelę . nuskyniau, šokau 
ten — žolelę nuskyniau, tiek ir teėdžiau. 

Tėvas supyko, lazdą paėmė ir sako: 

— Ar aš tau neliepiau gyvulį gerai priganyti? O tu jį al- 
kaną palikai ir dar meluoji. 

Sūnus ginasi ožką gerai priganęs. Tėvas visai netekęs 
kantrybės sako: 

— Eik sau iš mano namų! 

Sūnus pakilo ir išėjo. 

Kitą dieną buvo eilė antrajam sūnui ožką ganyti. Siu- 
vėjas sako: 

— Mielas sūnau, nedaryk taip, kaip tavo brolis. Nuvesk 
gyvulį į pievą, kur daug sodrios žolės, ir gerai priganyk. 

Sūnus sako: 

— Gerai priganysiu.! 

"Sūnus paėmė ožką, nuvedė į pievą, kur daug vešlios žolės, 
ir gano. Kai saulė jau buvo netoli laidos, sūnus klausia ožkos: 

— Ožkele, ar soti esi? Jeigu soti, tai eisime namo. 

Ožka sako: 

— Soti. Taip prisiėdžiau, kad į žolę nė pažiūrėti negaliu. 

Sūnus parvedė ožką namo ir uždarė tvarte. 

Siuvėjas vėl klausia sūnaus: 

— Sūnau, ar ožką gerai priganei? 

Sūnus sako: 

— Taip, ožka tiek priėdė, kad į žolę nė pažiūrėti nenori. 

Tėvas sako: 

— Nueisiu ir pats ožkos paklausiu. 

Siuvėjas nuėjo į tvartą ir klausia ožkos: 

— Ožkele, ar soti esi? 

Ožka sako: 

— Iš kur aš būsiu soti? Argi prie sodo tvoros sodrios Žo- 
lės rasi. Nuvedė mane prie sodo tvoros ir pririšo. Į vieną 
pusę pasisiekiau, į kitą pusę pasisiekiau, nukandau po žo- 
lele, tiek ir teėdžiau. 

Tėvas supyko, paėmė lazdą sūnui ir sako: 

— Ak tu, melagi! Ar aš tau nesakiau, kad gyvulį gerai 
priganytum? O tu alkaną palikai ir dar meluoji. | 

Sūnus bandė sakyti, kad taip nėra, bet tėvas perpykęs 
sako: 

— Ir tu eik iš mano namų. 

Sūnus ir išėjo. 

Kitą dieną jauniausiajam sūnui buvo eilė ožką ganyti. 
Siuvėjas sako: 

— Sūnau, nedaryk taip, kaip tavo broliai padarė. Nuvesk 
gyvulį, kur daug sodrios žolės, ir gerai priganyk. 

Sūnus sako: 

— Būtinai priganysiu. 

Sūnus nuvedė ožką į pievą, paleido į vešlią žolę ir sako: 

— Ožkele, gali ganytis. 

Ožka ligi pat saulėlydžio ėdė. Kai saulė buvo jau netoli 
laidos, sūnus. sako ožkai: 

— Jeigu soti esi, eisime namo. 

Ožka sako: 

— Taip, esu tokia soti, kad net persiėdžiau. 

Sūnus sako: 

— Jeigu taip, tai eime namo. 

Sūnus paėmė ožką už virvutės ir parvedė namo. Siuvėjas 
vėl klausia sūnaus: 

— Sūnau, ar ožka soti? 

Sūnus sako: 

— Taip, ji tiek priėdė, kad net sprogsta. 

Tėvas sako: 

— Gerai, bet dėl visa ko pačios ožkos paklausiu. 

Siuvėjas nuėjo į tvartą ir klausia ožkos: 

— COžkele, ar soti esi? 

Ožka sako: 

— Argi upėje auga žolė, kad būčiau galėjusi sočiai pri- 
ėsti? Tavo sūnus mane pririšo ant upės kranto, aš žolės net 
nemačiau. 

Tėvas supyko ant sūnaus ir išvijo iš namų kaip ir brolius. 

Dabar siuvėjas vienas liko. Nuėjo į tvartą ir sako ožkai: 

— Rytoj aš pats vesiu tave į ganyklą, pakentėk ligi ry- 
tojaus. 

Kitą rytą siuvėjas nuvedė ožką į pievą, visą dieną ganė, 
o vakare klausia: | 

— Ožkele, ar priėdei? 

Ožka sako: 

— Taip, aš tiek priėdžiau, kad nė pagalvoti apie žolę ne- 
noriu. 2 

Siuvėjas apsidžiaugė, kad ožka -priėdusi, ir veda namo. 
Parvedė ožką į tvartą, pririšo ir jau norėjo išeiti, bet sumanė 
dar paklausti, ar sočiai priėdusi. Siuvėjas klausia: 

— Ožkele, ar šiandien priėdei? 

Ožka sako: | 

— Iš kur aš būsiu priėdusi? Juk ant smėlio žolė neauga 
iš kur aš būsiu soti. 

Siuvėjas suprato, kad ožka iš pat pirmos dienos melavo, 
kad per ją savo vaikus iš namų išvarė. Tada sako ožkai: 

— Palauk, bjauri melage, aš tuojau su tavim atsiskaily- 
siu. Per tave mano vaikai dykumoje mirė. Aš tau tokią pirtį 
surengsiu, kad, kol pasaulis gyvas, apie tai žmonės kalbės, 
knygose rašys. 

Kitos dienos ankstų rytą siuvėjas atėjo, vandens atnešė, 
ožkos galvą vandeniu gerai išmirkė, paskui paėmė indišką 
kardą ir nuskuto ožkai galvą. Tada paėmė rimbą ir ėmė lup- 
ti ožką. Ta neištvėrė, nutraukė virvutę ir leidosi bėgti. 

Siuvėjas vaikus išvarė, ožka pabėgo, tai dabar vienas liko 
tuščiuose namuose ir dirbtuvėje., Nuo ryto ligi vakaro dirb- 
tuvėje pats su savim kalbėjo, vienas mąstė. Naktį irgi na- 
muose kampe susigūžęs tupėdavo. 

O dabar paklausykite apie siuvėjo sūnus. Vyriausiasis sū- 
nus, tėvo iš namų išvytas, nuėjo į kitą miestą, įsitaisė lituo- 
tojo dirbtuvėje mokiniu. Gerai dirbo, pagarbą nusipelnė, li- 
tavimo meno išmoko. Vieną dieną nuėjo pas savo mokyto- 
ją ir sako: 

— Maeistre, atleisk mane. 

Meistras klausia: 

— Kodėl? 

Jaunikaitis sako: 

— Man čia ankšta. Noriu atsisveikinti su tavim ir keliau- 
ti iš šio miesto. 

Meistras sako: 

— Ar ką nors bloga padariau? Tu gerai dirbai, mano pa- 

garbą nusipelnei, aš tavim patenkintas esu. Atminimui duosiu 
tau katilą ir kiaurasamtį, bet tik žiūrėk, saugok jų paslaptį. 

„Jaunikaitis sako: 

— O kokia ta paslaptis? 

Meistras sako: | 

— Jeigu kiaurasamtį į tą katilą įleisi ir pasakysi, kokio 
valgio nori, bemat galėsi kabinti. Kiek žmonių bus, kiekvie- 
nam po dubenį maisto atsiras. Pats iš katilo maistą imk du 
Kartus, kad būtum sotus. 

Taunikaitis paėmė katilą ir kiaurasamtį, pabučiavo moky- 
tojui ranką ir iškeliavo. 

Jis ėjo ėjo ir priėjo karavansarajų „Svečio malonumas“. 
Įėjo vidun, mato — pilna keleivių. Jie kampe mantą susikro- 
vę, katilus bei prikaistuvius išsiėmę vakarienę taiso. Jauni- 
kaitis susiradęs kampe vietą atsisėdo, katilą ir kiaurasamtį 
šalia pasidėjo. Pamatę žmonės jo katilą ir kiaurasamtį irgi 
tokių užsigeidė. Prašo, kad jaunikaitis parodytų, ką jo kati- 
las gali. Jaunikaitis maloniai jiems sako: 

— Aš nenoriu valgyti. Jūs paprašykite, mano katilas, ko 
pageidausite, duos. | 

Tie sako: 

— O kaip reikia prašyti? 

Jaunikaitis sako: 

— Liepkite, kad keptuvė atsirastų. 

Jie susėdo, stalą padengė, kiaurasamtį į katilą įdėjo ir 
sako: 

„— Duok visiems, kurie aplink stalą sėdi, po dubenį plovo 
ir chorešo. Tiek duok. kad visi sotūs būtų, 

Kai žmonės tai pamatė, žado neteko. Žinia apie stebuklin- 
gą katilą bemat pasklido karavansarajuje. Atėjo šeimininkas, 
pamatė katilą ir galvoja: „Žūt būt turiu gauti tą katilą ir 
kiaurasamtį.“ Jis palaukė, kol visi sumigo. Tada ir nuėjo prie 
jaunikaičio galvūgalio, mato — tasai miega, o katilas ir kiau- 
rasamtis ant sienos kabo. Karavansarajaus šeimininkas atnešė 
iš sandėlio panašius katilą 'ir kiaurasamtį ir padėjo vietoje 
jaunikaičio katilo ir kiaurasamčio, o stebuklinguosius nunešė 
ir padėjo savo sandėlyje. Kai rytas išaušo, keliauninkai su- 

sirinko savo mantą ir iškeliavo Jaunikaitis taip pat išėjo. Ligi 
saulėlydžio priėjo savo miestą. Atėjo prie tėvo namų, pasi- 
beldė į duris. Tėvas nustebo išvydęs sūnų, iš džiaugsmo ap- 
siverkė ir sako: 

— Kaip laikaisi, sūnau? Kaip sveikata? Kur per tą laiką 
buvai? Ką veikei? Ką lauktuvių parnešei? 

Sūnus sako: 

— Parnešiau katilą ir kiaurasamtį, tokių pasauly niekas 
neturi. Kokio tik valgio užsigeidi, pasakai, katilas ir kiaura- 
samtis tuojau viską duoda. 

Kitą dieną tėvas sukvietė visus gimines ir kaimynus. 

Sūnus sako: 

— Aš jiems parodysiu, kokį daiktą turiu. 

Tėvas sako: 

— Neslėpk, parodyk! 

Kitą dieną susirinko giminės ir kaimynai, apie didžiulį sta- 
lą susėdo. Jaunikaitis katilą ir kiaurasamtį atnešė, į vidurį 
pastatė ir pasakė, kokio valgio svečiai pageidauja. Bet katilo 
nė ženklo. Tada sūnus dar garsiau sušuko. Bet ir šį kartą 
katilas jokio valgio nedavė. Sūnus susigėdo, o tėvas -ant jo 
supyko. Giminės ir kaimynai taip pat ėmė iš jo šaipytis. Tada 
jaunikaitis suprato, kad karavansarajaus šeimininkas katilą ir 
kiaurasamtį pakeitė. 

Kai antrasis sūnus išėjo iš tėvo namų, nuėjo pas vieną 
malūnininką ir įsiprašė mokiniu. Jaunikaitis buvo darbštus ir 
sumanus, todėl greitai malūnininko prielankumą pelnė. Po ku- 
rio laiko jis sako malūnininkui: 

— Leisk man eiti namo. Tėvo seniai nemačiau, pasiilgau. 
Noriu jį aplankyti. 

Malūnininkas sako: 

— Gerai. Tu man patikai. Per tą laiką sąžiningai ir uoliai 
dirbai, todėl aš tau duosiu asilą. Bet tu juo nejodinėk ir kro- 
vinių nenešiok. 

Jaunikaitis sako: 

— Tada kam man tą asilą duodi? 

Malūnininkas sako: 

— Tas asilas nepaprastas, jis stebuklingas. 

Jaunikaitis klausia: | 

— O kokius stebuklus jis daro? 

Malūnininkas sako: 

— Paimk audinio atraižą ir patiesk ant žemės, užvesk ant 
to audeklo asilą, pakelk dešinę ranką ir tris kartus pasakyk: 
„Eč či, meč či, latareč či“. Asilas subliaus, ir pabirs auksi- 
niai. | 

Jaunikaitis klausia: 

— Argi asilo pilve yra pinigų kalykla? 

Malūnininkas sako: 

— Daugiau nieko nežinau. Toks tas asilas yra. 

Jaunikaitis apsidžiaugė, pabučiavo savo mokytoją ir iš- 
keliavo namo. Pakelėje rado karavansarajų „Svečio malonu- 
mas". Asilą pririšo tvarte, pats įėjo į karavansarajų ir atsi- 
sėdo prie kitų keleivių. Kai atėjo vakarienės metas, jis vi- 
siems aplinkui pasakė: | 

— Visi esate mano svečiai. Aš jus vaišinu. 

Žmonės jam labai dėkojo. Jaunikaitis pašaukė šeimininką 
ir sako: 

— Tegul atneša mums visiems keptų vištų, kiaušinienės, 
medaus, lavašo ir saldaus pyrago. 

Karavansarajaus šeimininkas nuėjo ir viską ainešė, stebė- 
damasis, koks nutrūktgalvis taip išlaidauja. Paskui, kai visi ko 
norėjo ir kiek norėjo prisivalgė, šeimininkas atnešė sąskaitą. 
Kai šeimininkas paprašė pinigų, jaunikaitis sako: 

— Čia palauk, aš tuojau pinigus atnešiu. 

Manydamas, kad šeimininkas liko laukti, jaunikaitis nu- 
ėjo prie asilo, patiesė medžiagos atraižą, pakėlė ranką, pasa- 
kė burto žodžius, ir asilas pabėrė pinigus. Jaunikaitis pini- 
gus susirinko ir grįžo į karavansarajų. Bet jis nežinojo, kad 
šeimininkas slapta jį sekė. Vidurnaktį, kai visi miegojo, šei- 
mininkas nuėjo į savo tvartą, atvedė panašų asilą ir pastatė 
stebuklingojo vietoje. O jaunikaičio asilą nusivedė į savo tvar- 
tą. Rytą visi keleiviai ir jaunikaitis išėjo. Tos pačios dienos 
pavakare jis pasiekė namus. Tėvas su broliu jį pamatę atsi- 
džiaugti negalėjo. Tėvas klausia: 

— Kur tu buvai? Ką veikei? Ką mums lauktuvių parne- 
šeį? 

Sūnus sako: 

— Dirbau malūne, malūnininko amato išmokau. Lauktuvių 
jums asilą parvedžiau. 

Tėvas sako: 

— Asilą sau parsivedei. Galejai parnešti kokį daiktą, ku- 
ris čia retas būtų. Asilų ir taip gausu šiamne mieste. 

Sūnus sako: | 

— Čia ne paprastas asilas, o stebuklingas. Rytojui su- 
kviesk gimines ir kaimynus, aš parodysiu, ką tas asilas su- 
geba. 

Tėvas visus giminaičius ir kaimynus nuo didžiausio iki ma- 
žiausio sukvietė. Sūnus ėmė girti asilą. Paskui patiesė audek- 
lą, asilą atvedė. pakėlė ranką ir sako: „Eč či, meč či, latareč 
či“. Bet asilas nei bliauna, nei pinigus beria. Sūnus susigėdo, 
o tėvas supyko. Giminės ir kaimynai vėl ėmė šaipytis. Tada 
jis suprato, kad karavansarajaus šeimininkas jam asilą pa- 
keitė. 

Trečiasis sūnus, kai tėvas iš namų išvarė, nukeliavo į vie- 
ną miestą, įsitaisė tekintojo mokiniu. Pasiilgo trečiasis sū- 
nus savo brolių. Kai kas atkeliaudavo iš jo miesto, jis vis 
klausinėdavo, ar apie juos nebus ko girdėję. 

Kartą, kai tekintojo amato jau buvo išmokęs, jauniau- 
siasis siuvėjo sūnus atėjo pas savo mokytoją, pagarbiai nu- 
silenkė, žemę pabučiavo ir sako: 

— Meistre, išleisk mane namo. Tėvo pasiilgau, noriu jį 
aplankyti, kol dar amžinai akių neužmerkė. 

Tekintojas sako: . 

— Keliauk sau, tavo žodžiai mane sugraudino. Atminimui 
aš tau duosiu vieną daiktą. Štai imk tą maišelį. Jame yra 
vėzdas. 

Jaunikaitis sako: 

— Kam man tas vėzdas? 

Tekintojas sako: 

— Jeigu likimas taip lems ir vėzdo tau neprireiks, tada 
jis iš tikrųjų bus tau nereikalingas. Bet čia ne paprastas vėz- 
das. Jeigu atsidursi bėdoj ar norėsi teisybę apginti, uždėk 
ranką ant maišelio ir pasakyk: ,„„Vėzde, lįsk iš maišo!“ Kai 

vėzdas iš maišo išlįs, tu jam liepk, kad apkultų tą, kas tau 
skriaudą bus padaręs. 

Jaunikaitis apsidžiaugė ir iškeliavo. Jis, kaip ir jo du bro- 
liai, pusiaukelėj užėjo į karavansarajų „Svečio malonumas“. 
Įėjo, atsisėdo į kampą, šalia pasidėjo vėzdą, su žmonėmis žo- 
džiu persimetė. Žmonės aplink jį taip pat susirinko. Pamatė 
karavansarajaus šeimininkas, irgi prie jų atsisėdo. Jaunikai- 
tis sako: 

— Žmonės, šiame sasžūiojs tokių stebuklų ir keistų da- 
lykų būna, kad išgirdęs žado netenki. Štai yra toks katilas su 
kiaurasamčiu, iš kurio gali kokio tik širdis pageidauja valgio 
pasiimti. Sako, yra asilas, kuris bliauna ir auksines monetas 
žeria. Aš nemačiau, bet girdėjau. Arba štai tas maišas, kurį 
matote priešais. , 

Karavansarajaus šeimininkas apsidžiaugė ir galvoja: „Rei- 
kia tą maišą jam pakeisti." č 

Kai visi keliauninkai sugulė, šeimininkas atėjo prie jau- 
nikaičio, žiūri — tas miega po galva maišą pasidėjęs. Apsi- 
džiaugė ir tyliai taikosi ištraukti iš po galvos. .. 

O tas jaunikaits tik apsimetė miegančiu. Staiga jis uždė- 
jo ranką ant maišo ir sako: 

— Vėzde, lįsk iš maišo! 

Vėzdas išlindo iš maišo. Jaunikaitis sako: 

— Dabar apkulk tą menkystą. 

Karavansarajaus šeimininkas sako: 

— Apsirikau, nenoriu. 

Jaunikaitis sako: 

— Nieko tu neapsirikai. Dabar greitai atnešk katilą su 
kiaurasamčiu ir atvesk asilą. 

Šeimininkas sako: 

— Kokį katilą? Kokį asilą?. 

Jaunikaitis sako: 

— Tada, vėzde, dar vanok. 

Šeimininkas mato; kad vėzdas nepasigailės, ir sako: 

— Atiduosiu. 

Jaunikaitis sako: 

— Paskubėk! 

Jaunikaitis pasiėmė asilą, katilą su kiaurasamčiu ir va- 
kare iškeliavo namo. Rytą parėjo namo, pabeldė į duris ir 
įėjo. Tėvas pamatęs jį labai apsidžiaugė. Broliai irgi pralinks- 
mėjo. Visi susėdo. Tėvas ir sako: 

— Papasakok, kur buvai ir ką veikei? Ką lauktuvių man 
parnešei? 

Sūnus sako: 

— Buvau viename mieste, tekintojo amato išmokau. O 
lauktuvių tau vertingą daiktą parnešiau. 

Tėvas klausia: 

— Kas tas vertingas daiktas? 

Sūnus sako: 

— Vėzdas. 

Tėvas sako: 

— Negi aš pats nesugebu iš medžio šakos geros lazdos 
pasidaryti, kad man vėzdą parnešei? 

Sūnus sako: 

— Tokio vėzdo dar nesi matęs. Tas vėzdas man padėjo 
atgauti brolių asilą ir katilą su kiaurasamčiu. 

Tada sūnus ir papasakojo viską smulkiai, kaip buvo. Tė- 
vas ir broliai apsidžiaugė ir sako: 

— Dabar reikia tuos daiktus giminėms ir kaimynams pa- 
rodyti, kad nesakytų, jog meluojame. 

Vidurdienį tėvas gimines ir kaimynus sukvietė. Kai jie 
susirinko, vyriausiasis sūnus pastatė katilą su kiaurasamčiu, 
visus sočiai pavaišino. Paskui vidurinysis brolis patiesė au- 
deklą ir atvedė asilą. Šis subliovė ir pažėrė aukso monetų. 
Visi linksminosi ir šoko, o vakare išsiskirstė namo. 

Išitą vakarą, kai tėvas su sūnumis vieni buvo, apie viską 
kalbėjosi, vyriausiasis sūnus sako: | 

— Tėve, aš namuose irgi kai ko nematau. Kur yra ožka? 

Tėvas šiek tiek susigėdo ir sako: 

— Taip, ta velnio sėkla kaip į vandenį įkrito. Aš jai at- 
silyginau, galvą nuskutau ir kailį išpėriau. O ji pabėgo. 

O buvo taip. Skustagalvė ožka leidosi bėgti, bėgo bėgo, 
nubėgo į dykumą ir pasislėpė lapės oloje. Lapė pareina, žiū- 
ri — olos gilumoje dvi akys žiba ir į ją įdėmiai žiūri. Lapė iš- 


9. Persų pasakos 129 


sigando ir leidosi bėgti. Bėgo bėgo ir sutiko mešką. Meška 
klausia: 

— Šeiche lape, kur bėgi? 

Lapė sako: 

— Pareinu namo, žiūriu — kažkoks keistas žvėris mano olo- 
je įsitaisęs. 

Meška sako: 

— Eime ir išvarykime jį lauk. 

Kai nuėjo prie olos, pamatė tamsoje akis žibant, meška 
irgi išsigando ir leidosi bėgti. Bėga bėga abu su lape ir su- 
tinka širše. Širšė pamatė lapę su meška bėgančias ir klausia jų: 

— Kur taip skubate? 

Lapė ir meška viską papasakojo. Tada širšė sako: 

— Nuveskite mane prie to piktadario, aš teisybę apginsiu. 

Lapė su meška sako: 

— Mes tos baidyklės taip išsigandome, kad žodžio ištar- 
ti negalėjome. O ką tu ketini daryti? 

Širšė sako: 

— Pipiras mažas, bet kartus. 

Lapė ir meška žeme bėga, širšė oru skrenda. Atbėgo, at- 
skrido prie lapės olos. Lapė su meška drebėdamos iš baimės 
sustojo prie angos. Širšė pasišiaušė, apsuko ratą ore, nutū- 
pė ožkai ant skustos galvos ir stipriai įgėlė. Kai ožkos gal- 
va pradėjo kaisti, ji subliovė, puolė lauk iš lapės olos, kaip 
vėjas nukūrė į dykumą ir atsigulė, kad žmonės nesuprastų, 
kas atsitiko ir kur ji nubėgo. Siuvėjo sūnūs garsiai nusikva- 
tojo, o tėvas sako: į 

— Šiaip ar taip, mes jai atkepėme. O jūs, vaikai, to vėzdo 
vertę dar pajusite. 

Taip pasaka baigiasi. Viršuje — rūgpienis, apačioje — du- 
gas, mūsų pasaka pramanyta. Viršuje — dūgas, apačioje — 
rūgpienis, mūsų pasaka tikra. 

VYKĖLIS IR NEVYKĖLIS 


Nežinia, ar Buvo taip, ar nebuvo, tačiau taip dievas lėmė, 
kad viename mieste gyveno teisingas, doras ir nuoširdus žmo- 
gus, pramintas Vykėliu. Kartą jis sumanė po pasaulį pasidai- 
ryti ir ėmė ruoštis kelionėn. Juk seni žmonės sako, kad ke- 
liauti po pasaulį yra didelė palaima. 

Žmogus nusipirko arklį, daiktų, reikalingų kelionei, viską 
susidėjo į kelionmaišį, prisirišo jį prie balno, atsisveikino su 
namiškiais ir iškeliavo pro miesto vartus. Vos išjojo į lau- 
kus, pamatė kitą raitelį jojant. Žmogus prijojo prie jo, pa- 
sisveikino, pasiteiravo, kur šis keliauja. Sužinojo, kad tasai 
raitelis irgi keliauti susizucs:. Žmogus apsidžiaugė, kad tu- 
rės draugą. Kelias ilgas, sun. -5, vis linksmiau dviese. 

Žmogus klausia: 

— Kuo tu vardu. 

Raitelis jam sako: 

— Nevykėlis. 

Žmogus sako: 

— Tokio vardo nėra. 

Raitelis sako: 

— Ką padarysi, tokį vardą tėvas su motina man davė. 
Žmonės irgi manė taip vadina. O kuo tu vardu? 

— Mano vardas — Vykėlis. | 

Joja joja juodu ir prijoja medį ant šaltinio kranto. Žiū- 
ri — geras pavėsis. Vykėlis sako: 

— Čia gera vieta, lipame nuo arklių ir pavalgome. 

Nevykėlis sako: “ 

— Gerai, sutinku. 

Abu nulipo nuo arklių. Nevykėlis sako: 

— Dabar mudu esame kelionės draugai. Tu padėk viską, 
ką turi valgomo, abu pavalgysime, 6 kai tavo maistas pasi- 
baigs, tada aš duosiu. 

Vykėlis sako: 

— Gerai, taip ir padarykime. 

Keletą dienų Vykėlis su draugu dalijosi maistu, kol vie- 
ną dieną viską pabaigė. 

Atėjo eilė Nevykėliui duoti maistą. Vykėlis tikėjosi, kad 
draugas savo paviržiu su juo pasidalins, todėl visada prie 
savo valgio jį kvietė. Kai atėjo pietų metas, Nevykėlis nulipo 
nuo arklio visai nekreipdamas dėmesio į Vykėlį, nuėjo prie 
šaltinio, atsisėdo ant kranto ir valgo. Vykėlis buvo labai iš- 
alkęs ir ištroškęs, jis sako Nevykėliui: 

— Bičiuli, mes ne taip buvome susitarę. 

Nevykėlis sako: 

— Nesuprantu, ko tu nori. Juk aš elgiuosi labai išmin- 
tingai. Jeigu su tavim dalinsiuosi maistu, mano atsargos grei- 
tai baigsis. Tada man reikės alkanam būti. 

Vykėlis nusiminė ir sako: 

— Dabar, kai pamačiau, k:'!-- 'u esi, su tavim toliau ne- 
keliausiu. Aš josiu savo keliais 

Vykėlis apsisuko ir nuioic ; kitą pusę. Jojo jojo, prieš 
saulėlydį prijojo malūną. Arkjųį paleido pievoje, pasiėmė ke. 
lionmaišį ir nuėjo į malūną nakvynės. Įėjo, apsidairė, pamatė 
sandėliuką, o ten — girnas. Nuėjo ir atsigulė už tų girnų, o 
kelionmaišį pasidėjo po galva. Vidurnaktį pabudo. girdi kaž- 
kokį bruzdesį. Atsikėlė, apsidairė,— ir ką jis mato! Į malūną 
liūtas, leopardas, vilkas ir lapė beatsėliną. Iš pradžių Vykėlis 
labai nusigando ir nusiminė, bet paskui apsidžiaugė, kad vi- 
dury malūno nepasiliko, o įėjo į sandėliuką. 

Liūtas sako: 

— Bičiuliai! Čia žmogaus kvapas. 

Leopardas sako: 

— Ką tu kalbi. Ar žmogus drįstų čia koją įkelti? 

Vilkas sako: 

— O kad čia Žmogus ateitų, kaip būtų malonu. 

Lapė sako: 

— Ne, žmogus ne toks kvailas, kad čia miegotų. Juk čia 
apačioje vanduo teka. 

Liūtas sako: 

— Bičiuliai! Tada tegul kiekvienas pasako kokią naujieną 
yra sužinojęs. 

Leopardas sako: 

— Ant šio malūno stogo pora pelių turi olą. Toje oloje 


132 


po pūkais yra auksinių monetų krūva. Kai būna graži naktis, 
iš tos olos pelės pinigus išneša, paskleidžia ir vėdina iki auš- 
ros. Kai pradeda aušti, pinigus suneša atgal į olą. 

Kai leopardas baigė pasakoti, vilkas sako: 

— Šio krašto šacho duktė išprotėjo. Šachas paskelbė, kad 
"tas, kas jo dukterį išgydys, pusę visų jo turtų gaus ir duk- 
terį už žmoną. Kad ir kiek išminčių bandė gydyti, nieko ne- 
padėjo, nes nė vienas negali atspėti nuo ko ji susirgo. 

Liūtas sako: 

— O kaip ja galima išgydyti? 

Vilkas sako: 

— Už pusės farsango nuo čia piemuo didelę avių kaime- 
nę gano. Jis turi vikrų ir gudrų mylimą šunį. To šuns sme- 
genimis ir galima išgydyti šacho dukterį. 

Kai vilkas savo kalbą baigė, lapė sako: 

— Už farsango nuo šio malūno yra griuvėsiai. Senovėje 
ten buvo šachų rūmai. Po tais griuvėsiais paslėptas didžiulis 
lobis -- septyni ąsočiai aukso ir brangakmenių. 

Žvėrys išpasakojo naujienas ir išbėgiojo savo keliais. Kai 
žvėrių neliko, Vykėlis dar truputį palaukė, paskui išlindo iš 
už girnų, užlipo ant malūno stogo, žiūri — iš tikrųjų dvi pe- 
lės aukso pinigus paskleidusios vėdina. Vykėlis paėmė ak- 
menį, paleido į vieną pelę ir pataikė jai į koją. Pelė nusigando 
ir nušlubavo į savo olą, o iš paskos nubėgo ir antroji. Vykė- 
lis susirinko visas aukso monetas, susidėjo į kelionmaišį, o 
rytą išėjo į dykumą ieškoti piemens. 

Žiūri — iš tikrųjų yra taip, kaip vilkas pasakojo. Piemuo 
gano avių kaimenę, ir aviganis šuo šalia laksto. Vykėlis pri- 
artėjo prie piemens, pasisveikino ir sako: 

— Brolau, ar neparduotum šuns? 

Piemuo sako: 

— Ne, jis yra mano geriausias draugas, avių kaimenę man 
padeda ganyti, saugo mano gyvybę ir palapinę. Aš jį labai 
myliu, jau daug metų jis man tarnauja. 

Vykėlis sako: 

— Gerai sumokėsiu. Už pinigus galėsi nusipirkti, ką no- 
rėsi. 

Kai piemuo išgirdo pinigus minint, pasidarė sukalbames- 
nis ir sako: | 

— (Gerai, o kiek žadi duoti? 

Vykėlis sako: 

— Tiek, kiek paprašysi. 

Piemuo sako: 

— Norėčiau penkiasdešimt auksinių. 

Vykėlis sako: 

— Gerai, duosiu penkiasdešimt. 

Piemuo sako: 

— Tad imk. 

Vykėlis sumokėjo piemeniui penkiasdešimt auksinių. pa- 
ėmė šunį už kaklasaičio ir nuėjo miesto vartų linkui. Įėjo į 
„miestą, mato, kad visi žmonės liūdni vaikščioja. Vykėlis klau- 
sia: 

— Žmonės, kodėl jūs tokie liūdni? 

Vienas žmogus sako: 

— Štai jau kelios dienos kaip šacho duktė išprotėjo. Kad 
ir ką darė, kad ir kaip gydė, niekas nepadėjo. Šachas pa- 
skelbė visiems valdiniams gedulą. 

Vykėlis klausia: 

— O kodėl išminčiaus nepakvietė? 

Žmogus sako: 

— Tegul viešpats atleidžia tavo tėvui už nuodėmes, ne 
vienas išminčius buvo atvykęs, bet nieko nepadėjo. 

— Kodėl? — klausia Vykėlis. 

— Kadangi išminčiai nežino, nuo. ko šacho duktė susir- 
go. O tiems, kas ėmėsi dukterį gydyti ir neišgydė, šachas 
liepia galvas nukapoti,— sako žmogus. 

Vykėlis sako: 

— Pasakyk šachui, kad aš ateisiu jo dukters gydyti. 

Žmogus sako: | 

— Ar nori, kad tavo motina netektų sūnaus? 

Vykėlis sako: 

— Ko tu manim rūpiniesi? Šachui pasakyk, kad aš atei- 
siu jo dukters gydyti. 

Žmogus tą naujieną pranešė šachui. 

Vykėlis nuėjo į rūmus ir sako tarnams: 

— Pasakykit šachui, kad atėjo išminčius jo dukters gy- 
dyti. 

Tarnai nuėjo ir pasakė šachui. Tas atėjo ir sako Vykėliui: 

— Jeigu mano dukterį išgydysi, gausi ją už žmoną ir pusę 
visų mano turtų, jeigu neišgydysi — galva lėks nuo pečių. 

Vykėlis apsidžiaugė ir sako: 

— Pasaulio centre, aš sutinku. 

Vykėlis apžiūrėjo šacho dukterį ir sako: 

— Paruoškite karštą: vonią ir atneškite dubenėlį karvės 
pieno. 

Tuojau buvo paruošta karšta vonia, atneštas pienas. Tada 
Vykėlis nuėjo, užmušė šunį, išėmė jo smegenis, atsinešęs su- 
maišė su pienu ir įtrynė šacho dukters kūną. Kol jis trynė 
vaistais šacho dukters kūną, ta po truputį pradėjo atgauti 
protą, pagaliau ir visai pasveiko. Žvilgtelėjo ji į Vykėlį ir 
klausia: 

— Ką tas svetimšalis čia veikia? 

Vykėlis apsidžiaugė, nuėjo pas šachą ir sako: 

— Jūsų šviesybe, duokite žadėtąjį atlyginimą. jūsų duktė 
pasveiko. 

Šachas ir visi miesto gyventojai tiesiog nušvito iš džiaugs- 
mo. Šachas liepė išpuošti miestą, o septintąją dieną iškėlė 
Vykėlio ir savo dukters vestuves, padovanojo jam pusę sa- 
vo turtų. 

Kitą dieną Vykėlis išėjo ieškoti griuvėsių, apie kuriuos la- 
pė kalbėjo. Atkasė žėmę, išėmė ąsočius su brangenybėmis, čia 
pasistatydino rūmus, o tą vietą savo medžioklės plotais pa- 
vertė. 

Šachas neturėjo sūnaus, todėl sumanė Vykėlį savo įpėdi- 
niu padaryti. Vieną dieną Vykėlis su keliais tarnais iškelia- 
vo medžioti. Pamatė jis priešais atjojantį raitelį, įsižiūrėjo ir 
pažino, kad Nevykėlis joja. Nevykėlis prijojo, žiūri, Vykė- 
lis naujutėlaičiais drabužiais apsirengęs, žirgas auksu siuvi- 
nėtu užtiesalu apdengtas, batai šagrenės odcs. per dvidešimt 
žingsnių jį tarnai apsupę. Nevykėlis sako: 

— Bičiuli, iš kur taip praturtėjai? 

Vykėlis viską jam smulkiai papasakojo. Kai Nevykėlis 
išgirdo tokius jo žodžius, jį apėmė pavydas. Nuėjo į tą ma- 
lūną, kur Vykėlis buvo užklydęs. Nevykėlis irgi atsigulė už 
girnų ir laukia. Vidurnaktį žiūri — ateina liūtas, leopardas, vil- 
kas ir lapė. Liūtas sako: 

— Bičiuliai, čia žmogumi kvepia. O dabar kiekvienas te- 
gul papasakoja naujienas. 

Leopardas sako: 

— Naujienos nepabėgs. Aš noriu ką kita pasakyti. Jau tų 
dviejų pelių, apie kurias aš kalbėjau, kad jų urve po pūkais 
aukso monetos guli, ant stogo nėra. Šiandien mačiau jų liz- 
dą išdraskytą. Matyt, tai padarė žmogus, kuris buvo pasislė- 
pęs už girnų. 

Liūtas nuliūdo. 

Vilkas sako: 

— Keistas dalykas, per tą laiką piemens šuo dingo. 

Tą šunį iš piemens vienas žmogus nupirko, užmušė jį ir sme- 
genis išėmė. 

Liūtas dar labiau nuliūdo. 

Lapė sako: 

— Aną kartą aš pasakojau, kad yra griuvėsiai ir kad juo- 
se yra šachų lobiai. Nė dešimt dienų dar nepraėjo. o jų vie- 
toje rūmai pastatyti. 

"Liūtas sako: 

— Vadinasi, čia buvo žmogus ir mūsų kalbą girdėjo. 

Aš juk tada sakiau, kad užuodžiu žmogaus kvapą, o jūs gin- 
čijote, kad jokio žmogaus nėra. Dabar aš irgi žmogų užuo- 
džiu. Tu, lape, iš visų čia esančių žvėrių vikriausia esi. Eik 
pažiūrėti. 

Lapė nuėjo ir ištraukė iš už girnų Nevykėlį. Sako: 

— Bičiuliai, dabar aišku, kad jis ir buvo. 

Nevykėlis žado neteko. 

Liūtas sako: 

— Leoparde, tu esi žinovas, pažiūrėk, koks čia Žmogus. 

Leopardas pažiūrėjo ir sako: 

— Jis — svetimšalis ir pasigailėjimo nenusipelno. 

Liūtas sako: 
— Tada jo likimas išspręstas. 
Žvėrys jį pagriebė ir suplėšė į kąsnelius. 


| 
LAIMĖS PAUKŠTIS 


Seniai, labai seniai gyveno žabų pardavėjas. Jis turėjo 
žmoną ir du sūnus. Vieno sūnaus vardas buvo Sedas, o ant- 
ro — Sajidas. Žabų pardavėjas dieną išeidavo į stepę, pasi- 
rinkdavo žabų, nunešdavo į miestą, parduodavo ir gyvendavo 
iš tų pinigų. 

Vieną dieną žmogus pririnko žabų, nunešęs į miestą par- 
davė, o už gautus pinigus nupirko duonos ir kitokio maisto 
žmonai ir vaikams. Grįždamas namo sutiko elgetą. Žabų par- 
davėjui pagailo elgetos ir atidavė viską jam, o pats tuščio- 
mis rankomis eina namo. Žmona pamatė, kad vyras tuščiomis 
rankomis grįžta, nusiminė ir klausia: 

— Ar šiandien nieko neuždirbai? 

Žabų pardavėjas sako: 

— Kodėl neuždirbau? 

Žmona sako: 

— O kad tuščiomis rankomis parėjai. 

Žabų pardavėjas sako: 

— Viską, ką uždirbau, elgetai atidaviau. 

Žmona sako: 

— Gerą darbą padarei. Lipk ant refo', dulkes nuvalyk ir 
paieškok, gal jechdane* rasi gabaliuką sudžiūvusios duonos 
ar keško 3, 

Žabų pardavėjas užlipo, nušluostė dulkes, rado porą gaba- 
liukų sudžiūvusios duonos, ją išmirkė vandenyje, visi ją ir 
suvalgė. 

Kitą dieną žmogus vėl išėjo žabų rinkti. Prisirinko žabų, 


„Refas -—— niša sienos viršuje, kur laikomi namų apyvokos daiktai. 
Jechdanas -— aksomu aptraukta skrynelė daiktams laikyti. 
*Keškas — Gviovintas rūgpienis. 

pusę jų pasidėjo oloje, o likusius nunešė į miestą. Džiaugėsi, 
kad kitą dieną nereikės vargti, žabų rinkti. 

Kitą rytą žmogus nuėjo į stepę prie olos savo žabų pasi- 
imti, žiūri — jo žabai sudeginti, o pelenuose gražus paukštis 
tupi. Žmogus pasiėmė paukštį ir eina namo, parneš jį vai- 
kams pažaisti. Tam paukščiui virtuvėje šiltą ir minkštą liz- 
dą padarė. Kai paukštį parsinešė, po poros dienų žabų par- 
davėjo žmona nuėjo į virtuvę eškenės ! virti. Virtuvėje visa- 
da būdavo tamsu, o dabar žiūri — pro plyšį iš virtuvės švie- 
sa sklinda ir kažkas blizga. Įeina į virtuvę, mato — kiaušinis 
švyti. Suprato, kad tą kiaušinį paukštis padėjo. Paėmė, o 
kiaušinis gryno aukso. Moteris apsidžiaugė. nubėgo vyrui 
kiaušinio parodyti. 

Kitą dieną paukštis vėl padėjo kiaušinį. Žabų pardavėjas 
daugiau į stepę žabų rinkti nėjo. Sako: 

— Kam aš be reikalo vargsiu, prakaitą liesiu, žabus rink- 
siu už kelis skatikus, geriau to paukščio kiaušinį parduosiu 
ir turėsiu pinigų. | 

Žabų pardavėjas pasiėmė kiaušinį, nunešė į turgų auksa- 
kaliui Šamevanui. Auksakalys paėmė kiaušinį, davė žabų 
pardavėjui šimtą tumanų. Tasai apsidžiaugė, nupirko sau, 
žmonai ir vaikams visko, ko tik širdis geidė, parnešė namo. 

Po kiek laiko vėl pinigų pritrūko. Nunešė jis Šemevanui 
antrą kiaušinį. Šemevanas nustebo — iš kur tas žabų parda- 
vėjas aukso kiaušinių gauna? Žabų pardavėjas sako: 

— Stepėje vienoje oloje radau paukštį. 

Šemevanas klausia: 

— Kas per paukštis? 

Žabų pardavėjas jam ir parodė paukštį. Šemevanas sako: 

— Čia laimės paukštis. Kas suvalgys to paukščio galvą, 
taps šachu. Kas suvalgys to paukščio širdį ir kepenis, kiek- 
vieną naktį po savo pagalviu po šimtą ašrafių ras. 

Šemevanas suka galvą, kaip čia tą paukštį iš žabų parda- 
vėjo išvilioti. O tuo metu žabų pardavėjas sumanė po pasau- 


'Eškenė — tokia sriuba. 

lį pasidairyti. Paliko žmonai paukštį ir vaikus, ir leidosi į ke- 
lionę. O Šemevanas nuėjo pas burtininkę ir sako: 

— Jeigu tu padarysi taip, kad aš susitikčiau su žabų par- 
„davėjo žmona, duosiu tūkstantį ašraiių. 

Senė sako: 

— Gerai, padarysiu. 

Senė nuėjo į žabų pardavėjo namus ir beldžia į duris. Ža- 
bų pardavėjo žmona atidaro duris, žiūri — prie durų senė sto- 
vi. Klausia jos: 7 

— Močiute, ko reikia? 

Senė sako: 

— Moterėle, ėjau pro šalį ir užėjau pas tave, sakau, gurk- 
šnelį vandens išgersiu. 

Žabų pardavėjo žmona sako: 

— Prašom. 

Ir įleido senę į kambarį, atnešė iš šulinio vandens ir pa- 
davė. Senė atsigėrė, pasiteiravo ar sveiki, pasaldžialiežuvia- 
vo ir klausia: 

— O kieno žmona būsi? 

Moteris sako: 

— Mano vyras žabų pardavėjas. 

Senė sako: 

— Oi kaip tau nepasisekė. Tokia graži ir miela moteris, 
O Vyras žabų pardavėjas? Mašala'! Mašala! Tu graži kaip sau- 
lutė, tau reikia vyro tokio pat jauno kaip ir tu, su vardu ir 
padėtim, turtingo. Kaip gali gyventi su tokiu? Seni žmonės 
teisybę sako, kad vynuogių saldumas gimdo godumą. 

Žabų pardavėjo žmona sako: 

— Iš kur aš gausiu kitą vyrą? Tokį man likimas skyrė. 

Senė sako: 

— Na, ką tu. Spjauk į jį. Aš tau tokį vyrą surasiu, kad 
atsidžiaugti negalėsi. 

Trumpai kalbant, senė taip pristojo prie tos moters, taip 
ėmė girti Šemevaną, kad tai visai galvą susuko. Senė nupa- 
sakojo, kad Šemevanas irgi ją labai pamilęs, dėl jos iš pro- 


'Mašala — toks burtažodis nuo blogos akies. 

to kraustosi, įmanydamas jai kojas bučiuotų. Pagaliau senė 
įkalbėjo žabų pardavėjo žmoną, kad ji kokį vakarą pasikvies- 
tų Šemevaną į svečius ir iškeptų jam tą: nelemtą paukštį. 

Ir štai vieną vakarą Šemevanas susiruošė eiti pas ją į sve- 
čius. Žabų pardavėjo žmona papjovė paukštį, iškepė ir pa- 
vožė virtuvėje po pintine. Prieš saulėlydį iš mokyklos parė- 
jo sūnūs — Sedas su Sajidu. Juodu buvo išalkę, nuėjo į vir- 
tuvę, žiūri — po pintine keptas paukštis. Visą paukštį valgy- 
ti pabijojo, kad motina nesibartų, tai vienas suvalgė paukš- 
čio galvą, o antras širdį ir kepenis. 

Vakare linksmas ir besišypsantis Šemevanas atėjo pas ža- 
bų pardavėjo žmoną. Pasisveikinęs ir pasiteiravęs apie svei- 
katą tarė: 

— Pirma suvalgykime keptą paukštį, nes labai esu išalkęs. 

Žabų pardavėjo žmona nuėjo į virtuvę, paėmė paukštį, su 
padėklų nunešė į kambarį, padėjo Šemevanui ir sako: 

— Vardan  mielaširdingiausio ir  gailestingiausio alacho, 
prašom valgyti. 

Šemevanas pirmiausia norėjo suvalgyti galvą, širdį ir ke- 
penis. Bet žiūri — nėra nei galvos, nei širdies, nei kepenų. Še- 
mevanas klausia žabų pardavėjo žmoną: 

— Ar tas paukštis galvos, širdies ir kepenų neturėjo? Kur 
jie yra? | 

Moteriškė sako: 

— Nežinau. Eisiu pažiūrėti, tikriausiai vaikai suvalgė. 

Moteriškė išėjo į kiemą paklausti vaikų, ar jie iš tikrųjų 
paukščio galvos, širdies ir kepenų nebus suvalgę. Bet vaikai 
iš baimės nieko nepasakė, tik galvas nuleido. Moteriškė sup- 
rato, kad vaikai paukščio galvą, širdį ir kepenis suvalgė, už- 
drožė ranka kelis kartus jiems per nugaras ir nuėjo į kamba- 
Iį. Sako: 

— Vaikai be piktos valios suvalgė paukščio galvą, širdį ir 
kepenis. Dabar valgyk, kas yra. Svarbu, kad šlaunys ir krūti- 
nė yra. 

Šemevanas sako: | 

— Tu nežinai, kad svarbiausia yra paukščio galva, širdis 

ir kepenys. Atvesk vaikus, perpjausime jiems pilvus ir išim- 
sime paukščio galvą, širdį ir kepenis. 

Moteriškė sako: 

— Tegul bus taip. 

Moteris išėjo vaikų pakviesti: Apžiūrėjo kambarį, kie- 
mą, —o jų nė kvapo. Apėjo visur — ir virtuvę, ir rūsį, išvie- 
tę — niekur nėra. Grįžo į prieškambarį, žiūri — namo durys 
atidarytos, suprato, kad vaikai pabėgo. Moteriškė grįžo pas 
Šemevaną ir sako: 

— Vaikai pabėgo. 

Šemevanas įsiuto, net paukščio nevalgė. Moteriškė pra- 
dėjo aimanuoti, kad keptas paukštis niekais nueis. Šemeva- 
nas sako: 

— Keista ir nesupratinga esi moteris. Aš atėjau paukščio, 
o ne tavęs. 

Šemevanas ir žabų pardavėjo žmona susiginčijo. Supykęs 
auksakalys perdūrė jai pilvą. Moteriškė ėmė šaukti. Išgirdę 
jos šauksmą atbėgo kaimynai ir nugalabijo Šemevaną. 

Tuo tarpu, kai Šemevanas su motina tarėsi perpjauti Sedo 
ir Sajido pilvą, vaikai viską girdėjo ir iš baimės leidosi bėg- 
ti. Išėjo iš miesto ir patraukė į dykumą. Ėjo iki pat aušros. 
Priėjo upelį, kurio pakrantėje augo keletas medžių. Juodu 
taip buvo pavargę, kad tuojau ir užmigo. Kai saulės kraštas 
pasirodė ir juodu šiek tiek numigę buvo, pabudo ir pamatė, 
kaip du balandžiai medyje nutūpė. Vienas balandis sako: 

— Mielas broleli. 

Antrasis sako: 

— Taip, mielas broleli. 

Pirmasiš sako: 

— Štai tuodu broliai, kur po medžiu miega, laimės paukš- 
čio galvą, širdį ir kepenis suvalgė. Tas, kur paukščio galvą 
suvalgė, šachu taps, o tam, kuris paukščio širdį ir kepenis su- 
valgė, kiekvieną naktį po galva po šimtą ašrafių atsiras. 

Sedas ir Sajidas girdėjo paukščių kalbą. Kai po kiek lai- 
ko Sajidas atsikėlė, žiūri — po jo galva maišelis su šimtu aš- 
rafių guli. Sajidas apsidžiaugė ir sako: 

— Broliuk, pasirodo, balandžiai teisybę kalbėjo. Tu taip 
pat šachu tapsi. 

Broliai linksmai patraukė toliau. Ėjo ėjo ir priėjo kryžke- 
lę, o prie jos stovi akmeninis stulpas, ant kurio užrašyta: 
„Jeigu du žmonės iš čia vienu keliu eis, mirtį pasirinks, jeigu 
kiekvienas skirtingu keliu eis, tikslą pasieks.“ 

Sedas ir Sajidas perskaitė užrašą ir labai nusiminė. Apsi- 
kabino, apsiverkė. vienas kitą pabučiavo, palinkėjo vienas 
kitam laimingos kelionės ir nuėjo kiekvienas savo keliu. 

Sedas ėjo keletą dienų ir naktų ir vieną rytą priėjo mies- 
tą. Žiūri — visi miesto gyventojai nuo didžiausio iki mažiau- 
sio susirinkę prie miesto vartų šurmuliuoja. Sedas priėjo ar- 
tyn ir klausia vieno žmogaus: 

— Brolau, kodėl visi čia susirinkę? 

Žmogus pasižiūrėjo į Sedą ir sako: 

— Matyt, tu ne šio krašto gyventojas? 

Sedas sako: 

— Ne, aš iš toli atkeliavau. 

Žmogus sako: 

— Prieš keturias dienas mirė mūsų šachas. Pagal paprotį 
tris dienas privalome gedėti. Ketvirtą dieną paskelbiamas 
naujas šachas, visi gyventojai nusimeta gedulo drabužius ir 
septynias dienas linksminasi. O šiandien žmonės susirinko 
paklausyti, kas bus paskelbtas nauju šachu. Šachu skiriamas 
tas, kam ant galvos nutupia balandis. 

Staiga į orą pakilo pulkas balandžių. Vienas nusileido 
Sedui ant galvos. Minia ėmė šaukti ir sveikinti jį. Tada atėjo 
palyda ir pagarbiai nuvedė Sedą į šacho rūmus, uždėjo ant 
galvos karūną ir pasodino į sostą. 

O dabar palikime Sedą ir pažiūrėkime, kas atsitiko Saji- 
dui. | 

Sajidas ėjo ėjo ir priėjo miestą. Tame mieste stovėjo aukš- 
tas rūmas, o šalia jo — būrys gražių jaunikaičių pelenuose sė- 
dėjo. Sajidas priėjo prie vieno iš jų ir klausia: 

— Berneli, kieno čia rūmai? Kodėl jūs pelenuose  sėdite? 

Tasai sako: 

— Šie rūmai yra mūsų šacho dukters Delaramos. Ji tokia 


143 


graži, kad visoje šalyje kitos tokios nerasi. Kiekvienas, kas 
nori ją pamatyti, privalo kas vakarą po šimtą ašrafių duoti. 
Mes viską, ką turėjome, atidavėme, o ji į mus dėmesio nekrei- 
pia, Todėl iš meilės ir nevilties pelenuose sėdime. 

Sajidas galvoja: „Juk aš kiekvieną naktį po galva šimtą 
ašrafių randu. Būtinai turiu pamatyti tą mergelę, kuriai gro- 
žiu lygios nėra. Per savaitę aš ją kaip nors pamatysiu.“ Saji- 
das nuėjo prie rūmų ir paprašė tarnų pasakyti, kad jis irgi 
atkeliavo gražuolės pažiūrėti. Tarnai pranešė šacho dukteriai, 
kad atkeliavo naujas jaunikaitis. Toji liepė įleisti jį į rūmus. 
Sajidas nuėjo į rūmus ir nustebo — visos kambario sienos ir 
lubos buvo veidrodžiais išklotos. Netrukus čia atėjo šacho 
duktė Delarama. 


Vakare tarnai padavė vakarienę, atnešė šerbeto. Po vaka- 
rienės Sajidas su Delarama šoko, deklamavo, griežė saza, kol 
atėjo laikas miegoti. | 

Delarama jam paskyrė keturiasdešimt tarnaičių. Liepė 
joms prie svečio visą naktį pasikeičiant budėti. O kai Sajidas 
pabus, tarnaitės tegul išeina, pas Sajidą ateis Delarama. 

Keturiasdešimt naktų Sajidas Delaramos rūmuose buvo ir 
vis negalėjo į ją atsižiūrėti. Kiekvieną rytą Sajidas šimtą aš- 
ralių iš po pagalvės niekam nematant paimdavo, nunešdavo 
ir Delaramai atiduodavo. Delarama stebėjosi, iš kur tas jau- 
nikaitis tiek pinigų ima. Matyt, galvoja, jis laimės paukščio 
širdį ir kepenis valgė. Delarama sumanė gudrybę. 

Keturiasdešimt pirmą vakarą stalą turtingai padengė, se- 
no vyno ąsotį pastatė ir ėmė raginti Sajidą gerti. Sajidas ne- 
atsispyrė ir nusigėrė. Tada Delarama smogė jam į pilvą, kad 
jisai laimės paukščio širdį ir kepenis išspjautų. (O kai šis iš- 
spjovė, pasiėmė laimės paukščio širdį ir kepenis, o Sajidą pa- 
guldė. Rytą Sajidas atsibunda, žiūri po pagalve, o ten nė vie- 
no ašralio. Suprato, kad ant jo galvos nelaimė užgriuvo. Bet 
apie tai jis niekam neprasitarė. Sajidas atsikėlė ir išėjo ne tik 
iš Delaramos rūmų, bet ir iš miesto. Kelias dienas nusiminęs 
klajojo po dykumą ir pagaliau priėjo kitą miestą. Žiūri — trys 
jaunikaičiai stumdosi. Sajidas priėjo prie jų ir klausia: 

| — Kas atsitiko? 

* Jaunikaičiai sako: 
1 — Mes esame trys broliai. Niekaip negalime pasidalinti 
tėvo palikimo. Dėl dievo meilės, padėk mums turtą pasidalinti. 

Sajidas klausia: 

— O kas jūs esate? 

Jaunikaičiai sako: 

— Mes esame Šemevano sūnūs. 

Sajidas klausia: 

— O kas jūsų tėvui atsitiko? 

Jaunikaičiai sako: 

— Mūsų tėvas nuėjo. pas žabų pardavėjo žmoną laimės , 
paukščio galvos, širdies ir kepenų valgyti. Bet juos buvo su4 
valgę žabų pardavėjo sūnūs. Tad mūsų tėvas ir sako žabų 
pardavėjo žmonai: „Vaikų pilvus perpjauk, išimk paukščio 
galvą, širdį ir kepenis, o aš suvalgysiu.“ Žabų pardavėjo žmo- 
na nuėjo vaikų ieškoti, o tie pabėgo. Tėvas supyko ir perdū- 
rė žabų pardavėjo žmonai pilvą. Bet moteris pradėjo šaukti, 
atbėgo kaimynai ir nugalabijo mūsų tėvą. 

Sajidas sako: 

— Tegul dievas jam atleidžia, pagaliau gėris nugalėjo. 
Dabar sakykite, dėl ko pešatės? 

Jaunikaičiai sako: 

— Dėl kilimėlio, kelionmaišio ir dėl dažų antakiams. 

Sajidas sako: 

— Neverta dėl to peštis. 

Jaunikaičiai sako: 

— Tu apie juos nieko nežinai. Tie daiktai neapsakomai 
vertingi. Kai ant kilimėlio atsisėdi ir pasakai: „„Šachui Solei- 
manui paliepus, nunešk mane ten ir ten“, — tuojau ir atsidu- 
ri, kur nori. Kelionmaišiui reikia pasakyti:,Šachui Soleima- 
nui paliepus, duok man tokio ir tokio valgio“, — ir tuojau, 
ko pageidauji gauni. O kai dažais antakius apvedi, žmonės 
tavęs nemato. 

Sajidas sako: 

— Visi" daiktai turi atitekti tam iš jūsų, kas greičiausias 

ir vikriausias. Štai aš mesiu akmenį. Kas greičiau nubėgs prie 
akmens ir jį atneš, to ir bus visi daiktai. 

Broliai sutiko. Sajidas sukaupė visas jėgas ir sviedė akme- 
nį į dykumą. Kai broliai nubėgo ieškoti akmens, Sajidas pa- 
siėmė kelionmaišį ir dažus antakiams, atsisėdo ant kilimėlio 
ir sako: 


— Šachui Soleimanui paliepus, nunešk mane į Delaramos 
rūmus. o 

Kilimėlis tuojau pakilo ir nunešė Sajidą į Delaramos rū- 
mus. Grįžta su akmeniu Šemevano sūnūs, žiūri — jaunikaičio 
nė kvapo. Taip ir liko nosis nukabinę. 

Sajidas nusileido prie rūmų, kilimėlį ir kelionmaišį paslė- | 
“pė, apvedė dažais antakius ir nuėjo į Delaramos kambarį. Bu- 
vo pusiaudienis. Delarama rengėsi pietauti. Tarnai atnešė di- 
delį padėklą plovo ir padėjo jai. Delarama pradėjo valgyti. 
Sajidas atsisėdo iš kitos pusės padėklo, irgi valgo. Delarama 
pamatė, kad kitoje padėklo pusėje plovo mažėja. Ji pasuko 
padėklą, bet ir vėl kažkas nematomas iš kito krašto valgė. 
Delarama išsigando ir ėmė šaukti: 

— Ei žmogau, kuris šiame kambaryje esi, pasirodyk! 

Sajidas nusivalė nuo antakių dažus ir tapo matomas. De- 
larama nustebusi žiūri į jį ir klausia: 

— Sajidai, ar tai tu čia? Aš tavęs labai pasiilgau. Be rei- 
kalo tu dingai ir mane vieną palikai. 

Delarama ėmė čiauškėti ir meilintis. Vargšo Sajido širdis 
. suminkštėjo, pamanė, kad ji teisybę kalba. Delaramos grožis 
jį visai apsvaigino. Sajidas patikėjo, kad Delarama jį myli. 
O Delarama dar labiau meilikauja, čiauška ir klausia Sajido: 

— Sakyk man, kaip tu čia atsiradai? 

Sajidas ir papasakojo apie kilimėlį, kelionmaišį ir dažus. 

Po kurio laiko Delarama sako: 

— Sajidai!l Aš seniai noriu nukeliauti ant Kafo kalno. Su- 
sirink savo daiktus, sėskime ant kilimėlio, nuskrisime ant 
Kafo kalno ir atgal sugrįšime, 

Sajidas sako: | 

— Ką gi, skriskime. 

Abu susėdo ant kilimėlio ir nuskrido ant Kafo kalno. Nu- 
skridę ten pamatė šaltinį. Delarama sako: 

— Kaip malonu, kad čia atskridome. Eime į tą šaltinį nu- 
simaudyti. 

Sajidas sako: 

— (Gerai. 

Delarama sako: 

— Tu pirmas maudykis, o aš paskui. Noriu pamatyti, kaip 
tu plauki. 

Sajidas nusirengė ir nuplaukė į šaltinio vidurį. Delarama 
paėmė kelionmaišį, dažus antakiams, atsisėdo ant kilimėlio ir 
sako: 

— Šachui Soleimanui paliepus, nešk mane į mano rūmus. 

Sajidas grįžta, nei Delaramos, nei daiktų. Sajidas stovi, dai- 
rosi ir nežino, kur eiti. Apsirengė ir patraukė, kur akys ma- 
to. Ėjo ėjo ir priėjo jūrą. Sajidas susijaudinęs galvoja, kaip 
čia iš tos jūros ir tų kalnų į namus parkeliauti. Nevilties ap- 
imtas atsigulė po medžiu ir užmigo. Nežinia, ar miegojo, ar 
nemiegojo, tik medyje vėl pamatė du balandžius ir išgirdo 
juos kalbančius. Vienas sako: 

— Broliuk! 

Antrasis sako: 

— Taip, mielasis broliuk. 

Pirmasis sako: 

— Ar tas jaunikaitis, kur po medžiu guli, mūsų negirdi? 

Antrasis sako: 

— Ne. 

Pirmasis sako: 

— Jis yra Sajidas, Sedo brolis, kurį Delarama apgavo ir 
kuris viską prarado ir dabar nežino kaip išsigelbėti. Bet jei- 
gu to medžio lazdą, žievės ir lapų pasiimtų, neapsigautų. To 
medžio žievė turi tokią savybę: jeigu ja patrinsi koją, per 
jūrą galėsi perbristi. Jeigu to medžio lazda kam nors suduosi, 
tas virs asilu, antrą kartą suduosi — vėl atvirs žmogumi. To 
medžio lapai irgi stebuklingi. Jie yra vaistai nuo aklumo ir 
kurtumo. 

Sajidas apsidžiaugė, atsikėlė, išsilaužė iš to medžio lazdą, 

nusilupo žievės ir nusiskynė lapų. Paėmė gabaliuką žievės, pa- 
trynė į koją ir iš karto atsidūrė kažkokiame mieste. Pamatė 
miestiečius šnekantis ir klausia: 

— Kas čia atsitiko? 

Žmonės jam sako: 

— Šio miesto šacho duktė jau kelios dienos kaip apkurto. 
Iš sielvarto ji dieną naktį verkia, visai sunyko. Ji — vienturtė 
šacho duktė. Kiek išminčių ją gydė, bet nė vienas išgydyti 
negalėjo. | 

Sajidas greitai nuėjo į rūmus pas šachą ir pasakė, kad jo 
dukterį išgydysiąs. Šachas sako: 

— Jeigu išgydysi, dukterį už tavęs išleisiu. 

Sajidas patrynė lapais šacho dukters ausis, ta ir pasveiko. 

Šachas apsidžiaugė, liepė išpuošti miestą ir išleido dukterį 
už Sajido. Miestas visą savaitę dieną naktį linksminosi. 

Praėjo kelios dienos po vestuvių. Sajidas paprašė šacho 
leisti jam nuvykti į Delaramos miestą atkeršyti jai. 

Sajidas iškeliavo ir netrukus pasiekė Delaramos miestą. 
Nuėjo prie rūmų durų, o čia durininkas jo neįleidžia. Sajidas 
taukštelėjo durininkui lazda, tas pavirto asilu. Sajidas užlipo 
laiptais į Delaramos kambarį. Delarama įsmeigė akis į Sa- 
jidą. 

— Ei storžievi, kodėl be leidimo į mano kambarį įėjai? 

Sajidas sako: 

— Atėjau tau atkeršyti. 

Delarama ėmė šaukti: 

— Ei tarnaitės, greičiau čionai, išmeskite jį lauk. 

Tarnaitės įbėgo į kambarį, Sajidas sudavė lazda Delara- 
mai ir visoms keturiasdešimčiai tarnaičių, jos virto asilais. 

Paskui Sajidas tarnaites vėl žmonėmis pavertė, ir jos iš- 
ėjo. Tada jis susirado kilimėlį, kelionmaišį ir dažus antakiams. 
Prisiminė, kad dar reikia atsiimti laimės paukščio širdį ir ke- 
penis. Sajidas sudavė lazda antrą kartą Delaramai, ši vėl virto 
žmogumi. Sajidas bakstelėjo Delaramai į pilvą, ji ir išspjovė 
laimės paukščio širdį ir kepenis. Sajidas juos nuplovęs prarijo. 
Paskui sėdo ant kilimėlio ir nuskrido pas savo žmoną ir jos 
tėvą. 

Po kiek laiko Sajidas sumanė savo tėvą susirasti. Nukelia- 
vo į tėvo namus, rado jį iš sielvarto apakusį. Tada paėmė 
stebuklingojo medžio lapą, patrynė tėvui akis, šis ir prare- 
gėjo. Sajidas parsivedė tėvą į šacho rūmus, o pats iškeliavo 
ieškoti Sedo. Sedas, kuris buvo tapęs šachu, pamatęs brolį la- 
bai apsidžiaugė. Keturiasdešimt dienų jis viešėjo pas Sedą, 
juodu kalbėjosi ir jų džiaugsmui nebuvo galo. 

Čia ir baigiasi mūsų pasaka. 


SEDAS IR SAJIDAS 


Seniai, labai seniai gyveno šachas. Jis žmonėms buvo ge- 
ras. Kartą jis paskelbė, kad kiekvienas į miestą atvykęs gali 
prašyti, ko tik pageidauja, ir jo noras bus įvykdytas. 

Vieną dieną į miestą atkeliavo apšepęs, susivėlęs dervišas 
ir iš karto nuėjo prie šacho rūmų. Durininkas jo klausia: 

— Pas ką ir kokiu reikalu? 

Dervišas sako: 

— Pas patį šachą. 

Durininkas nuėjo pas šachą ir sako: 

— Atėjo dervišas, nori su jumis kalbėti. 

Šachas sako: 

— Tegul ateina. 

Dervišas įėjo pas šachą ir sako: 

— Šache, ar teisybę žmonės kalba, kad kiekvieno, kas į 
miestą ateina, norus įvykdai? 

Šachas sako: 

— Taip. 

Dervišas sako: 

— Dabar, kai sužinojau, kad žmonės teisybę kalba, noriu 
tavęs vieno dalyko paprašyti. 

„Šachas klausia: 

— Ko tu nori? 

Dervišas sako: “ 

— Noriu, kad tu nuo sosto nuliptum ir keturiasdešimt die- 
nų leistum man vietoj savęs šalį valdyti. 

Ką darys šachas, negi laužys duotą žodį. Norom nenorom 
nulipo nuo sosto, užleido dervišui savo vietą ir sako: 

— Gerai, bet su sąlyga, kad žmonių neengsi. 

Dervišas sako: 

— Gerai, sutinku. 

Dervišas keturiasdešimt dienų šalį valdė ir per tą laiką 
palenkė žmones į savo pusę. Jis atidarė valstybės iždą, visą 
auksą, sidabrą žmonėms išdalino ir sako: 

— Šitie turtai priklauso jums, tiems, kurie čia esate su- 
sirinkę. 

Po keturiasdešimt dienų šachas pasiuntė žmogų pas der- 
višą pasakyti, kad jau atėjo laikas jam į sostą grįžti. Der- 
višas sušaukė žmones ir sako: 

— Klausykite, ką aš jums pasakysiu. Pasirinkite, kas turi 
būti jūsų valdovas — jis ar aš, kuris per tą laiką jums dos- 
nus buvo ir dovanas dalino. 

Žmonės vienu balsu ėmė šaukti: 

— Kam čia kalbėti! Mes tavęs norime, jo nenorime! 

Sachas išgirdo žmonių kalbą ir suprato, kad negalės būti 
valdovu. Vakare pasiėmė žmoną, sūnus — Sedą ir Sajidą ir iš- 
keliavo iš miesto. Kelias dienas per dykumą ėjo ir pagaliau 
priėjo upę, o prie tos upės buvo giraitė. Šachas mato, kad 
vaikai per vandenį nepereis, ir sako žmonai: 

— Tu pirma perbrisk į aną upės krantą, o aš vaikus po 
vieną pernešiu. 

Žmona perbrido upę, šachas paėmė Sedą ir neša. Dar ligi 
pusės upės nebuvo nubridęs, kai pamatė, jog iš miško išlindo 
alkanas liūtas ir pagriebė Sajidą. Šachas labai išsigando, jo 
rankos ėmė drebėti, ėmė ir paleido į vandenį Sedą. Upė Jį 
ir nusinešė. Žmona būdama kitoje upės pusėje pamatė, kas at- 
sitiko, ir nualpo. Šachas atbėgo, žmoną atgaivino, o pats ne- 
žino, ką bedaryti — ar liūtą vytis, ar Sedo upėje ieškoti. Ša- 
chas paliko upėje Sedą ir nusivijo liūtą. Žmona sako: 

— Ką darai? Kas dievo žadėta, to neišvengsi. 

Po tos nelaimės šachas su žmona ėjo ėjo ir priėjo kaimą. 
Jo pakraštyje rado sugriuvusią lūšnelę ir ten apsigyveno. 

Kartą pro šalį jojo raitelis Pamatė šacho žmoną — akių 

nuo jos nenuleidžia, tokio. gražaus veido gyvenime nebuvo 
matęs. Raitelis mano sau: „Kokia graži moteriškė. Žūt būt 
turiu ją iš to žmogelio pavilioti.“ Taip galvodamas raitelis pri- 
jojo ir sako: 

— Ei žmogau! Tegul dievas tau atleidžia tavo tėvo nuo- 
dėmes, mano žmona serga, greit vaikelio susilauks, bet nėra 
kam prie jos pabūti. Leisk savo žmoną pas ją, nors man ir 
nepatogu to prašyti. 

Vargšas vyras sako: 

— Žmonele, padėk jo pačiai. Pasiimk duonos ir keliauk 
su juo. 

Šacho žmona iškeliavo su tuo raiteliu. Pagaliau ji pamatė, 
kad tasai raitelis ją apgavo, pradėjo maldauti, kad paleistų, 
bet jisai lyg akmeninis pasidarė, net į kalbas nesileidžia. 

Šachas laukia laukia žmonos, jos kaip nėra, taip nėra. Ne- 
sulaukęs eina į kaimą ieškoti, bet ten jos niekas nė matyti 
nebuvo matęs. Vargšas žmogelis, kadaise buvęs šachas, dabar 
lyg vilkas po dykumą klajoja. Ėjo ėjo jis dykuma, nežinia 
nei kiek nuėjo, nei kur nuėjo. Eina per kaimus lyg katinas, 
čia į vienas duris pasibeldžia, čia į kitas. Vieną rytą priėjo 
kažkokio miesto vartus. Žiūri, prie miesto vartų minia susi-' 
rinkusi. Šachas klausia vieno senio: 

— Ko čia tie žmonės stovi? 

Senis sako: 

— Mūsų šachas mirė. Kol naujas šachas neišrinktas, mes 
čia susirinkome, nes gedulas jau baigiasi. Ant kieno galvos 
nutūps sakalas, tas ir bus šachas. 

Šachas nuėjo į minios pakraštį, iš minios pakilo sakalas, 
apskrido ratą ir nusileido ant jo galvos. Susirinko žmonės, 
žiūri, kad sakalas nusileido ant kažkokio pavargėlio galvos. 
Išsigando, kad bėdos neturėtų, ir sako: 

— Nieko neišėjo. Paleiskime sakalą dar kartą. 

Žmonės antrą kartą paleido sakalą, trečią kartą, o tas ap- 
suka ratą ir vėl nutupia jam ant galvos. Tada žmonės jį 
paėmė, aprengė šacho rūbais, uždėjo karūną, pasodino soste. 
Kai atsisėdo į sostą, ką čia slėpti, šacho nuotaika šiek tiek 

pasitaisė. Anksčiau būdavo tokia tvarka: naujasis šachas at- 
sisėdęs į sostą kalbą pasakydavo. 

Dvariškiai susirinko šachui priminti, ką sakyti ir ką daryti. 
Žiūri, kad jų naujasis šachas viską moka, lyg septyniasdešimt 
metų būtų soste sėdėjęs. Visi labai nustebo. 

Netrukus šachas prisiminė savo žmoną ir vaikus. Jeigu 
sūnūs gyvi, Sedui dabar septyniolika. o Sajidui — šešiolika 
metų. 

Vieną rytą šachas pasišaukė vizirį ir sako: 

— Viziri, tu turį padaryti du darbus: pirmą, įsakyk mies- 
to vartų sargybiniams kiekvieną svetimšalį, kuris į miestą at- 
keliaus, į šacho rūmus atvesti. Antra, visus į miestą atvyks- 
tančius šešiolikos ir septyniolikos metų jaunikaičius tegu su- 
renka ir kas vakarą vieną šešiolikos ir vieną septyniolikos me- 
tų jaunikaitį su sargyba į rūmus teatveda ir ligi ryto tegul 
saugo. 

Viziris žemai nusilenkė ir sako: 

— Šviesiausiasis valdove, linkiu tau geros sveikatos! Aš 
padarysiu, kas įsakyta. 

Vizirio liepiami, miesto vartų sargybiniai kiekvienam į 
miestą įeinančiam svetimšaliui sakydavo: | 

— Šviesiausiojo valdovo įsakymu pirmą naktį privalote eiti 
į rūmų vyriškąją pusę ir ten svečiuotis. 

Kiekvieną vakarą sargyba vieną šešiolikos metų ir kitą 
septyniolikos metų jaunikaitį į rūmų vyrų pusę atvesdavo ir 
saugodavo. O šachas taip pat kiekvieną vakarą tarp jų suki- 
nėdavosi. Vieną vakarą jį apėmė snaudulys. Per miegus išgir- 
do triukšmą. Pasišaukė vergą ir klausia: 

— Iš kur tas triukšmas? 

Vergas sako: 

— Iš vyrų pusės. 

Šachas sako: 

— Eik pažiūrėti, kas ten dedasi. 

Vergas nuėjo, pažiūrėjo ir sugrįžęs sako: 

— Šviesiausiasis valdove, šią naktį vienas žmogus su savo 
pačia vyrų pusėje, apsinakvojo. Ta moteris neturėjo kur at- 
sigulti, tai nuėjo pas vyrą. O vidurnaktį jos vyras nuo gar- 

sios kalbos pabudo. Jis pamatė, kad ant jo pačios kelių du 
sargybiniai sėdi. Žmogus ir susibarė su sargybiniais. 

Šachas supyko ir sako vergui: 

— Eik ir abu sargybinius nubausk. 

Vergas nuėjo bausti sargybinių, o toji moteriškė ėmė mal- 
dauti, kad jų pasigailėtų. 

— Kam mano vaikus baudi? Pirma mane bausk. 

Vergas nuėjo pas šachą ir viską papasakojo. Šachas sako: 

— Atvesk tuos svečius pas mane. 

Vergas tuojau juos atvedė pas šachą. Šachas klausia: 

— Kas atsitiko? 

Vyras pasakoja: 

— Šacho įsakymu vakare buvome pakviesti į svečius. Vi- 
durnaktį atsibundu, žiūriu — tavo durų sargybiniai ant mano 
žmonos kelių sėdi. Pakėliau triukšmą. Atėjo šacho vergas jų 
nubausti, bet mano žmona ėmė maldauti, kad nebaustų, mela- 
vo, kad jie esą jos sūnūs — Sedas ir Sajidas. 

Kai šachas išgirdo-tuos vardus, sukruto, atsisuko į moterį 
ir klausia: | 

— Moteriške, ką tavo vyras kalba? 

Moteriškė sako: 

— Šviesiausiasis valdove, jis ne mano vyras. Aš buvau 
vieno šacho žmona. Kartą atėjo dervišas, apgavo mano vyrą 
ir užėmė jo sostą. Mudu buvome priversti palikti rūmus ir iš- 
keliauti, kur akys veda. Beeidami priėjome upę. Brendant vy- 
IUui per upę, vieną vaiką liūtas pagriebė, o antras į upę įkrito. 
Paskui mudu su vyru radome griuvėsius ir ten apsigyvenome. 
Tuomet pas mus atjojo raitelis, pamatė mane ir nenuleidžia 
akių. Jis sakė, kad jo žmona greit susilauks vaikelio, ir pa- 
prašė, kad aš keliaučiau su juo padėti jo Žmonai. Bet jis ma- 
ne apgavo, .pasigrobė ir ligi šiol laiko. Vakar jis mane atsi- 
vedė į šį miestą. Vartininkas sako: „Šacho įsakymu pirmąją 
naktį reikia rūmuose svečiuotis.“ Mes atėjome čia. Būdama 
rūmuose prisiminiau savo Vyrą, namus ir niekaip negalėjau 
akių sumerkti. Išgirdau sargybinius kalbant. Girdžiu, vienas sa- 
ko antram: „Drauguži, jeigu tave miegas ima, tai pasikalbė- 
kime. Tu man papasakok apie save, aš tau papasakosiu apie 

save, miegas ir išlakstys.“ Antrasis sako: „Gerai.“ Vyresnysis 
pradėjo pasakoti: ,Mano vardas Sedas. Dabar, kaip matai, esu 
sargybinis, bet mano tėvas buvo šachas, turėjo daug turto, 
jam lygaus pasaulyje nebuvo. Kartą atėjo dervišas ir tėvą 
apgavo, jo vietą užėmė. Tėvas, motina, aš ir dar vienas mano 
brolis, vardu Sajidas, išėjome iš miesto ir ėjome ėjome, kol 
priėjome upę. Matome, kad per upę visi neperbrisime. Tėvas 
mane neša per vandenį, o tada iš miško iššoko liūtas ir pa- 
grobė mano brolį. Tėvas nusigando, jo rankos sudrebėjo, aš 
ir įkritau į vandenį. Šiaip taip išlikau gyvas, už trijų farsan- 
gų mane pamatė daštbanas !, ištraukė iš vandens ir įsūnijo. 
Bet atėjo šacho įsakymas, kad visi šešiolikos ir septyniolikos 
metų jaunikaičiai privalo vykti šacho karinėn tarnybon, ir 
aš atsidūriau čia. 

Antrasis jaunikaitis išklausė pirmojo pasakojimą ir tarė: 

— Tai aš ir esu tavo brolis Sajidas. Kai liūtas mane pa- 
grobė ir nešė į mišką, tai pamatė medžiotojas, jis liūtą nu- 
šovė, o mane parsivedė į savo namus. Ir štai aš vėl tavo 
švelnų balsą girdžiu, tavo šviesias akis matau. 

— Šache, kai išgirdau tų dviejų jaunikaičių kalbą, pašo- 
kau lyg galvos netekusi, nubėgau pas juos ir sakau: „Jau- 
nikaičiai, judu esate mano sūnūs!“ Pasisodinau ant 
kelių savo Sedą su Sajidu ir kalbamės. Išgirdo tariamasis mano 
vyras ir pakėlė triukšmą. Tada atėjo jūsų vergas ir sako, kad 
šachas liepė jaunikaičius nubausti. 

Šachas nekantraudamas išklausė moters pasakojimo ir tarė: 

— Moteriške, tu esi mano žmona ir mano vaikų motina. 
Šimtą tūkstančių kartų dėkoju viešpačiui, kad jus visus kartu 
sutikau. | 

Tos moteriškės tariamasis vyras tai girdėdamas pradėjo 
drebėti kaip lapas. 

Šachas liepė sargybiniams jį suimti ir į tamsų šulinį įmesti. 

Kai miesto gyventojai sužinojo tą naujieną, septynias die- 
nas ir naktis linksminosi. O šachas pirmiausia pasiuntė tarnus 


'!Daštbanas — žmogus, kuris saugoja pasėlių laukus. 

pakviesti medžiotojo ir daštbano, kurie jo vaikus išgelbėjo. 
Vieną paskyrė pirmuoju viziriu, o antrąjį dešiniąja.savo ranka. 

Mūsų pasaka baigėsi. Kaip po keturiasdešimties metų kla- 
jonių Jokūbas sugrįžo namo, kaip šacho žmona ir vaikai at- 
sirado, taip tegul visų troškimai ir viltys išsipildo. 


Kartą gyveno šachas. Jis turėjo vienturtę dukterį. Netru- 
kus mirė jo pati. Duktė be galo jos liūdėjo. Kad ir kaip ša- 
chas ją guodė, niekas nepadėjo, ji nė karto net nenusišyp- 
sojo. 

Vieną dieną šachas įeina į moterų pusę, žiūri, — duktė dar 
labiau nusiminusi. Ir sako: 

— Mieloji dukrele, pasakyk man, koks skausmas tave sle- 
gia, kad taip kankiniesi? Pasakyk, ko širdis geidžia, — paukš- 
čio pieno ar mylimo jaunikaičio, tuojau tau viską pristatysiu. 

Duktė sako: 

— Dievas mato, pati nežinau, ko mano širdis trokšta, bet 
jeigu tu neprieštarauji, aš keliom dienom medžioti keliau- 
siu. Gal mano širdis atsigaus, ir aš pasveiksiu. 

Šachas sako: 

— Keliauk, dukrele. Pasiimk keletą mergelių, eunuchų iš 
haremo ir vergų, ir medžiokit, dievas duos — nors truputį pra- 
linksmėsi. 

Vieną rytą šacho duktė su palyda nusistatė pagal Žvaigž- 
dę kelią, sėdo ant žirgų ir išjojo iš miesto. Apie vidurdienį 
prijojo upę, kurios pakrantėje augo daug medžių. Čia buvo 
tikrai graži vieta. Šacho duktė ir sako mergelėms bei tarnai- 
tėms: 

— Kaip čia gražu. Pasistatykime palapinę, o paskui pa- 
žiūrėsime, ką toliau veikti. 

Palyda sutiko su tokiu jos pasiūlymu. Tarnai nulipo nuo 
arklių, pastatė palapinę šacho dukteriai ir kitoms mergelėms, 
paskui palapines sau ir nuėjo kitų darbų dirbti, pietų ruošti. 
Po pietų, kai oras įkaito, visus suėmė snaudulys. Jie nuėjo 

miegoti. Tik šacho duktė nemiegojo, vis mąstė. Pagaliau ji 
nuėjo prie upės. Žiūri — vanduo geltoną rožę neša. Šacho duk- 
teriai labai patiko gėlė, užsigeidė ją iš vandens išsigriebti. 
Priėjo prie vandens, o vanduo gėlę vis tolyn neša. Taip ėjo 
ėjo paskui gėlę, o kai sustojo, tai pamatė, kad saulė visai 
prie laidos, o jos palapinė, daiktai, draugės, tarnai ir tarnai- 
tės toli pasilikę. Šacho duktė sako: 

— Ei žmonės, padėkite. Kaip čia atsitiko, kad atsidūriau 
šioje dykumoje? Ką viena bedarysiu, kur benakvosiu? 

Taip jai bekalbant sutemo, suspindo žvaigždės. Šacho duk- 
tė apsidairė, pamatė medį, nuėjo ir įsilipo į jį. O pasitaikė 
šviesi, mėnesėta naktis, ir dykuma nebuvo tuščia. Šacho duktė 
nespėjo tarp medžio šakų gerai pasislėpti, girdi — skamba 
varpelis, ir po medžiu stovi arklys. Netrukus ji pamatė būrį 
žmonių su kroviniais ir nešuliais atkeliaujant, visų priekyje 
ant balto žirgo jojo gražus jaunikaitis, o paškui jį kokie sep- 
tyni ar aštuoni raiteliai. Tas jaunikaitis buvo vienos šalies 
šacho sūnus. Šacho sūnui ta vieta patiko, ir jis liepė krovinius 
iškrauti ir palapinę pastatyti. Vergai ir raiteliai nuo arklių 
nulipo, pirmiausia pastatė palapinę šacho sūnui, paskui sau 
palapines ir abdarchanę ' pastatė. Netyčia šacho sūnui pala- 
pinė buvo pastatyta kaip tik po tuo medžiu, kur šacho duktė 
buvo pasislėpusi. 

Šacho sūnus turėjo įprotį po vakarinio ezano* valandėlę 
pamiegoti. Paskui atsikeldavo, vakarieniaudavo, valandą kitą 
su kuo pasikalbėdavo ir vėl eidavo miegoti. Rytą keldavosi 
tabai anksti. Kai šacho sūnus miegojo, į jo palapinę stalinin- 
kas atnešė didelį varinį padėklą su vakariene, padėjo, kad 
jis atsikėlęs pavalgytų, ir išėjo. Šacho duktė sėdėjo medyje. 
hai stalininkas atnešė vakarienę, padėjo ir nuėjo, mergelė iš- 
lipo iš medžio, pavalgė plovo, chorešo, atsigėrė sulčių ir vėl 
įsilipo į medį. Po pusvalandžio atsibunda šacho sūnus, žiū- 
ri — jo vakarienės nė kvapo. Supyko ant tarnų ir stalininko 
Ir ėmė šaukti, kas jo vakarienę suvalgė. Tarnai sako: 


!Abdarchanė — kambarys arbatai, kavai, šerbetui gaminti. 
ŽEzanas — muedzino kvietimas melstis. 

— Mes nežinome. Galime prisiekti, kad nė pirštų nepri-- 
kišome. 

Šacho sūnus daugiau nieko nesakė, suvalgė, kas buvo likę, 
o po valandos kitos nuėjo miegoti. Rytą tarnai atėjo, klausia, 
ar jau galima toliau keliauti. Šacho sūnus sako: 

— Man patinka ši vieta. Mes čia dar pabūkime porą tre- 
jetą dienų. 

Ir pasiliko jie dar kelioms dienoms. Vakare, kai šacho 
sūnui stalininkas vakarienę atnešė, mergelė vėl iš medžio iš- 
lipo, suvalgė vakarienę ir vėl į medį įlipo. 

Šacho sūnus neradęs vakarienės vėl labai supyko ir išbarė 
tarnus. O tarnai prisiekinėja, kad jie nieko nežiną. 

Taip atsitiko ir trečią vakarą. Dabar šacho sūnus galvo- 
ja: „Čia kažkas dedasi.“ Jis niekur nėjo, gerai išsimiegojo, 
o vakare, kai tik saulė nusileido, atsigulė ir laukia, kol va- 
karienę atneš. Iš štai mato —iš medžio išlipa graži lyg sau- 
lės spindulys mergelė ir eina tiesiai į jo palapinę. Įėjo vidun 
ir valgo jo vakarienę. Viską suvalgė, pakilo ir jau lips į me- 
dį. Tada šacho sūnus capt jai už rankos ir sako: 

— Malonėkite pasakyti, kas jūs esate ir ką čia veikiate? 

Mergelė jam viską papasakojo. 

Šacho sūnus labai apsidžiaugė ir pagalvojo: „Jeigu tą mer- 
gelę čia man likimas atsiuntė, tai ji man bus geresnė žmona 
negu toji gyvatė, kurią man nori įpiršti.“ Ir švelniai jai sako: 

— Jeigu nenori lipti atgal į medį, tai pasilik čia. 

Porą valandų juodu meiliai kalbėjosi, paskui miegoti nu- 
ėjo. Šacho sūnus padėjo ant žemės kardą, pats atsigulė vie- 
noje pusėje, mergelė — kitoje. Taip jie toje vietoje dvi ar tris 
dienas gyveno. 

Kartą šacho sūnus sako mergelei: 

— Rytoj anksti rytą mes iš čia iškeliaujame. Jeigu tu 
su manim nori keliauti, tai atsikelk anksti ir susikrauk daik- 
tus. 

Kitą rytą šacho sūnus anksti atsikėlė, žiūri — mergelė dar 
miega. Šacho sūnus savo tarnui sako: 

— Eik ir parnešk iš laukų puokštę gėlių priskynęs. 

Tarnas priskynė gėlių puokštę ir parnešė šacho sūnui. Tas 

paėmė gėles ir padėjo ant miegančios mergelės, jai po galva 
kardą pakišo ir parašė laiškutį: „Kai rengėmės keliauti, tu 
miegojai, ir mes tavęs nežadinome. Jeigu tavo širdis manęs 
ilgėsis, apsiauk geležines kurpaites, pasiimk į rankas plieninę 
lazdą ir eik manęs ieškoti." Laišką užbaigė meilės eilėraščiu. 

Ir iškeliavo. Jis nujojo kelis farsangus, o mergelė vis dar 
miegojo. Prieš pat pusiaudienį mergelė atsibudo ir žiūri, kad 
viena besanti. Atsikėlusi perskaitė laišką ir labai nusiminė. 
Besvarstydama, kur eiti ir ką daryti, tolumoje pamatė piemenį 
avis ganantį. Mergelė pasišaukė piemenį ir sako jam: 

— Štai imk tą palapinę su aukso kupolu, o man duok savo 
kepurę ir kaptoną. 

Piemuo sako: 

— Gerai. 

Mergelė apsirengė piemens drabužiais, kepurę užsidėjo, 
pasikišo po kaptonu kardą ir leidosi į kelionę. Bemat ji rado 
šacho sūnaus ir jo palydos pėdsakus ir nusivijo juos. Daug 
vargo ir sunkumų mergelė kelionėje patyrė, ne be reikalo ša- 
cho sūnus geležines kurpaites ir plieno lazdą jai liepė pasiimti. 
Pagaliau ji priėjo miestą, kuriame gyveno šacho sūnus. Prie 
miesto vartų sargybinis ją sulaikė sakydamas: 

— Jaunikaiti (ji buvo apsirengusi piemens drabužiais, to- 
dėl vartininkas palaikė ją vyru), šachas man įsakė svetimša- 
liams vartų į miestą neatidaryti. Geriau keliauk, iš kur at- 
ėjęs. 

Mergelė mato, kad į miestą jos neįleis, žemai nusilenkė 
ir ėmė maldauti: 

— Niekam bėdos nepadarysiu, leisk mane į miestą, aš ne- 
su svetimas, gyvenu čionai, noriu įeiti, pavalgyti ir šio to pa- 
siimti. Leisk mane. 

Sargybiniui pagailo jaunikaičio ir įleido jį pro vartus. 

Mergelė su piemens kaptonu ir kepure keletą dienų vaikš- 
tinėjo po miestą, bet šacho sūnaus vis nematė. Į visas duris: 
skambino, bet niekur jo nerado. Pagaliau visai neteko vilties 
ir jau ketino grįžti atgal. Tik staiga žiūri — pirtis, o prie jos 

pulkas raitų ir pėsčių sargybinių. Ir minia žmonių susirinkus. 
Mergėlė tyliai klausia vieno žmogaus: 

— Kas čia dedasi? Kodėl tuos sakalus neša? 

Žmogus sako: 

— Šacho sūnus vestuves kelia. 

Mergelė apsidžiaugė, kad pagaliau rado šacho sūnų, ir kar- 
tu nusiminė išgirdusi, kad jis vestuves kelia. Jai taip bemąs- 
tant, tarnai iš pirties išnešė sostą, kuriame sėdėjo šacho sū- 
nus, Šacho sūnus sėdo ant žirgo, jo dešinėje. sėdo ant žirgo 
vieno vizirio sūnus, kairėje — kito vizirio sūnus. Palyda taip 
pat sėdo ant žirgų ir ėmė joti. Žmonės iš visų pusių supuolė 
jų pažiūrėti. Mergelė (ji vis dar vilkėjo piemens drabužiais) 
šiaip taip pro minią prasibrovė prie jo. Šacho sūnus pamatė, 
kad į jį kažkas taip įdėmiai žiūri. ir sustojo. Mergelė išsiėmė 
laišką, kuriame šacho sūnus buvo parašęs eilėraštį, ir perskai- 
tė. Šacho sūnus išgirdo eilėraštį, piemenį nuo galvos ligi ko- 
jų apžiūrėjo ir suprato, kad čia ta pati mergelė. Liepė tar- 
nams sostą atnešti ir piėmenį pasodinti. Kai juodu susėdo ša- 
lia vienas kito, didikai supyko:ir sako šacho sūnui: | 

— Kodėl tu jį atsivedei ir šalia pasisodinai? 

Šacho sūn'; ; sako: 

Šacho sūnus tą piemenį į rūmus nusivedė. Jo motina nužiū- 
rėjo jį nuo galvos iki kojų ir sako sūnui: 

— Ką čia parsivedei?t Ar tau žmonių maža, kad dar jį par- 
sivedei? Tegul jam duoda, kas nuo vestuvių stalo liko, ir te- 
gul jis keliauja. Nevedžiok čia kiekvieną, kad tavo tėvo vi- 
ziriai nesupyktų. | 

Tai šitaip mergelė pateko į šacho rūmus. O dabar pasi- 
klausykite apie šacho sūnaus vestuves. 

“acho sūnui už žmoną piršo tetos dukterį pikčiurną. Kad 
ir Ikaip jis atsikalbinėjo, bet motina užsispyrė, kad ją vestų. 
Prieš vestuves motina dar išleido sūnų į kelionę. Keliaudamas 
per dykumą šacho sūnus netikėtai sutiko mergelę. 

Kai šacho sūnus iš kelionės grįžo, motina vėl jį ragina 
greičiau tetos dukterį vesti, apie kitą marčią nė girdėti ne- 
Nori. š 

Pagaliau sūnus nusileido. Buvo pasirengta vestuvėms, jau- 
nikį į pirtį ir į henabendaną ! nuvedė, kad dar tą patį vakarą 
galėtų rankas jų sujungti. Kaip jau žinome, šacho sūnus iš 
pirties išėjęs pamatė mergelę piemens drabužiais, ir vėl jo 
širdyje meilė atgijo. Paėmė jis tą mergelę ir nusivedė į rū- 
mus. 

Vakare, kai turėjo įvykti vestuvės, motina atėjo ir sako 
sūnui: 

— Tegu šįvakar šis piemuo eina sau. 

Sūnus sako: 

— Ne, nuvesk jį į sodą, ant tvenkinio kranto patiesk ki- 
limą ir tegul ilsisi. . | 

Motina supyko ir sako: 

— Kam aš čia vedžiosiu. Gal pasakyti, kad rytoj čia ka- 
rališką palapinę pastatytų, galės visi elgetos ir luošiai sus:- 
rinkti. 

Mergelė išgirdusi tuos žodžius supyko, nulipo laiptais 1r 
išėjo iš rūmų. Nuėjo į sodą prie tvenkinio, po medžiu, nu: 
metė piemens kaptaną ir kepurę, apsivilko savo drabužius, ku- 
riuos ryšuly nešiojosi, išsitraukė šacho sūnaus dovanotą kardą 
ir persidūrė krūtinę. Pasipylė kraujas, mergelė iš karto mirė. 

O tuo metu šacho sūnus rengėsi. su tetos dukterimi tuok- 
tis. Jaunąją atvedė į salę ir pasodino. Kai šacho sūnus ją pa- 
matė, kraujas užvirė, ir išbėgo į sodą. Tenai rado mergelę jau 
nebegyvą. Bemat paėmė jis tą patį kardą ir persidūrė krū- 
tinę. 
' Nuotaka nesulaukusi jaunikio irgi eina į sodą. Žiūri — jos 
išninktasis ant žemės guli negyvas, o šalia jo negyva mer- 
gelė. Ji krito be žado. Sachas, jo žmona ir svečiai irgi sodan 
nubėgo. Jie pamatė sūnų ir mergelę negyvus, o RUetėža be 
sąmonės gulinčią. 

Staiga į medį nutūpė du balandžiai. Vienas balandis sako 
antrajam: 

— Mielas broliuk! 

Antrasis sako: 


!Henabendanas — vaišės ta proga, kai įaunajai prieš vestuves nu- 
dažo chna plaukus ir pirštų galus. 

— Ką pasakysi, broliuk. 

Pirmasis sako: 

— Girdėjau, kad ta mergelė yra šacho duktė. Ji pamilo 
šacho sūnų, apsirengė piemens drabužiais ir ėjo šacho sūnaus 
ieškoti. Iš meilės juodu abu kardu persidūrė. Bet jeigu kas 
greitai jų žaizdas susiūtų, paimtų to medžio žievės ir ja pa- 
trintų tas žaizdas, tai juodu tuojau atgytų. 

Po medžiu stovėję žmonės taip ir padarė. Šacho sūnus ir 
mergelė atgijo. tuojau jiems buvo iškeltos vestuvės. O tetos 
duktė buvo nuvežta pas tėvo brolį ir ištekinta už jo sūnaus. 

Kai po vestuvių praėjo keturiasdešimt dienų, jaunamartė: 
sako vyrui: 

— Pasiilgau tėvo, norėčiau jį aplanky ti. 

Vyras sako: 

— (Galime keliauti. 

Jinai pirma parašė laišką, viską smulkiai apie save ir savo 
vyrą papasakojo ir pasiuntė tėvui. Kai duktė dingo, tėvas 
jos visur ieškojo, bet taip ir nerado. Praradęs viltį ją rasti, 
tėvas dieną naktį liūdėjo, kol gavo dukters laišką. Kai per- 
skaitė laišką, labai apsidžiaugė ir su visais viziriais ir vilaje- 
to didikais iškeliavo pasitikti dukters ir žento. Iškilmingai prie 
miesto vartų juos pasitiko ir į miestą įvedė. Keturiasdešimt 
dienų ji pas tėvą viešėjo, o tėvas negalėjo atsidžiautti, kad 
duktė pralinksmėjo. Šachas sūnų neturėjo, todėl žentą savo 
įpėdiniu paskyrė. Po kelių metų abi šalys susijungė, ir šacho 
sūnus tapo tų šalių valdovu. | 


BERNIUKAS ŽIRNIUKAS 


Kartą gyveno neturtingas miško kirtėjas. Per dienas miš: 
ke kirsdavo malkas, sudėdavo ryšulį žabų, nunešdavo į mies- 
tą ir parduodavo. Už gautus pinigus šiaip taip su žmona vers- 
davosi. 

Vieną žiemos vakarą miško kirtėjas sėdėjo po korsiu !. 


!Korsis — keturkampis žemas stalelis su gore ir anglimis po juo, už- 
dengtas antklode, kad laikytų šilumą. 

Žmona taip pat sėdėjo šalia jo ir verpė. Vyras giliai atsiduso 
ir sako: 

— Kokie mudu vargšai esame, net neturime vaikelio, kuris 
nors tokiais ilgais žiemos vakarais būtų paguoda. Visi kaimy- 
nai turi ir ką pakalbinti, ir ko pasiklausyti, tik mūsų namuo- 
se tylu. 

Žmona atsiduso ir. sako: 

— Teisybę sakai. Jeigu aš nors žirnio didumo vaikelį tu- 
rėčiau, ir tai būčiau laiminga, mes abu jį mylėtume. 

Nuo to jų pokalbio praėjo keli mėnesiai, ir. moteriškė su- 
silaukė vaikelio. Jo visas kūnas — ir rankos, ir kojos, ir akys, 
ir ausys buvo kaip žmogaus, o veidas didumo sulig žirniu. 
Žmona ir vyras juo labai džiaugėsi, vakare paguldė, davė 
Nochdaus ' vardą. Žmona sako vyrui: 

— Jeigu jau dievas davė tokį vaikelį, reikia mylėti jį ir 
rūpintis juo. 

Tėvas su motina labai savo vaikeliu rūpinosi, bet jis ne- 
augo, toks žirniukas ir liko. Tik jo akys ir veidas rodė, kad 
berniukas gudrus, protingas ir sumanus. 

Vieną dieną tėvas su trimis ar keturiais kaimynais taisėsi 
į mišką malkų kirsti. Tėvas ir sako pačiai: 

— Ak, jeigu ir mes kaip jie turėtume kas padeda malkas 
iš miško nešti. 

Nochdus išgirdo ir sako: 

— Tėveli, nenusimink, aš tau padėsiu. 

Miško kirtėjas nusijuokė ir sako: 

— Ką tu čia šneki? Juk arklio pėdoj nuskęsi. Žmonės sa- 
„ko, paukštis, kuris figmedžio vaisius lesa, riestą snapą turi. 

Nochdus sako: 

— Mielas tėveli, jeigu mama arklius į vežimą pakinkys, 
tai aš atsisėsiu arkliui už ausies, ir jis mane nuneš pas tave 
į Mišką. 

Tėvas sako: 

— Cėtai. Jeigu taip padarysi, pagyrimo nusipelnysi. 

Kitą dieną motina pakinkė kuiną, užkėlė Nochdų jam ant 


| Nochdus-— Žirnis (pers ). 

sprando. Nochdus kaip koks septyniasdešimtmetis vežikas įsi- 
taisė. Jis paragino arklį ir važiuoja į mišką, kur tėvas mal- 
kas kerta. 

Pakelėje du vyrai tvorą tvėrė. Jie mato — kuinas traukia 
vežimą, vežėjo balsas girdėti, o paties vežėjo niekur nemaą- 
tyti. Vienas jų sako savo draugui: 

— Eime pažiūrėti, kur tas vežimas važiuoja. Gal kas at- 
sitiko? 

Vežimas dar keletą žingsnių pavažiavo ir sustojo ten, kur 
žmonės medžius kirto. Tada vyrai vėl išgirdo vežėjo balsą: 

— Tėtuk, pažiūrėk, atvažiavau su vežimu. Kodėl neateini 
manęs nukelti? 

Vienas kirtėjas atėjo, viena ranka paėmė arklį už pava- 
džio, antrąja nukėlė nuo arklio mažą žmogutį. Tas nuėjo ant 
kelmelio ir atsisėdo. Tuodu vyrai nustebę kalbasi tarpusavyje: 

— Kaip būtų gerai turėti tokį mažą žmogutį. 

Abu nuėjo prie miško kirtėjo ir sako: 

— Dėdule, gal parduodi tą žmogutį? 

Miško kirtėjas sako: 

— Ne. Jis yra mano sūnus, ir jeigu net visą pasaulio 
auksą kas duotų, ir tai jo neatiduočiau. 

Nochdus išgirdo taip kalbant, tėvo gebos kraštu užlipo ant 
peties, atsisėdo ir sako į ausį: 

— Mielas tėveli, parduok mane. Pinigai tau nesimėto. Aš 
vėl pas tave sugrįšiu. 

Nochdaus tėvas išgirdo tokius žodžius ir sako tiems vy- 
rams: 

— Kiek už jį duosite? 

Vyrai sako: 

— Penkis ašrafius. 

Tėvas sako: 

— Ne, per mažai. 

Suderėjo dešimt aukso ašrafių, tėvas ir atidave tiems vy- 
rams Nochdų. 

Vyrai paėmė Nochdų ir klausia: 

— Kur nori sėdėti? 

Nochdus sako: 

— Ant vieno iš jūsų pečių, kad galėčiau žiūrėti į kurią 
tik noriu pusę. 

Nochdus atsisveikino su tėvu, atsibučiavo, užsilipo ant vie- 
no Vyro peties, atsisėdo ir leidosi į kelionę. Vyrai ėjo ėjo, 
kol saulė nusileido. Nochdus sako: 

— Dabar mane ant žemės padėkite, aš pavargau besėdėda- 
mas, noriu trupučiuką pats paėjėti. 

Vyrai sustojo prie vieno kaimo griuvėsių, pastatė Nochdų 
ant žemės. Nochdus nubėgo tarp pADEDŲ, ir grumstų. įlindo į 
pelės urvą, atsistojo ir šaukia: 

— Viso gero! Tegul jus dievas saugoja. Aš čia pasiliksiu, 
o jūs eikite, kur širdis geidžia. 

Vyrai susirado lazdą, bet lazda pelės urvo dugno nepasie- 
kia. Kad ir kaip prašė, kad ir kaip įkalbinėjo, Nochdus iš 
urvo nelenda, ir baigta. Berniukas galvoja: „Palauksiu, kol 
sutems." 

Ką darys vyrai, nuėjo prie savo darbų. 

Kai tik jie pasitraukė, Nochdus išlindo iš urvo, nuėjo sau- 
gios vietos ieškoti, kad galėtų ramiai naktį permiegoti. Rado 
puodynės šukę, atsigulė po ja, bet dar nespėjo kaip reikiant 
sušilti, išgirdo du vyrus besikalbančius. Nochdus įtempė au- 
sis — klauso. Vienas vyras sako antrajam: 

— Kaip čia mums achundo pinigus pavogus? Ar nežinai, 
kiek jis turi pinigų? Žmonės kalba, kad jo pinigai yra skry- 
nelėje. Kambaryje yra molinis ąsotis su aukso, ašrafiais. 

Nochdus išlindo iš po puodynės šukės ir sako: 

— Aš jus pamokysiu, kaip pavogti pinigus. 

Vagys sako: 

— Kieno čia balsas? 

Nochdus sako: 

— Čia žmonių nėra, niekas negirdi. Nuneškite mane pas 
achundą, ir aš jums padėsiu. 

Vagys klausia: 

— Kur tu esi? 

Nochdus sako: 

— Žemėje. Toje vietoje, iš kur balsas sklinda, bagraiby- 
kite rankomis ir rasite. 

Vagys pagraibė ir pamatę jį ėmė kvatotis. Sako: 

— Tu juk dydžio kaip žirniukas. Kaip tu mums padėsi? 

Nochdus sako: 

— Kai nunešite, tada ir PE 

Vagys sako: 

— Gerai, pamatysime, kiek iš tavęs naudos. 

Eina ieškoti achundo namo. Kai prie achundo namo durų 
priėjo, Nochdus gebos siūle žemyn nusileido, atidarė duris ir 
visi suėjo į hijatą '. Nochdus tyliai klausia, kur yra ąsotis su 
achundo auksu, ir ar jie ąsočio nori, o ne ko kita. 

Vagys sako: | 

— Taip tyliai kalbi, kad nieko negirdėti. 

: Nochdus ėmė garsiai šaukti: 

— Greičiau judėkite. Kiek jus galima raginti? 

Vagys išsigando ir sako: 

— Broliuk, ko triukšmauji? Ar tau ant uodegos kas užmy- 
nė? Ar tu nori mums sukliudyti? Tyliau! Tu mums gėdą da- 
rai! 

Tuo metu nuo Nochdaus balso pabudo tarnas, kuris užpa- 
kaliniame kambaryje miegojo. Jis pasiklausė ir vėl užmigo. 
Vagys vėl tyliai sako: 

— Lisk į kambarį. lipk ant lentynos, visus vertingus daik- 
tus — ir sunkius, ir lengvus mums atnešk. 

Nochdus vėl sušuko: 

— Gerai, ateikite, ką norėsite, tą ir paduosiu. 

Šį kartą kitas tarnas nubudo, atsikėlė, o vagys leidosi į 
kojas. Tarnas apsidairė, užsidegė žvakę ir: išėjo laukan pa- 
žiūrėti. O Nochdus uždarė duris, paskui nubėgo į podėlį, rado 
aruodą ir atsigulė ant liucernos. Tarnas su žvake apėjo na- 
mus, žiūri, — nieko nėra, durys uždarinėtos. Tarnas sau gal- 
voja: „Reikia eiti pamiegoti.“ Nuėjo ir vėl atsigulė. O Noch- 
dus ant liucernų guli ir mąsto: „Šiąnakt kaip nors čia per- 
miegosiu. o rytoj eisiu ieškoti tėvo su motina. Nežinia, kas 
dar gali būti, juk šiame pasaulyje gausybė žabangų.“ 

Kai išaušo rytas, tarnas atėjo į sandėlį pasiimti liucernos 


"/Hijatas — siena aptvertas žemės sklypas, kuriame yra namas, sodas 
ir kt. 

karvėms. Atsitiktinai pasėmė liucernos iš tos vietos, kur mie- 
gojo Nochdus. Tarnas nunešė liucerną ir pabėrė karvei. Kar- 
vė įkišo snukį į geldą ir suėdė pusę liucernos. Pataikė kaip 
tik ten, kur buvo Nochdus. Kai atsibudo, jau buvo karvės 
burnoje. Nochdus sako: | 

— (O viešpatie, kur aš čia dabar? Gal įkritau į malūno 
girnas? 

Bet apsidairęs suprato, kur pateko. Labai susirūpino, kad 
karvei ant dantų nepatektų. Nuslydo stemple į karvės pilvą, 
Čia buvo aklina tamsa. O pilve karvė liucerną irgi smulkina, 
virškina. Nochdus visiškai nusiminė, ėmė šauktis pagalbos: 

— Dėdule, daugiau liucernos nenešk, nenoriu, esu soti. 

Tua metu tarnaitė melžė karvę, išgirdo karvės pilve bal- 
są, išsigando ir pabėgo. Bebėgdama koja užkliudė ąsotį, pieną 
paliejo. Nubėgo pas achundą ir papasakojo, kas atsitiko. 
Achundas sako: 

— Ką čia niekus plepi! Karvės juk nekalba. 

Tarnaitė sako: 

— Eik ir pažiūrėk. 

Achundas atsikėlė, nuėjo į tvartą, o tuo metu kaip tik vėl 
pasigirdo Nochdaus balsas: 

— Nenoriu daugiau pašaro, esu soti. 

Achundas nusigando ir sako: 

— Velnias į karvę įlindo. 

Achundas greitai pakvietė mėsininką ir papjovė karvę. Jos 
vidurius su Nochdum nunešė ir išmetė į šiukšlyną. Nochdus 
pamatė, kad truputį šviesiau pasidarė. tačiau iš ten išeiti nie- 
kaip negalėjo. Jam besukant galvą, kaip čia išsigauti laukan, 
užgriuvo nauja bėda. Aplinkui sukinėjosi alkanas vilkas. Pa- 
matė karvės vidurius ir surijo juos. Nochdus vėl išsigando, 
bet nesutriko. Galvoja sau: „Šiaip ar taip, aš turiu partempti jį 
į tėvo namus.“ Ir šaukia iš vilko pilvo: 

— Ei, dėdule vilke, karvės viduriai toks daiktas, kurį duok 
šuniui, ir tas neės. 

Vilkas klausia: 

— Tai ką aš ėsiu? 

Nochdus sako: 

— Avino mėsos, sviesto, medaus ir kepsnio. 

Vilkas klausia: 

— O kur aš visa tai gausiu? 

Nochdus sako: 

— Eik ten, kur aš liepsiu, ir gausi. 

Liepė vilkui eiti prie jo tėvo namų ir užlipti ant virtuvės 
stogo. Jis sako: 

— Ten, viršuje, yra skylė. Tu pro ją ir nusileisk į vir- 
tuvę. | 

Vilkas šiaip taip užlipo ant stogo, įlindo pro skylę ir nu- 
sileido į virtuvę. Rado ten mėsos, kepsnio, sviesto, kitokių 
skanėstų ir viską suėdė. | | 

Nochdus vilko pilve palaukė, kol vilkas gerai priėdė, su- 
storėjo ir ėmė šaukti. Taip ėmė triukšmauti, kad vilkas išsigan- 
do ir klausia: 

— Kas atsitiko, ko rėki? 

Nochdus sako: 

— Džiaugiuosi, kad tu sotus, kad tavo pilnas pilvas. 

Vilkas sako: | 

-— Džiaugiesi, žmones žadini. Ateis ir ras mus. Tiek pri- 
siėdžiau, kad ir pajudėti negaliu. 

Nochdus sako: 

— Tu nesupranti, aš privalau šaukti. 

Nochdus vėl ėmė šaukti visa gerkle. 

Taip vilkui ir Nochdui betriukšmaujant, atsibudo Nochdaus 
tėvas ir motina. Atsikėlę žiūri pro virtuvės durų plyšį, kas ten 
dedasi. Ogi vilkas tiek prisiėdęs, kad net išsipūtęs. Miško 
kirtėjas sako žmonai: 

— Palauk, aš atsinešiu kirvį, o tu pasiimk pjautuvą. 

Nochdus išgirdo tėvo balsą ir sako: 

— Tėtuk, sveikas! Aš esu vilko pilve. “ 

Tėvas sako: 

— Ačiū dievui, vėl tave sutikome. 

Ir sako Žmonai: 

— Reikia kaip nors vilką užmušti, kad Nochdaus nesu- 
žeistume. | 2 

Miško kirtėjas vėl uždarė duris. Vilkas norėjo iššokti pro 

skylę, bet negalėjo. Tada puolė į miško kirtėjo pusę. Miško 
kirtėjas trenkė jam kirviu per galvą, tas ir pakratė kojas. 

Miško kirtėjas ir jo žmona atsargiai vilko pilvą perpjovė 
ir išėmė Nochdų. Tėvas sako: 

— Mes dieną naktį vis galvojome, kur tas mūsų sūnus? 
Ką jis veikia? 

Nochdus sako: 

— Na, aš sotus ir prisikeliavęs. Dabar ačiū dievui galėsiu 
gryno oro įkvėpti. 

Tėvas jo klausia: 

— O kur tu buvai? 

Nochdus sako: 

— Ar nežinai. Buvau pelės urve, karvės, paskui vilko pil- 
ve. Bet dabar apie kitką galvoju — daugiau iš namų niekur 
nepajudėsiu. 

Tėvas su motina tai išgirdę apsidžiaugė. Motina sako; 

— Laiminu tave,—ir pabučiavo Nochdų į veidą. 

Tėvas taip pat sako: 

— Mielasis, jeigu už tave kas ir visą pasaulį siūlytų. vis 
tiek niekam tavęs neatiduočiau. Tu — mano akių šviesa, tu — 
mano viltis. 

Matydamos Nochdų miško kirtėjo akys švytėte švytėjo. 

Tegul visų tų, kas turi vaikų, akys visada būna šviesios. 


STRYKSIUKAS 


Kartą gyveno vyras su pačia. Juodu neturėjo vaikų. Kad 
ir kaip meldėsi, niekas nepadėjo. 

Vieną dieną atėjo dervišas ir sako: 

— Paimkite maną žirnių, supilkite į katilą, katilą įdėkite 
į tenurą, ir po kelių dienų iš žirnių išaugs vaikelis, 

Pati paėmė maną žirnių, supylė į katilą, o katilą padėjo 
tenure. Praėjo dvi ar trys dienos, moteris atėjo pažiūrėti, ma- 
to-— katile visi žirniai kruta. Ji išėmė katilą iš tenuro, nu- 
nešė į vidurį kambario ir pastatė. Žirniai ėmė ir pabiro po 
visą kambarį. Moteris apsidžiaugė, o vyras išsigandęs sako: 

— Nežinau, ką ir darysime, juk visi tie vaikai už dienos 
kitos panorės batų, panorės kepurių, skarelių, marškinių. Iš 
kur aš jų imsiu? Už ką aš pirksiu? 

Vyras paėmė šluotą, sušlavė visus žirnius ir išpylė pro 
duris laukan. Jie kiekvienas kas sau išsilakstė. Tik vienas iš 
jų prie tenuro užkritęs pasiliko. Žmona pamatė, kad vyras 
visus sušlavė ir išbėrė lauk, ėmė šaukti: 

— Nors vieną būtum palikęs. 

Vyras sako: 

— Teisybę sakai. Aš visai apie tai nepagalvojau. 

Tas žirnis, kuris buvo prie tenuro užkritęs, išgirdo taip 
kalbant ir sako: 

— Mielas tėveli, aš čia! 

Vyras su pačia atsinešė žirnį, šis tuojau iš kevalo išsinėrė, 
tapo mažyčiu vaikeliu ir strykt lauk. Tėvas su motina jam 
davė Stryksiuko vardą. 

Vieną dieną Stryksiukas pamatė, kad motina kažko susi- 
rūpinusi, ir klausia: | 

— Kas yra, motule, ko liūdi? 

Motina sako: 

— Cherekčis' neatėjo, nėra kam tėvui pietus nunešti. 

Stryksiukas sako: 

— Duok man, aš jam nunešiu. 

Motina sako: 

— Nepajėgsi. 

Stryksiukas sako: 

— Pamatysi. 

Pagaliau motina nusileido, sudėjo pietus į churdžiną 2, per- 
metė jį asilui per nugarą, pasodino ant jo Stryksiuką. Asilas 
tuo keliu kiekvieną dieną eidavo, kelią žinojo, bet buvo tin- 
gus, vos bejudėjo. Stryksiukas įkando jam į ausį, asilas pra- 
dėjo greičiau eiti ir nuėjo į lauką, kur buvo tėvas. Sūnus pa- 
matė, kad jo tėvas lauką aria, ir šaukia: 

— Tėtuk, pietus atnešiau. Ateik, nukelk mane nuo asilo. 


ICherekčis — žmogus, kuris skolina nešulinius gyvulius. 
Ž2Churdžinas — kelionmaišis iš dviejų dalių. permetamas per balną. 

Tėvas atėjo, nukėlė Stryksiuką nuo asilo ir sėdo pietauti. 
Stryksiukas nuėjo prie arimo ir sako: 

— Tėtuk, pietus aš tau atnešiau, dabar už tave paarsiu. 

Tėvas sako: 

— Nevaliosi. 

Stryksiukas sako: 

— Ir dar kaip valiosiu. 

Stryksiukas vos pradėjo arti, jaučio koja giliai žemėn įs- 
migo. Stryksiukas nusileido nuo jaučio pažiūrėti, kas atsitiko, 
žiūri, — jaučio koja ąsotin įlindusi. Stryksiukas tuojau atkasė 
ąsotį, o jis — pilnas aukso ašrafių. Stryksiukas šaukia: 

— Tėtuk, ateik! Lobį radau! 

Tėvas atėjo, žiūri — iš tikrųjų ąsotis pilnas ašrafių. Tėvas 
paėmė ąsotį ir parsinešė namo. Stryksiukas sako: 

— Tėtuk, argi tas aukso lobis ne šacho? Tuojau duok man, 
aš jam nunešiu. 

Tėvas sako: 

— Kam jam tas lobis? Mes jį radome, tai jis mūsų. 

Bet Stryksiukas nenusileidžia, šūkauja, ir gana. Motina ma- 
to, kad gali jiems gėdos padaryti, ir sako: 

— Dabar vėlu, jau vakaras. Kai rytas išauš, galėsi nešti. 

Dar nespėjo išaušti, o Stryksiukas akis praplėšęs jau šau- 
kia: 

— Mama, greitai nešk čia auksą. 

Ką bedarys motina, nuėjo, atnešė maišelį, pridėjo gelžga- 
lių, variokų, stiklo šukių ir sako: 

— Na štai, nešk šachui. 

Stryksiukas manė, kad maišelyje auksas, pasiėmė jį ir sa- 
ko motinai: 

— Mama, duok gabaliuką duonos ir rūgpienio. Jeigu iš- 
alksiu, kad turėčiau ko užkąsti. 

Motina įdėjo Stryksiukui gabalą duonos ir rūgpienio. Stryk- 
siukas leidosi į kelionę, ėjo ėjo, kol priėjo šacho dvarą. Pa- 
matęs aukštus šacho rūmus, daug tarnų ir vergų Stryksiukas 
galvoja: „Maniau, kad šachas toks pat žmogus kaip ir mes. 
Dabar matau, kad jam viso aukso nėra ko duoti.“ Stryksiu- 

kas atrišo maišelį, jau dalins, ogi žiūri, kad motina jį apgavo, 
maišelyje aukso nė trupučio. Tada Stryksiukas ėmė šaukti: 

— Ei šache! Ei šache! 

Atbėgo vergai ir klausia: 

— Ką pasakysi? 

Stryksiukas sako: 

— Argi jūs visi esate šachai? 

Vergai sako: 

— Ne. mes ir visi anie, kuriuos matai, esame šacho tar- 
nai ir vergai. Šachas sėdi aukso soste. 

Stryksiukas sako: 

— Aš noriu šachą pamatyti. 

Tarnai nuėjo pas šachą ir sako: 

— Atėjo toks mažas žmogutis, nori jus matyti. 

Šachas sako: 

— Tegul ateina. 

Stryksiukas nueina pas šachą, žiūri — tas aukso soste sė- 
di, prie šono brangakmeniais išpuoštas kardas, ant galvos per- 
lų karūna, krūtinė brangakmeniais nusagstyta. Abiejose pu- 
sėse stovi vergai su sidabriniais durklais. Šachas jo klausia: 

— Mažyli, ką nori man pasakyti? 

Stryksiukas sumišo, nežino nė ką kalbėti. Sako: 

— Mama man įdėjo duonos ir rūgpienio. Pavalgykime 
kartu. 

Vergai išgirdo tokius jo žodžius ir sako: 

— Argi šachas duoną su rūgpieniu valgo? 

Stryksiukas klausia: 

— Tai ką jis valgo? 

Vergai sako: 

— Vištienos plovą, mėsą, keptą vištą ir kitus panašius val- 
gius. 

Valdovas supyko, liepia Stryksiuką įmesti kalėjiman. Varg- 
šas Stryksiukas sėdi kalėjime ir kalba: 

— Būtų gerai nueiti pas šachą ir pakalbėti su juo. Tuojau 
nueisiu ir pasikalbėsiu. 

Kalėjimo sargas nuėjo pas šachą ir pasakė, kad Stryksiu- 
kas tokius žodžius kalba. Šachas sako: 

— Atveskite jį. 

Stryksiuką vėl nuvedė pas šachą. Šachas klausia: 

— Ką nori man pasakyti? 

Stryksiukas nulindo šachui prie ausies ir sako: 

— Dabar mane į kalėjimą įmetei, bet, žiūrėk, kitą kartą 
taip nepadaryk. 

Šachas supyko ir sako: 

— Išmeskite lauk šitą storžievį. 

Stryksiukas parėjo namo ir viską papasakojo tėvui su mo- 
tina. 

Rytojaus dieną Stryksiukas vėl sako motinai: 

— Mama, duok nunešiu tėvui pietus. 

Stryksiukas paėmė ir nunešė tėvui pietus. Kai tėvas sėdo 
pietauti, Stryksiukas vėl nuėjo arti. Bet šį kartą jautis išpur- 
vino jam galvą ir veidą. Stryksiukas nubėgo pas tėvą ir sako: 

— Tėtuk, kur yra vandens? Noriu nusiprausti. 

Tėvas iš tolo parodė šaltinį ir sako: 

— Eik ten, nusiprausk, bet žiūrėk galvos nepakelk. 

Mat prie šulinio augo obelis. Jei Stryksiukas ją pamatytų, 
įsiliptų ir nusiskintų obuolį. Šeimininkas tuoj jį pagautų. 

Stryksiukas nuėjo prie šaltinio praustis, žiūri vandenyje 
atsispindi obelis su obuoliais. Pakėlė galvą, pamatė daug 
obuolių, įsilipo medin, nusiskynė vieną obuolį ir jau kąs. 
Staiga medžio šeimininkas — gauruotasis divas pamatė Stryk- 
siuką ir sako: | 

— Ko po obelį laipioji? Dabar atiduok man obuolį. 

Stryksiukas atkišo obuolį, divas capt jam už rankos ir įsi- 
dėjo jį į kišenę. Parnešė namo, padavė motinai ir sako: 

— Iškepk jį man, aš suvalgysiu. 

Motina užkūrė tenurą, padavė Stryksiukui du auksinius 
kauliukus ir sako: 

— Žaisk su jais, tik žiūrėk į tenurą neįmesk. 

O tie kauliukai turėjo tokią savybę — jeigu kas juos pa- 
imdavo į rankas ir Žaisdavo su jais, kas minutę tapdavo vis 
didesni, kol užaugdavo ligi divo dydžio. 

Kai Stryksiukas paėmė kauliukus į rankas, tyčia ir įmetė 
juos į tenurą. Nuėjo pas divo motiną ir sako: 

— Nesuprantu, kaip kauliukai įkrito į tenurą. 

Divo motina nusiminė, nubėgo prie tenuro kauliukų trauk- 
ti. Kai ji pasilenkė prie tenuro, Stryksiukas ją pastūmė, ji ir 
įkrito į ugnį. Stryksiukas greitai uždarė tenurą, o pats įsili- 
po į ten buvusį stulpą. Tuo metu parėjo divas. Užuodė keps- 
nio kvapą, atidarė tenurą, suvalgė gabaliuką kepsnio ir sako: 

— Ai, ai, kaip skanu. Aš taip ir maniau, kad iš to mažylio 
išeis skanus kepsnys. 

Stryksiukas stulpe nusijuokė ir sako: 

— Bet juk čia kepsnys ne iš to mažylio. Tu valgei kepsnį 
iš savo motinos mėsos. 

Divas nustebęs klausia: 

— O ko tu ten užsilipai? 

Stryksiukas sako: 

— Sparnus įgijau. 

Divas klausia: 

— Iš kur juos gavai? 

Stryksiukas sako: 

— Išsitepiau kūną nafta, nuėjau prie ugnies, pasikaitinau, 
ir išdygo sparnai. 

Divas galvoja: „Teisybę sako.“ Paėmė naftos, išsitrynė 
kūną ir nuėjo prie tenuro pasikaitinti. Ugnis ir pagriebė jį. 
Divas ėmė šaukti: 

— Degu! 

Stryksiukas sako: 

— Dek! 

Taip divas ir sudegė. Stryksiukas išlipo iš stulpo, surinko 
divo pinigus, brangakmenius ir kitokius brangius daiktus ir 
parnešė tėvui su motina. Juodu apsidžiaugė, kad turi tokį su- 
manų ir vikrų sūnų, nors tas ir neužaugo didelis. 


NOCHODĖ IR DIVAS 


Kartą gyveno vyras su pačia. Juodu neturėjo vaikų, todėl 
labai meldė dievą, kad jiems duotų vaikelį. 
Vieną dieną pati nešė puodą sriubos į tenurą. Vienas žir- 

nis iš puodo iškrito, ir atsirado mergytė. Kaip tik tuo metu pas 
juos buvo atėjusios kaimynės. Viena kaimynė, kuri tos moters 
bėdos nežinojo, o gal ir žinojo, tik norėjo įgelti, sako: 

— Sesute, tu taip pat pasiųsk savo dukterį su mūsų mer- 
gaitėmis į lauką varpų rinkti. 

Moteris atsiduso ir sako: 

— Sesute, juk tu žinai, kad aš neturiu dukters? 

Tuo metu žirnis iš tenuro sušuko: 

— Miela mamyte, o kas aš esu? Pasiųsk mane varpų rink- 
ti. 

Moteris labai apsidžiaugė, pasilenkė prie tenuro, žiūri mer- 
gytė kaip žirnis didumo. Moteris ją numaudė, aprengė ir pa- 
vadino ją Nochode. Pasiuntė ją su kaimynų dukterimis į lau- 
ką varpų rinkti. Jos iki vakaro lauke rinko varpas, o kai sau- 
lė ėmė leistis, mergaitės vadina Nochodę namo eiti. 

Ji sako: 

— Dar anksti. 

Kai sutemo vakaras ir mergaitės rengėsi eiti namo, jas 
pamatė divas. Priėjo prie jų ir sako: 

— Labas vakaras, chanom Nochode. Ką jūs čia veikiate? 

Divas galvoja: „(Gero peno radau. Parsivesiu jas, porą die- 
nų gerai pamaitinsiu, kai pariebės, pastorės, tada ir suvalgy- 
siu.“ Jis sako mergaitėms: 

— Dabar neikite namo, jus vilkai sudraskys. Nakvokite 
pas mane, O rytoj rytą pareisite. 

Nochodė sako: 

— Gerai, nakvosime. 

Mergaitės nuėjo pas divą, tas paklojo patalą, suguldė vi- 
sas. Po kokios valandos divas šaukia: 

— Kas miega, kas nemiega? 

Nochodė sako: 

— Aš nemiegu. 

Divas klausia: 

— Kodėl nemiegi? 

Nochodė sako: 

— Namie mama prieš miegą man duoda kiaušinienės ir 
chalvos. Aš 'pavalgau ir užmiegu. 


-" 

Divas nuėjo, atnešė kiaušinienės, chalvos ir padėjo prie 
Nochodės. Nochodė pažadino mergaites, tos atsikėlė, kiauši- 
nienės, chalvos pavalgė ir vėl sumigo. 

Po valandos divas vėl šaukia: 

— Kas miega. kas nemiega? 

Nochodė sako: 

— Visos miega, tik chanom Nochodė nemiega. 

Divas klausia: 

— Kodėl nemiegi? 

Nochodė sako: 

— Kai aš namuose buvau, po vakarienės mama man visa- 
da. nuo krištolo kalno iš šviesos jūros rėtyje vandens atneš- 
davo. 

Divas atsikėlė, pasiėmė rėtį ir išėjo prie krištolo kalno, 
prie šviesos jūros. Kol ten nuėjo, ir rytas išaušo. Nochodė su 
mergaitėmis atsikėlė, pasiėmė vertingiausius divo daiktus ir 
drožia namo. Pusiaukelėj Nochodė prisiminė, kad paliko auk- 
sinį šaukštą. Ji sako mergaitėms: 

— Eikite namo, o aš grįžtu pasiimti auksinio šaukšto. 

Nochodė nuėjo į divo namus, žiūri — divas sėdi liūdnas 
kampe. Nochodė norėjo pasiimti auksinį šaukštą, bet tas sus- 
kambėjo, ir divas pamatė ją. Apsidžiaugęs stvėrė ir šmakšt 
įkišo maišan. Paskui maišą užrišo, o pats išėjo į mišką ryk- 
ščių parsinešti — Nochodei kailį pers. 

Nochodė prapjovė maišą, išlindo lauk. *'sugavo divo ožiu- 
ką ir įkišo į maišą, o pati kampe pasislėpė. 

— Divas parsinešė rykščių ir ėmė plakti maišą. Ožiukas 
maiše pradėjo bliauti. O divas sako: 

— Tu dar ožiuku apsimeti? Na, palauk! 

Divas tol mušė, kol ožiukas nusigalavo. Paskui atrišo mai- 
šą, Žiūri — varge, tu varge! Mylimiausią savo ožiuką užplakė. 

Suieškojo divas Nochodę ir sako: | 

— Tavęs gyvos dabar nepaleisiu. Pati sakyk, kaip man 
tave suėsti? 

Nochodė sako: . 

— Jeigu manęs nori paklausyti, tai užkurk tenure ugnį, 
iškepk didelį paplotį, mane į jį suvyniok ir ėsk. 

Divas jai sako: 

— Aš taip ir padarysiu. 

Užkūrė jis tenure ugnį, įmaišė tešlą ir jau keps paplotį. 
Kai pasilenkė papločio kepti, Nochodė jį pastūmė, divas ir 
įkrito į tenurą. Nochodė greitai užvožė tenuro dangtį. Divas 
ir sudegė. 

Nochodė pasiėmė auksinį šaukštą, kitus likusius daiktus, 
parnešė namo, priglaudė galvą prie motinos krūtinės ir papa- 
sakojo viską, kas buvo atsitikę. 


TETULĖ VARLĖ 


Gyveno kartą žmogus. Buvo jis vienas kaip pirštas, netu- 
rėjo nei giminių, nei draugų, Jo trobelėje visokių gėrybių 
"pilna buvo — rūsyje taukų ir vyno burdiukai, maišai ryžių. 
Tvarte laikė asilą, kuris buvo labai užsispyręs. Kai šeiminin- 
kas norėdavo pasivaikščioti, visada ant jo raitas jodavo. 

Vieną dieną žmogus išsiplovė kelnes, užsilipo ant stogo ir 
padžiovė jas ant virvutės, — kai išdžius, apsimaus. Staiga pa- 
kilo stiprus vėjas ir nunešė kelnes į kaimyno namą. Tasai kai- 
mynas buvo neturtingas, visas jo turtas — trys apykvailės 
dukterys. Pamatė kaimynas kelnes, nieko nelaukdamas ėmė 
ir apsimovė jas. 

Žmogus užlipa ant stogo kelnių pasiimti, žiūri — jų nė 
kvapo. Dairosi, ieško, ogi mato, — kaimynas jas apsimovęs. 
Žmogus šaukia: 

— Ei dėdule, kam mano kelnes apsimovei? Greitai atiduok! 

Kaimynas sako: 

— Neturiu jokių tavo kelnių. Man iš dangaus jos nukrito, 
aš ir apsimoviau. Palik tas kelnes man, geriau imk vieną iš 
trijų mano dukterų. | 

Žmogus sutiko. Patiesė vestuvinį kilimą, paėmė vyriau- 
siąją dukterį už rankos ir parsivedė į savo namus. 

Kitos dienos rytą išeidamas iš namų žmogus sako: 

— Žmonele, prižiūrėk mano turtą, saugok namus kaip sa- 
vo akį. Pažiūrėsiu, ko tu verta. 

Žmona. sako: 

— Tik savo asilą iš mano akių vesk šalin, o namus tai aš 
pasaugosiu. | 

Kai vyras išėjo iš namų, žmona pirmiausia apsidirbo dar- 
bus, apėjo kambarius, rūsyje pasidairė. Žiūri, — visi kamba- 
riai kilimais iškloti, rūsyje pilna burdiukų su taukais ir vynu, 
pūstašonių molio ąsočių. Apžiūrėjusi kambarius ir rūsį, žŽmo- 
na sumanė pažiūrėti, kas ant stogo dedasi. Užlipusi mato — 
stogas suskeldėjęs. Moteris galvoja: 

— Tuojau padarysiu tvarką. 

Vargais negalais taukų ir vyno burdiukus ant stogo už- 
tempė ir sustatė saulėje. Paskui vyną, taukus su šiaudais ir 
moliu sumaišė ir užtepė plyšius. Jau buvo netoli saulėlydžio, 
kai visus darbus baigė. Tada ji sau galvoja: „Gerai, kad vy- 
ras Man namą patikėjo, reikėjo jį taisyti. Aš tas skyles užtai- 
siau. Šiaip ar taip, jam pavyko, kad aš tame name gyvenu.“ 

Atėjo vakaras. Vyras grįžta ir džiaugiasi, kad dabar na- 
mai netušti. Pasisodino žmoną prie lempos ir klausia: 

— Sakyk, ar nebuvo liūdna vienai? Ką tu veikei? 

Žmona sako: 

— Ne, darbo buvo iki valiai. 

Kitą rytą vyras išeina į kiemą ir mato, kad nuo stogo tau- 
kai ir vynas teka. Nustebęs klausia žmonos: 

— Žmonele, kas ten dedasi? 

Toji sako: 

— Pirma nenorėjau tau galvos kvaršinti, bet dabar, kad 
klausi — pasakysiu. Vakar nuo ryto ligi vakaro aš ant stogo 
tvarką dariau. Stogas visai kaip rėtis buvo, tai aš paėmiau 
taukų, Vyno, atskiedžiau molį, sumaišiau su šiaudais ir užtai- 
siau visus plyšius, kad žiemos metu, kai pradės lyti, snigti, į 
kambarius nelašėtų. 

Vyras tai išgirdęs net išsižiojo. Bėga rūsin, o taukų ir vy- 
no burdiukų nė vieno nelikę. Jis supyko, paėmė žmoną už 
rankos, nuvedė ją pas jos tėvą ir sako: 

— Tėvuk, nenoriu aš tos žmonos. Imk savo dukterį ir 
atiduok mano kelnes. 

Uošvis sako: 


179 


— Na, kas čia pasidarė? 

Žentas smulkiai papasakojo, ką žmona jam ištaisė. Uošvis 
sako: 

— Dėl dievo meilės, palik man kelnes, aš tau už jas kitą 
dukterį duosiu. Toji protingesnė. 

Vyras sako: 

— Na ką gi, tegul bus taip. 

Ir parsivedė už žmoną antrąją dukterį. 

Rytą išeidamas vyras jai sako: 

— Tu taip nedaryk kaip tavo sesuo, pirma pagalvok, o 
paskui daryk. Štai tie rakandai ir visa kita ir yra tavo. Ne- 
leisk nė vienam daiktui nueiti niekais. Aš per vargą tą turtą 
įgijau. Jeigu kada koks perlas nuo sosto nubyrėtų ar šachas 
mirtų, aš vis kokį daiktelį namo parsitempčiau, kad nereikė- 
tų lyg elgetoms prie svetimų durų prašinėti. Tavo sesuo visus 
taukus ir vyną nunešė ir jais stogą ištepė. Dabar pažiūrėsiu, 
ką tu padarysi. 

Naujoji žmona sako: 

— Kaip aš pasirengusi už tave gyvybę atiduoti, taip ir ta- 
vo turtą saugosiu. 

Vyras sako: 

— Ir asilą tvarte prižiūrėk, pašaro jam laiku paduok. Juk 
Jis pats nepapiašys, jis taip pat mūsų turtas. 

Kai vyras išėjo iš namų, žmona atsikėlė, apsidairė po tro- 
bą, paskui nuėjo į tvartą ieškoti asilo. Žiūri — stovi pririštas 
gražus asilas. Kadangi gyvulys ant mėšlo vartėsi, tai buvo iš- 
sitepęs. Moteris sako asilui: 

— Kas mano seseriai į galvą šovė vyną ir taukus su mo- 
liu maišyti ir stogą tepti. Būtų geriau tave išmaudžiusi. Da- 
bar aš tavo kojas nuvalysiu ir tau vietą poilsiui padarysiu. 

Nuėjo, atnešė katilą, pripylė vandens ir užkaitė ant ug- 
nies. Kai vanduo užvirė, atsinešė pemzos ir skudurą ir ėmė 
trinti asilo kojas, zalvą plauti. Dirbo suplukusi nuo pat ryto 
ligi vakaro. Paėmė chna, supylė į vandenį, mazgote asilą tuo 
vandeniu nuo galvos ligi kojų nuplovė, iš tvarto asilą išvedė, 
nuvedė į didįjį kambarį. paklojo čiužinį, padėjo aksominę pa- 
galvę, atnešė vatinę antklodę ir paguldė asilą. O pati atsisė- 

do šalia jo galvos ir kalba, kad labai pavargo ir truputį pa- 
ilsės. Kol visus darbus baigė, atėjo vakaras. 

Pareina vyras, žiūri — tvarto durys atviros. Galvoja: 
„Reikia pažiūrėti, kas ten dedasi.“ Įeina tvartan, mato, asilo 
nėra. Klausia žmonos, ar ji kam nors jo neatidavė. Žmona 
sako: 

— Ne, niekam neatidaviau, bet gyvulys tvarte buvo labai 
nešvarus, stovėjo ant mėšlo. Nuėjau į tvartą, nušveičiau, nu- 
ploviau jį, chna nudažiau, parvedžiau į kambarį ir paguldžiau. 

Vyras sako: 

— Moterie, ką tu kalbi? Gal karščiuoji? 

Vyras įeina vidun ir mato, kad žmona teisybę sako — asi- 
las išmaudytas, chna nudažytas ir paguldytas. Vargšas vyras 
nežino, nė ką sakyti. Spyrė porą kartų asilui ir išvarė iš kam- 
bario. Asilas iš karto nuėjo į savo tvartą. O vyras paėmė žmo- 
nai už rankos, nuvedė ją ant jos tėvo namo stogo ir šaukia: 

— Viešpatie, atleisk jos tėvui nuodėmes! Nenoriu tos žmo- 
nos. Grąžink mano kelnes, atsiimk savo dukterį. 

Uošvis klausia: 

— Kas vėl čia pasidarė? 

Žentas viską smulkiai papasakojo. Uošvis vėl prašo iš jo 
kelnių neatimti, siūlo trečiąją dukterį už Žmoną, toji esanti 
protingesnė. Žmogus parsivedė trečiąją kaimyno dukterį. Vy- 
ras vėl naująją žmoną moko, kad darbus protingai dirbtų. 

— Reikia pirma pagalvoti, kas iš darbo išeis, tada dirbti. 

Naujoji žmona sako: 

— Aš ne tokia, kaip mano seserys, gali nebijoti. 

Dvi ar tris dienas ji visus darbus rūpestingai dirbo, nė vie- 
no žingsnio neteisingai nežengė, viską tinkamai darė. Vieną 
dieną vyras jai sako: 

— Šį vakarą šiek tiek svečių turėsime. Pataisyk skanią va- 
karienę, kad svečiai iš mūsų nesijuoktų. Trumpai sakant, imk 
ryžių, taukų, mėsos, žirnių, svogūnų ir taisyk vaišes, 

Vyras vėl išėjo prie savo darbų. Žmona nuėjo į vidurį kie- 
mo prie šulinio ir sako: 

— Viešpatie, kaip aš viena viską spėsiu? Būtų gerai, jei- 
gu kas nors man padėtų. 


181 


Staiga iš šulinio pasigirdo varlės balsas — kurr, kurr.., 

Moteris sako: 

— Ei tetule varle, ar nenorėtum man truputį padėti? 

Varlė vėl sukurkė. 

Moteriškė sako: 

— Puiku, tetule varle, tai tu visus tuos darbus padarysi? 

Varlė vėl sukurkė. 

Moteris sako: 

— Na, jei jau taip, tuojau atnešiu tau ryžių, taukų, mė- 
sos, o tu jau rūpinkis. Vakare man atiduosi. 

Varlė vėl sukurkė. Moteris atnešė ryžių, taukų, mėsos ir 
visa kita, sumetė į šulinį, kad varlė vaišes taisytų, o pati nu- 
ėjo pailsėti. Atsisėdo kambaryje ant čiužinio ir taip prasė- 
dėjo ligi vakaro. 

Vyras pareina ir klausia: 

— Sakyk, ką padarei? Nagi, parodyk. 

Moteris sako: 

— Kaip tik pačiu laiku apie vakarienę paklausei, jau bus 
viskas gatava. 

Vyras sako: 

— Na ir gerai. 

Bemat pradėjo rinktis svečiai. Vyras liepia. 

— Duok vakarienę. 

Žmona sako: 

— Denk stalą, dėk lėkštes, nešk duoną, sūrį, o aš pasaky- 
siu, kad vakarienę neštų. 

Vyras padengė stalą, padėjo lėkštęs ir sako žmonai: 

— Paskubėk, nešk vakarienę. 

Žmona nuėjo prie šuliūio ir sako: 

—- Tetule varle, paskubėk. Svečiai vakarienės laukia. 

Bet iš šulinio jokio garso. Vyras klausia: 

— Kam tu liepi nešti vakarienę? 

Žmona sako: 

— Tetulei varlei. 

Vyras nustebęs klausia: 

— Tetulei varlei? 

Žmona sako: 

— Palauk, aš einu prie šulinio vakarienės atnešti. 

Moteris nuėjo prie šulinio, žiūri — ryžiai, taukai, mėsa su 
vandeniu susimaišę. Pasižiūrėjo į šulinio dugną, pamatė kažką 
dunksant. Ištraukė tą gumulą, nuėjo pas vyrą ir sako: 

— Tetulė varlė blogą vakarienę pataisė. Štai ištraukiau iš 
šulinio — kieta kaip akmuo. 

Vyras žiūri — žmona aukso plytą belaikanti. Vyro pyk- 
čio kaip nebūta, apsidžiaugė ir sako: 

— Gerai padarei. Svečiams aš ką nors iš turgaus parnešiu. 
Tu tą aukso plytą kur nors paslėpk. 

Po dviejų ar trijų mėnesių turėjo būti ramazanas !. Vyras 
sako: 

— Tegul ta aukso plyta bus ramazanui. 

Žmona pamanė, kad ta plyta skiriama kokiam žmogui. Ji 
sako: 

— Gerai. 

Ji nunešė tą aukso plytą ir padėjo skrynion. Vyras iš tur- 
gaus parnešė kebalo, sviesto, keptą vištą ir sočiai pavaišino 
svečius. Bet žmonai iš galvos vis aukso plyta neišeina. Ji vis 
vaikščioja po miestą ir ką sutikusi klausinėja: 

— AT ne Ramazanas esi? 

Jai atsakydavo: 

— Ne. 

Vieną dieną pro jos namą ėjo chalvos pardavėjas. Mote- 
ris jį pamatė ir klausia: 

— Dėdule, ar kartais tavo vardas ne Ramazanas? 

Žmogus sako: 

— Taip, Ramazanas. 

Moteris sako: 

— Palauk truputį. Aš tau atnešiu, ką buvai pasaugoti da- 
vęs. Taip pavargau tavęs beieškodama. 

Žmogus labai nustebo, o moteris nuėjo, išėmė iš skrynios 
aukso plytą, atnešė ir atidavė dėdulei Ramazanui. Dėdulė Ra- 
mazanas manė, kad moteriai protas pasimaišė ir jam akmenį 
atnešė. Bet pamatęs auksą paėmė jį, iš džiaugsmo net padėk- 


"'Ramazanas — devintas musulmonų mėnulinio kalendoriaus mėnuo, 
griežto pasninko mėnuo, taip pat vyro vardas. 

lą su chalva paliko ir nuėjo. Moteris pasiėmė padėklą su chal- 
va ir parsinešė namo. Iš tos chalvos padarė septyniolika ar 
aštuoniolika žmogiukų., kiekvienam žmogiukui davė vardą ir 
kiekvienam darbą paskyrė. Vienus padarė tarnaitėmis, kitus 
tarnais, trečius durininkais, ketvirtus virėjais, penktus ago- 
mis. 

Atėjo vakaras, grįžta namo vyras, beldžiasi į duris. Žmo- 
na nei atsako, nei duris atidaro. Kai vyras vėl pabeldė, ji 
sako: 

— Durininke, atidaryk šeimininkui duris. 

Vyras ėmė be perstojo belsti į duris. Bet žmona vis tiek 
neatidaro. Vyras mato, kad geruoju durų niekas neatidarys, 
spyrė koja ir atidarė jas. Įeina vidun, žiūri — žmona išsida- 
žiusi, išsipuošusi ant čiužinio sėdi. Vyras supykęs klausia: 

— Kodėl neatidarei durų? 

Žmona sako: 

— Kodėl aš turiu atidarinėti duris turėdama tarnaites ir 
tarnus? 

Vyras sako: 

— Žmona. ar tau protas pasimaišė? 

Ji sako: 

— Argi tu nematai, kad tarnaitės bei tarnai ir kieme, ir 
priemenėj, ir kambary stovi? 

Vyras apsidairė, mato, kad iš tikrųjų visuose kampuose 
iš chalvos žmogiukų pristatyta, ėmė šaukti: 

— Didžiausią klaidą padariau, kad ant stogo kelnes pasi- 

"džioviau. Dabar tu mane pajuokai statai. Iš kur tuos Žmogiu- 
kus gavai? 

Žmona sako: 

— Teisybę sakai. Aš kalta, kad taip darau. Bet ar blogai 
padariau, kad dėdulei Ramazanui tą nelemtą daiktą atidaviau. 

Vyras klausia: 

— Kokį daiktą dėdulei Ramazanui atidavei? 

Ji sako: 

— Tetulės varlės akmenį. - 

Vyras sako: 

— Ką tu padarei? 

Žmona sako: 

— Ramazanas su chalva ėjo pro šalį, aš jį pašaukiau ir 
grąžinau jam tą daiktą, kurį mums saugoti buvo davęs. Jis 
paliko chalvos, o aš iš jos tarnaites ir tarnus nulipdžiau. 

Vyras suprato, kad žmona aukso plytą atidavė. Susiėmė už 
galvos ir sako: 

— Ką beveiksi su tavim, reikia atiduoti tave atgal tėvui, 
tegul kam nors kitam įperša. Savo kelnes atsiimsiu, o tave iš 
savo namų išvesiu. Nagi kelkis ir eime. 

Vyras paėmė žmoną už rankos ir išvedė iš trobos laukan. 
Moteris nuėjo į griuvėsius ir atsisėdo. Bemat atbėgo šuo ir 
pradėjo loti. Moteris sako: 

— Tetule kalyte, be reikalo skaliji. Eikš čionai. Aš dau- 
giau į to nedėkingo žmogaus namus kojos nekelsiu. 

Šuo atėjo prie moters. O po kelių minučių atėjo katė ir 
kniaukia. Moteris sako: 

— Tetule katyte, ar eisi paskui mane? Jeigu aš atsigręšiu, 
norėsiu vėl grįžti. į to Žmogaus namus. Eik ir tai pasakyk jam. 

Katė užlipo ant sienos ir pradėjo murkti. Moteris sako: 

— Tetule murkle, šis žmogus žiaurus, tave man iš paskos 
atsiuntė, kad vėl mane su juo sutaikytum. 


Katė sumurkė ir nuėjo. Tuo metu vienas šacho kupranu- 
garis, ant kurio buvo sukrauti aukso lydiniai, ištrūko iš va- 
rovo rankų ir atėjo į griuvėsius prie tos moters. Moteris pa- 
žiūrėjo į kupranugarį ir sako: 

— Dėdule ilgakakli, ar tai man tave atsiuntė? Žiūrėk, kaip 
mano vyras stengiasi. Dėdule ilgakakli, aš tau labai dėkinga. 
Nieko daugiau nenoriu, tik vėl grįžti pas jį. Ką jis pas mane 
atsiuntė, tam aš taip ir pasakiau. 

Ji atsistojo, sėdo ant kupranugario ir parjojo namo. Vyras 
tuo Metu namuose buvo. Žiūri, kad jo žmona ant kupranuga- 
rio parjoja. Prijojo ji prie durų ir šaukia: 

— Noriu bent porą dienelių ramiai čia pagyventi. Tu ma- 
ne privarginai, supykęs iš namų išvarei. Jeigu dėdulės ilga- 
kaklio nebūtum atsiuntęs, kojos į tavo namus nebūčiau kė- 
lusi. 

Vyras priėjo, apžiūrėjo kupranugarį, nešulius — o ten auk- 
so lydiniai besą sudėti. 

— Gerai, kad parjojai. Dabar lipk žemėn. 

Žmona nulipo, vyras įvedė kupranugarį į kiemą, žiūri, 
kad nešulyje dešimt aukso plytų. Vyras galvoja: „Bus da- 
bar geriau, jeigu žmona nežinos teisybės.“ Ir sako jai: 

— Žmonele, tu eik pailsėti pamiegoti, paskui pradės 
abguštu! ir kufte lyti. Kai pašauksiu, ateik valgyti. 

Žmona atsigulė ir užmigo. Tada vyras auksą užkasė žemė- 
je. Kupranugarį papjovė, iš jo mėsos išvirė abguštą ir kuftę, 
užlipo ant stogo iš navdano? žemyn abguštą išpylė, kuftę po 
kiemą išdrabstė ir šaukia žmona 

— Kelkis, abguštu ir kuite lyja. 

Žmona atsikėlė, žiūri — teisybę vyras sako. Ji pavalgė ir 
vėl išsitiesė ilsėtis. 

Po poros dienų varovai išėjo kupranugario ieškoti. Į kiek- 
vienas duris beldžia ir klausia, ar nematė kas kupranugario. 
Vieni jiems pasakė, kad matę kupranugarį to žmogaus kieme. 
Šacho kupranugarių varovai ir tarnai atėjo į to žmogaus kie- 
mą ir liepia jam išeiti, nes jiems reikią jį pas šachą nuvesti. 
Tuomet vyras sako žmonai: 

— Aš einu. Tu visą turtą į trobą sunešk ir saugok duris. 

Moteris tuojau duris iš vyrių iškabino, užsidėjo ant galvos 
ir nusekė paskui vyrą. Žmonės jos klausia: 

— Kodėl tas duris nešioji? 

Moteris sako: 

— Vyras liepė duris saugoti. 

Žmonės sako: 

— Dar to nematėme, negirdėjome. 

Varovai nuvedė žmogų pas šachą. Tas klausinėja jį, bet 
nieko iš jo negali išgauti. Tada pradeda kankinti. Bet žmogus 
vis tiek nieko nepasako. Staiga viziris pamato moteriškę su 
durimis ant galvos. Klausia tarnų, kas ji tokia. Tarnai sako, 
kad ji esanti to vyro žmona. Tada viziris sako šachui: 


!'Abguštas — sriuba iš ryžių ir pupelių su mėsa. 
ŽNavdanas — medinis lovys, kuriuo ką nors pila. 

— Jūsų šviesybe, reikia tą moteriškę išklausinėti, gal ji 
pasakys teisybę. 

Šachas klausia moterį: 

— Ar tu esi to vyro Žmona? 

Moteris sako: 

— Taip. 

Šachas sako: 

— Noriu tavęs vieno dalyko paklausti. Jeigu pasakysi 
teisybę, duosiu tau šimtą ašrafių. 

Moteris sako: 

— Gerai, klauskite. 

Šachas klausia: 

— Sakyk, ar kartais į jūsų kiemą nebuvo atklydęs kupra- 
nugaris? 

Moteris sako: 

— Kupranugaris į griuvėsius buvo atklydęs, aš ant jo sė- 
dau ir parjojau namo. Jo pavadis buvo šilkinis, balnas siu- 
vinėtas. 

Šachas apsidžiaugė, kad kupranugaris atsirado, ir sako žmo- 
gui: 

— Tu neprisipažinai, o tavo žmona viską papasakojo. Nagi 
eik ir greitai atvesk kupranugarį. 

Žmogus sako: 

— Mano pati nežino, ką kalbanti. Juk ji nepilno proto. 

Viziris irgi sako: 

— Teisybę sako. Jeigu būtų protinga, durų ant galvos ne- 
nešiotų. 

Šachas vėl klausia jos: 

— Kada kupranugaris į jūsų kiemą atėjo? 

Moteris sako: 

— Tą dieną, kai vyras su manim susitaikė, kai abguštu lijo, 
iš dangaus kuftė krito, Aš abgušto ir kuftės valgiau ir dar 
liko. 

Šachas sako viziriui: 

— Teisybę sakai, iš tikrųjų ji nepilno proto. Tas vargšas 
žmogus su ta moterim galą gaus. Paleiskit jį ir tegul sau ke- 
liauja. 


Kai juodu iš šacho rūmų išėjo, vyras sako žmonai: 

— Tik tada tave į savo namus atgal priimsiu, kai tu kal- 
bėsi tik tai, ką aš liepsiu, ir tik su manimi. 

Žmona sako: 

— (Gerai, sutinku. 

Nuo to laiko ji iš tikrųjų nebeplepėjo, ko nereikia. Taip 
jisai išmokė žmoną laikyti liežuvį už dantų. 


DĖDULĖ ILGAKAKLIS 


Kartą gyveno auksakalys. Jis turėjo žmoną, per kurios ne- 
išmaningumą jam dažnai kentėti tekdavo. Kartą auksakalys nu- 
ėjo į turgų, nupirko rėjų!' medvilnės, parnešė namo ir sako 
žmonai: 

— Suverpk ją. Iš tų siūlų išausime drobę. 

Žmona sako: 

— Dabar negaliu verpti, suverpsiu, kai norėsiu. 

Vyras klausia: 

— O kada tu norėsi? 

Žmona sako: 

— Nežinau. 

Vieną karštą vasaros popietę auksakalys miegojo rūsy, o 
žmona nusirengė ir nuėjo į baseiną maudytis. Ji atsistojo vi- 
dury baseino ir ėmė šaukti. Vyras išgirdo jos šauksmą, pašo- 
ko iš miegų, išbėgo lauk ir klausia: 

— Kas atsitiko? 

Žmona sako: 

— Panorėjau verpti, greitai atnešk medvilnę. 

Vyras ant jos supyko, paėmė lazdą ir uždrožė jai per pliką 
kūną. Paskui sako: 

— Kad ligi vakaro visą medvilnę suverptum, o jei ne, iš 
namų išvysiu. 

Auksakalys taip pasakė ir nuėjo sau BiAE darbo. Vakare 
sako Žmonai: 


' Rėjus — svorio matas, 12 kg. 

— Atnešk siūlus, pažiūrėsiu, kaip suverpei. 

Žmona sako: 

— Medvilnė vandeny, aš daviau tetulei varlei, kad su- 
verptų. Tuojau nueisiu ir atnešiu. 

Žmona išėjo laukan, surado vandeny akmenuką, atnešė ir 
duoda vyrui. Jis supyko ant žmonos ir išvijo ją iš namų. 

Žmona išėjo už miesto, susirado ramią vietelę ir atsisėdo. 
Sėdi, dairosi, žiūri — iš kažkur katė atėjo. Moteris jai sako: 

— Tetule katyte, gal tave mano vyras atsiuntė? Eik ir pa- 
sakyk jam, kad aš nepareisiu. 

Katė nubėgo, atėjo asilas. Moteris sako: 

— Dėdule asile, gal tave mano vyras atsiuntė? Eik ir pa- 
sakyk jam, kad aš negrįšiu. 

Po kokios valandos atėjo kupranugaris su aukso nešuliu. 
Moteris jo klausia: 

— Dėdule ilgakakli, gal tave mano vyras atsiuntė? Neno- 
rėjau namo eiti, bet tau gėdos nedarysiu, — eisiu, jeigu tu jam 
pasakysi, kad aš pati nenorėjau eiti, bet tu mane veste par- . 
vedei. 

Moteris sėdo ant kupranugario ir parjojo į vyro namus. 
Dar nespėjo vidun įeiti, sako: 

— Matai, tu siuntei tetulę katę, — aš nėjau, siuntei dėdulę 
asilą, — irgi nėjau, o štai dėdulei ilgakakliui negalėjau atsispir- 
ti — sėdau ant jo ir parjojau. 

Auksakalys žiūri — ant kupranugario nešulys lyg akmenų 
prikrautas. Sako Žmonai: 

— Gerai padarei. Eik į vidų. 

Žmogus paėmė kupranugarį už pavadžio, paklupdė ant že- 
mės — žiūri nešulys aukso plytų prikrautas. Jis auksą paėmė, 
nunešė ir užkasė žemėje, kupranugarį papjovė, mėsą sumetė 
į šulinį, o žmonai verkdamas sako: 

— Dėdulę ilgakaklį žvėrys sudraskė. 

Kitą dieną turguje šauklys paskelbė, kad šacho kupranu- 
garis su aukso lydiniais dingo. Kas jį suras, bus apdovanotas. 

Išgirdusi šauklio balsą moteris išėjo į tarpdurį. Šauklys 
jos klausia: 

— Moteriške, ar nematei šacho kupranugario su aukso ne- 
šuliu? 

Ji sako: 

— Šacho kupranugario nemačiau, bet vakar mane vyras 
buvo iš namų išvaręs. Aš sutikau dėdulę ilgakaklį, jis mane na- 
mo parvedė ir. su vyru sutaikė. O vyras, kad jį nelaboji pa- 
griebtų, dėdulę ilgakaklį papjovė. 

Šauklys jai nieko nesakė, nuėjo pas šachą ir tarė: 

— Visuose kvartaluose ir turguose skelbiau, kad dingo 
kupranugaris, bet niekas nieko nežino. 

Šachas klausia: 

— Ar niekas tau nieko nesakė? 

Šauklys tarė: 

— Viena moteris man papasakojo: „Vakar, mane vyras bu- 
vo iš namų išvaręs. Aš sutikau dėdulę ilgakaklį, jis mane na- 
mo parvedė ir su vyru sutaikė. O vyras ilgakaklį papjovė.“ 

Šachas sako: 

— Dėdulė ilgakaklis ir yra kupranugaris. Eikite greitai ir 
atveskite tą moterį. 

Tarnai atvedė moterį. Šachas jos klausia: 


— Kas atsitiko dėdulei ilgakakliui? 

Moteris sako: 

— Oi neklauskit. Vyras krovinį žemėje užkasė, o kupranu- 
garį papjovė ir įmetė į šulinį. 

Šachas siunčia tarnus auksakalio su auksu atvesti. Kai tar- 
nai jos vyrą atvedė, šachas klausia: 

— Kas tu toks esi? 

Žmogus sako: 

— Aš esu auksakalys. 

Šachas sako: 

— Labai gerai. Norėjau tau galvą nukirsdinti, bet tau gy- 
vybę dovanosiu, jei tu nukalsi iš aukso mano paminklą, kad 
visi žmonės žiūrėtų į jį ir juo žavėtųsi. 

Auksakalys sako: 

— Tučtuojau tai padarysiu. 

Šachas klausia: 

— Kiek aukso reikės? 

Auksakalys sako: 

— Ne mažiau trijų chervarų. ! 

Šachas liepė atnešti iš iždo ir sandėlių auksą ir duoti auk- 
sakaliui jo tiek, kiek jis paprašys. 

Auksakalys ėmėsi darbo. Dirbo dirbo ir nukalė statulą, nu- 
kalęs nunešė į rūmus ir pastatė. Auksakalys padarė tokį pa- 
minklą, kokio šachas norėjo. Kai paminklas buvo gatavas, jo 
pažiūrėti atėjo šachas ir viziris. Šachas klausia: 

— Viziri, ar iš' tikrųjų čia yra trys chervarai aukso? 

Viziris sako: 

— Aš nežinau. Svarstyklių neturiu. todėl ir pasverti nėra 
kaip. Tik viena aišku — auksakalys aukso pusiau neperpjovė. 
O jei kiek ir paėmė, tai tik jis vienas žino kiek. Reikia kaip 
nors iš jo viską išgauti. 

Šachas sako viziriui: 

— Duodu tau keturiasdešimt dienų. Per tą laiką kaip nori, 
taip daryk, bet iš auksakalio viską sužinok. 

Viziris ėmė vykdyti šacho įsakymą. Vieną dieną be auksa- 
kalio žinios pasikvietė jo žmoną ir sako: 

— Noriu tave savo sūnui išpiršti. Tu tokia graži, o tavo 
vyras tik auksakalys. Bet sūnui tave išpiršiu tik tada, jeigu 
tu iš auksakalio sužinosi, kaip reikia pasverti: paminklą, kurį 
jis šachui padarė. Kai tik sužinosi, tuoj ateik pas mane ir pa- 
pasakok. 

Moteris sako: 

— Gerai, padarysiu. 

Vakare žmona sako vyrui: 

— Mielasis, pasakyk man, ką reikia daryti, norint sužinoti, 
kiek sveria šacho paminklas? 

— O kam tau reikia žinoti? 

Žmona sako: 

— Šiaip įdomu. 

Vyras pagalvojo pagalvojo ir sako: 

— Reikia paimti valtį, įdėti į ją paminklą ir žiūrėti, kiek 
ji į vandenį nugrims. Pažymėjus, kiek valtis į vandenį nu- 
grimzdo, reikia paminklą išimti, o į valtį dėti akmenis, kol 


I!Chervaras — svorio matas, lygus 300 kg. 

valtis nuskęs ligi pažymėtos vietos. Paskui reikia pasverti ak- 
menis, ir bus aišku, kiek sveria paminklas. 

Žmona tik nusikvatojo. Kitą dieną slapta nuėjo pas vizirį 
ir viską papasakojo. Viziris apsidžiaugė, nuėjo pas šachą ir 
sako. Girdi, taip ir taip reikia pasverti paminklą. 

Šachas liepia greitai atvesti auksakalį. Kai jį atvedė, lie- 
pia tokiu pat būdu, kaip žmonai sakė, prie jo pasverti pa- 
minklą. Kai pasvėrė, mato, kad trūksta aštuoniasdešimt penkių 
manų. Šachas pasiuntė tarnus į auksakalio namus aukso at- 
nešti, o auksakalį liepė į minaretą nuvesti ir minareto duris 
užmūryti, kad jis ten iš bado ir troškuiio mirtų. 

Šacho tarnai taip ir padarė — nuvedė auksakalį į minaretą 
ir užmūrijo duris. 

Auksakalys sėdi minarete ir galvoja, ką daryti. Staiga pa- 
matė žmoną prie minareto stovinčią ir šaukiančią: 

— Kodėl man skyrybų neduodi? Aš noriu už vizirio sū- 
naus tekėti. 

Auksakalys sako: 

— Padaryk, ką sakysiu, tada ir skyrybas duosiu. 

Žmona klausia: 

— O ką man reikia daryti? 

Auksakalys sako: 

— Surask didelę skruzdėlę, pririšk jai prie kojos siūlą, iš- 
tepk jos nosį taukais ir paleisk aukštyn. Tada ji lips aukš- 
tyn ir pasieks mane. Prie kito siūlo galo pririšk storesnį siū- 
lą, aš tą siūlą užtrauksiu, o tu prie jo galo pririšk virvę. Kai 
virvės galą užtrauksiu, kitu jos galu apsirišk per juosmenį, 
aš tave užtrauksiu į minaretą ir duosiu tau skyrybas. O tada 
galėsi keliauti ir tekėti už vizirio sūnaus. 

Auksakalio žmona taip ir padarė. Vyras ją užtraukė į mi- 
naretą ir sako: 

— Dabar tu virvės galą tvirtai laikyk, o aš nusileisiu že- 
mėn, atnešiu tau skyrybų raštą. 

Žmona laiko virvę, o auksakalys įsikibo ir nusileido žemyn. 
Nusileidęs sako: 

— Tu ten palauk. tau skyrybų raštą atnešiu. 

Auksakalys žmoną minarete paliko, o pats bijodamas šacho 
namo nėjo. Nuėjo pas vieną savo giminaitį ir apsigyveno. 

Po dienos šachas apžiūrėjo auksakalio nukaltą paminklą. 
liko patenkintas ir sako: 

— Kaip gaila, kad mes tą žmogų užmūrijome. 

Šachas siunčia tarnus užmūrytų minareto durų ardyti. Nori 
auksakalį išleisti. 

Žmonės nuėjo auksakalio atvesti, žiūri, kad jo nėra. Jo 
vietoje žmona sėdi. Žmonės nustebę klausia: 

— Ko tu čia atėjai? 

Moteris sako: 

— Atėjau iš vyro skyrybų rašto paimti. O jis nuėjo atneš- 
ti to rašto ir negrįžta. | 

Žmonės nuėjo pas šachą ir viską smulkiai papasakojo. Tas 
nustebo auksakalio sumanumu, pašaukė vizirį ir sako: 

— Reikia visur apieškoti ir surasti auksakalį. 

Viziris visus namus apžiūrėjo, bet auksakalio niekur nera- 
do. Pagaliau griebėsi gudrybės. Atvedė bandą ėriukų, išda- 
lino visiems namams ir sako: 

— Toks šacho įsakymas, kad tuos ėriukus dvidešimt dienų 
savo namuose laikytumėte. Per tą laiką jų svoris neturi nei 
padidėti, nei sumažėti. 

To namo, kuriame buvo pasislėpęs auksakalys, šeiminin- 
kas atėjo pas jį ir klausia: 

— Ką reikia daryti, kad ėriuko svoris nei padidėtų, nei 
sumažėtų? 

Auksakalys sako: 

— Atvesk vilkiuką, kad ėriuką saugotų. O tada jam kas 
rytą vakarą sočiai žolės duok. Taip kiekvieną dieną daryk. 
Ėriuko svoris nei didės, nei mažės. 

Seimininkas taip ir padarė. Dvidešimtą dieną vizirio tar- 
nai surinko ėriukus, žiūri. kad visų svoris padidėjęs, išskyrus 
tik vieną. Tada viziris suprato, kad auksakalys tuose namuose 
slepiasi, nuėjo į tuos namus ir surado jį. Nuvedė jį pas šachą, 
šis jam sako: 

— Aš tave apdovanoju. Tave ir tavo žmoną. Už sumanumą 
skiriu tave pirmuoju savo viziriu. 

SAKYNĖ IR KETURIASDEŠIMT PLĖŠIKŲ 


Seniai, labai seniai gyveno šachas. Jis turėjo tik vieną 
dukterį. Kadangi duktė buvo vienturtė, šachas ją labai mylė- 
jo ir visus jos norus tenkino. Duktė užaugo, o šachas nė ne-: 
pastebėjo, kaip įžengė į septintąją dešimtį. 

Vieną dieną duktė sako tėvui: 

— Tėve, aš noriu turėti keturiasdešimt tarnaičių, kad vi- 
sos jos būtų vienodos kaip du vandens lašai ir vienodai apsi- 
rengusios. 

Šachas sako: 

— Pasistengsiu patenkinti tavo norą. 

Jis pasiuntė eunuchus ieškoti tokių mergelių. Tie po vi- 
sus namus pasidairė ir surinko keturiasdešimt vienodų merge- 
lių. Paskui liepė siuvėjams visoms mergelėms vienodus dra- 
bužius pasiūti, kad visos keturiasdešimt kaip viena atrodytų. 
Tos tarnaitės nuo ryto ligi vakaro ir nuo vakaro ligi ryto apie 
šacho dukterį sukinėjosi. 

Vieną dieną šacho duktė užsigeidė vykti medžioklėn. Pa- 
prašė tėvą leidimo, sėdo su tarnaitėmis ant žirgų ir išjojo Į 
dykumą. Medžioti joms neblogai sekėsi. Šacho dukteriai taip 
patiko medžioklė, kad ji vėliau kiekvieną dieną ėjo pas tėvą 
prašyti leidimo. medžioti. Tėvas pagaliau uždraudė sakydamas: 

— Dukrele, kiekvieną dieną net vyrai neina medžioti. Aš 
negaliu tavęs taip dažnai leisti medžioklėn. 

Vieną dieną šacho duktė vėl atėjo prašyti, kad ją išlejstų 
medžioti. Ji sako: 

— Mielas tėveli, tu turi įvykdyti du mano prašymus. Me- 
džioklės vietoje pastatyk man rūmus, kad panorėjusi galėčiau 
ten keletą dienų pabūti ir pasiilsėti. Ir taip pat duok keturias- 
dešimt vienodų tarnų, aukso diržais sujuostų, kad mane me- 
džioklėn lydėtų ir naujuose rūmuose mano paliepimus vyk- 
dytų, pietus, vakarienę stalan atneštų. 

Šachas norom nenorom turėjo sutikti. Gražius rūmus vi- 
dury sodo pastatė, vieno kambario sienas veidrodžiais nuklojo 
ir keturiasdešimt kitų kambarių įrengė, o jų durys į veidro- 

džių kambarį buvo. Kiekviename kambaryje gyveno po tar- 
naitę, o veidrodžiųykambaryje — šacho duktė. 

Kai rūmai buvo baigti, duktė atėjo pas tėvą ir sako: 

— Rūmai pastatyti, noriu vykti į medžioklę ir keletą die- 
nų tuose rūmuose pagyventi. 

Šachas vėl jai patarė, kad ten nekeliautų. Bet duktė ne- 
sutiko. Jis sako: 

— Dabar, kad užsispyrei keliauti medžioklėn, imk štai tą 
žiedą, užsimauk ant rankos ir rūpestingai saugok jį. 

Duktė paėmė žiedą, užsimovė ant rankos, su keturiasdešimt 
tarnaičių ir keturiasdešimt tarnų sėdo ant žirgų ir išjojo. 

Šacho duktė įėjusi į naujus rūmus labai nudžiugo. Pasiun- 
tė tėvui laišką, kad rūmuose norinti keturiasdešimt dienų pa- 
gyventi. Tarnai kiek reikia maisto ir drabužių iš miesto paėmė, 
iš vakaro į naujuosius rūmus nugabeno ir ten budėjo, kad va- 
gys ar sukčiai į rūmus neateitų. 

Praėjo kelios dienos. Kartą keturiasdešimt tarnų, kurie vėl 
iš Miesto į rūmus maistą ir rūbus gabeno, akis į akį susitiko 
su keturiasdešimčia plėšikų. Plėšikai visus tarnus sumušė ir 
viską, ką jie gabeno, atėmė. Tarnai iš baimės leidosi bėgti, kur 
akys mato. 

Atėjo vakaras. Šacho duktė ir tarnaitės nesulaukia tarnų 
su kroviniais, susirūpino, susirinkusios tariasi, ką daryti. Jos 
sako: 

— Ką beveiksi, teks pačioms tarnų "darbus dirbti. Iš eilės 
sargyboje stovėsime. 

Susitarė, kad kas vakarą viena kuri tarnaitė užsidegusi 
žvakę ir į ranką pasiėmusi per naktį prie šacho dukters budės. 
Jeigu neduok dieve kas nors atsitiktų, žmogus ateitų, jos vi- 
sos drąsiai kautųsi. 

Tarp tarnaičių buvo viena mergelė, už visas sumanesnė. 
Jos vardas buvo Sakynė. Ji buvo mylimiausia šacho dukters 
tarnaitė. Kiekvieną vakarą po vakarienės pasikalbėjusios, pa- 
juokavusios, pasistumdžiusios, pašokusios mergelės atsisveikin- 
davo ir pasklisdavo po savo kambarius. 

Vieną vakarą, kai visos pašoko ir atėjo eilė budėti Saky- 

"nei, ta atsistojo, apėjo ratą, gebos skvernais paėmė žvakę ir 
užgesino. Tarnaitės norom nenorom išsiskirstė dejuodamos: 

— Ai, ai, kam žvakę užgesinai? Greitai uždekite. 

Kiekviena mergelė savo kambary užsidegė žvakę. O Sakynė 
nuėjo į verandą, žiūri, kad aikštė priešais rūmus šviečia, Sa- 
kynė sako šacho dukteriai ir tarnaitėms: 

— Tuojau išauš. Aš eisiu pažiūrėti, kodėl ten šviesu. 

Tos jai sako: 

— Gerai, bet dėl dievo meilės paskubėk greitai grįžti. 

Sakynė išėjo laukan ir patraukė šviesos linkui. Ėjo ėjo ir 
priėjo didžiulį sodą. Sakynė įėjo į tą sodą, žiūri — vidury so- 
do ant baseino kranto pastatytas sostas, 0 jame malonios iš- 
vaizdos jaunikaitis besėdįs. Sakynė priėjo, pasisveikino. Tas 
jaunikaitis buvo vardu Sorchekas !. Jis į Sakynės pasveikini- 
mą atsakė ir paklausė: 

— Ką darysi čia atėjusi? 

Sakynė sako: 

— Neaitrink man širdies. Nuo šio pasaulio vargų aš ir 
taip soti. Vienintelė mano paguoda — dieviškoji medžioklė. 
Šį vakarą pamačiau šviesą ir atėjau pažiūrėti, kas čia dedasi. 
Aš jokių blogų kėslų neturiu, Sorchekai. Kaip gerai, kad čia 
atėjau. — meilikavo Sakynė, o paskui paklausė: — Sakyk, jau- 
nuoli, o ką tu čia veiki? Papasakok man apie save. 

Sorchekas sako: 

— Aš turiu keturiasdešimt draugų plėšikų. Ši vieta yra 
jų buveinė. Po šiuo sodu jie turi kambarius ir sandėlius, kur 
turtus slepia. Dieną pareina pasislėpti, o kai tik saulė nusi- 
leidžia, išeina karavanų plėšti. Užvakar šacho tarnus išrengė. 
Dabar girdėjau kalbant, kad netoliese šacho duktė rūmus pasi- 
stačiusi. Tai jie rengiasi keliauti ten plėšti. Viską, ką tik ten 
ras, išneš. 

Sakynė galvoja: „Ek nerūpestingoji siela. Tu pati savo 
kojomis nueisi prie savo mirties.“ O Sorchekui sako: 

— Jaunikaiti, eisiu ten pažiūrėti, o tu būk geras, parodyk 
man kelią. | 


"Sorchek — tymai, išbėrimas (pers.). 

Jaunikaitis su Sakyne nuėjo į požemį. Užsidegė žibintą ir 
žvakę. Sorchekas parodė jai kambarius. Juodu priėjo šulinį. 
Sakynė klausia: 

— Kieno tie turtai požemyje? 

Sorchekas sako: 

— Plėšikų. Kiekvieną, kas pakliūva į požemį, laiko sar- 
gybos priežiūroje. 

Sakynė pažiūrėjo į šulinį ir klausia: 

— Jaunikaiti, kas ten šulinyje įkritęs? 

Sorchekas pasilenkė pažiūrėti, Sakynė jį pastūmė iš užpa- 
kalio, tas ir įkrito į šulinį. Tada ji nuėjo į virtuvę, pasiėmė 
katilą plėšikų plovo ir chorešo, užsidegė žvakę ir išėjo į ša- 
cho dukters rūmus. 

Šacho duktė ir tarnaitės pamačiusios Sakynę pareinant la- 
bai nudžiugo, o ypač kad ši parsinešė katilą plovo ir chorešo. 
Jos tą dieną sočiai papietavo ir pavakarieniavo, paskui išsi- 
skirstė kiekviena į savo kambairį. 

Rytą grįžta plėšikai į savo buveinę. Žiūri — Sorcheko nėra. 
Šaukia jį, ieško, bet veltui. Beieškodami įeina virtuvėn. Ma- 
to, kad nėra katilo su plovu ir chorešu. Pagaliau eina prie 
šulinio, girdi iš šulinio Sorcheko balsą. Ištraukia jį iš šulinio 
ir klausia: 

— Kaip tu čia patekai? 

Sorchekas viską ir papasakojo. Tada plėšikai sako: 

— Kvaila tavo galvelė. Jeigu ji šįvakar ateis, sulaikyk ją 
ligi ryto, kol mes pareisime. 

Kitą vakarą tarnaitės ir šacho duktė vėl krėtė pokštus, šo- 
ko ir: žaidė. Kaip ir praeitą vakąrą, Sakynė atsistojo šokti, 
apsuko ratą, pasiėmė gebą, užgesino žvakę ir sako: 

— Mergaitės, aš einu ten, kur vakar buvau. Maisto jums 
parnešiu. 

Šacho duktė sako: 

— Štai žiedas. Jį man tėvas davė. Imk jį, kad laimingai 
nueitum ir grįžtum. 

Sakynė paėmė žiedą ir patraukė tiesiai sodo link. Žiūri, 
Sorchekas, kaip ir vakar, soste sėdi. Sakynė priėjo prie jo, 
pasisveikino ir paklausė, kaip jo sveikata. Jaunikaitis sako: 

— Kodėl tu, mergele, mane į šulinį įstūmei? 

Sakynė sako: 

— Aš pajuokavau. O dabar eime pasivaikščioti. Tu man 
viską aprodyk. 

Sorchekas galvoja: „Šiandien taip nebus kaip vakar. Šiaip 
ar taip, sulaikysiu ją.“ Juodu vaikščiojo šen, vaikščiojo ten, 
bevaikščiodami priėjo maisto sandėlį. Sakynė žvilgtelėjo į 
sandėlio lubas, o ten kablys įkaltas, ant jo pintinė pakabinta. 
O sienoje ant vinies virvė kabo. Sakynė klausia Sorcheko: 

— O kas čia yra? 

Sorchekas sako: 

— Toje pintinėje maisto produktai. Kai daug maisto par- 
neša, sudedame jį į pintinę ir pakabiname, kad pelės ir katės 
neprieitų. 

Sakynė sako: 

— Nukabink pintinę, aš noriu pažiūrėti. 

Jaunikaitis ir nukabino pintinę. 

Sakynė sako: 

— Leisk man į ją atsisėsti, o tu mane aukštyn užtrauk. 

Sorchekas sako: 

— Gerai. 

Sakynė atsisėdo į pintinę, o Sorchekas ją užtempė aukš- 
tyn. Paskui ją vėl nuleido žemyn. Tada Sakynė sako: 

— O dabar tu sėsk į pintinę, aš tave užkelsiu aukštyn. 

Jaunikaitis atsisėdo į pintinę, Sakynė jį užtraukė į palubę. 
Užtraukė ligi pat lubų, o virvės galą pririšo prie vinies sie- 
noje. Tada Sakynė nuėjo į virtuvę, pasiėmė katilą su plovu 
ir chorešu, užsidegė žvakę ir linksma parėjo pas šacho duk- 
terį ir jos tarnaites. Tos vėl skaniai pavakarieniavo ir nuėjo 
miegoti. 

Rytą plėšikai grįžta ir žiūri — vėl Sorcheko nėra. Ėmė įį 
šaukti. Girdi, kad jis iš sandėlio atsiliepia. Rado palubėn už- 
keltą. Papykę, pasišaipę nuleido jį žemyn. Vakare plėšikai 
jam sako: 

— Šį vakarą žūt būt ją sulaikyk, o mes sugrįšime ir nu- 
bausime ją. 

Sorchekas sako: 

— Jeigu -šį vakarą ji ateis, iš mano rankų neištrūks. 

Trečią vakarą Sakynė, kaip ir pirmuosius du, nuėjo į so- 
dą, susirado Sorcheką, paklausinėjo apie sveikatą, pakalbėjo 
ir sako: 

— Iš tikrųjų vakar tau iškrėčiau pokštą. Kai apie tai pa- 
galvoju, juokas ima. Nepyk, sakyk, kaip laikaisi? 

Sorchekas galvoja: „Gana, aš tave perpratau.“ Juodu dar 
truputį pavaikštinėjo ir priėjo vieną plėšikų miegamąjį. Sa- 
kynė sako: 

— Aš labai noriu gerti. Atnešk truputį vandens. 

Sorchekas atnešė pilną puoduką vandens. Sakynė paslap- 
čiom į vandenį įbėrė migdomųjų miltelių, padavė Sorchekui 
ir sako: 

— Man regis, į vandenį nuodų įpylei? 

Sorchekas sako: 

— Garbės žodis, nepyliau. 

Sakynė sako: 

— Išgerk gurkšnelį tu. tada aš patikėsiu ir išgersiu visą. 

Sorchekas sako: 

— Galiu išgerti. 

Sorchekas pusę puoduko nugėrė, o likusį duoda Sakynei. 
Sakynė vandenį į užantį susipylė. Tuo metu Sorchekas ėmė ir 
užmigo. Sakynė paėmė purvo. ištepė jam veidą, plaukus su- 
vėlė. Paskui aprengė jį moters drabužiais, papuošė septynio- 
mis nendrinėmis lazdelėmis, nunešė į miegamąjį ir paguldė. 
Tada užsidegė žvakę, pasiėmė katilą plovo ir chorešo ir iš- 
ėjo. Kai ji parėjo namo, šacho duktė ir tarnaitės, kaip ir kitus 
vakarus, pavalgė ir nuėjo gulti, 

Išaušo rytas. Parėjo plėšikai, visur išvaikščiojo, bet nie- 
kur Sorcheko nerado. Nuėjo į miegamąjį, žiūri lovoje išsipuo- 
šusi moteris guli. Plėšikai sako: 

— Kurgi jis yra? Pažiūrėkime, ką jis veikia? Kai rasime, 
paklausime iš kur čia ta moteris. 

Plėšikai susiginčijo dėl tos moters. Vienas sako, kad ji jam 
priklauso, antras, kad jam, trečias, kad jam. Pagaliau susita- 
rė: tegul ji pati pasirenka iš jų kurį nori. Priėjo prie lovos, 
žiūri — veidas svetimas ir keistas. Žadina, bet moteris nesi- 

kelia, guli it negyva. Tada plėšikai visaip pradėjo ją gaivinti. 
Kai ši atsigavo, plėšikai nustebo pamatę, kad tai Sorchekas. 

— Ek tu, varguoli, kaip tu atrodai? — sako plėšikai. 

O iš tikrųjų jis nieko nežinojo, kad taip atrodo. 

Paskui jam tapo aišku, kad ta mergelė jį užmigdė ir pur- 
vais ištepliojo. Plėšikai ant jos labai supyko ir sako: 

— Kur tai girdėta, kad moteris iš mūsų taip tyčiotųsi? Ry- 
toj vakare mes nė vienas iš čia nepajudėsime. Čia pasiliksime 
ir pažiūrėsime, kas per viena toji, kuri iš Sorcheko taip ty- 
čiojasi. 

Kitą vakarą plėšikai niekur neina, laukia tos mergelės. O 
Sakynė, kaip ir kiekvieną vakarą, kiek pašoko, paskui pasi- 
ėmė žvakę ir išėjo ieškoti Sorcheko. Kai ji ėjo į sodą, net 
nenujautė. kas jos laukia. Staiga mato, kad iš visų pusių ją 
apsupo keturiasdešimt plėšikų. Sorchekas taip pat už jų nu- 
garų pasislėpęs stovi. Sakynė iš pradžių nusigando, bet greitai 
susitvardė ir tarė sau: „Na, dabar bus bėdos.“ 

Plėšikai jai sako: 

— Tučtuojau sakyk mums, kas tokia esi ir ką čia veiki? 
Kodėl taip šaipaisi iš mūsų draugo? Ką tu jam uždavei? 

Sakynė mato, jog neišsisuks, ir sako: 

— Kam jums žinoti, kas aš tokia? Užtenka, jei sužinosit, 
kad aš ne viena esu. Mūsų čia yra keturiasdešimt viena mer- 
gelė, viena už kitą gražesnė. Jeigu leisite, aš nueisiu ir visas 
atvesiu čia. 

Plėšikai apsidžiaugė, bet paskui sako: 

— Mes tave paleisime, o tu nueisi ir įspėsi drauges, kad 
tos bėgtų. 

Bet Sorchekas sako: 

— Nebijokite, ji atves mergeles. Juk ji taip nuoširdžiai 
kalba. 

Staiga vienas plėšikas pamatė ant Sakynės rankos žiedą 
ir suprato, kad tas žiedas yra šacho. Ir sako Sakynei: 

— Tą žiedą palik mums kaip užstatą. 

Sakynė apsidžiaugė tokia baigtim, atidavė žiedą ir nuėju- 
si pas šacho dukterį viską papasakojo. 

— Kitos išeities nėra, reikia eiti pas plėšikus. 

Mergelės nuėjo pas plėšikus. Šie jas pamatė, apsidžiaugė 
ir sako: 

— Mes esame keturiasdešimt ir jūsų keturiasdešimt. Nieko 
geriau nesugalvosi, kaip surengti keturiasdešimt vestuvių. 

Plėšikai joms taip pasakė: jeigu jos tekėsiančios už jų, tai 
liksiančios gyvos, o jeigu ne — tai visoms galvas nusukinė- 
sią. 

Sakynė tarė: 

— Širdis į širdį visada kelią randa, mes taip pat norime 
tekėti už jūsų. 

Plėšikai sako: 

— Tai kodėl delsiate? 

Sakynė sako: 

— Juk mes ne paprastos mergelės, o šacho dukterys. Ves- 
tuvės irgi turi būti atitinkamos. Pirma mums iškūrenkite pir- 
Ųų, Mes nueisime, išsimaudysime, tada parenkite jaunavedžių 
kambarius, paimkite už rankų ir nuveskite mus į juos. 

Plėšikai sutiko taip padaryti. Jie nusamdė darbininkų pir- 
čiai statyti. Netrukus Sakynė susipažino su vienu keryzų ka- 
sėju ir paprašė jį, kai pirtį statys, kad iškastų tunelį į šacho 
dukters rūmus. 

Pagaliau pirtis buvo pastatyta, prinešta vandens. Jie su- 
sitarė, kad kitą dieną mergelės eis į pirtį o vakare bus ke- 
liamos vestuvės. 

Sakynė iš kažkur gavo penkiolika balandžių ir eidama į 
pirtį nusinešė juos. Tenai ji pakirpo paukščiams sparnus ir 
paleido į vandens baseiną. O mergelės tuneliu sugrįžo į savo 
rūmus. | 

Plėšikai laukia jų, o jos vis neišeina iš pirties. Nuėjo prie 
pirties, priglaudė ausis prie durų ir klausosi. Girdi — merge- 
lės vandeny pliuškenasi. Plėšikai sako: 

— Labai ilgai maudosi, mat šacho dukterys. Purvus nusi- 
plaus ir išeis gražios, švelnios. 

Praėjo diena, naktis, atėjo ir rytas, o mergelės iš pirties 
vis neišeina. Plėšikai beldžia į duris, bet niekas jų neatidaro. 
Tada jie išlaužė duris, įėjo į pirtį, žiūri, kad mergelių ir pėdos 
atšalusios. O vandeny pliuškenasi, spurda pakirptais sparnais 

balandžiai. Plėšikai net pabalo iš pykčio. Ėmė galvoti, kaip 
mergeles vėl pagauti. Mat plėšikai ne juokais mergeles pa- 
milo. 

Tuo metu šacho duktė, Sakynė ir tarnaitės linksmos ir lai- 
mingos grįžo į savo rūmus. Šacho duktė sako: 

— Mergaitės, jau keturiasdešimt dienų praėjo. Rytoj mums 
reikia grįžti į tėvo dvarą. Bet aš didelę bėdą turiu. Žiedas, 
kurį aš Sakynei daviau ir kurį ji plėšikams užstatė, yra mano 
tėvo — šacho, o be jo aš negaliu tėvui pasirodyti. 

Sakynė sako: 

— Aš tuojau nueisiu ir parnešiu jums žiedą. 

Tai pasakiusi Sakynė apsirengė dervišo drabužiais, pakei- 
tė savo išvaizdą ir išėjo pas plėšikus. 

Plėšikai pamatė Sakynę dervišo drabužiais, sustojo aplink 
ją ir sako: 

— Gerai, derviše, kad atėjai. Mes paprašysim tave už mus 
pasimelsti, norime mylimas mergeles vėl rasti. 

Kai dervišui visa tai papasakojo, šis tarė: 

— Jeigu kokį nors jų daiktą turite, aš per pusdienį jas 
čia pristatysiu. 

Vienas plėšikas sako: 

— Aš turiu vienos mergelės žiedą. 

Sakynė sako: 

— Gerai. Duokite greičiau jį man ir iškaskite duobę. At- 
neškite trupučiuką skiedrų, truputį svogūno lukštų, tris rėjus 
malkų, o aš savo darbą padarysiu. 

Plėšikai tuojau atnešė žiedą ir padavė Aervišui. Dervišas 
tą žiedą tuoj pamainė į savąjį. 

Plėšikai iškasė duobę, atnešė skiedrų, svogūno lukštų ir 
malkų. Dervišas paėmė svogūno lukštus ir skiedras, įkūrė 
ugnį, uždėjo malkų, įmetė į ugnį žiedą ir sako plėšikams: 

— Jūs susėskite aplink duobę ir laukite. Kai tos malkos su- 
degs, mergelės ateis. O aš keliauju tolyn, eidamas pasimelsiu, 
kad mergelės greičiau ateitų. 

Taip pasakęs dervišas pasuko šacho dukters rūmų linkui. 
O šacho duktė ir tarnaitės iš rūmų į kelią žiūrėjo, laukė, kada 
Sakynė pareis. Jos pamatė Sakynę su dervišo drabužiais grįž- 

tančią ir apsidžiaugė. Sakynė parėjo, žiedą nuo cankos nusi- 
movė ir padavė šacho dukteriai. | 

O dabar paklausykite, ką toliau plėšikai darė. Jie aplink 
duobę sėdėjo sėdėjo, kol malkos sudegė ir pelenais virto, o 
mergelių taip ir nesulaukė. Tada pelenus pažarstė, žiūri, kad 
auksinis su deimantais šacho žiedas pakeistas variniu, kuris 
ugnyje visai pajuodo. Tada plėšikai suprato, kad tas dervišas 
buvo ne kas kita kaip Sakynė. Pasijutę apgauti plėšikai taria- 
si, ką daryti. Vienas jų sako: 

— Galbūt jos tebėra? Geriausia būtų, jeizu vienas iš mūsų 
persirengtų moterim, nueitų ir atviliotų jas čia. 

Pagaliau vienas plėšikas švariai nusiskuto, apsirengė či- 
gonės drabužiais, užsimetė ant nugaros maišelį, pasiėmė adatų 
ir smeigtukų ryšulėlį ir leidosi į kelionę. Nuėjo prie šacho 
dukters rūmų ir šaukia, kad pardavinėja adatas ir smeigtukus. 
Sacho duktė apsidžiaugė išgirdusi prekeivės balsą ir sako tar- 
naitėms: 

— Pašaukite, tegul ta adatų pardavėja ateina pas mane. 

Jos ir pakvietė adatų pardavėją. Kai ji įėjo, Sakynė ją 
nužvelgė nuo galvos ligi kojų ir suprato, kad čia persirengęs 
plėšikas. Priėjo prie jos, uždėjo ranką ant pėties ir sako: 

— Salem aleikum, miela tetule. Kur buvai? Kaip malonu 
tave matyti! Aš sveika, gyva esu, o tu, kaip matau, po toli- 
miausias gatves, kvartalus ir aikštes vaikštinėji, adatas par- 
davinėji. 

Šacho duktė ir tarnaitės pagalvojo, kad ji įš tikrųjų Saky- 
nės teta. Sakynė dėjosi pasiilgusi savo tetos. Trumpai kalbant, 
ji nužiūrėjo tetą nuo galvos ligi kojų ir sako: 

— Brangi tetule, tavo plaukai sulipę, nagai ilgi, visas kū- 
nas nešvarumais aptekęs. Mergelės, greitai užkurkite pirtį, 
mano tetą išprausime. 

Tariamoji teta nežino kur dingti, bet bėgti nėra kaip. 

Kai pirtis įkaito, Sakynė su kitom dviem draugėm nuvedė 
tetą į pirtį ir išrengė. Sakynė sako: 

— Ai, ai! Pažiūrėkite. 

Žiūri — tetos kūnas sudribęs, rankos ir kojos karpom ap- 
augusios. 

Sakynė šaukia: | 

— Mergelės, atneškite kardą. 

Mergelės atnešė kardą. Sakynė visas tetos karpas, visus 
riebalus apipjaustė. Paskui ją išvedė lauk ir viską šacho duk- 
teriai papasakojo. Šacho duktė kone sprogo iš juoko. 

Sugrįžo tasai plėšikas pas draugus ir sako: 

— Toji mergelė mane pažino. 

Kiti plėšikai sako: 

— Jeigu taip nepavyko, reikia kitaip joms atkeršyti. 

Jie susėdo, galvojo galvojo ir sugalvojo. Skubiai keturias- 
dešimt skrynių atnešė, jose pasislėpė po vieną plėšiką. Atve- 
dė septyniolika mulų, tas skrynias ant jų ir sukrovė. Penki 
plėšikai liko lauke. Tie persirengė pirkliais ir leidosi į šacho 
dukters rūmus, Jie sutarė ligi vakaro ten nukeliauti. Taria- 
mieji pirkliai nueis į rūmus ir sakys: „Mes esame pirkliai, ant 
mūsų mulų yra nešuliai su brangenybėmis. Girdėjome, kad ši 
dykuma yra nesaugi. Kadangi jau saulėlydis, malonėkite leis- 
ti mums čia kur nors kampe su savo nešuliais prisiglausti. 
Rytoj rytą už tai jums atlyginsime.“, Jie ketino vidurnaktį iš 
skrynių išlįsti, paimti mergeles ir išsivesti. 

Kai plėšikai priėjo prie šacho dukters rūmų ir pasibeldė 
į duris, Sakynė juos bemat atpažino. Kai jie pasiprašė nakvy- 
nės, Sakynė tarė: 

— Gerai, pasilikite. 

Ji tuos pirklius su nešuliais nuvedė į tuščią kiemą, iš- 
krovė nešulius, o juos nusivedė į kambarį. Tuomet ji papa- 
sakojo šacho dukteriai 'ir jos tarnaitėms, kas čia per pirkliai. 
Paskui tuos pirklius, kurių tarpe buvo ir Sorchekas, ji pakvie- 
tė vakarienės. Tarnaitėms Sakynė liepė užkaisti penkiolika ka- 
tilų vandens. Kai vanduo užvirė, tarnaitės paėmė po skrynią 
ir ant jų supylė verdantį vandenį. Tada Sakynė sako Sorche- 
kui ir kitiems persirengusiems pirkliais plėšikams: 

— Jeigu norite miego, tai liepsiu pakloti patalus. 

Šie sako: | 

— Malonėkite taip padaryti, esame pavargę, rytoj rytą 
mums reikia toliau keliauti. 

Tarnaitės paklojo patalus ir paguldė tariamuosius pirklius. 

Kai praėjo kokia valanda, šie atsikėlė ir nuėjo prie savo at- 
sigabentų skrynių. Žiūri — jų draugai nuplikyti tenai guli. Šie 
leidosi bėgti, bet pulkas tarnaičių juos sugavo ir surišo. Kitą 
dieną juos nuvedė į miestą pas šachą. Valdovas buvo labai 
patenkintas Sakynės sumanumu, padovanojo jai plėšikų sodą 
ir rūmus! Sakynė šachui tarė: 

— Kadangi Sorchekas man pasitarnavo, padovanokite jį 
man. 

Šachas tarė: 

— Tegu bus, kaip tu nori. 

Sakynė ištekėjo už Sorcheko. Juodu ilgai ir laimingai gy- 
veno. 


ŠACHZADĖ' IR ARABZENGĖ 


Seniai, labai seniai gyveno šachzadė Ismajilas. Jis labai 
mėgdavo medžioti, beveik visą laiką medžioklėse praleisda- 
vo. Jaunikaitis buvo labai drąsus ir narsus. Kartą jis susap- 
navo gražią lyg mėnulio pilnatis mergelę ir pamilo ją. Rytą 
atsibudo ir pradėjo verkti. Motina pradėjo jį guosti. Ką ji 
bedarė, ką jam bedovanojo,— niekas nepadėjo. Šachzadė nei 
miega, nei valgo, vis susimąstęs sėdi. 

Šachzadė turėjo žirgą Gemerą'. Tą žirgą žinojo ir tur- 
čiai, ir paprasti žmonės. | 

Vieną rytą šachzadė atsibudo, pasibalnojo Gemerą, sėdo 
ant jo ir nujojo į stepę. Jaunikaitis davė sau žodį negrįžti 
namo, kol neras mergelės. Motina verkė ir prašė: 

— Sūnau, kur tu josi? Kodėl mane vieną palieki? 

Bet sūnus nepaklausė ir iškeliavo. Jojo jojo ir prijojo kal- 
ną. Žiūri — ant jo stovi rūmai. tokie gražūs, kad nei sapne 
susapnuosi, nei gyvenime pamatysi. To kalno papėdėje tekėjo 
šaltinis. Šachzadė pašėrė žirgą šienu ir miežiais, pagirdė šal- 
tinio vandeniu ir pats atsisėdo prie to šaltinio. 


IŠachzadė — princas, šacho sūnus. 
Ž2Gemer — mėnulis (pers.). 

O dabar paklausykit, kas tuose rūmuose dėjosi. 

Tie rūmai buvo Arabzengės, kuris turėjo keturiasdešimt 
narsių karių. Arabzengė tiems narsuoliams buvo įsakęs, kas 
tuo keliu keliaus — vienas žmogus ar karavanas — tą ir api- 
plėšti. | 

Tuo metu, kai šachzadė Ismajilas prie kalno atjojo ir su- 
stojo pailsėti prie šaltinio, Arabzengė stovėjo bokšte ir žiū- 
rėjo į kelią. O tame bokšte visi keturiasdešimt narsuolių bu- 
dėdavo po dvi valandas. Arabzengė pamatė, kad kalno papė- 
dėje pIie šaltinio atjojo aukštas jaunikaitis ant stambaus 
žirgo, ir sako trims savo kariams: 

— Jokite prie šaltinio, pažiūrėkite, kas tas jaunikaitis ir 
iš kur jis atkeliavo. Paklauskite, kodėl jis prie mano šaltinio 
sustojo pailsėti. Paskui jį su arkliu ir visa manta pas mane at- 
veskite. 

Trys kariai nuėjo prie šaltinio ir sako šachzadei Ismaji- 
lui: 

— Ei jaunikaiti, kas tu esi ir kur keliauji? Kodėl tuo ke- 
liu joji? Ar nežinai, kad čia yra Arabzengės valdos? Čia net 
liūtas neužklysta. Kas šiuo keliu keliauja, sveiko kailio iš čia 
neišneša. 

Šachzadė apsimetė esąs kurčias ir sako: 

— Aš nieko negirdžiu. Būtų gerai, jeigu prieitumėte ar- 
čiau, pažiūrėčiau, ką jūs sakote. 

Trys Arabzengės narsuoliai priėjo prie jaunikaičio. Šach- 
zadė nutvėrė juos už sprandų, lyg kačiukus trenkė vieną į 
kitą ir numetė ant žemės. O trečiajam nupjovė ausį, padėjo 
jam ant delno ir sako: 

— Dabar eik ir viską pranešk savo šeimininkui. 

Kai Arabzengė tai pamatė, vos nenualpo. Užsivilko šarvus, 
sėdo ant žirgo ir trisdešimties savo karių lydimas nujojo prie 
šaltinio. Šachzadė Ismajilas taip pat sėdo ant žirgo Gemero, iš- 
sitraukė iš makštų kardą, kaip liūtas pastojo jiems kelią ir 
sako: 

— Aš asu vienas, o jūsų trisdešimt. Argi bus teisinga, jei- 
gu jūs trisdešimt prieš vieną mane kausitės? Geriau jūs po 
vieną stokite kovon su manim. 

Arabzengė mato, kad jaunikaitis sako teisybę, ir sutiko. 
Dešimt karių po vieną išeina į kautynių lauką, bet šachzadė 
juos visus nugali. Išėjo kautis ir Arabzengė. Iš pradžių juodu 
ietis sukryžiavo, o paskui pradėjo kautis. Septynias dienas 
juodu kovėsi. Pagaliau šachzadė trenkė Arabzengę į žemę, at- 
sisėdo ant krūtinės ir jau kirs galvą, bet žiūri — tasai verkia. 
Šachzadė klausia: 

— Jaunikaiti, ko tu verki? Jeigu turi kokį prašymą, sa- 
kyk. 

Arabzengė sako: 

— Jaunikaiti, aš esu ne vyras, o mergelė. Jau dešimt me- 
tų kaip aš šiame kelyje plėšikauju, su daug jaunikaičių ko- 
viausi ir vis nugalėdavau. Dievui prisiekiau, kad ištekėsiu už 
to -jaunikaičio, kuris mane ant žemės partrenks. Iki šiol esu 
susigrūmusi su trim šimtais jaunikaičių, juos nugalėjau ir nu- 
žudžiau, dabar tu nori mane nužudyti net nepaklausęs, kas aš 
esu. O 

Arabzengė pakėlė marškinius ir parodė gražias savo krū- 
tis. Paskui ji nusiėmė šalmą ir iš po jo ligi pat juosmens nu- 
slydo storos kasos. Šachzadė įsitikino, kad Arabzengė iš tik- 
rųjų yra mergelė. Tada šachzadė ją paleido, pabučiavo ir 
tarė: 

— Kodėl iš karto man to nesakei? 

Arabzengė sako: 

— Dabar jau viskas praeity. 

Šachzadė ir Arabzengė susiėmė už rankų, nuėjo į rūmus, 
susėdo, valgė, gėrė ir linksminosi. Juodu vienas kitą labai 
pamilo, dienomis kartu eidavo medžioklėn, o vakarais links- 
mindavosi. 

Praėjo keleri metai. Šachzadė vieną naktį susapnavo gra- 
žiąją perę, kurią prieš kelerius metus buvo sapnavęs. Kai iš- 
aušo Iytas, šachzadė atsisveikino su Arabzenge ir sėdo ant 
savo Gemero. Arabzengė ėmė įkalbinėti jį, kad pasiliktų: 

— Drauguži, kur dabar „keliausi? Kas tau atsitiko? Pasilik, 
ko tik panorėsi,— paukščio pieno ar mylimo žmogaus, visko 
tau pristatysiu. 

Šachzadė sako: 


e 

— Arabzenge, jeigu dievas duos, mudu vėl susitiksime. 
Aš kai ką esu pametęs, ir, kol nerasiu, nenurimsiu. 

Šachzadė sėdo ant Gemero, išjojo iš Arabzengės rūmų į 
dykumą. Kelias dienas ir naktis jis jojo dykuma, kur nei žo- 
lė auga, nei vandens lašo nėra. Šachzadė jojo ir pagaliau pri- 
jojo miestą. Prie miesto vartų pasistatė mažą kelioninę pala- 
pinę ir apsinakvojo. Kitą dieną tos šalies šacho duktė užsigei- 
dė keliauti medžioklėn. Su palyda ir tarnais šacho duktė iš- 
joja pro miesto vartus ir mato — prie vartų pastatyta mažu- 
tė kelioninė palapinė. „Matyt, koks nors keliauninkas susto- 
jo“, — galvoja šacho duktė. Ir sako vienam savo palydovui: 


— Eik pažiūrėti, kas ten yra. 

O pati iš tolo žiūri. Jos palydovas prijojo prie palapinės 
ir klausia: 

— Kas esi ir kur keliauji? 

Šachzadė sako: 


— Aš esu keliautojas. 

Pasiuntinys sugrįžo ir persakė, ką šachzadė kalbėjo. Šacho 
duktė liepia tą keliautoją jai atvesti. Palydovai nuėjo ir atve- 
dė tą jaunikaitį. 

O dabar paklausykit, kas toliau buvo. Kai šachzadė sap- 
ne mergelę išvydo, tuo pat metu šacho duktė irgi šacho sūnų 
sapnavo ir jį labai pamilo. Kai šacho duktė ir šachzadė susi- 
tiko, vienas kitam į veidą žiūrėjo ir akių atitraukti negalėjo. 
Juodu žiūrėjo vienas į kitą ir akimis kalbėjosi tarytum vie- 
nas kitą jau daug metų būtų pažinoję. Šacho duktė nenorėjo, 
jog kas nors jų paslaptį sužinotų, todėl liepė jaunikaičiui nuei- 
ti pas jos auklę ir ten pasislėpti. O pati atsisveikino su šach- 
zade ir išjojo medžioklėn. Tada jaunikaitis grįžo savo palapi- 
nėn. 

Sutemo vakaras, šacho duktė grįžo iš medžioklės į rūmus, 
o šachzadė nuėjo į miestą ieškoti jos auklės namų. Jam žmo- 
nės parodė, kur auklės namas. Šachzadė nuėjo pas šacho duk- 
ters auklę ir prašo leisti vieną naktį pernakvoti. Iš pradžių 
auklė nenorėjo jo priimti, bet kai šachzadė išsitraukė pinigų 

maišelį, bemat sutiko. Tuoj pakvietė į vidų, nuvedė į savo 
geriausią kambarį. 

Kai atėjo pusiaunaktis, šachzadė apsirengė, pasiėmė kar- 
dą ir nuėjo į šacho dukters rūmus. Žiūri — prie rūmų dešimt 
sargybinių su kardais stovi. Šachzadė išsitraukė kardą, nuko- 
vė sargybinius ir įėjo į rūmus, Šacho duktė pamatė šachzadę 
Ismajilą, puolė jam glėbin, juodu pasibučiavo, sėdo už stalo, 
kalbėjosi ir vaišinosi. Taip jiems besikalbant ir besivaišinant 
šacho duktė sako: 

— Dabar mums reikia pagalvoti apie rytojų. Jeigu mano 
tėvas apie viską sužinos, ir mane, ir tave atiduos sukapoti. 
Negerai, kad tu tuos sargybinius nugalabijai. 

Šacho duktė pagalvojo pagalvojo ir sako: 

— Tik viena auklė gali mums padėti. 

Tuojau ji pasiuntė tarną atvesti auklės, o kai toji atėjo, 
paprašė jiems padėti. Auklė sako: 

— Patikėkite viską man, o patys kalbėkitės ir linksminki- 
tės, 

Šacho duktė ir šachzadė Ismajilas toliau šnekučiavosi ir 
vaišinosi. Rytą auklė užsidėjo čadrą. nuėjo pas šachą ir sako: 

— Šviesiausias šache, kuo žemiausiai tau lenkiuosi. 
Prie tavo dukters rūmų kažkas nugalabijo sargybinius, ir nie- 
kas nežino, kas tai padarė. Tai aš taip padariau. 

Šachas nustebęs sako: 

— Nagi papasakok, papasakok, kaip čia atsitiko. 

Auklė sako: | 

— Tie sargybiniai buvo susitarę pagrobti tavo dukterį. Tą 
jų sumanymą sužinojau, prisimeilinau jiems ir sakau, kad aš 
irgi noriu šacho dukteria atsikratyti. Mes susitarėme, kad va- 
kar vakare jie šacho dukterį pagrobs. Tada juos nugirdžiau vy- 
nu. O kai jie nusigėrė, aš juos nutempiau į pašalę ir nugala- 
bijau. , 

Šachas išklausė auklės pasakojimo ir atsidėkodamas pas- 
kyrė savo haremo vyresniąja. Kiekvieną vakarą, kai tik 
pasikeisdavo pirmoji sargyba, auklė šachzade nuvesdavo į 
šacho dukters menes, o rytą vėl parsivesdavo į savo namus. 

Vieną vakarą šachzadė ilgesingai sako šacho dukteriai: 

— Mergele, savo krašte aš turiu namus, artimųjų ir drau- 
gų. Vakarais čia slapstydamasis iš auklės namų pas tave eį- 
nu, o rytą vėl grįžtu. Keliaukime pas mane. 

Šacho duktė sutiko. Rytą ji pasikvietė vyriausiąjį arklinin- 
ką ir liepė pabalnoti du geriausius šacho žirgus — josianti me- 
džioklėn. Arklininkas viską padarė taip, kaip šacho duktė 
liepė. Šacho duktė nuėjo į iždą, paėmė kas lengviausia ir bran- 
giausia, paskui su šachzade sėdo ant žirgų, išjojo iš miesto 
ir nujojo per dykumą. Jojo jojo ir prijojo kalną, prie kurio 
buvo šaltinis. Sustojo juodu prie to šaltinio pailsėti, o kad iš- 
vengtų kokio pavojaus, susitarė iš eilės budėti. Kai šachzadė 
miegojo padėjęs galvą ant mylimosios kelių, ji pažvelgė į dy- 
kumą ir nusigando: dykuma buvo pilna raitelių, kurie juos 
vijosi. 

Paklausykit, kas dėjosi toliau. Rytą, kai šacho duktė su 
šachzade pabėgo, šachui buvo pranešta, kad jo duktė pagrob- 
ta. Šachas pasiuntė dešimt karvedžių su dešimčia tūkstančių 
raitelių vytis grobiko ir atimti iš jų dukterį. Šacho duktė pa- 
mačiusi raitelius pradėjo verkti. Dvi karštos ašaros nukrito 
šachzadei ant veido, ir jis atsibudo. Šachzadė pamatė savo my- 
limąją verkiančią ir klausia jos, kas atsitiko. Mergelė nieko 
nesako, tik ranka rodo į dykumą. Šachzadė pažvelgė į dyku- 
mą ir pamatė raitelius. Tada jis sako: 

— Nenusimink, dievas mums padės. 

Šachzadė išsitraukė kardą, sėdo ant žirgo ir puolė raitelius. 
Jis bemat juos nuvijo atgal ligi pat miesto vartų. Paskui grį- 
Žžęs su šacho dukterimi nujojo prie Arabzengės rūmų vartų. 
Arabzengė sužinojusi, kad šachzadė Ismajilas ir šacho duktė 
atvyko, išėjo jų iškilmingai pasitikti. Paskui jie visi trys nuė- 
jo į Arabzengės rūmus ir metus čia linksmai gyveno. 

Bet šachzadė vėl savo miesto pasiilgo ir sako Arabzengei 
ir savo mylimajai: 

— Jau tiek metų namuose nebuvau. Būtų gerai, jeigu mes 
visi trys ten keliautume. 

Abi su jo pasiūlymu sutiko. Iškeliavo jie visi trys iš Ara- 
bzengės rūmų ir nujojo į šachzadės miestą. Sužinojo šachas, 
kad jo sūnus Ismajilas su Arabzenge ir šacho dukteria Bibi- 

pere atvyksta, liepė juos iškilmingai sutikti. Dvariškiai juos 
sutiko ir palydėjo į rūmus. 

Po kiek laiko šachas pamilo Arabzengę ir apie tai pasakė 
savo viziriui. O tas viziris buvo labai piktas žmogus ir neken- 
tė šachzadės. Todėl jis tarė šachui: 

— Kol jūsų sūnus 1smajilas gyvas, Arabzengė nebus jūsų. 
Pirma reikia atsikratyti sūnaus, o tada bus galima galvoti ir 
apie Arabzengę. 

Šachas nežino, kaip atsikratyti sūnaus. Kartą jis liepia vi- 
rėjui pagaminti pietus, padėti vieną lėkštę jam, o kitą sūnui 
ir į sūnaus lėkštę įberti nuodų. Bet Arabzengė buvo labai su- 
mani ir įžvalgi mergelė. Juodu su šachzade visais klausimais 
pasitardavo. Arabzengė ir sako šacho sūnui: 

— Kai šiandien nueisi pas tėvą į svečius, būk atsargus. Jei- 
gu tave vaišins kokiu nors valgiu, kurio niekas neragavo, — 
nevalgyk. 

Vakare šachzadė nuėjo pas tėvą į svečius. Šachas liepia 
tarnams pavaišinti sūnų. Šachzadė prieš valgydamas kąsnelį 
vaišių numetė katei. Kai tik katė to maisto užėdė, iškart nu- 
sigalavo. Šachzadė pakilo nuo stalo ir sako: 

— Ačiū už tokį svetingumą, — ir išėjo. 

Šachzadė su savo mylimąja ir Arabzenge išvyko iš mies- 
to ir apsigyveno rūmuose už dviejų farsangų nuo miesto. 

O viziris vis kursto šachą: 

— Tavo sūnus rengia prieš tave maištą. Pasiųsk budelį, kad 
tas išluptų jam akis. Tada tegul šachzadė keliauja, kur jam pa- 
tinka. 

Šachas, įkalbėtas nedoro vizirio, taip ir padarė. Pasiuntė 
budelį, tas išlupo šachzadei akis ir sudėjo jam į saują, 

Vargšas šachzadė išėjo į dykumą, eina, nė pats nežino kur. 
Pagaliau priėjo šaltinį. Prie to šaltinio atsigulė ir užmigo. Pas- 
kui atsibudo ir guli. Staiga išgirdo du balandžius kalbant. Vie- 
nas balandis sako: 

— Broliuk, ar tu pažįsti tą jaunikaitį. Jis yra šacho sūnus 
Ismajilas. Jo tėvas pamilo Arabzengę ir klastingo vizirio įkal- 
bėtas liepė budeliui išlupti savo sūnui akis. Štai dabar šach- 
zadė ir laiko saujoje savo akis. Dabar nuo medžio nukris du 

lapeliai. Jeigu šachzadė tuos lapelius susmulkintų, jais patrin- 
tų akis ir įstatytų į vietas, tai praregėtų. 

Dar balandžiai nespėjo savo kalbos baigti, kai sušlamėjo 
krintantys lapai. Šachzadė paėmė lapus ir padarė taip, kaip 
balandis sakė. Ir bemat praregėjo. Tik beskubėdamas dešinę 
akį įdėjo į kairę pusę, o kairę akį — į dešinę pusę ir tapo žvai- 
ras. Bet jaunikaitis vis tiek buvo laimingas. 

Šachzadė kelias dienas buvo nevalgęs, tad alkanas kelia- 
vo toliau. Ėjo ėjo, priėjo malūną. Sako malūnininkui: 

— Tėvuk, ar nepriimsi svečią? 

Malūnininkas sako: 

— Svečias į namus, džiaugsmas į namus. 

Šachzadė sako: 

— Tėvuk, aš jau kelios dienos nieko nevalgęs, mirštu iš ba- 
do. 

Malūnininkas buvo žmogus išmaningas, jis žinojo, kad ke- 
lias dienas nevalgiusiam negalima iškart duoti daug valgyti, 
nes susirgs. Pirmąją dieną šachzadei jis davė trupučiuką val- 
gyti, antrą dieną daugiau, o po trijų keturių dienų, kai šach- 
zadė atsigavo, sočiai pamaitino. 

Kartą šachzadė klausia malūnininko: 

— Tėvuk, ar tu turi sūnų? 

Malūnininkas sako: 

— Neturiu. 

Sachzadė sako: 

— Gal nori mane įsisūnyti? 

Malūnininkas sako: 

— Su mielu noru. 

Šachzadė sako; 


— Būsiu tavo sūnus, jeigu mane sočiai maitinsi. 
Malūnininkas sako: 

— O kiek tau reikia maisto? 

Šachzadė sako: 


— Aviną, maną kviečių ir du manus kvietinių paplotėlių 


per dieną. 
Malūnininkas sūnaus neturėjo, todėl ir sutiko. Gyvena juo- 

du dviese laimingi. Šit vieną dieną šachzadė pamatė malūni- 
ninką verkiantį ir klausia: 

— Tėvuk, kodėl tu verki? 

Malūnininkas sako: 


— Kaip aš neverksiu. Šachas turėjo sūnų Ismajilą. Sūnus 
parsivedė dvi gražias kaip mėnulio pilnatis mergeles — Ara- 
bzengę ir šacho dukterį. Jo tėvas pamilo Arabzengę ir norėjo 
paimti sau už žmoną, bet bijojo sūnaus. Tada šachas liepė iš- 
lupti sūnui akis ir išvaryti jį iš miesto. Kai Arabzengė apie 
tai sužinojo, surinko kariuomenę ir štai jau kelios dienos kar- 
tu su šacho dukteria kariauja prieš jo tėvą. Daug jaunikaičių 
tame kare žuvo, todėl šachas įsakė pašaukti į kariuomenę nau- 
jokus. O jeigu kas neturi sūnaus, pats privalo eiti kariauti. 
Štai šiandien atėjo sargybiniai ir sako man: „Siųsk sūnų į ka- 
rą, O jei ne, tai pats eik." 

Apsidžiaugė šachzadė išgirdęs tokią žinią. Ypač jis džiau- 
gėsi, kad Arabzengė jam tokia ištikima. Jaunikaitis sako ma- 
lūnininkui: 

— Tėvuk, nėra ko verkti. Geriau parūpink man žirgą ir 
kardą, daugiau nieko nereikia. 

Malūnininkas nuėjo, surado seną arklį ir surūdijusį kardą. 
Šachzadė sėdo ant to arklio ir nujojo į kovos lauką. Ir štai 
mato — Arabzengė kovoja kaip liūtė. Ji įsisuko į dešinįjį ša- 
cho kariuomenės sparną, paskui į kairįjį, į užnugarį ir viską 
sumaišė, 0 nukautų kareivių kalnai liko. 

Kovos įkarštyje Arabzengė pamatė atjojantį jaunikaitį, ku- 
ris buvo labai panašus į šachzadę Ismajilą. Arabzengė nenorė- 
jo patikėti savo akimis. Dar kartą pažvelgė — iš tikrųjų pa- 
žino, kad čia jos mylimasis atjoja. 

Susitiko Arabzengė su šachzade ir juodu susitarė, kad ap- 
simes vienas su kitu kovojančiais, o paskui išsiskirs. Tada 
Arabzengė susidoros su šachu, o šachzadė — su viziriu. Pasa- 
kyta, padaryta. Arabzengė su kariuomenės dalimi nujojo į 
rūmus ir nukovė šachą, o šachzadė nujojo prie vizirio namų 
ir nubaudė tikrąjį savo priešą. Paskui šachzadė su Arabzenge 
liepė tarnams išpuošti miestą. Keturiasdešimt dienų ir naktų 

šachzadė kėlė vestuves su Arabzenge, o paskui keturiasde- 
šimt dienų ir naktų kėlė kitas vestuves su šacho dukteria. 
Kai šachzadė užėmė sostą, pasikvietė į rūmus malūnininką 
ir paskyrė jį pirmuoju viziriu. 
Ismajilas linksmai gyveno, teisingai karaliavo. Tegul ala- 
chas būna toks gailestingas visiems kenčiantiems. 

